**I & II КОРИНЌАНИТЕ**

1&2Corinthians 9-12.doc

Rev. Louis Ruales compiled the original outline for this class, but I am unaware of his sources and therefore they are not documented. I added the introduction to his outline. Some information in the introduction was quoted from “Willmington’s Guide to the Bible from the Quick Verse Library” indicated by (WG) at the beginning of the quoted material. This material is used by permission.

The material from 2 Corinthians was compiled by Rev. Ruales from the “Preacher’s Outline Sermon Bible Commentary” by NavPress, and is used by permission of Leadership Ministries Worldwide. There is more material in this presentation than can be taught in the time allowed for this course. Therefore, I suggest that the instructors familiarize themselves with the material and teach it by paraphrasing rather than sharing the entire outline.

**ПРВА КОРИНЌАНИТЕ**

**I. Вовед**

**А. Автор**

Авторот е апостол Павле (1:1, 16:21)

**Б. Датум кога е напишано:**

Напишано е 56 година н.е., кон крајот на третата година од престојот на Павле во Ефес, Дела 20:31

**В. Важноста:**

Од сите негови посланија, Римјаните е несомнено најзначајното, меѓутоа, Прва Коринќаните е веројатно второ по значење. Тоа е така поради големиот дел посветен на воскресението на Христос и на верникот (1 Кор. 15), и ако не поради друга причина, тогаш поради самиот обем, бидејќи е најдолгото послание кое го напишал Павле.

**Г. Тема:**

Темата е да го поправи безредието кое се појавило во црквата и да постави стандард за христијанското однесување во однос на црквата, домот и светот.

**Д. Цел:**

Целта е да поправи некои доктринарни гледишта и нерегуларности во христијанскиот живот. Речиси и да не постои проблем во денешната локална црква кој не е покриен во 1 Коринќаните. Црквата била полна со теолошки и лични проблеми:

**1.** Тие биле поделени во однос на духовните водачи и ја изопачиле доктрината за крштавањето – глава 1

**2.** Се расправале меѓу себе и немале љубов еден за друг – глава 1

**3.** Биле телесни до срж, мамејќи се себеси и обесчестувајќи ги своите тела – 3:1, 17-18

**4.** Биле надуени и горделиви – 4:18

**5.** Толерирале ужасен неморал – 5:1

**6.** Се суделе еден со друг во паганските судови – 6:1

**7.** Биле збунети во однос на бракот – 7:1

**8.** Ја злоупотребувале доктрината за христијанската слобода – 8:9

**9.** Ја напаѓале службата на Павле и не ги поддржувале соодветно оние кои им служеле – глава 9

**10.** Жените не им се покорувале на мажите кои ги воделе јавните служби на обожавање – 11:4-16

**11.** Ја исмевале Господовата вечера – 11:30

**12.** Ги злоупотребувале духовните дарови, особено јазиците – глава 14

**13.** Биле збунети во однос на темата за воскресението – глава 15

**14.** Не давале според тоа колку што имале – глава 16

**Ѓ. Клучен стих – 1 Кор. 14:40** Но сите работи нека се вршат пристојно и уредно!

**Е. Заднина на 1 Коринќаните**

**1.** Се верува дека Павле го започнува своето дело за време на неговата посета на Коринт во текот на неговото второ мисионерско патување (Дела 18).

**2.** Во текот на летото 53 година н.е., Павле го започнува неговото трето мисионерско патување, најверојатно сам (Дела 18:23).

**3.** Пристигнува во Ефес и поминува три години таму (Дела 18:10)

**4.** Додека е во Ефес го посетуваат пратеници од Коринт (веројатно од семејството на Хлое) со вести во однос на трагичната ситуација во нивната локална црква.

**5.** Со нажалено срце, Павле седнува и го пишува 1 Коринќаните.

**Ж.** Се верува дека Павле напишал четири посланија до Коринт и ги посетил Коринќаните три пати. Две од посланија се изгубени.

**З.** Павле го спомнува Исус Христос најмалку десет пати во првите десет стихови.

На Павле не му било лесно да го напише ова послание бидејќи морал да ги прекори. Павле се обидел да го ублажи прекорот потсетувајќи нè дека Господ Исус Христос е центарот на сите нешта.

|  |
| --- |
| „КОЈ Е ЦРКВАТА?“ [1 Кор. 1:1-3](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Црквата е Божјиот народ кој го прима Неговите посебни благослови. |

**II. – ВЛИЈАНИЕТО НА ЦРКВАТА – 1:1**

**А. УТВРДУВАЊЕ НА НЕЈЗИНОТО ВЛИЈАНИЕ**

**1.** Црквата во Коринт била особено угнетувана црква, и се наоѓала во град кој бил прочуен по својот неморал и пагански обичаи.

**2.** Верниците во црквата таму ја знаеле длабочината на гревот, бидејќи секој од нив бил спасен од паганскиот начин на живот – 1 Кор. 6:9-11.

**3.** Иако Павле помогнал во основањето на црквата, постоеле луѓе кои не го признавале неговото право или авторитет да ги поучува за различни прашања – од кои најсериозното било нивното одбивање да се оттргнат од задоволствата на светот околу нив.

**4.** Затоа, Павле вели дека неговиот авторитет не е резултат на човечка волја, туку дека тој е „преку Божјата волја повикан апостол на Исус Христос.“

**а.** **„повикан“** – покажува дека тој не се поставил самиот себеси во таа улога, туку дека е „повикан“ од Бог.

**б.** „ **апостол на Исус Христос**“ – покажува дека тој може да зборува за Господ бидејќи е „испратен“ од Него.

**в.** „**преку Божјата волја**“ – Бог Таткото стои зад пораката која тој ја пренесува – затоа, таа го има Божјиот авторитет.

**Б. СТЕПЕНОТ НА НЕЈЗИНОТО ВЛИЈАНИЕ**

**1.** Црквата е влијателна бидејќи Бог го започнал Својот план употребувајќи ги луѓето кои Тој ги избрал да водат – како што е Павле.

**2.** Меѓутоа, обрни внимание на степенот на влијанието на црквата – во тоа дека „**Состен**“ е опишан како „**братот**.“ Состен бил главниот управител на синагогата кој го наследил Крисп како главен управител. Крисп, според Дела 18:8, го примил Христос и Состен станал главен управител.

**3.** Овој „**Состен**“ е човекот кој е спомнат во Дела 18:17 – „началникот на синагогата“ во Коринт кој бил тепан од Грците. Во овој дел не се спомнува причината за неговото тепање. Веројатно затоа што се обратил кон Христос. Колку ли само тоа ги испровоцирало Евреите, бидејќи двајца од нивните началници на синагогата се обратиле кон Христос еден по друг.

**4.** Тој сега му станал помошник на Павле.

**5.** Ова покажува дека нема никој кој е надвор од силата на Евангелието – „бидејќи тоа е Божја сила за спасение на секој кој верува“ – Римјаните 1:16.

**III. ИДЕНТИТЕТОТ НА ЦРКВАТА – 1:2**

**А. ТАА ПОСТОИ ПРЕКУ ЛУЃЕТО**

**1.** Премногу често, луѓето мислат дека црквата е место каде што одат или зграда во која влегуваат.

**2.** Таквите луѓе веруваат дека се дел од црквата само кога се физички присутни внатре во зградата наречена „црква.“

**3.** Кога луѓето кои имаат ваква перцепција за црквата ќе ја напуштат црковната зграда, најчесто не го земаат со себе чувството на одговорност во службата.

**4.** Словото јасно ни вели дека црквата се однесува на **„осветените во Христос Исус, повиканите светии.“**

**5.** Обрни внимание дека делото, кое е извршено за еден човек да стане дел од црквата, го извршува Христос.

**6.** Исто така, ние кои сме дел од црквата сме „повикани“ да бидеме црква според Божјите милост и благодат.

**Б. ТАА ГИ ВКЛУЧУВА СИТЕ ВЕРНИЦИ**

**1.** Обрни внимание дека Павле ѝ се обраќа на црквата како нешто што ги вклучува **„сите кои на секое место го повикуваат името на Исус Христос, нивни и наш Господ.“**

**2.** Ова обично се идентификува со „**универзалната црква**“ – што значи дека ги вклучува сите кои веруваат во Христос без разлика каде се наоѓаат.

**3.** Ниту еден верник не постои надвор од црквата на Исус Христос – бидејќи сите сме крстени во едно тело – 1 Кор. 12:13-14

**В. ТАА СЕ ИЗРАЗУВА ЛОКАЛНО**

**1.** Бог ја создал универзалната, невидливата црква за да се манифестира во различни заедници преку локалните цркви – **„до Божјата црква во Коринт...“**

**2.** Ова најчесто се нарекува организирана црква која постои кога членовите на универзалната, невидливата црква се собираат во нивните локални заедници и кои се организираат со цел да го исполнат Божјиот план за црквата – Дела 2:42 – посветувајќи се на:

**а.** ...Апостолската доктрина: Божјото Слово.

**б.** ...заедништво.

**в.** ...раскршување на лебот.

**г.** ...молитва.

**IV. НАСЛЕДСТВОТО НА ЦРКВАТА – 1:3**

**А. СУШТИНАТА НА НАШЕТО НАСЛЕДСТВО**

**1**. **„Благодат вам...“** – се однесува на Божјата благонаклоност.

**2.** Постои благодат која спасува и постои уште една благодат која се нарекува Божја благодат која оспособува, односно која му дава на верникот сила да истрае во сè со коешто Бог ќе дозволи тој да се соочи. – 2 Кор. 12:9-10; 1 Кор. 10:13

**3.** Тука Павле потврдува дека местото од каде што доаѓа таа сила е самиот Бог.

**4.** Резултатот од познавањето на Божјата благодат (онаа која спасува, како и онаа која оспособува) е **„мир“** – оној мир кој само христијаните можат да го имаат бидејќи само Христос може да го даде – Јован 14:27.

**Б. ИЗВОРОТ НА НАШЕТО НАСЛЕДСТВО**

**1.** **„...од Бог, нашиот Татко, и од Господ Исус Христос“** – повторно покажува дека овој мир може да се добие само преку личен однос со Бог како **„татко.“**

**2.** Овој однос ни е обезбеден само на еден начин – преку **„Господ Исус Христос.“**

|  |
| --- |
| „БЛАГОСЛОВОТ НА ЗАЕДНИШТВОТО СО ХРИСТОС“ [1 Кор. 1:4-9](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Христовиот крст ги доведува сите луѓе на исто рамниште каде што може да постои единство. |

**V. МИНАТИТЕ БЛАГОСЛОВИ НА БЛАГОДАТТА – 1:4-6**

**А. ЗБОГАТУВАЊЕ ПРЕКУ БЛАГОДАТ – стх. 4-5а**

**1.** Пред да се осврне на прашањата со кои ќе ѝ се спротивстави на црквата во Коринт, Павле го насочува нашето внимание на Божјата слава поради она што Тој го направил во животот на „сите кои на секое место го повикуваат името на Исус Христос, нивни и наш Господ. – стх. 2.

**2.** Тој започнува велејќи: **„Му благодарам на својот Бог... за Божјата благодат што ви е дадена.“**

**3.** Тука тој не зборува за истата благодат која ја повикува врз нив во стих 3 – благодатта која оспособува и која им е потребна на верниците секој ден: оваа „благодат“ се однесува на нешто што е извршено во минатото и според тоа **се однесува на благодатта која спасува.**

**а.** Тоа е незаслужената и незаработената добрина која му е дадена на грешникот.

**б.** Божјата спасителна благодат е бесплатна и незаслужена; таа не е заем кој треба да го вратиме... ниту пак можеме да го вратиме.

**4.** Кога тие ја примија оваа „**благодат**,“ резултатот **(„зашто“)** беше тоа што тие **„во Него се збогатија“** – 2 Кор. 8:9

**Б. ДОКАЗОТ НА ЕВАНГЕЛИЕТО – стх. 5б-6**

**1.** Павле потоа искажува како оваа благодат се докажала во нивното искуство... – **„во секој говор и секое знаење.“**

**а.** „Говор“ или „изговарање“ – се однесува на духовните дарови дадени на црквата кои го вклучуваат говорот: јазици, пророштва, толкување на јазици, поучување, утешување, итн...

**б.** „Знаење“ се однесува на присвојувањето на вистината која ја поттикнува нашата посветеност на Господ – нашето сопствено разбирање на вистините на Божјото Слово.

**2.** Потоа тој вели дека „Христовото сведоштво се утврди во вас“ – а тоа зборува за Евангелието кое се потврдило преку влијанието на нивните животи.

**3.** Самите тие биле живо сведоштво за вистинитоста и моќта на пораката („Христовото сведоштво“)

**VI. СЕГАШНИТЕ БЛАГОСЛОВИ НА БЛАГОДАТТА – 1:7**

**А. СРЕДСТВАТА ПОТРЕБНИ ЗА СЛУЖБАТА**

**1.** Ова „збогатување“ кое сведочи за силата на Евангелието резултира со желба да бидеме полезни за животот на Црквата.

**2.** Павле исто така ни вели дека на оние кои ја примиле спасителната благодат **„не им недостига ниеден дар.“**

**3.** Зборот „дар“ е **каризмата** од каде што потекнува зборот харизматичен.

**4.** Ова се духовни дарови кои им се дадени на верниците со цел да се изградува Христовото тело.

**5.** Павле вели дека на верниците им е дадено сè што им е потребно во Божјиот Дух (Кој ги дава духовните дарови) за да можат соодветно да Му служат на Христос.

**6.** Ова е особено важно како што ќе видиме во главите 12-14.

**Б. ОТСТРАНУВАЊЕ НА СТРАВОТ ОД ОСУДА**

**1.** Покрај можноста да Му служиме на нашиот голем Бог и Цар, другото главно прашање на кое се осврнува Павле е благословот на верникот во тоа што повеќе не мора да се плаши од осуда.

**2.** Тој вели: **„чекајќи го нестрпливо откровението на нашиот Господ Исус Христос.“**

**3.** Ова ја покажува реалноста на тоа како благодатта ја отстранува вината која владее со умот на оние на кои не им е простено и создава во нас копнеж да Го видиме Господ – Римјаните 8:1, Тит 2:11-13

**VII. ИДНИТЕ БЛАГОСЛОВИ НА БЛАГОДАТТА – 1:8-9**

**А. ВЛИЈАНИЕТО НА БОЖЈАТА ВЕРНОСТ – стх. 8**

**1.** Причината зошто верникот копнее да Го види Христос е тоа што **„[Тој] ќе ве утврдува докрај...“**

**а.** **„Утврдува“** укажува на гаранција или потврда за реалноста на нештата = самиот Христос ќе нè утврдува до крај.

**б.** Тука се работи за фактот дека верникот ќе истрае и ќе биде избавен, не затоа што тој многу се трудел и бил успешен, туку затоа што самиот Исус Христос прави разлика во неговиот живот. Филипјаните 1:6

**2.** И не само што ќе успееме до крај, туку имаме и гаранција дела ќе бидеме **„беспрекорни во денот на нашиот Господ Исус Христос.“**

**3.** Сето ова е можно бидејќи **„верен е Бог,“** – стх. 9

**Б. НАМЕРАТА НА БОЖЈАТА ВЕРНОСТ – стх. 9**

**1.** Причината зошто Бог ги извршил овие дела на благодат и ја обезбедил нашата судбина е затоа што сака да имаме „заедништво со Неговиот Син, Исус Христос, нашиот Господ.“

**2.** Заради ова заедништво вие „сте повикани.“

|  |
| --- |
| „ФАКТОРОТ НА ЕДИНСТВОТО“ [1 Кор. 1:10-17](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Христовиот крст ги доведува сите луѓе на исто рамниште каде што може да постои единство. |

**VIII. ПОВИКОТ ЗА ЕДИНСТВО – стх. 10**

**А. ПОТРЕБАТА ЗА ЕДИНСТВО**

**1.** Павле преминува од ставот на славење и благодарност за благословите на заедништвото со Христос, на серија соочувања кои произлегуваат од различните злоупотреби на тоа заедништво. Тој го прави тоа со еден многу важен збор **„Браќа, ве молам...“**

**2.** Потоа ја дава основата за **„поттикнувањето“** – **„во името на нашиот Господ Исус Христос...“**

**3.** Кога се карактеризираме со „**раздори**“ тогаш всушност го сквернавиме **„името на нашиот Господ Исус Христос.“**

**4.** Во реалноста, сè што е поврзано со Христос е под негативното влијание на раздорите и поделбите во Христовото тело, црквата:

**а.** Таткото е посрамен кога нема единство меѓу христијаните.

**б.** Синот е посрамотен заради кавгите и љубомората меѓу христијаните.

**в.** Верниците се обесхрабрени и дискредитирани од раздорите.

**г.** Неверниците се оддалечуваат од прашањето за нивниот грев поради христијаните кои се расправаат.

**5.** Затоа Павле, ги „моли браќата... да нема раздори меѓу вас.“

**Б. СТАНДАРДОТ ЗА ЕДИНСТВО**

**1.** Во тој поглед, Павле ги моли да бидат **„совршено соединети“** – што укажува на поправање на поделбите кои постоеле меѓу нив.

**2.** Има три особини кои мора да постојат во локалната црква – и сите се окарактеризирани со придавката „исто“ („еден“) – нешта кон кои, како што вели Павле, треба да се стремиме за да постои библиско единство.

**3**. Тие се:

**а.** **„Сите да зборувате исто** – ова се однесува првенствено на доктринарното единство: Нема ништо поштетно за една црква отколку различните доктринарни верувања – од кои најсуштински се прашањата за основите на верата, вклучувајќи ги:

**(1)** Инспирацијата и непогрешливоста на Словото

**(2)** Божественоста и раѓањето на Исус Христос од девица

**(3)** Телесното воскресение од мртвите на Исус Христос

**(4)** Оправдувањето единствено преку вера во Исус Христос

**(5)** Второто Христово доаѓање

**б.** **„Да бидете совршено соединети во еден ум“** – изразот **„ум“** се однесува на интелектуалното разбирање на принципите. Првенствено ова се однесува на верувањата што ги имаме како Божји народ.

**в.** **„Да бидете совршено соединети...во една мисла“** – се однесува на толкувањето на некое мислење или на примена на верувањата.

**4.** Затоа, Павле во овој стих вели дека стандардот за нашето единство е да имаме заедничка доктрина, заедничка посветеност на тие доктрини како наши верувања, и потоа да дозволиме тие верувања да резултираат со нивна заедничка практична примена во нашиот живот.

**IX. КОМПРОМИТИРАЊЕ НА ЕДИНСТВОТО – стх. 11-16**

**А. ГОРДОСТА НА ЧОВЕКОВОТО СРЦЕ – стх. 11**

**1.** Што го спречува постоењето на ова единство?

**2.** „Кавгите се дел од нашиот живот. Ние растеме во нив и околу нив. **Бебињата** брзо изразуваат незадоволство кога нема да добијат нешто што сакаат или кога нешто што им се допаѓа им е одземено. **Малите деца** плачат, се тепаат и збеснуваат кога не може да биде по нивно. Се караме и се расправаме за ѕвечка, потоа за играчка, потоа за фудбал, потоа за позиција во фудбалската екипа или во навивачката група, потоа за работата, потоа за одборот на родители и наставници, или за политиката**. Пријатели се караат, мажи и жени се караат, трговци се караат, градови се караат, па дури и народи се караат**... А изворот на сите кавги е истиот: човековата изопачена, егоистична, себична природа.“

**3.** Павле вели: **„Ми јавија дека меѓу вас има препирки.“**

**4.** Изворот на кавгите и препирките е себичноста на срцето – Јаков 4:1-2.

**Б. ПРИСТРАСНОСТА НА ЧОВЕКОВАТА ГОРДОСТ – стх. 12-13**

**1.** Кога постои ваква себична гордост, тогаш луѓето кои имаат исти желби и копнежи почнуваат да се поврзуваат заедно за да формираат фракција или за да создадат приврзаници.

**2.** **„сите да зборувате...“** – Во црквата во Коринт, овие приврзаници го наоѓале својот израз во смисла на верност на различни духовни водачи кои луѓето ги фаворизирале:

**а.** **„...Јас сум Павлов,...“** – Павле ја основал црквата таму и очигледно постоеле некои кои сметале дека е поблагородно да му останат верни нему како примарен духовен авторитет.

**б.** **„...Јас сум Аполосов...“** – Тој бил вториот пастор, назначен од Павле – човек кој бил мошне добар говорник (Дела 18:24) и некои веројатно повеќе го сакале неговиот стил.

**в.** **„...Јас сум Кифин...“** – Тој никогаш не бил пастор во Коринт, но бил еден од првите дванаесет кои оделе со Христос и затоа имал поголем авторитет.

**г.** **„...Јас сум Христов.“** – Некои очигледно сметале дека е несоодветно да бидат водени од луѓе и тврделе дека се одговорни само пред Христос, и со тоа го соборувале од Бога поставениот авторитет во црквата.

**3.** Овие фракции се создавале не поради конкурентноста на мажите спомнати тука, туку заради пристрасноста која природно произлегува кога луѓето се самоволни и горделиви.

**В. ПРИВИЛЕГИИТЕ НА ЧОВЕКОВАТА ПРИВРЗАНОСТ – стх. 14-16**

**1.** Кога гордоста ќе резултира со раскол и поделби, тогаш оние во фракцијата почнуваат да се квалификуваат себеси како луѓе кои поседуваат некои големи особини кои ги прават подобри од другите.

**2.** Тука се чини дека се работело за духовните привилегии кои постоеле поради оној кој бил одговорен за нивното спасение и за подоцнежното крштавање.

**3.** Павле поставува неколку реторички прашања кои за одговор бараат **„НЕ“! – „Дали Христос се раздели? Дали Павле беше распнат за вас? Во Павлово ли име бевте крстени?“**

**4.** Павле понатаму објаснува дека не се чувствувал почестен поради оние кои се гордееле со фактот што некои тврделе дека се посебно приврзани за него.

**5.** Тој во суштина вели: „Како се сомелувате да тврдите дека сте приврзани за мене? Тоа Му припаѓа само на Исус Христос.“

**6.** Тој не се гордеел со тие што ги крстил во Коринт и вели дека е благодарен што **„никого од вас не крстив, освен Крисп и Гај.“**

**7.** Тој оди дотаму што, откако го спомнува **„Стефановиот дом,“** вели **„натаму не знам дали сум крстил некој друг.“**

**X. КАТАЛИЗАТОРОТ НА ЕДИНСТВОТО – стх. 17**

**А. ПОТВРДИ ЈА МОЖНПОСТА ЗА ШИРЕЊЕ НА ВИСТИНАТА**

**1.** Тој потоа тврди дека прашањето за крштавањето не е централниот фокус со тоа што вели: **„Зашто Христос не ме испрати да крштавам, туку да го проповедам Евангелието.“**

**2.** Со други зборови, тој вели дека е неопходно да не дозволиме нашето внимание и енергија да скршнат од вистинското нешто што нè сврзува заедно **– „Евангелието.“**

**3.** Кога верниците ќе ги насочат свои очи кон полињата кои се бели за жетва, и кога ќе се ангажираат да им го однесат Исусовото име на оние кои се изгубени во темнината, нема да се интересираат за ситниците кои создаваат кавги.

**Б. СПРОТИВСТАВИ ИМ СЕ НА НЕЈАСНОТИИТЕ КОИ ТЕ ОДВЛЕКУВААТ ОД ВИСТИНАТА**

**1.** Павле потоа додава дека неговото проповедање не се карактеризира со **„говорничка мудрост.“**

**2.** **„Мудрост“** буквално значи човечката мудрост – и се однесува на сите убедливи учења кои би ги придобиле луѓето за него. Павле едноставно ја преставува едноставноста на Евангелието кое во себе ја содржи силата на спасението.

**В. РАЗБЕРИ ГИ ПРЕЧКИТЕ КОИ ЈА ВАЛКААТ ВИСТИНАТА**

**1.** Кога верниците сакаат да се приврзуваат и прибегнуваат кон световната мудрост место кон силата на Евангелието, тогаш **„Христовиот крст... го губи своето значење.“** На ист начин, раздорот меѓу верниците прави Христовиот крст да го изгуби своето значење, да нема никакво влијание врз неверникот. Тоа е така затоа што неверникот не гледа никаква промена меѓу оној кој исповеда дека е верник и другите неверници кои се однесуваат на сличен начин.

**2.** **„Христовиот крст“**е единственото нешто кое прави разлика и кое им овозможува на луѓето да го спознаат вистинското единство.

**3.** Се вели дека нивото е еднакво во подножјето на крстот.

|  |
| --- |
| „МУДРОСТА НА БЕЗУМСТВОТО“ [1 Кор. 1:18-25](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: И најголемите човечки напори да „смислат“ пат до Бог нема да успеат, тие можат да дојдат само преку вера. |

**XI. СУПЕРИОРНОСТА НА БОЖЈАТА МУДРОСТ – 1:18-20**

**А. ПОТЦЕНУВАЊЕТО НА БОЖЈАТА МУДРОСТ**

**1.** Јасно е дека Павле ја продолжува својата дискусија за раздорот во црквата, справувајќи се тука со оние кои биле спасени од животот посветен на филозофијата и кои и понатаму се поучувале од различни небиблиски филозофии.

**2.** Истата ситуација постои и денес, бидејќи многумина христијани бараат вредности, значење, цел и насоки насекаде освен во Библијата.

**3.** Тоа е речиси како да – онаму каде што Библијата се согласува со филозофиите, науката и психологијата на нашето време, тогаш луѓето се подготвени да ги усогласат своите животи со неа... Но, ако Словото е спротивно на „општоприфатената мудрост“ на нашето време, неговата релевантност е отфрлена.

**4.** Веројатно најголемата навреда за човечката мудрост е „тоа дека еден човек... можеше да умре на парче дрво на еден неугледен рид во еден неугледен дел од светот и со тоа да ја одредува судбината на секој човек што некогаш живеел, изгледа глупаво. Тоа не остава простор за човечката заслуга, за човечките достигнувања, за човечкото разбирање или за човечката гордост.“

**5.** Токму на ова мислеше Павле кога рече: **„словото за крстот е безумство.“**

**6.** Оние кои одбиваат да веруваат сериозно ја потценуваат Божјата мудрост со тоа што ја отфрлаат нејзината веродостојност и ја заменуваат со сопствената мудрост – Римјаните 1:21-23.

**7.** Последицата е тоа што словото за крстот е безумство **„за оние кои гинат“ –** во Божјиот гнев.

**8.** Во реалноста**, „словото за крстот“ е „за нас кои се спасуваме, Божја сила.“**

**9.** Одговорот на човекот на **„словото на крстот“** е одреден од тоа дали тој е моментално во процесот на **„гинење“** или на **„спасување!“**

**Б. БЕСПОЛЕЗНОСТА НА ЧОВЕЧКАТА МУДРОСТ – стх. 19-20**

**1.** Павле продолжува и дава неколку докази дека Божјата мудрост е супериорна на човечката мудрост.

**2.** Прво, таа е супериорна бидејќи Бог вели дека ќе ја уништи човечката мудрост – „Зашто е напишано: **,Ќе ја уништам мудроста на мудрите и ќе го отфрлам разумот на умните.“**

**а.** Тој вели дека способностите на расудување („мудрост“) ќе бидат отфрлени и безначајни.

**б.** Ова е цитат (Исаија 29:14) од случајот кога Езекија и ерусалимскиот народ беа избавени од Асирија преку забуната која ја предизвика само еден ангел – истерувајќи ги Асирците (2 Цареви 17).

**3.** Второ, Павле прашува каде се сите луѓе кои смислиле решенија за нашите проблеми? **„Каде е мудрецот? Каде е законикот? Каде е толкувачот на овој век?“**

**а.** Колку сме поблизу до мирот отколку пред еден век?

**б.** Колку сме поблизу до тоа да ги елиминираме расизмот, сиромаштијата, криминалот, тинејџерската бременост, разводот, алкохолизмот и зависноста од дрога?

**в.** Ние сме пообразовани отколку нашите предци, но не сме поблизу до решавање на постојаните проблеми на општеството.

**1)** Имаме повеќе средства да си помагаме едни на други, но не сме помалку себични.

**2)** Имаме повеќе средства за комуникација, но не се разбираме едни со други подобро.

**3)** Имаме повеќе психологија и образование, но и повеќе криминал и војни!

**4)** Во светлина на овие нешта, Павле прашува: **„Не ја претвори ли Бог мудроста на светов во безумие?“**

**XII. ПРОБЛЕМОТ НА ЧОВЕЧКАТА МУДРОСТ – 1:21-22**

**А. НЕУСПЕХОТ НА ЧОВЕЧКАТА МУДРОСТ – стх. 21**

**1.** Со сиот напредок и примена на човечката мудрост, луѓето сè уште не се приближиле кон решавање на нивните внатрешни, суштински проблеми.

**2.** Бог ги создаде луѓето **„при Божјата мудрост“** за да не можат да **„го познаат Бог“** преку сопствената мудрост.

**3.** Тие ја отфрлија Божјата мудрост и затоа лутаат наоколу со една по друга идеја кои не служат за ништо друго освен за фрустрации и обемни програми осудени на пропаст.

**4.** Меѓутоа, Бог обезбеди пат – и покрај тоа што светот го смета за **„безумство“** – **„проповедањето“** за Христовото дело.

**5.** За **„оние кои веруваат“** доаѓа спасение од нивната безнадежност.

**6.** Но без ова, светот не може „да Го познае Бог“ преку сопствената мудрост.

**Б. ФОКУСОТ НА ЧОВЕЧКАТА МУДРОСТ – стх. 22**

**1.** **„Евреите бараат знаци“** – пред да поверуваат, тие сакаат Бог да се докаже Себеси преку натприродни знаци – одбегнување или изговор за да не веруваат.

**2.** **„Грците се стремат кон мудрост“** – пред да поверуваат, тие сакаат доказ кој ќе биде изедначен со нивните претпоставки и мудрост – идеи за кои ќе можат да размислуваат и да дебатираат.

**XIII. МОЌТА НА БОЖЈАТА МУДРОСТ – 1:23-25**

**А. ВЛИЈАНИЕТО НА БОЖЈАТА МУДРОСТ – стх. 23-24**

**1.** Кога се **„проповеда“ пораката за „распнатиот Христос,“** Божјата мудрост секогаш има некакво влијание врз животот на оние кои ја слушаат.

**2.** Прво, таа е **„камен на сопнување за Евреите“** – заради нивната неподготвеност да ја прифатат идејата за распнатиот Месија – Римјаните 9:31-31.

**3.** Второ, таа е **„безумство за народите“** – заради нивните неосновани идеи, тие го отфрлале она што не е во согласност со нивните чудни идеи.

**4.** Меѓутоа, **„за повиканите“** (оние кои се избрани од Бог), пораката за крстот е **„Божјата сила и Божјата мудрост.“**

**Б. ИНТЕНЗИТЕТОТ НА БОЖЈАТА МУДРОСТ – стх. 25**

**1.** Дури и кога Бог би поседувал некакво **„безумство“** (а не поседува), тоа би било **„помудро од луѓето.“**

**2.** Кога Бог би поседувал некаква „немоќ“ (а не поседува), тоа би било **„помоќно од луѓето.“**

|  |
| --- |
| „ПОФАЛБАТА НА ХРИСТИЈАНИНОТ“ [1 Кор. 1:26-31](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: И најголемите човечки напори да „смислат“ пат до Бог нема да успеат, тие можат да дојдат само преку вера. |

**XIV. ОСОБИНИТЕ НА ОНИЕ КОИ СЕ ИЗБРАНИ ОД БОГ – 1:26**

**А. ТИЕ СЕ ПРЕДМЕТОТ НА БОЖЈОТО ПРИЗВАНИЕ**

**1**. **„Браќа, земете го предвид вашето призвание,...“** покажува од каде потекнува иницијативата за нашето избавување.

**2. „Земете го предвид“** – (буквално: „Бидејќи го гледате...“) – покажува дека на некој начин е очигледно за оној кој ќе застане доволно долго за да ја согледа ситуацијата – дека ние само „одговараме“ на Божјото „призвание“ да дојдеме кај Него.

**3.** Ова **„призвание“** се однесува на делотворниот Божји повик кој резултираше со нашето спасение.

**4.** Со други зборови, Павле нагласува дека оние кои се во Христос се благословени приматели на Божјата благодат која е излеана врз нив без оглед на нивната „заслуга.“

**Б. ТИЕ СЕ СПРОТИВНОСТ НА СВЕТСКИТЕ СТАНДАРДИ**

**1.** Павле објаснува што се тие врз основа на она што не се – избирајќи три стандарди кои светот обично ги избира за да го одреди успехот.

**2.** Тој вели: **„Немаше многумина мудри [избрани] по тело“** – Бог не беше заинтересиран да избере за Себе луѓе кои се искачиле на некоја голема височина на природните и човечките способности.

**3.** **„... немаше многумина силни“** – или моќни, луѓе кои стекнале контрола врз други преку нивната физичка или умствена сила – Тој не ги повика нив.

**4.** **„... немаше многумина од благороден род“** – или од оние кои се родени во богата состојба; највисокиот слој на општествената хиерархија.

**5.** Оние кои се избрани од Бог се оние кои не можат да докажат дека постои јасна логика за тоа зошто се избрани. За оние кои се избрани од Бог, „причината“ за Неговиот избор останува енигма.

**XV. БОЖЈИОТ ИЗБОР – 1:27-28**

**А. ПРЕЗИРАЊЕТО НА ЧОВЕЧКИТЕ ИДЕАЛИ – стх. 27-28а**

**1.** Бог отсекогаш изразувал презир спрема ставот на луѓето кој ја пренесува пораката дека е едноставно „природно“ тоа што Бог ги избрал – заради која и да било причина.

**2.** Овде тој разјаснува дека изборот што Тој го прави нема никаква врска со нормалните човечки стандарди – напротив, тој ја посрамотува гордоста на човекот со која тој се фали – Повторени закони 7:7

**3.** **„Бог го избра она што е безумно во светот, за да ги посрами мудрите“** – Бог прави разлика меѓу примателите на Неговата благодат и оние кои светот ги смета за вредни – оние кои себеси се сметаат за мудри се посрамени од едноставноста на евангелската порака.

**4.** **„Она што е немоќно во светот, Бог го избра за да ги посрами силните“** – Оние кои се потпираат вез сопствените способности се засрамени поради нивната неспособност да направат нешто во врска со нивниот грев.

**5.** **„И она што е ништожно** [оние кои не се од благороден род], **што е презрено во светот и она што се смета за ништо, Бог го избра“ –** Оние кои се сметани за ништожни – отфрлените ги засрамуваат благородните поради нивната подготвеност да Му веруваат на Бог.

**Б. ОГРАНИЧЕНОСТА НА ЧОВЕЧКОТО ФАЛЕЊЕ – стх. 28б**

**1.** Бог ги избира сите овие нешта **„за да го поништи она што е нешто“** – а тоа буквално значи „да ги исфрли од строј.“

**2**. Сите нешта за кои светот смета дека придонесуваат за човековиот углед (интелектот, моќта, престижот или позицијата), Бог ги деградира до безначајност и неактивност – тие воопшто не се важни.

**XVI. СВЕДОШТВОТО НА ОНИЕ КОИ СЕ ИБРЗАНИ ОД БОГ – 1:29-31**

**А. ОТСУСТВО НА ФАЛЕЊЕ И ГОРДОСТ – стх. 29**

Следствено, гордоста која е основана врз овие нешта – или во која било смисла врз човечките достигнувања – ја губи својата основа „за да не може ниту еден да се фали пред Бог.“

**Б. ДОВЕРБА ВО ГОСПОД – стх. 30**

**1.** Место да го основа своето чувство за вредност врз сопствените достигнувања, верникот разбира дека е целосно зависен од Господ Исус Христос – Тој станува Оној во кого ја бараме својата вредност.

**2.** Во една паралелна изјава во Ефешаните 2:8-10, можеме јасно да видиме дека ние сме тоа што сме, затоа што сме „Негово дело“ – спореди со 1 Кор. 15:10.

**3.** Оттука**, „преку Него сте и вие во Христос Исус** – тоа е Божјо дело.

**4.** **„Кој ни стана...“** – затоа што сме во Христос, следните придобивки се наши за да можеме целосно да уживаме во нив:

**а.** **„Мудрост од Бог“** – преку Неговиот живот и учење – обезбедувајќи ни ја вистината „која е одозгора.“

**б.** **„...праведност“** – преку Неговата смрт и воскресение, Тој нè доведе до „правичност“ во нашиот живот.

**в.** **„осветување“** – преку Неговото вознесение во слава, Тој ни Го испрати Светиот Дух кој нè преобразува според Христовиот лик.

**г.** **„... и откуп“** – преку Неговото идно доаѓање Тој ќе нè усоврши и ќе ни ја даде полнотата на наследството кое го чува за нас.

**5.** Оттука, ние сме целосно зависни од Него и Неговите дела; и имаме потреба да се утврдиме **„во Христос Исус“** преку вера.

**В. РАДОСТ ВО ГОСПОД – стх. 31**

**1.** **„Токму како што е напишано“** – резултатот од сево ова е дека верниците во никој случај не се фалат со себеси, туку во Господ.

**2.** **„Кој се фали, во Господ да се фали“** – во она што Тој го постигнал и кое ни обезбедило толку големи придобивки.

**3.** Ова е сведоштвото на верникот:

**Мојата надеж е во Господ, Кој го даде Својот живот за мене, и ја плати цената за сите моите гревови на Голгота.**

**Тоа не е по моја заслуга, и Мојата единствена надеж е во Исусовата праведност.**

**И сега Тој за мене стои пред престолот на Таткото, ги покажува Своите ранети раце и ме именува како Свој.**

**Неговата благодат испланирала сè, мое е да верувам, да го прифатам Неговото дело на љубов и да Го примам Христос.**

**Тој умре за мене, и живее за мене, и бесплатно ми дава вечен живот и светлина.**

|  |
| --- |
| МОЌТА НА ЕДНОСТАВНОСТА  [1 Кор. 2:1-5](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Божјата сила е таа која ги води луѓето кон верата, не убедливоста на луѓето. |

**I. ГЛАВА 2 – ОДЛУКАТА ДА СЕ ВОЗДРЖУВА ОД УБЕДЛИВОСТА НА ЗБОРУВАЊЕТО – 2:1-2**

**А. МУДРОСТА КОЈА НИ Е ПОТРЕБНА ЗА ШИРЕЊЕ НА ВЕРАТА стх. 1**

**1.** Павле штотуку ја заврши дискусијата која покажува дека стандардите што светот ги употребува за одредување на вредноста на една личност не се во согласност со Божјата мудрост која ја посрамува мудроста на светот.

**a.** Тој сега ја проширува примената на овие принципи објаснувајќи дека Бог не ги употребува светските стандарди кога ги избира луѓето што сака да ги избави, ниту пак се светските стандарди вклучени во преставувањето на „безумноста“ на Евангелието.

* Тој вели: **„Ја не дојдов [во Коринт] со надмоќен говор или мудрост.“**
* **„Надмоќен говор“** - се однесува на вештината на говорот која е карактеристика на многу говорници кои можат да ги хипнотизираат луѓето со нивните рационални и логични презентации.
* **„... или мудрост“** – се однесува на способноста на човековото знаење; укажува на разните филозофии кои можат да ги убедат за тоа колку е ова природно прифатливо.

**Б. ПРИОРИТЕТОТ КОЈ МУ ПРИПАЃА НА КРСТОТ – стх. 2**

Место да се обидува да ги убеди преку логични аргументи, дури и пред да стигне во Коринт, Павле решил **„да не знам меѓу вас ништо друго, освен Исус Христос, и тоа распнатиот.“**

**1.** Тој знаел дека ако ги убедува луѓето врз основа на човечки аргументи и мудрост, тие ќе се обратат кон религиозен систем; но, ако им ја претстави Личноста на Исус Христос, тоа ќе ги одведе во вечен живот.

**2.** Оттука, Павле, во град во кој доминираат филозофи и јавни говорници, ја сосредоточува суштината на неговото проповедање на една едноставна, а длабока порака: **„Исус Христос, и тоа распнатиот.“**

**3.** Ова е најнавредливата порака за овие луѓе – 1:23.

* Ова е прашање од најголема важност за неспасените – сите други доктринарни прашања се неважни сè додека човек прво не ја разбере важноста на Христовото искупување на неговиот личен грев и не одговори во вера на Неговата жртва.
* Само тогаш е важно да се разбере сè друго што Словото го вели.

**II. НЕСПОСОБНОСТА НА ПАВЛЕ – 2:3**

**А. ПРИЗНАВАЊЕ НА ЛИЧНАТА НЕСПОСОБНОСТ**

**1.** Во согласност со она што пред малку го кажа, Павле покажува како тој воопшто нема доверба во телото за да ги „убеди“ Коринќаните во вистинитоста на Евангелската порака.

**2.** Тој не дошол кај нив уверен во својата способност да ги преобрати, обидувајќи се да го престави своето проповедање извонредно по својата содржина или форма.

**3.** Напротив, тој бил свесен за својата безвредност и неспособност во овие работи – особина која би било добро секој од нас да настојува да ја има.

**4.** Често, луѓето ми велат дека не се чувствуваат квалификувани да дадат сведоштво за својата вера во Бог; тие се недостојни.

**5.** Мојот одговор најчесто е: „Во право си. Ниту еден од нас не е вистински достоен или адекватен да ја споделува моќната порака за спасението по благодат преку вера. Меѓутоа, ова е методот преку кој Бог смета дека е соодветно да се прокламира Неговото Евангелие.

**Б. СТРАВУВАЊЕ ПРИ ПРОПОВЕДАЊЕ НА ВИСТИНАТА**

**1.** Обрни внимание на тоа како Павле се опишува себеси: **„И јас бев со вас во немош, во страв и во многу трепет.“**

**2.** Тука тој покажува свесност дека ако сето ова зависи од него, тогаш прогнозата е неуспех.

**3.** Тој се става себеси во контекст и јасно ја разбира својата целосна зависност од Господ за ефикасност во ширењето на Евангелието.

**III. ПРОЈАВАТА НА ДУХОТ – 2:4-5**

**А. ДЕЛУВАЊЕТО НА БОЖЈИОТ ДУХ – стх. 4**

**1.** Павле повторува дека **неговата „порака и .. проповед не се состоеја во убедливи зборови на мудроста“** – тој вели дека е свесен за тоа дека тој не е клучот за ширење на Евангелието меѓу изгубените.

**2.** Со други зборови, Павле не сметал дека на Евангелието му е потребно неговото украсување за да може тоа значително да влијае врз животот на Коринќаните.

**3.** Напротив, Павле покажува дека клучот е едноставно да ја претставиме вистината и потоа да се потпреме врз **„пројавата на Духот и силата“** кои доаѓаат само од Бог.

**4.** Евангелската порака е најмоќна кога обраќањето на човекот е резултат на делувањето на Божјиот Дух, а не на вештините на евангелистот.

**Б. ДЕЈСТВУВАЊЕТО НА БОЖЈАТА СИЛА – стх. 5**

**1.** Евангелието не е мудрост, туку сила – тоа не е систем, туку личност.

**2.** Ако преобратиш еден човек да биде религиозен или морален или христијанин, си го преобратил умот, а не душата.

**3.** Меѓутоа, претставувањето на Евангелието со едноставност, потпирајќи се врз силата на Божјиот Дух кој го води човекот кон вера во Исус Христос, не го преобратува само умот, туку и душата.

**4.** За да биде цврсто, спасението мора да биде дело на Божјата сила. За да биде такво, тоа мора да произлегува од уверувањето за гревот и од личното присвојување на дарот на Христовото спасение кој ни е даден преку крстот, кое само Божјиот Дух може да го создаде во човековата душа.

|  |
| --- |
| ДЕШИФРИРАЊЕ НА ТАЈНИТЕ НА ВЕРАТА  [1 Кор. 2:6-16](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Вистината на Божјото Слово мора да се спознае преку просветлувањето кое доаѓа од Божјиот Свети Дух. |

**IV. БОЖЈАТА МУДРОСТ – 2:6-9**

**А. МОЖНОСТА ДА СЕ РАЗБЕРЕ ТАЈНАТА НА ЕВАНГЕЛИЕТО – стх. 6-7**

**1.** Изјавата на Павле во претходниот дел е поврзана со фактот дека чистата евангелска порака е Божјата сила која ги води луѓето во спасение – а не вештите, убедливи аргументи кои ги составуваме според човечката мудрост.

**2.** Меѓутоа, тој тука преминува на тоа да покаже дека откако луѓето наново ќе се родат, тогаш тие се способни да ги разберат теолошките и доктринарните вистини, покрај едноставната порака за спасението.

**3.** **„Па сепак, говориме за мудрост меѓу оние кои се зрели...“** – се однесува на оние кои станале целосни преку вера во Христос – спореди со 1 Петар 1:3.

**4.** Меѓутоа, **„мудроста“** за која Павле зборува тука, не е **„мудроста на ова време ни на владетелите на денешницата, кои се минливи.“**

**5.** Мудроста за која Павле **„говори“** е **„Божјата мудрост, во тајна.“**

а. „Тајна“ – во Словото се однесува на она што не може да се спознае без откровение – „скриена мудрост“ – недостапна за човекот без Божјо откровение.

**б.** Оваа мудрост сега е достапна со намера да го доведе човекот во слава – преку познавање на Христос Исус – **„која Бог од дамнина ја предопределил за наша слава.“**

**Б. ПРЕПРЕКАТА ЗА РАЗБИРАЊЕ НА ТАЈНАТА НА ЕВАНГЕЛИЕТО – стх. 8-9**

**1.** **„Која не ја разбрал ниту еден од владетелите на денешницата“** – тие не биле свесни за вистината во однос на тајната за помирувањето со Бог преку Неговиот Син, Месијата, Исус Христос.

**2.** Доказот за нивното незнаење беше тоа што **„ако ја беа разбрале, немаше да Го распнат Господ на славата.“**

**3.** Оваа „мудрост“ која е Божјата мудрост не може да се стекне на природен начин. Обрни внимание на неспособноста на природните начини на откривање на она што **„Бог го подготви ,од дамнина‛ за оние кои Го љубат.“**

Те молам прочитај Исаја 64:4

**а. ВИД: „Што око не видело...“** – се однесува на непосредното искуство – кога гледаш нешто самиот без да ги отвораш очите.

**б. ЗВУК: „...што уво не чуло...“** – веројатно се однесува на знаењето стекнато преку слушање на традициите повторувани преку туѓи искуства.

**в. ПРЕТПОСТАВКИ – „... и што во човечко срце не влегло.“**

**V. ПРЕНЕСУВАЊЕ НА БОЖЈАТА МУДРОСТ – 2:10-13**

**А. ОТКРИВАЊЕ НА БОЖЈИТЕ ТАЈНИ – стх. 10-11**

**1.** Иако човекот не може природно да го разбере она **што „Бог го подготви за оние кои Го љубат,“ Нему му беше угодно тоа што „ни го откри тоа нам преку Духот.“**

**2.** Она што некогаш беше **„тајна,“** сега е откриено преку откривањето на вистината **„нам“** односно, преку инспирираните автори на Словото (апостолите).

**3.** Веќе беше утврдено дека самите од себе, луѓето никогаш не би можеле да најдат начин за да ја откријат тајната на Евангелието – спореди 1:21.

**4.** Таа мораше да ни биде откриена **„преку Духот“** на Бог – на почетокот преку процесот на откривање и инспирација, а сега преку процесот на просветлување додека сме насочени кон вистините на Божјото Слово.

**5.** **„Духот испитува сè, па дури и Божјите длабочини.“** – тоа е скриено за секој што е независен од Бог, и е надвор од сферата на паднатото, световното и човечко разбирање.

**6.** Тој покажува што сака да каже кога зборува за „тајниот свет“ кој постои во секој човек, она што е **„во човекот,“** односно светот кои другите не можат да го видат освен ако тој самиот не им го открие.

**7.** Слично на тоа, **„никој не знае што има во Бог, освен Божјиот Дух“** кој ни го открива тоа нам.

**Б. МУДРОСТ КОЈА ДОАЃА ОД БОЖЈИОТ ДУХ – стх. 12-13**

**1.** Ние кои сме во Христос **„не го примивме духот на овој свет, туку Духот Кој е од Бог“** – ние не сме поврзани само со природната околина, туку сме поврзани и со небото преку Божјиот Дух.

**2.** Оттука, можеме „**да ги знаеме нештата што Бог дарум ни ги дал.“**

**3.** Дејствувањето на Духот не е само да ја зголеми човековата способност да расудува и да ја применува сопствената мудрост**... „нешта кои не ги зборуваме со зборови научени од човечка мудрост, туку научени од Духот.“**

**4.** Оттука, Божјиот Дух им ја **откри** вистината за Христос на апостолите, ги **инспирираше** додека ја запишуваа вистината, и го **просветлува** нашето разбирање додека ја читаме и проучуваме.

**VI. РАЗБИРАЊЕ НА БОЖЈАТА МУДРОСТ – 2:14-16**

**А. ОГРАНИЧЕНОСТА НА ПРИРОДНИОТ ЧОВЕК – стх. 14**

**1.** Меѓутоа, **„природниот човек“** – е човек кој е само „душевен“; кој нема жив дух – без придобивките на службата на Божјиот Дух.

**2.** Таквиот човек **„не го прима она што е од Божјиот Дух“** – ова буквално значи дека тој вообичаено не ја прима вистината; не дека тој не може повремено да ја види реалноста на она што е вистинито, но неговиот живот не се карактеризира со преданост на поучувањето на Божјиот Дух.

**3.** Вистината е **„безумство за него, зашто за тоа треба да расудува на духовен начин“** – бидејќи тој е духовно мртов, не може да расудува духовно.

**Б. ПРОНИКЛИВОСТА НА ДУХОВНИОТ ЧОВЕК – стх. 15-16**

**1.** Меѓутоа, човекот кој го има Духот е **„Духовниот човек“ кој „испитува сè.“**

**2.** Овој човек може да го знае сето она што „Бог го подготви за оние кои Го љубат“, бидејќи Духот **кој „испитува сè“** му помага да го разбере.

**3.** Луѓето кои не можат да ги разберат духовните нешта не можат да ги разберат ниту духовните луѓе; затоа, Бог покажува дека духовниот човек „никој [надвор од верата] не го испитува.“

**4.** „Неверниците често пати сакаат да ги поправаат верниците, да се расправаат за вистините во кои веруваме и кои ги следиме. Но кога ќе му се спротивстават на некое духовно учење, тие не се расправаат со нас, туку со Бог, чии мисли тие не ги разбираат.“

**5.** **„Зашто: Кој го запозна Господовиот ум, за да го поучи?“** – Ние имаме предност бидејќи **„го имаме Христовиот ум.“**

|  |
| --- |
| „КОЈ ТРЕБА ДА ЈА ПРИМИ ЗАСЛУГАТА?“  [1 Кор. 3:1-9](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Вистината на Божјото Слово мора да се спознае преку просветлувањето кое доаѓа од Божјиот Свети Дух. |

**I. ГЛАВА 3 – ДУХОВНА НЕЗРЕЛОСТ – 3:1-3**

**А. ДУХОВНАТА СОСТОЈБА НА НЕЗРЕЛОСТА – стх. 1-2**

**1.** Интересно е да забележиме колку „возрасен“ и самодоволен се чувствува просечниот адолесцент – не согледувајќи ја големата зависност од оние од кои се обидуваат да биде независни.

**2.** Павле им се обраќа на овие луѓе во Коринт и дава знак за тревога што веројатно ги закопал во место – односно тој вели**: „не можев да ви зборувам како на духовни, туку како на телесни...“**

**3.** Потоа тој објаснува и покажува дека нивната духовна состојба може најдобро да се спореди со **„бебиња во Христос.“**

**4.** Повеќето луѓе не сфаќаат кога духовната незрелост е нивната состојба – бидејќи многумина луѓе често размислуваат за световноста само во смисла на танцување, алкохолизам и други „валкани“ нешта.

**5.** Меѓутоа, световноста е многу подлабок проблем отколку само лоши навики; таа е ориентација, начин на размислување и верување.

**6.** Веројатно најдобриот начин да се разбере духовната незрелост е присуството на „себичноста“ – една од доминантните особини на **„бебињата.“**

**7.** За да ја објасни оваа незрелост, Павле продолжува и вели **„со млеко ве напоив, а не со тврда храна, зашто уште не сте способни да ја примите.“ – тука тој се навраќа, се разбира, на времето кога бил со нив и кога „не знаел ништо друго, освен Исус Христос, и тоа распнатиот.“**

**8.** Меѓутоа, по сиве овие години, тие требале да напреднат многу повеќе од обичното млеко, а сепак тој вели: **„а ни сега не сте способни.“**

**Б. ДУХОВНИТЕ ОСОБИНИ НА НЕЗРЕЛОСТА – стх. 3**

**1.** Павле повторно ја опишува нивната духовна состојба – **„зашто сè уште сте телесни.“**

**2**. Иако се спасени, нивната ориентација е незрела – како да се ориентирани кон истите нешта кон кои биле ориентирани и пред да се спасат.

**3.** Потоа тој им дава детали за тоа како нивната духовна незрелост практично влијае врз нивниот живот: **„меѓу вас има завист и препирки.“**

**4.** Бидејќи себичноста е во срцето на телесното однесување, овие особини можат да напредуваат:

**а.** **„Зависта“** е ставот

**б.** **„Препирките“ се** делата кои резултираат од него.

**5.** Овие членови на црквата повторно застанувале на страната на претходните духовни водачи кои за нив биле најважни – а Павле го покажува тоа кога вели**: „не живеете ли како обичните луѓе?“**

**II. ОПСЕСИЈАТА НА ДУХОВНО НЕЗРЕЛИТЕ – 3:4-7**

**А. РАСПРАВИИ ОКОЛУ ПРЕДНОСТА НА ЛУЃЕТО – стх. 4**

**1**. Овие луѓе стекнувале некакво чувство на лична важност со тоа што се приврзувале кон еден или друг од нивните претходни духовни водачи.

**2.** **„...еден зборува: ,Јас сум Павлов‛“** – на тој начин се чувствувале верни на оној кој ја основал црквата – кој ги евангелизирал со едноставната порака за Христос.

**3.** **„...а друг: ,Јас сум Аполосов‛“** – тие го сметале човекот кој ги поучувал од Словото, вештиот говорник – како оној кој треба да има најголем престиж.

**4.** Павле вели дека кога така се расправаат околу тоа кој треба да има најголем престиж, се однесуваат како **„обичните луѓе**“ без духовна ориентација.

**Б. НЕРЕШИТЕЛНОСТА ДА СЕ ПРИЗНАЕ БОГ – стх. 5-7**

**1.** Луѓето – било Павле или Аполос – не можат да постигнат ништо без Божјата сила која ги извршува чудесните дела преку дејствувањето на Светиот Дух.

**2.** Потоа тој прашува: **„Па што е Аполос? Што е Павле?“** – што има кај овие луѓе што ги прави толку посебни?

**3.** Тие не се ништо друго освен **„служители преку кои вие поверувате“** – помошници келнери“ кои ви ја донесоа чинијата на Евангелието на вашата маса и ви овозможија да земете од неа преку вера.

**4.** Всушност, Господ **„му дал“ на секој од нив** – и на Павле и на Аполос – да Му служат проповедајќи им ним во Коринт.

**5.** Павле вели: **„Јас [само] посадив, Аполос [само] навади, но Бог направи да расте.“**

**6.** Оттука, **„ниту оној кој сади е нешто, ниту оној кој полева, туку Бог кој прави да расте.“**

**III. МОЖНОСТИТЕ ЗА ДУХОВЕН РАСТЕЖ – 3:8-9**

**А. СОРАБОТКАТА СО ДРУГИТЕ ВЕРНИЦИ – стх. 8а**

**1.** Павле вели дека место да се натпреваруваат меѓу себе, **„оној кој сади и оној кој полева, едно се“** – односно тие се во единство во нивното дејствување.

**2.** Не постои ништо погодно во луѓето кои се натпреваруваат меѓу себе за тоа кој треба да ја прими заслугата, кога Бог го создава плодот (ИЛУСТРАЦИЈА: кога во американскиот фудбал квартербекот му подава на примачот: кој ја прима заслугата?)

**3.** Според тоа, верниците имаат привилегија да работат заедно еден со друг за Божјата слава.

**Б. ПОФАЛБАТА ОД ГОСПОД – стх. 8б**

**1.** Потоа Павле вели дека Господ е Тој Кој одредува кој е достоен да добие награда или пофалба.

**2.** Тој покажува дека **„секој ќе ја прими својата награда според својот труд.“**

**3.** Обрни внимание дека не е резултатот тој кој носи награда, туку само трудот кој го вложуваме во жетвата која Господ ја поттикнува преку тебе и дузина други кои работат заедно со тебе.

**В. РАСТЕЖОТ ОД БОГ – стх. 9**

**1.** Интересно е тоа што ние сме истовремено соиграчи со Бог **како „Божји соработници“** како и Божја градба.

**2.** Павле вели дека сме **„Божја нива, Божја градба“** – додека Бог си создава за Себе ремек-дело – Негова „творба“ во чест на Неговата благодат.

**3.** Тој нè употребува нас за да доведе други во **„работилницата“** на Божјата благодат дури и пред да заврши да работи на нас.

|  |
| --- |
| „НАДЗОРНИКОТ НА ГРАДБАТА“  [1 Кор. 3:10-17](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Квалитетот на нашите дела еден ден ќе биде испитан од Христос и ќе добиеме награди врз основа на тоа што Тој ќе го најде. |

**IV. ВАЖНОСТА НА ОСНОВАТА – 3:10-11**

**А. УПРАВУВАЊЕ СО ОСНОВАТА ЗА ХРИСТИЈАНСТВОТО – стх. 10**

**1.** Додека Павле и понатаму зборува за проблемот на духовната незрелост на христијаните во Коринт, преминува од сликата за Црквата како поле кое дава плод на аналогијата за црквата како градба – спореди со **стих 9.**

**2.** Потоа тој зборува за улогата на Божјите служители во градењето на оваа „градба“ – дека сè започнува со основата.

**3.** Во Својот план, Бог му дал на Павле привилегија да биде вклучен во објавувањето на вистината во однос на Црквата – која е изградена врз основата на Исус Христос – спореди со Матеј 16:15-18.

**4.** Повикувајќи се на оваа привилегија, Павле вели дека: **„Според Божјата благодат, која ми беше дадена, јас, како мудар ѕидар, поставив основа...“**

**5.** Имајќи ја истата мисла на ум како „садењето,“ „наводнувањето“ и „растежот“ од Бог, Павле ја пренесува истата идеја во аналогијата со градбата велејќи**: „а друг гради врз неа...“**

**6.** Меѓутоа, многу е важно да сфатиме дека невнимателната градба врз чистата и света основа на Исус Христос е неприфатлива. Тој предупредува: **„Но секој да внимава како гради врз неа.“**

**а.** Ова првенствено се однесува на начинот на кој луѓето придонесуваат за „изградување на Христовото тело“ за кое што се зборува во Ефешаните 4:11-13.

**б.** Меѓутоа, тука акцентот е ставен врз реалноста дека секој човек поединечно учествува во процесот на изградување на целото тело преку придонесот на сопствениот растеж.

**в.** Затоа, постои едно современо, денешно управителство за кое се зборува тука и кое се идентификува со улогата на апостолите во минатото кога тие ја поставиле основата = референцата во сегашно време тука е**: „гради врз неа.“**

**Б. ЕДИНСТВЕНАТА ОСНОВА ЗА ХРИСТИЈАНСТВОТО – стх. 11**

**1.** Неговото предупредување **„да внимаваме“** во стих 10 е понатаму објаснето тука: дека **„никој не може да постави друга основа, освен онаа што [веќе] е поставена, која е Исус Христос.“**

**2.** Некои луѓе се обидуваат како основа на својата вера да ги направат моралните поуки на Библијата, или традициите на црквата. Други гледаат на етичкиот хуманизам кој ја поттикнува „добрината“ на човекот и ги повикува луѓето да се придржуваат до него. А трети пак се повикуваат на сентименталноста и љубовта како основа за христијанството.

**3.** Павле јасно вели тука дека единствената основа за христијанството е Исус Христос.

**4.** Сè додека верниците се живи, тие градат – градат некаков живот, градат некаква црква, градат некакво „христијанско“ влијание.

**5.** Ако еден човек го потроши својот живот служејќи им на „основите“ кои ѝ се конкурентни на основата на Исус Христос, и ако гради врз овие основи, тогаш крајниот резултат ќе биде градба која е лабава и со слаб квалитет во најдобар случај.

**V. НАДЗОРОТ НА ГРАДБАТА – 3:12-15**

**А. КВАЛИТЕТОТ НА НАШИТЕ ДЕЛА – стх. 12-13**

**1.** Додека продолжува со својата дискусија, Павле се фокусира на делата на поединците во Црквата покажувајќи дека делата на секој човек ќе бидат испитани за да се види нивниот квалитет.

**2.** Тој започнува со тоа што дава список за пазарење на материјали достапни за изградување на твојот сопствен живот [коешто претставува твојот примарен придонес за изградување на целото Христово тело]. Тој ги набројува:

**а. „злато“**

**б. „сребро“**

**в. „скапоцени камења“**

**г. „дрво“**

**д. „сено“**

**ѓ. „слама“**

**3.** Овие материјали не претставуваат богатство или можности, туку го претставуваат начинот на кој верниците управуваат со она што Господ им го дал.

**4.** Квалитетот на градбата се основа врз она што се случува во животот**... („злато“) –** голема верност и внимателно живеење за Божјата слава или **(„слама“)** – случајните остатоци кои луѓето ги даваат без да се грижат да Му угодат на Христос.

**5.** Кое од овие е типично за твојата „градба“ или за твојот живот? Ова покажува како **„градиш врз основата“** на светиот и праведен Исус Христос.

**Б. ПРАШАЊЕТО ЗА НАШИТЕ НАГРАДИ – стх. 14-15**

**1.** Имајќи го ова упатство на ум, размисли за тоа колку треба да вложуваме во начинот на кој живееме. Еден ден, **„сечие дело ќе излезе на видело“** – стх. 13

**2.** Павле покажува дека делата на секој поединечен верник ќе биде испитано.

**3.** **„Денот“** на Христовото враќање **„ќе го покаже“** кога секој верник ќе застане пред „Судскиот Престол [бема] и нашето дело **„ќе се открие преку оган“ и „огнот ќе ја испита вредноста на сечие дело.“** – спореди со 2 Кор. 5:10.

**4.** Овој „оган“ можеби се однесува на очите на Судијата на сите луѓе – Исус Христос – спореди Откровение 2:18-19.

**5**. Последицата од овој суд ќе биде една од две можности:

**а.** **„Оној, кому ќе му остане тоа што го градел, ќе прими награда“** – на други места наречена „венец“:

**1)** „Венецот на праведноста“ – 2 Тимотеј 4:7-8: за оние што останале верни до Исусовото враќање.

**2)** „Венец за пофалба“ – 1 Солунците 2:19-20: за оние кои верно придобивале души.

**3)** „Венец на слава“ – 1 Петар 5:4: за оние кои биле пример за Христоликост пред Црквата.

**4)** „Венецот на животот“ – Јаков 1:12: за сите кои вистински Го љубат Господ.

**б.** **„А оној чие дело ќе изгори, тој ќе претрпи загуба [ќе ја загуби наградата]; а самиот ќе се спаси, но така како низ оган“**

**1)** Ако во твојот живот не си се грижел да Му „угодиш на Бог“ (2 Кор. 5:9) – тогаш твоето дело **„ќе изгори“** и нема да примиш награда.

**2)** Меѓутоа, ова не преминува во осуда – добрите дела не се основата за нашето спасение, туку само знаци на нашето спасение.

**3)** Покрај сето тоа, оној кој живее независно од Христос ќе се**„спаси, но така како низ оган“** – тука е прикажана идејата за човек кој оди низ оган без да изгори, но кој самиот мириса на чад.

**VI. СИГУРНОСТА НА ГРАДБАТА – 3:16-17**

**А. ИСПИТУВАЊЕ НА ВРЕДНОСТА НА ГРАДБАТА – стх. 16**

**1.** Во обид да го мотивира верникот да живее за Христос, и да гради врз основата на Христос со достоен живот, тој укажува на фактот дека градбата кога се гради е **„Божји храм.“**

**2.** За какви материјали е достојна таквата градба?

**3.** Освен тоа, не треба да се грижиме само за идното испитување од страна на проникливите очи на Христос при судот, туку **„Нели знаете дека сте Божји храм и дека Божјиот Дух живее во вас [токму сега]?**

**4.** Во светлина на ова, кои материјали се соодветни?

**Б. ПОСЛЕДИЦИТЕ ОД ОШТЕТУВАЊЕТО НА ГРАДБАТА – стх. 17**

**1.** Потоа тој ја менува брзината и се фокусира на нешто малку поразлично – од изградувањето на градбата од страна на верниците, на уништувањето на Црквата од страна на надворешните.

**2.** **„Ако некој го урива Божјиот храм, Бог ќе го урне него“** – ветување за Божјиот гнев врз оние кои ќе ѝ наштетат на црквата однатре или однадвор – неверници кои се телесни во своето разбирање.

**3.** Таквите не разбираат дека **„Божјиот храм е свет, а тоа сте вие.“**

**4.** Ова уништување може да се случи на различни начини:

**а.** Уништување преку прогонства – физички.

**б.** Уништување преку лажни учења или одрекување на основите на верата.

**в.** Уништување преку лицемерство, легализам и сладострастие.

**г.** Уништување преку разни филозофии кои се издигаат против познавањето на Христос.

|  |
| --- |
| „КОГА РАЗМИСЛУВАЊЕТО НЕ ПОМАГА“  [1 Кор. 3:18-23](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep) [Strong's Concordance](http://www.bju.edu/bible/1co/1.html) Тема: Разединетост постои кога луѓето повеќе ги сакаат човечките мислења. |

**VII. ПЕРЦЕПЦИЈАТА НА ЛУЃЕТО МОРА ДА БИДЕ ПОТЧИНЕТА НА СЛОВОТО – 3:18-20**

**А. ИЗМАМЛИВОСТА НА СОВРЕМЕНАТА ЧОВЕЧКА МУДРОСТ – стх. 18**

**1.** Големи раздори постојат во црквата заради тоа што поединци стануваат импресионирани од сопствената мудрост.

**2.** Но, Бог предупредува за измамливоста на современата човечка мудрост за која вели: **„Никој нека не се мами.“**

**3.** **„Ако некој меѓу вас мисли дека е мудар во овој свет, нека стане безумен, за да може да стане мудар.“**

**4.** Луѓето често се импресионираат од сопствените мисли во однос на различни прашања за кои Бог има спротивни гледишта. Во такви случаи, луѓето не смеат да дозволат да бидат измамени; да бидат заробени во духот на денешницата кој Го отфрла Бог.

**Б. БЕЗУМСТВОТО НА СОВРЕМЕНАТА ЧОВЕЧКА МУДРОСТ – стх. 19-20**

**1.** **„Зашто мудроста на овој свет е безумство пред Бог“** – Кога природниот човек се обидува да измисли духовни нешта, нема да успее да го добие она што му треба.

**2.** **„Безумен“**доаѓа од зборот moros од кој произлегува и зборот „морон“ – односно, човечката мудрост која му противречи на Божјото Слово се смета за моронска.

**3.** Трагедијата е во тоа што кога вистината на Словото не е единствениот авторитет, различните човечки мислења стануваат авторитет.

**4.** Вистината е дека дури ни христијаните немаат право на сопствено мислење во однос на нештата што Бог ги открил – ако е тоа спротивно на Библијата, треба да се смета за **„безумство пред Бог.“**

**5.** Според тоа, човечката „мудрост“ е целосно неверодостојна и бесполезна. Обрни внимание на Божјите подбивни претскажувања за неа:

**а.** **„Зашто напишано е: ,ТОЈ ГИ РАЗОТКРИВА МУДРИТЕ ВО НИВНОТО ЛУКАВСТВО.‛“** – Бог ќе ги „фати на грешка“ оние кои му се спротивставуваат на Неговиот Збор.

**б.** Исто така, Бог ни дава проценка на човечката мудрост: **„ГОСПОД ГИ ЗНАЕ МИСЛИТЕ на мудрите, ЗНАЕ ДЕКА СЕ СУЕТНИ.“**

**6.** Според тоа, оние кои се надеваат на човечката мудрост се измамени и се на патот кон пропаст.

**VIII. ЧОВЕЧКАТА СЛАВА МОРА ДА МУ СЕ ПОТЧИНИ НА СПАСИТЕЛОТ – 3:21а**

**А.** **„Затоа...“** – бидејќи Бог ја презира човечката мудрост**, „...никој да не се фали со луѓе.“**

**Б.** Мажите околу кои се собрале различни луѓе од црквата: Павле, Аполос, Петар – немале ништо самите од себе што би ја заслужило наклоноста која Коринќаните ја имале спрема нив.

**В.** Иако биле голем извор на голема помош и благослов, тие не требале да бидат посебно издигнувани или ценети повеќе од другите.

**Г.** Поради овие мажи настанале раздори бидејќи Коринќаните биле приврзани кон нивните индивидуални стилови и личности. Различни верници почнале да се „фалат“ со својот избор на љубимец и црквата почнала да се разделува.

**Д.** Бог тука вели дека ниту еден верник никогаш не треба „да се фали со луѓе,“ туку само во Христос – спореди со Еремија 9:23-24; 1 Кор. 1:31-2:5.

**IX. СÈ ШТО ПОСЕДУВААТ ЛУЃЕТО МОРА ДА МУ СЕ ПОТЧИНИ НА СПАСИТЕЛОТ- 3:21б-23**

**А. БОЖЈАТА ЗАМИСЛА ЗА СÈ ШТО ПОСЕДУВААТ ЛУЃЕТО – стх. 21б-22**

**1.** Бог објаснува зошто човек не треба да се посвети на следење на друг човек... бидејќи Бог ти го дал за тој да ти служи тебе, а не обратно.

**2.** **„Зашто сè е ваше,...“** – тука се зборува за фактот дека Бог му ги дал на верникот сите нешта и ниту на една работа не треба да ѝ се дава предност над другите, инаку другите работи кои Бог ни ги дал ќе бидат занемарени.

**3.** Потоа тој го илустрира следното:

**а**. **„...било да е Павле, или Аполос, или Кифа...“** – Бог им го дал секој од овие мажи на Коринќаните за да им обезбеди некој единствен и посебен елемент на нивната вера. Нивниот придонес требал да биде кумулативно ценет – а не да бидат споредувани еден со друг.

**б.** **„...или светот...“** – Бог ни го дал светот за да го населиме, но не и за да го преценуваме, бидејќи нас нè чека еден подобар „свет.“

**в.** **„...или животот, или смртта...“** – Бог ни даде вечен живот, тој е наш и покрај смртта која Христос ја победи; доказ за нашиот вечен живот.

**г.** **„...или сегашноста, или иднината...“** – го опфаќа сето она што го имаме или што го искусуваме во овој живот; како и сè она на коешто се надеваме на небесата.

**д.** Бог вели: **„сè ви припаѓа вам“** и не смее да го истргнува нашето внимание од сè друго. Она што треба да го цениме е Бог кој ни дал сè.

**Б. БОЖЈАТА ЗАМИСЛА ВО НЕГОВОТО ПОСЕДУВАЊЕ НА ЧОВЕКОТ – стх. 23.**

**1.** **„Сè ви припаѓа вам, а вие Му пропаѓате на Христос“** – Всушност, ние не само што не треба фаворизираме едно нешто на сметка на другите дарови од Бог, туку не треба ниту да веруваме дека сите овие нешта ни припаѓаат нам ... туку на Христос.

**2.** **„...а Христос на Бог.“** – ние сме врзани заедно во вечно единство со Бог, а според тоа и еден со друг.

**3.** Замислата за ова единство е да го покаже Божјото посредување во избавувањето на луѓето, **„та светот да знае дека Ти Ме испрати, и дека ги љубеше нив како што Ме љубеше Мене“** – Јован 17:23

**4.** Како можат луѓето кои се толку многу љубени и обединети во Бог, да се разединуваат? – Освен ако дозволиле нивното вреднување на човечките мислења да ја потиснат вистината на Божјото Слово – бидејќи од каде доаѓаат поделбите?

|  |
| --- |
| „Да поседуваш и да бидеш поседуван“  [1 Кор. 4:1-2](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)  Тема: Постојат само три критериуми за оценување на Христовите слуги. |

**I. ГЛАВА 4 – „СЛУЖИТЕЛИТЕ“ ТРЕБА ДА СЕ СМЕТААТ ЗА СЛУГИ – 4:1а**

**А. ВООБИЧАЕНО РАЗМИСЛУВАЊЕ**

**1.** Во овој дел од Словото, Павле се осврнува на прашањето за тоа кои насоки треба да се земат предвид при оценувањето на служителите на Евангелието. Модерното христијанство како да го изгубило чувството за овие насоки, често заменувајќи ги со своеволни стандарди создадени од луѓе.

**2.** Меѓу слободоумните, критериумите кои се употребуваат при оценување на служителите вклучуваат: толеранција, љубов, флексибилност, образование, позитивен став, верување, утешување и забавување.

**3.** Некои употребуваат критериум кој тврди дека служителите треба да бидат оценети врз основа на големината на толпата луѓе кои ги слушаат или од висината на доброволниот прилог кој се дава на нивните служби.

**4.** Павле зборува за овие прашања во овој дел, и вели дека она што луѓето го мислат за мене нема никакво значење. Постои само Еден кој треба да верува дека пасторот добро ја извршува својата служба ... а тоа е Христос.

**Б. ЗАЕДНИЧКИОТ ИДЕНТИТЕТ НА ХРИСТОВИТЕ СЛУЖИТЕЛИ**

**1.** Павле започнува велејќи: **„И така, секој човек, во таа смисла, нека нè смета за Христови служители...“**

**2.** Терминот **„служител“** во овој дел потекнува од збор кој се однесува на роб кој е под директен авторитет на друг човек, и кој е одговорен за аргатските работи. Првобитно, зборот означувал „внатрешен веслач“ – роб кој се наоѓал во трупот на бродот, најчесто окован заедно со другите робови, веслајќи со веслата на некој голем брод.

**3.** Оваа референца покажува дека проповедникот на Евангелието не треба да биде почитуван повеќе отколку друг заради некои стандарди независни од она што Бог вели дека е важно.

**4.** Тие треба да бидат **„Христови служители“** – да Му бидат целосно подредени и потчинети Нему. Премногу често, пасторите стануваат збунети во своите одговорности и почнуваат да веруваат дека треба да му бидат потчинети на стадото, и заради тоа кај нив се развива чувство дека тие пред сè треба да се грижат стадото да биде среќно и задоволно. Не смееме да дозволиме тоа да продолжи така – Галатите 1:10.

**II. „СЛУЖИТЕЛИТЕ“ ТРЕБА ДА СЕ СМЕТААТ ЗА УПРАВИТЕЛИ – 4:1б**

**А. ДОВЕРБАТА ВО УПРАВИТЕЛОТ**

**1.** **„... и за управители...“** –буквално „домаќини,“ оној кој има целосна контрола врз домот.

**2.** Тука е опишан роб кој има одговорност да управува со она што му припаѓа на некој друг – Битие 39:4-6.

**3.** Ова ја покажува довербата која господарот ја има во своите слуги.

**Б. ОДГОВОРНОСТА НА УПРАВИТЕЛСТВОТО**

**1.** Но што точно му е доверено на служителот? – **„...управители на Божјите тајни“**

**2.** „Тајна“ е нешто кое не можеш да го знаеш или да го разбереш сè додека не ти биде откриено – имено Евангелието за спасението во Исус Христос.

**3.** Оттука, одговорноста на управителот на **„Божјите тајни“** е да го земе откриеното Божјото Слово и да им го однесе на луѓето од Божјото семејство.

**III. „СЛУЖИТЕЛИТЕ“ ТРЕБА ДА СЕ СМЕТААТ ЗА ДОВЕРЛИВИ – 4:2**

**А. ШТО СЕ БАРА ОД УПРАВИТЕЛИТЕ**

**1.** Многу е важно оној кој управува со **„Божјите тајни“** да **биде „доверлив“** за да може да ги пренесува целосно и веродостојно.

**2.** Тој треба да ја споделува целата Божја вистина, не задржувајќи ништо – спореди со Дела 20:20-21, 27.

**3.** Целото Слово е полезно за да нè преобразува според Христовиот лик – спореди со 2 Тимотеј 3:16.

**Б. ПРЕКОРУВАЊЕТО НА УПРАВИТЕЛИТЕ**

**1.** Една од причините зошто толку многу христијани се духовно неисхранети е тоа што толку многу проповедници пренесуваат многу неурамнотежена исхрана на Божјата вистина. Некои ја прокламираат Божјата љубов, но одбиваат да зборуваат за Божјиот суд; тие проповедаат за прошка на гревовите, но не и за осудата заради гревот; зборуваат за небото, но не и за пеколот, итн.

**2.** Проповедникот или учителот кој запоставува одредени Библиски текстови, или ги извртува за да ги поткрепи сопствените идеи или програми, го валка Божјото Слово и не е „доверлив.“

|  |
| --- |
| „Покажување на верноста“  [1 Кор. 4:3-5](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)  Тема: Единствената пофалба која му е потребна на христијанинот е онаа што ја прима од Христос. |

**IV. ДАЛИ ТРЕБА ДА ЈА БАРАМЕ ЧОВЕЧКАТА СЛАВА? – 4:3-5**

**А. Основата на јавната пофалба – стх. 3**

**1.** Во однос на Христовите служители кои се управители на „Божјите тајни,“ Павле штотуку покажа дека „доверливоста“ е она што е потребно за да може Бог да ја одобри нивната служба.

**2.** Потоа тој директно се осврнува на прашањето за правилната основа за одобрување на Христовите служители преку имплицирано прашање: „Во чии очи треба да се процени доверливоста?“

**3.** Тој го одговара ова прашање велејќи: **„За мене сосем малку ми значи што ме осудувате вие или друг човечки суд.“**

**4.** Со ова тој покажува дека не се грижи за тоа дали е почитуван многу или малку во поглед на човечкото мислење – Галатите 1:10.

**5.** Една од причините зошто јавното оценување **„многу малку му значи,“** било да е тоа пофалба или критика, е тоа што тоа е најчесто основано врз мудроста на светот – за коешто се зборуваше претходно – 3:18.

**6.** Ова не значи дека Христовиот служител треба да биде арогантен; напротив, во понизност и љубов, Божјите служители не треба да дозволуваат луѓето да ги проценуваат нивните мотиви или вредноста на нивниот придонес.

**7.** Причината зошто е ова точно е тоа што никој не може да го знае срцето на човекот. Напротив, сè што можат да видат е надворешноста – односно „лицето“ – според до 1 Самоилова 16:7.

**8.** Надворешноста не дава доволно информации за да може да се даде вистинска оцена; и затоа, бидејќи Господ го гледа срцето на човекот (нешто што ние не можеме да го видиме), несоодветно е да дозволиме надворешните впечатоци да служат како каква била основа за пофалба.

**9.** Павле дури вели: **„Всушност ни самиот јас не се судам себеси.“**

**Б. ЛИЧНАТА ПОФАЛБА Е ЛАЖНА – 4:4**

**1.** Лажливоста на срцето на грешникот

**а.** Павле ни дава објаснување во однос на тоа зошто не ја прифаќа дури ни сопствената проценка на себеси како прифатив стандард за пофалба.

**б.** Павле е свесен дека срцето на човекот е секогаш спремно да „си прогледа себеси низ прсти“ и често се мами себеси – спореди со Еремија 17:9.

**в.** Така, тој вели**: „Зашто сум свесен дека во ништо не сум виновен, но со тоа не сум оправдан.“**

**г.** Совеста може да биде чиста заради неколку причини:

**1)** Незнаење и наивност

**2)** Закоравено срце или потиснат Божји Дух

**3)** Рационализам

**4)** Одрекување

**2.** Процената на Спасителот

**а.** Покрај сето тоа, најпосле дури и грешната совест и лажливоста на човечкото срце кое бара изговори ќе бидат поправени бидејќи **„Господ е Тој Кој ќе ме суди.“**

**б.** Под будното Божјо око, секое наше дело ќе биде испитано и проценето.

**в.** Без оглед на тоа колку сме ценети или критикувани, единственото испитување што е важно е она што го спроведува Господ Исус Христос – спореди со Галатите 1:10; 1 Солунците 2:4.

**В. СОВРШЕНАТА ПОФАЛБА Е ОДЛОЖЕНА – 4:5**

**1.** Времето на совршената пофалба 5а

**а.** Крајниот суд на сите, вклучувајќи го и проценувањето на службата на Неговите служители, ќе биде од Него и во Негово време. Павле затоа вели: **„Затоа не судете ништо предвреме, пред да дојде Господ.“**

**б.** Ние ја гледаме само надворешноста, она што е видливо, и не можеме да знаеме што се крие во длабочината на душата. Затоа, верникот е предупреден во врска со предвременото воздигање на луѓето како фокусот на заслугата за пофалба – и да дозволи пофалбата и наградата да дојдат од Христос во Негово време.

**в.** Тоа не значи дека не треба да покажеш благодарност кога некој Божји служител ќе ти послужи добро. Ниту пак значи дека кога сме сведоци на некој очигледен грев, не треба да му се спротивставиме.

**г.** Меѓутоа, она што тој сака да каже е дека „пресудите“ во однос на верноста не треба да бидат донесени сè додека „сите докази не бидат собрани“ – кога **ќе „дојде Господ.“**

**2.** Основата на совршената пофалба **5б**

**а.** Кога Христос, Судијата, ќе дојде, која ќе биде основата на Неговата процена? Што ќе биде тоа што ќе Го поттикне да ги пофали Своите слуги?

**б.** Основата за пофалбата од Бог ќе се фокусира на нешта кои луѓето не можат дури ни целосно да ги видат – скриени нешта.

**1)** **„Кој ќе го изнесе на видело скриеното во темнина“** – се однесува на нешта кои сега не ни се познати нам.

**2)** Откако дрвото, сеното и сламата ќе изгорат (3:12-13) она што ќе остане ќе ја прими наградата за верноста.

**3)** Секој верник ќе прими некаква награда бидејќи сите се во Исус Христос и ја имаат Неговата праведност.

**в.** **„...и ќе ги открие намерите на срцата“** – се однесува на тајните мисли и мотивите за нашите дела.

**1)** Овие награди нема да бидат основани врз дипломите што ги имаме, врз тоа колку проповеди сме одржале, колку души сме придобиле за Христос, туку само врз една работа - нашите мотиви зошто сме го правеле сето тоа.

**2)** Бидејќи ова е точно, единствената цел во животот која го одредува сето она што го мислиме и што го правиме треба да биде „јадеме ли, пиеме ли, или што и да правиме, да правиме сè за Божја слава“ – 1 Кор. 10:31.

**г.** „И тогаш сечија пофалба ќе дојде од Бог.“ – Зборовите „арно сторено“ кои секој Христов слуга копнее да ги слушне – спореди со Матеј 25:23.

|  |
| --- |
| „Отпадништвото на светот“  [1 Кор. 4:6-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)13  Тема: Посветеноста на Бог ќе ја исклучи гордоста и ќе предизвика презир од луѓето. |

**V. СТАВОТ КОЈ СОЗДАВА ДУХОВНА АРОГАНЦИЈА - 4:6-8**

**А. Примената на принципите – стх. 6.**

**1.** Павле го претставува заклучокот на неговите тврдења во однос на поделбите во црквата со тоа што повторно се осврнува директно на проблемот кој ги предизвикува поделбите – гордоста.

**2.** Тој вели дека**: „А врз себе и врз Аполос покажав пример, браќа, заради вас...“** Со ова покажува дека тој го употребил своето име и името на Аполос место да ги открива оние кои се навистина одговорни.

**научите од нас да не мудрувате повеќе од она што е напишано“** – посебно за местото на човекот во Божјото дело.

**4.** Посакуваниот резултат од сето тоа беше да **„не се вообрази ниту еден за сметка на друг“.**

**5.** **„Вообрази“** – „да стане надуен, арогантен“

**Б. ВЛИЈАНИЕТО НА ВООБРАЗАНОСТА – стх. 7-8**

**1.** Резултатот од тоа што тие не ја научиле лекцијата која Павле се обидувал да им ја пренесе преку претходната дискусија бил тоа што тие заборавиле дека благословот што го имаат доаѓа од Бог и дека тие немаат никаква врска со тоа – спореди со 3:21-23.

**2.** Затоа тој го поставува прашањето: **„кој те смета за поинаков?“** – што значи „Зошто мислиш дека твојата група е над сите други во црквата?“

**3.** **„Има ли нешто, што не си примил?“** – Бидејќи сè Му припаѓа на Бог (3:23), сè што поседуваме како вештина или талент, разум или мудрост, сè доаѓа од Бог – спореди со Јаков 1:16-18.

**4.** **„И така, ако си примил, зошто се фалиш како да не си примил?“** – Целата основа за нивната вообразеност не е ништо друго освен производ на нивната гордост.

**5.** Потоа тој употребува сарказам за да го докаже ефектот на погрешното гледиште дека некои во црквата се подобри од другите заради личноста што ја следат, заради нивните дарови или способности, итн.

**6. „Веќе се наситивте, се обогативте, без нас се зацаривте“** – како Павле и другите апостоли да не им помогнале на никаков начин.

**7.** Тогаш Павле ја менува брзината и си дозволува себеси да изрази копнеж за денот кога ќе биде со Христос, и кога ќе ги прими наградите**: „И камо да се бевте зацариле, та и ние да владееме со вас!“**

**В. ПРИМЕРОТ НА АПОСТОЛИТЕ – 4:9-10**

**1. Понизна вера – стх. 9**

**а.** Наспроти нивната вообразена и арогантна слика за себеси, Павле покажува дека **„Бог нè постави нас апостолите последни, како осудени на смрт.“**

**б.** Дури и како што Бог дозволи Неговиот Син да биде јавно изложен и погубен, Тој сега дозволува светот да ги гледа апостолите како бесполезни учители на празни идеи.

**в.** „**Постави“** – технички збор којшто опишувал доведување на личноста во арената за да биде убиена од гладијаторите или дивите ѕверови.

**г.** Место да се сметаат себеси за големи духовни цареви кои заслужуваат да владеат и да управуваат, побожните апостоли се сметале себеси како покорени, употребени од Бог за сè што Тој сака – дури и како **„јавен приказ пред светот, како на ангелите така и на луѓето.“**

**д.** Затоа, луѓето ги исмејувале, ги плукале, ги тепале, се подбивале со нив, ги казнувале, ги бркале од градот, и општо ги измачувале; огромен контраст на надуената вообразеност на верниците во Коринт.

**2. Презирањето на понизната вера – стх. 10**

**а.** Повторно употребувајќи иронија и сарказам, Павле прави разлика меѓу себеси и останатите апостоли, и она што Коринќаните го мислеле за себеси.

**б.** **„Ние сме безумни [во очите на светот] заради Христос, а вие сте мудри [паметни и разумни] во Христос“** – тие посакувале хармонија и почит од оние надвор од Христос.

**в.** **„Ние сме немоќни, а вие сте силни“** – Павле објаснува дека апостолите немале право да зависат од себеси, туку зависеле од Божјата сила; додека пак, Коринќаните сметале дека нивните сопствени идеи и нивната мудрост се драгоцени.

**г.** **„Вие сте со чест, а ние брз чест“** – нема ништо што ние сме го измислиле заради коешто би биле сметани за оригинални во нашето размислување или иновативни во нашиот придонес за општеството.

**Г. СОСТОЈБАТА НА АПОСТОЛИТЕ – 4:11-13**

**1. Состојба на пожртвуваност – стх. 11**

**а.** Тука Павле почнува да ја објаснува состојбата на апостолите како Христови служители. Тие поминувале низ голема пожртвуваност и лишување заради Христос, живеејќи на најниското ниво на општеството.

**б.** **„До овој час гладуваме и жеднееме, и необлечени сме, и нè бијат, и талкаме.“**

**2. Состојба на страдање – стх. 12**

**а.** Тој продолжува и покажува дека неговата подготвеност да страда исто така дава доказ за неговата посветеност на Христос.

**б**. **„...и се трудиме [живееме на работ на егзистенцијата], работејќи со своите раце. Кога нè навредуваат, ние благословуваме;кога нè прогонуваат, ние поднесуваме.“**

**в.** Тие искрено се сметале себеси за робови и недостојни за подобри нешта од она што Бог им го дал – донесувајќи Му слава во каква состојба и да се наоѓаат.

**3. Состојба во која биле предмет на клевети – стх. 13а**

Павле покажува дека тој не учествува во раскол или навреди, ниту пак ќе стане огорчен заради злобните муабети за неговата репутација.

**4. Состојба на презир – стх. 13б**

Најпосле, Павле прави разлика меѓу себеси и духовно вообразените, кои горделиво сметале дека се на врвот и дека заслужуваат пофалба.

**а.** Тој вели**: „Станавме како отпадок за светот, како смет исфрлен од сите, сè до сега.“**

**б.** **„Отпадок“ и „смет“** се однесуваат на остатоците кои се мијат од валканата чинија или лонец – за да се фрлат.

**в.** Тие често се употребувале за најлошите криминалци кои требале да бидат погубени, „исфрлени“ од општеството.

**г.** Тоа е она што светот го мислел за апостолите – дека тие треба да се третираат со презир и потценување – спротивно гледиште од она што Коринќаните го мислеле за себеси додека тврделе дека се супериорни на другите врз основа на тоа кој од апостолите бил фаворизиран.

|  |
| --- |
| „Надминување на духовната вообразеност“  [1 Кор. 4:14-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)21  Тема: Секој верник треба да се предаде себеси на силата на Божјиот Дух. |

**VI. НАМЕРАТА НА ПАВЛЕ – 4:14**

**А. Неговата цел не била да ги засрами.**

**1.** Павле вели дека засрамувањето и понижувањето не биле неговата цел – тој вели: **„Не го пишувам ова за да ве засрамам...“**

**2.** **„Засрамува“** укажува на идејата „да си го свртиш грбот себеси“ – да те сврти тебе против самиот тебе.

**3.** Целта на Божјото Слово воопшто не е да го насочи твоето внимание на тебе, туку напротив, да те свети кон Исус Христос и да те поттикне преку вера да се преобразуваш според Него.

**Б. Неговата цел била да ги поттикне**

**1.** Оттука, Павле вели дека ги напишал овие работи **„за да ве предупредам како мои мили чеда.“**

**2.** Иако Павле се соочува со нивната вообразеност, гордост и поделеност како што се соочи со проблемот на поделбите во црквата, тој сака тие да разберат дека причината зошто е толку директен е неговата љубов за нив и неговата желба да бидат сигурни во верата.

**3.** Бидејќи ги сака како **„[негови] мили чеда“** тој не може да поднесе да ги гледа како застрануваат од Божјото Слово и од благословите кои им припаѓаат на оние кои му се послушни на Божјото Слово – спореди со 1 Солунците 2:10-12.

**4.** Оттука, целта на Словото не е да направи луѓето да се чувствуваат понижено (иако постојат моменти кога тоа се случува), туку да ги доведе до место на благослов и духовен растеж.

**VII. ПАВЛЕ БЕШЕ НИВЕН ТАТКО – 4:15-17**

**А. Тие требале да го препознаат вистинскиот духовен авторитет – стх. 15-16**

**1.** Тој покажува дека среде нивната вообразеност, тие ја изгубиле секоја смисла за почит спрема духовните авторитети кои Бог им ги дал.

**2.** Прво**, „Зашто, ако имате безбројни воспитувачи во Христос, сепак немате многу татковци“** – со ова покажува дека тие биле подготвени да слушаат мислења од луѓе кои не биле сметани за авторитети, а не биле заинтересирани да бидат одговорни пред оние кои имале вистински духовен авторитет. Имено, Павле, кој бил еден од нивните духовни татковци.

**3.** Павле вели: **„зашто јас ви станав татко во Христос Исус преку Евангелието.“** Всушност, тој вели дека постои одговорност од страна на верникот да одговори на авторитетот на духовните татковци како што одговараат децата во домот.

**4.** Оттука, тој вели**: „Затоа, ве молам угледајте се на мене.“** – нешто што секој вистински духовен водач би требало да може да му го каже на својот народ.

**Б. Проценување на вистинскиот авторитет – стх. 17**

**1.** Павле потоа покажува дека тие можат да го следат неговиот пример само затоа што „е во согласност“ со личноста на Христос Исус Кој е нашиот единствен соодветен стандард.

**2.** Во обид да го потврди сопствениот пример, тој вели: **„Затоа и го испратив кај вас Тимотеј, моето мило и верно чедо во Господ. Тој ќе ви напомне за моите патишта во Христос.“**

**3.** Павле тука покажува дека тој не е единствениот авторитет кој тие треба да го следат, туку дека има и други кои, во согласно со она што е **„во Христос,“** служат како добри примери – како што бил **„Тимотеј.“**

**4.** Не е важно кој е тој човек; единствените кои се достојни за почит и на кои треба да се угледаме се оние кои покажуваат побожност **„како што поучувам насекаде и во секоја црква“** која Му е верна на Словото.

**VIII. ВРЕМЕ Е ДА СЕ ПРОДОЛЖИ СО ПРОГРАМАТА – 4:18-21**

**А. Вообразените се сомневаат дека тој ќе дојде – стх. 18-20**

**1.** Место понизно да се предадат на авторитетот на Божјото Слово и на примерот на апостолите**, „некои се вообразија, како (јас Павле) да нема да дојдам кај вас.“**

**2.** Тие се однесувале како Павле и Словото за кое тој ги поучувал да немале никаков авторитет. Павле покажува дека она што е важно во христијанството не е она што го тврдиме или она со коешто се фалиме, туку дали Божјата сила се гледа преку нашиот живот.

**3.** Тој вели: **„Но наскоро ќе дојдам кај вас, ако сака Господ, и тогаш ќе ги дознаам не зборовите на оние вообразените, туку нивната сила.“**

**4.** Зборовите на духовно вообразените со кои се промовираат самите себеси немаат никакво значење – само она што Божјата сила го прави во нивниот живот е важно. Недостатокот на сила ќе ја докаже нивната состојба.

**5.** **„Зашто Божјото царство не се состои во зборови, туку во сила“** – и, се разбира, ова се однесува на силата на Божјиот Дух кој го употребува Словото за да нè преобразува според Христовиот лик.

**Б. Изборот е твој – стх. 21**

**1.** Павле нè враќа назад на почетокот на овој дел во четиринаесеттиот стих – иако тој не сака да ги засрами, ако ова е местото каде што вообразените во Коринт дрско стојат, тогаш тој ќе дојде **„кај вас со прачка.“**

**2.** Меѓутоа, би било многу подобро да дојде кај нив **„со љубов и со кроток дух“** којшто охрабрува и изградува.

**3.** Тој прашува**: „Што сакате?“** – истото ова прашање треба да ни биде поставено нам денес, односно дали сме духовно вообразени, неподготвени да ѝ дозволиме на вистината на Божјото Слово да нè поттикне и да нè одведе на повисоко духовно ниво?

**4.** Или пак сме подготвени да ѝ ја предадеме контролата врз нашиот живот на силата на Божјиот Дух додека Тој го употребува Словото и Божјите служители да нè поттикнуваат на зрелост? Павле вели дека неговиот пристап ќе ја исполни неговата посветеност на нив – без оглед на начинот на кој ќе им пристапи.

|  |
| --- |
| „Справување со неморалот во црквата“  [1 Кор. 5:1-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)13  Тема: Искрената љубов прави црквата да ги отстрани непокајаните верници од заедништвото. |

**I. ГЛАВА 5 – СПРАВУВАЊЕ СО НЕМОРАЛОТ – 5:1-2**

**А. Свесност за гревот – стх. 1**

**1.** Павле го започнува практичниот дел од посланието, каде што покажува како вообразеноста на Коринќаните, нивниот недопирлив дух и високо почитување на човечката мудрост негативно влијаеле врз духовната благосостојба на црквата.

**2.** Тој започнува велејќи: **„Всушност, се зборува дека меѓу вас има блудство.“**

**3.** И тоа **„такво какво што нема ни меѓу безбожниците, дека некој ја има татковата жена.“**

**а.** **„Блудство“** е збор од којшто потекнува зборот „порнографија“ – и е вообичаен термин во умот на Евреинот за означување на инцестни врски.

**б.** „Инцест“ е грев кој не бил простен дури ни меѓу римските безбожници, кои имале рестриктивни закони кои тоа го забранувале.

**в.** Очигледно, некој верник во црквата бил во постојани сексуални односи со **„татковата жена“** („маќеа) – веројатно продолжил да живее со неа откако неговиот татко починал (бидејќи тој не е спомнат) и тврдел дека ѝ давал христијанска утеха преку нивниот физички однос.

**4.** Павле е изненаден што тие не можеле да препознаат дека тоа е сериозно неморален проблем, а не нешто што треба да се толерира или поднесува.

**Б. Ставот на тага – стх. 2**

**1.** Место да ја осудат оваа инцестна изопаченост, луѓето во **црквата „се вообразиле“** – станале горделиви и наперчени – тврдејќи дека ова е совршено прифатливо како израз на христијанска љубов.

**2.** Место таквата „вообразеност“, тие би требало **„да жалат“** – да тагуваат во срцето заради оддалечувањето од Бог на личноста која грешела на тој начин; без оглед на тоа што тврделе дека се духовни.

**3.** Освен тоа, „тагувањето“ би било израз на вчудовиденост и гнасење од таквото неморално однесување.

**4.** Кога ќе престанеме да бидеме вчудовидени од гревот ја губиме цврстата одбрана против него. Меѓутоа, никогаш не треба да постои став на желба или задоволство затоа што ќе треба да им се спротивставиме на луѓето заради нивниот грев; напротив, треба да постои тага која ќе ги поттикне таквите да **„жалат.“**

**5.** Причината за тагата е сознанието дека односот на грешниот брат со Бог е разнишан, коешто предизвикува нарушување на заедништвото во црквата.

**6.** Црквата треба да се справи со верникот кој е дел од црквата, но е вклучен во бесрамен грев, односно црквата мора да дејствува за да биде **„отстранет од вашата средина оној што го направил тоа дело.“**

**В. ПРИОРИТЕТИТЕ ПРИ СПРАВУВАЊЕТО СО НЕМОРАЛОТ – 5:3-8**

**1. Важноста на избавувањето на грешникот – стх. 3-5**

**а.** Првиот од двата јасни приоритети кои се дадени во овој дел е избавувањето на грешниот брат од силата на гревот и од вината заради гревот.

**б.** Во својата апостолска улога, Павле го дава низ вековите божествено определениот одговор за гревот во црквата: **„Зашто, иако во телото сум отсутен, присутен сум во духот, и јас веќе го осудив оној кој го направил тоа како да сум присутен.“**

**в.** Одлуката во однос на тоа што треба да се направи треба да се изврши во рамките на одредени граници:

**1)** Таа треба да се изврши **„во името на нашиот Господ Исус...“** – односно, таа треба да биде во согласност со откриената Божја волја, а не заради нечии лични спротивставувања или склоности.

**2)** Таа мора да се изврши **„кога** **ќе се соберете...“ –** односно, тоа не е нешто што треба да се направи тајно или во присуство на само „неколкумина избрани.“

**3)** Таа треба да се изврши **„со силата на нашиот Господ Исус“** – односно, не со убедувачките техники на човечката мудрост.

**г.** Основниот приоритет е да се обезбеди конечно спасение на грешниот брат **– „за да биде спасен неговиот дух во денот на Господ Исус“ – стх. 5б.**

**д.** Сепак, главната напнатост што постои тука е тоа што повеќето луѓе веруваат дека најдобриот начин да се направи ова е да бидеме трпеливи, толерантни, полни со љубов, покажувајќи му на грешниот човек многу љубов.

**ѓ.** Иако ова е важно одредено време, кога човекот ќе ги отфрли сочувството и трпението на црквата со тоа што ќе продолжи да го извршува гревот, тогаш толерантноста почнува да станува одобрување на гревот, а не покажување на љубов – спореди со Матеј 18:15-17.

**е.** Павле ни опишува што треба да се направи кога имаме грешен брат во црквата кој одбива да се покае за својот грев – **„да го предадете таквиот на сатаната, за пропаст на неговото тело.“**

**1)** Сатаната е владетелот на светот, и предавањето на верникот на сатаната го враќа верникот назад во светот сам на себе, надвор од грижата и поддршката на христијанското заедништво.

**2)** **„предава“** е судски термин кој укажува на судскиот чин на осудување на човекот и негово предавање да биде казнет.

**3)** „**пропаст на неговото тело“** значи да се предаде таквиот на сатаната за да ги поднесе последиците од гревот, односно тоа е чин на уништување и секако ги вклучува божествено одредените ефекти на грешните одлуки за кои Бог го користи сатаната да ги спроведе.

**4)** Таквата **„пропаст“** е она што сатаната се обидува да му го направи на секој верник, но потребна му е слобода од Бог за да го направи тоа – Матеј 10:28.

**ж.** Според тоа, кога еден верник му е предаден на сатаната, ѓаволот, којшто „обиколува како лав што рика, барајќи некого да го проголта“ е подготвен да го уништи телото како несвесен инструмент на Божјата казна,

**з.** Според човечката мудрост, велиме: „Тоа е сурово, строго, безмилосно.“ Но, дали и ние ќе се вообразиме и ќе речеме дека „нашиот“ начин е подобар од оној на Бог? Нема ли на тој начин да подлегнеме на искушението да ја издигнеме човечката мудрост над Божјата безумност?

**ѕ.** Мотивот зад сето ова е да бидеме сигурни дека грешникот ќе биде **„спасен... во денот на Господ Исус.“**

**2. Важноста на одбраната на светиите – стх. 6-8**

**а.** Постои и втор приоритет освен избавувањето на грешникот, а тоа е одбрана на чистотата на црквата.

**б.** Павле вели дека во светлина на опасноста предизвикана од злобната природа на гревот, **„Вашето фалење не е добро“** – Толерирањето на гревот не само што ќе предизвика несигурност во однос на духовната судбина на грешникот, туку тоа исто така го загрозува и останатиот дел од телото.

**в.** Потоа тој нè известува дека гревот е зло кое се шири низ телото доколку не се отстрани – тој ја употребува аналогијата со квасот**: „Не знаете ли дека малку квас го потквасува целото тесто?“**

**г. „Квасот“** во илустрацијата на Павле претставува влијание, и тоа грешно влијание. Исто како што квасот се шири, се пробива и ферментира низ целото тесто, така и грешната природа ферментира, гние и се шири.

**д.** Неговиот поттик е: **„Исчистете се од стариот квас, да за бидете ново тесто, како што сте бездруго бесквасни.“**

**ѓ.** Квасот го симболизира гревот. Тука Павле ги советува да отстранат секакво блудство од нивната средина исто како што било обичај да ги чистат своите домови од сиот квас пред Пасхата.

**е.** **„Зашто и Христос, нашето пасхално јагне, беше жртвувано за нас“** – слика за Оној Кој умре и ја пролеа Својата крв за да ги искупи нашите гревови, предизвикувајќи го Божјиот гнев да нè „одмине“ како што го направи тоа при првата Пасха.

**ж.** **„Затоа треба да празнуваме не со стариот квас, ниту со квасот на злобата и пакоста, туку со бесквасниот леб на искреноста и вистината.“**

**з.** Оттука, за да ја заштитиме црквата од ширењето на гревот и од Божјиот гнев, неопходно е да го отстраниме **„квасот“** на напокајаниот грев од нашата средина преку дисциплинирање на бунтовните и закоравените верници.

**Г. Справување со неморалот – 5:9-13**

**1. Вниманието на верниците – стх. 9-11**

**а.** Очигледно, Коринќаните примиле некои од овие совети во некое небиблиско писмо кое Павле им го испратил претходно. Тие ги зеле и ги примениле во однос на прашањето за издвојувањето од светот.

**б.** Како резултат на тоа, Павле вели**: „Во моето писмо ви напишав, да не станувате блиски со блудници, но воопшто не мислев на блудниците од овој свет...“**

**в.** Со други зборови, црквата не треба целосно да се издвои од луѓето кои се виновни за грев и кои се од овој свет, инаку **„би требало да излезете од светот“** и да станете испосници.

**г.** Она што Павле сака да каже е дека ваквата дисциплина, каква што ја опиша претходно, е само дел од Божјата мудрост за верниците **– „Но сега ви напишав да не станувате блиски со оној кој се нарекува брат, а е блудник или алчен...“**

**д.** Најголемото внимание на црквата треба да биде врз интегритетот на црквата – соочување со луѓето кои се **„нарекуваат“** со името на Христос додека продолжуваат отворено да блудствуваат.

**ѓ.** Верниците не треба да стануваат блиски со **„оној кој се нарекува брат, а...“**

**1) „...блудник е“**

**2) „...или алчен“**

**3) „...или идолопоклоник“**

**4) „...или пцујач“**

**5) „...или пијаница“**

**6) „...или измамник“**

**е.** Треба да сфатиме дека иако овие се набројани како илустрација за гревови кои треба да поттикне дистанцирање и дисциплина, тие не се единствени – ниту еден список во Библијата не е конечен.

**ж.** Ако грешникот се покае за кој било од овие гревови, дистанцирањето е погрешно – според тоа, вистинската причина за дистанцирањето е одбивањето на грешникот да се покае, покрај неговото оддавање на гревот – спореди со 2 Кор. 2:5-9.

**з.** Меѓутоа, кога грешникот е бунтовен мора да постои дистанцирање до тој степен што **„со таков и да не јадете!“**

**2. Одговорноста на неверниците – стх. 12-13**

**а.** Павле потоа се навраќа на тоа како треба да се справиме со ситуацијата кога постои грев кај оние кои се надвор од верата, кај оние кои се од светот.

**б.** Тој вели дека ние како христијани или како црква не треба да се одвојуваме од луѓето кои се **„надвор,“** бидејќи кој тогаш ќе допре до нив?

**в.** Тој вели: **„Зашто, моја работа ли е да ги судам оние кои се надвор?“** – на крајот, знаеме дека ние ќе му судиме на светот – спореди со 6:2; но, сега, нашиот фокус треба да биде првенствено на **„оние кои се внатре.“**

**г. „А Бог ќе им суди на оние кои се надвор.“** – Бидејќи вториот стих од шестата глава зборува за тоа дека ние ќе му судиме на светот во судниот ден, судот за којшто се зборува тука се однесува на судот на земјата – нанесувањето на последиците врз беззакониците ќе го направи Бог преку луѓе на земјата.

**д.** Во Римјаните 13:1-4 Павле ни вели дека оние кои се грешни надвор од црквата ќе бидат казнети од разните власти поставени од Бог за да служат како „Божји служители“ кои треба да ја спроведат праведноста кај оние кои грешат.

**ѓ.** Она што Павле сака да го каже тука е дека црквата не треба да ги смета луѓето надвор од црквата за одговорни пред нив како што треба да бидат одговорни верниците – тоа е работа на локалните, градските и државните власти.

**е.** Иако црквата како сол и светлина треба да ги поттикнува и да ги повикува граѓанските власти да ја исполнуваат својата цел како претставници на Божјата светост и Неговите стандарди (Лука 18:1-5), црквата треба активно да се фокусира на дисциплинирање на верниците кои грешат со тоа што **„ќе го отстранат злиот од нивната средина.“**

|  |
| --- |
| „Судски спорови и христијанинот“  [1 Кор. 6:1-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)8  Тема: Христијаните треба да ги решаваат своите разлики во рамките на духовните ресурси во црквата – не во светот. |

**I. ГЛАВА 6 – КОЈ ТРЕБА ДА СУДИ МЕЃУ БРАЃАТА – 6:1-3**

**А. Непочитување на властите во црквата кои се поставени од Бог – стх. 1.**

**1.** Откако штотуку заврши со советување на црквата како да се справи со гревовите на нејзините членови, Павле сега се свртува кон членовите и ги предизвикува да ѝ дозволат на црквата да ги применува своите од Бога дадени улоги како судии.

**2.** Павле изразува вчудовиденост што верниците ги преферирале световните судии над духовната мудрост на водството во црквата.

**3.** **„Се осмелувате ли, ако имате спор меѓу вас, да одите на суд пред неправедните, а не пред светиите?“**

**4.** Павле тука го истакнува целосното запоставување на мудроста и проникливоста на оние кои се духовно зрели во црквата. Јавното парничење, или поднесувањето на судски тужби еден против друг во Христовото тело е манифестација на телесен став бидејќи тоа бара одмазда или добивка место единство во Христовото тело и одржување на угледот на црквата.

**Б. Проблемот на игнорирање на судбината на црквата – стх. 2-3**

**1.** Павле веднаш ги повикува на свесност за она за коешто ги поучуваше претходно кога беше со нив преку фразата**: „Или не знаете ли...“**

**2.** Потоа тој зборува за судбината на црквата; дека **„светиите ќе му судат на светот“** – спореди со Матеј 19:28; 2 Тимотеј 2:12; Откровение 20:4.

**3.** Потоа им го поставува прашањето: **„И ако вие ќе му судите на светот, не сте ли достојни да судите во малите спорови?“** – односно, како може судењето во малите поединечни спорови да се спореди со она за коешто ќе бидеме одговорни кога ќе му **„судиме на светот“?**

**4**. Освен тоа, нашите квалификации нè водат уште еден чекор понапред – **„Не знаете ли дека ние ќе им судиме на ангелите?“** – според тоа, ние сме дури и поквалификувани за **„делата од овој живот.“**

**5.** Според тоа, кога верниците ќе се свртат еден против друг и одат пред световните судови за да ги решат своите спорови, прават будали од себе пред неверниците, „покажувајќи ја својата гордост, телесност, алчност и огорченост пред целиот свет. Тоа е истиот свет за кој еден ден ќе бидат повикани од Господ да му судат и да владеат со него во праведност.“

**6.** Се разбира, под водството на Словото заедно со Светиот Дух, секакво несогласување може да се реши во рамките на Христовото тело.

**II. ПОГРЕШНО Е ДА ГИ ПОКАЖУВАМЕ НАШИТЕ ВАЛКАНИ АЛИШТА ПРЕД СВЕТОТ – 6:4-5**

**А. Инфериорноста на световните судии – стх. 4**

**1.** Бидејќи црквата на крајот ќе владее со светот, зошто еден верник доброволно би се ставил себеси под судот на оние кои се предодредени да бидат судени од верниците?

**2.** **„И така, ако имате поставено судови за работите од овој живот, дали ги поставувате за судии оние кои се малку ценети во црквата?“**

**3.** Павле сака да нагласи дека најслабо опремениот верник, кој ги бара мудроста на Божјото Слово и водството на Светиот Дух е многу повеќе квалификуван да ги решава споровите меѓу верниците отколку што е најобразованиот и најискусниот судија кој е неверник и кој не ја познава божествената вистина.

**Б. Недостатокот на особината на побожноста – стх. 5-6**

**1.** Бидејќи верниците во Коринт толку многу го посрамотиле Христовото тело преку световните парничења со кои се обидувале да ги решат меѓусебните спорови, Павле вели: **„Зборувам за ваш срам.“**

**2.** Потоа тој споделува како нивната одлука покажува дека: **„меѓу вас нема ниеден мудар, кој би можел да пресуди меѓу своите браќа,“** со други зборови, нема духовни мажи кои го познаваат Словото.

**3.** Покрај тоа, тој покажува дека оние кои се судат меѓу себе се вклучени во срамни активности бидејќи **„брат се суди со брат, и тоа пред неверници“**

**III. ЕФЕКТОТ ОД ПОКАЖУВАЊЕТО НА НАШИТЕ ВАЛКАНИ АЛИШТА ПРЕД СВЕТОТ – 6:7-8**

**А. Подобро да претрпиме штета – стх. 7**

**1.** Горенаведеното обвинение покажува дека тие се поразени духовно, без остроумност – **„Без сомнение, тоа е веќе за сите вас пораз, штом имате парници меѓу себе.“**

**2.** Секој верник кој води друг верник на суд за каква било причина секогаш го губи случајот во Божјите очи.

**3.** Павле им предлага алтернатива за поразот на нивното однесување **– „Зошто поарно не претрпите неправда? Зошто поарно не претрпите штета?“**

**а.** Многу е подобро да бидеш лишен од она за коешто веруваш дека го заслужуваш отколку да изгубиш духовно отфрлајќи ги Божјата моќ, сила и дело.

**б.** Кога преферираме да претрпиме **„неправда“** или **„штета“** покажуваме дека нашиот живот е навистина посветен на довербата во суверената Божја моќ.

**Б. Зарем Бог не може да се справи со престапниците? – стх. 8**

**1.** Павле најпосле ги обвинува Коринќаните велејќи дека место да Му веруваат на Бог дека суверено ќе ја спроведе Својата волја, **„впрочем, бие самите ги онеправдувате и оштетувате.“** – практикувајќи ја старата изрека**: „Направи му на другиот пред тој да ти направи тебе.“**

**2.** Ова се применувало првенствено меѓу браќата : **„...и тоа браќата;“** но може генерално да се примени за нашето однесување спрема секого – ние не смееме да Го претставуваме Христос како одмаздив и алчен.

|  |
| --- |
| „Силата на крвта“  [1 Кор. 6:9-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)11  Тема: Една од најголемите вистини на христијанството е дека ниеден грешник не грешел толку многу или толку долго за да не може да биде спасен. |

**IV. НЕМА НАСЛЕДСТВО ЗА НЕПРАВЕДНИТЕ – 6:9а**

**А. Ние не треба да живееме како неправедните**

**1.** Павле зборува за тоа дека на црквата ѝ е дозволено да се справи со неморалот во животот на членовите на црквата на Исус Христос. Тој зборува за прашањето на алчноста во обидот да им се одмаздат на другите браќа со тоа што ги водат на суд и покажува дека тоа не е во согласност со новиот живот во Христос, туку со она што бевме пред да дојдеме кај Христос.

**2.** Сега кога сме во Христос, мора да внимаваме за да не дозволиме нашиот живот да се врати назад на она коешто некогаш нè карактеризираше пред да бидеме допрени од Христос Исус и Неговата крв.

**3.** Павле тука вели**: „Или не знаете дека неправедните нема да го наследат Божјото царство?“**

**4.** Многу е важно да разбереме дека оние кои се навистина новородени не се карактеризираат со однесување кое е посветено на **„неправедноста“** – спореди со 1 Јован 2:3-4; 3:9.

**5.** Обрни внимание на реченицата **„неправедните нема да го наследат Божјото царство.“**

**6.** За оние чии животи можат да се класифицираат како такви кои вршат **„неправедност“** нема надеж дека ќе влезат во небесата без Христос – спореди со Откровение 21:25-27.

**7.** Павле тука повторно нагласува дека не е важно што човекот кажува со усните, туку влијанието на Христос во неговиот живот е тоа кое ја покажува вистинитоста на спасението – спореди со 1 Јован 2:3

**8.** Кога некој „врши беззаконие“ како постојан стил на живот или кога неговиот живот се карактеризира со неправедност, тој нема **„да го наследи Божјото царство.“** Никој надвор од Христос нема да наследи вечен живот. – спореди со Матеј 7:22:23.

**V. ПОКАЗАТЕЛИ НА НЕПРАВЕДЕН ЖИВОТ – 6:9Б-10**

**А. Неправедните морално се валкаат себеси – стх. 9б**

**1.** Списокот на гревови во стиховите 9-10 не е конечен, но ги претставува главните видови на морални гревови.

**2.** **„Не мамете се...“** – покажува дека ќе има некои кои ќе тврдат дека ќе влезат во **„Божјото царство,“** но се мамат себеси кога мислат така.

**3.** Гревовите кои се набројани први се оние кои го валкаат самиот човек – расипаноста која се појавува во каква било взаемна активност меѓу луѓето и која ги валка. Фактот што луѓето можат взаемно да учествуваат не ја прават таквата активност прифатлива.

**4.** **„Ни блудниците...“** – гревот на сексуалниот неморал општо земено, и сексуалната активност на невенчаните луѓе општо;

**5.** **„...ни идолопоклониците...“** – гревот на обожавање на лажен бог или лажен религиозен систем; може да се однесува и на однесување кое става нешто друго пред Бог;

**6.** **„...ни прељубниците...“** – гревот на венчаните луѓе кои се оддаваат на сексуални активности надвор од брачното партнерство;

**7.** **„...ни полово изопачените...“** – овој израз буквално значи „меки“ и се однесува на оние кои си дозволуваат да бидат вклучени во хомосексуалност – можеби се однесува на машки проститутки;

**8.** **„...ни хомосексуалците...“** – гревот на заменување или расипување на нормалните машко – женски сексуални улоги и односи. Тој е опишан како најголема дрскост против создателот – спореди со Римјаните 1:21-27.

**Б. Неправедните морално ги злоупотребуваат другите – стх. 10.**

**1.** Покрај овие гревови кои типично се извршуваат со согласноста на другите, има некои гревови кои се извршуваат злоупотребувајќи ги другите како жртви против нивната волја.

**2.** **„...ни крадците...“** – гревот кој е резултат на алчноста кога некој го зема за себеси она што му припаѓа на друг;

**3.** **„...ни алчните..“** – гревот на придавање на огромна важност на предметите и копнежот да се имаат истите за задоволување на сопствената алчност;

**4.** **„...ни пијаниците...“** – гревот кога некој ја предава контролата врз себеси на некое опојно средство, вклучувајќи го и гревот на злоупотреба на дроги;

**5.** **„...ни клеветниците...“** – гревот кога некој убива со јазикот или повредува со зборови;

**6.** **„...ни измамниците...“** – гревот на оние кои крадат индиректно со тоа што нечесно ги искористуваат другите заради сопствена финансиска придобивка.

**7.** Ниту еден од овие **„нема да го наследат Божјото царство.“**

**VI. ИЗБАВУВАЊЕ ОД НЕПРАВЕДНОСТА – 6:11**

**А. Но заради Божјата благодат сум тука**

**1.** **„А некои од вас беа такви...“** – ја илустрира надежта која постои среде ропството на гореспоменатите гревови.

**2.** Сите ние некогаш бевме во ропството на гревот пред да дојдеме кај Христос за спасение – спореди со Римјаните 6:6.

**3.** Без разлика колку е сериозно човековото ропство на гревот, без разлика колку е човекот заробен во својот специфичен порок, постои сила која ни е достапна преку благодатта на Господ Исус Христос.

**Б. Чисти преку крвта на Јагнето**

**1.** Нешто се случило со верниците во Коринт што направило начинот на којшто живееле претходно да стане работа на минатото.

**2.** Павле објаснува велејќи: **„Но, бевте измиени,...“** – се однесува на делото на Божјиот Дух преку кое сме обновени – спореди со Тит 3:5.

**а.** Ова покажува дека новиот живот ни е даден во моментот кога наново сме се родиле – спореди со 2 Кор. 5:17.

**б.** Ова е Божјо дело со кое тој создава ново создание кое не е истата личност која што беше пред да дојде кај Христос.

**3.** **„...и бевте осветени,...“** – се однесува на Божјото дело со кое Тој нè прави свети и ни дава сила да живееме вистински праведно во нашиот секојдневен живот.

**4.** **„...и бевте оправдани во името на нашиот Господ Исус Христос и во Духот на нашиот Бог.“** – се однесува на нашата нова положба во која уживаме пред Божјите очи; облечени во праведноста на Исус Христос која ни е дадена преку Светиот Дух.

**5.** Ова исчистување од она што бевме, и кое нè прави чисти во праведноста на Исус Христос доаѓа преку крвта на Исус Христос, која се излеа на крстот на Голгота – според со Ефешаните 1:7.

|  |
| --- |
| „Христијанинот и сексуалниот грев“  [1 Кор. 6:12-](http://bible.gospelcom.net/cgi-bin/bible?language=English&version=NASB&passage=I+Corinthians+1:1-3&search=&showxref=yep&showfn=yep)20  Тема: Оддавањето на сексуалниот грев никогаш не го дава очекуваното задоволство – тоа секогаш чини повеќе отколку што вреди. |

**VII ОПАСНОСТА ОД СЕКСУАЛНИОТ ГРЕВ – 6:12**

**А. Сексуалниот грев бара одредена цена**

**1.** Само Божјата благодат може да спаси (како што е јасно покажано во стиховите 9-11) и само Неговата благодат го чува спасението – Галатите 3:1-6.

**2.** Сега доаѓаме до тоа како ова практично се однесува на нашиот секојдневен живот. Коринќаните ја искористувале оваа вистина како теолошки изговор на нивниот грев.

**3.** Едно филозофско учење на оваа ера тврдело дека сè што е физичко нема последици, вклучувајќи го и телото. Според ова учење, „она што се прави со телото не е важно. Храната е храна, стомакот е стомак, а сексот е секс. Сексот е само биолошка функција како јадењето, и се употребува токму за она за коешто се употребува храната, за да се задоволат апетитите на телото.“

**4.** Павле ѝ се спротивставува на оваа изопаченост директно во овој дел од Словото согласувајќи се дека **„Сè ми е дозволено...“** што значи дека секој грев што ќе го извршам како христијанин е простен во Исус Христос, но не можам да продолжам дрско да грешам како да нема да има негативни последици.

**5.** Затоа тој вели**: „...но не е сè полезно.“** - [буквално „Нема никаква корист“] – Тој вели дека цената за некои дела е ужасно висока.

**а.** Сексуалните гревови никогаш не ни се од полза, туку секогаш нè доведуваат до загуба – загуба на чистотата, бракот, домот, децата, невиноста и способноста да служиме.

**б.** Словото нè учи дека иако сексуалното задоволство можеби изгледа пријатно, тоа бара голема цена – спореди со Изреки 5:3-6.

**в.** Според тоа, од огромна важност е да сфатиме дека тоа никогаш не ни го дава она што го ветува – сексуалното задоволство надвор од параметрите на Божјиот свет план за бракот е евтино, валкано и самозадоволувачко во крајниот резултат.

**Б. Сексуалниот грев ја презема контролата**

**1.** Повторно, иако **„сè ми е дозволено... не сакам ништо да завладее над мене.“**

**2.** Ниту еден друг грев не го заробува човекот како сексуалниот грев. Колку повеќе човекот му се препушта, толку повеќе сексуалниот грев го контролира оној кој му се препушта.

**3.** Често тој започнува со мали задоволства, што води кон голема сексуална слобода, која најпосле доведува до флагрантно задоволување.

**4.** Место да биде контролиран од сексуалните апетити, верникот треба да ги контролира своите апетити – спореди со 1 Кор. 9:27.

**VIII. СКВЕРНАВЕЊЕТО НА СЕКСУАЛНИОТ ГРЕВ – 6:13-17**

**А. Тој ја осквернува целта на телото – стх. 13-14**

**1.** Повторно, имало некои кои тврделе дека сексуалните задоволства не се ништо поразлични од кој било друг физички апетит кој Бог ни го дал и затоа не треба да се одрекуваме од него.

**2.** Овие велеле дека **„храната е за стомакот, а стомакот за храната“** – што значи дека постои чисто биолошка природа кај физичките копнежи што ги имаме; задоволувањето на гладот не е никакво зло, туку природен нагон. **(Ова е филозофијата зад кампањата на филозофијата за „безбеден секс“).**

**3.** Тие се обидувале да го изедначат сексуалниот апетит со чисти инстинктивни желби и Павле им се спротивставува во поглед на тоа прашање велејќи **дека „Бог ќе ги уништи и едното и другото.“** – покажувајќи дека не постои вечна последица во односот на храната со стомакот.

**4.** Меѓутоа, постојат вечни последици во моралното прашање за препуштање на сексуалните задоволства – **„Телото не е за блудство, туку за Господ, а Господ е за телото.“** – односно, нашите тела се создадени од Бог за да бидат инструменти на Господ, за Негова употреба и слава.

**5.** Овие тела не се создадени само за да Му служат и за да Го прослават Него сега, туку и во идниот живот. – **„Бог, Кој Го воскресна Господ, ќе нè воскресне и нас со Својата моќ.“**

**6.** Она што Павле сака да го каже, соборувајќи го гледиштето дека сексуалното задоволување не е ништо повеќе од активност која е исто толку природна како и јадењето, е дека „Стомакот и храната имаат само хоризонтален, привремен однос. По смртта тој однос исчезнува. Но нашите тела се многу повеќе од биолошки. За верниците тие се исто така имаат и духовен, вертикален однос.“

**Б. Тој ја осквернува Господовата чистота – стх. 15-17**

**1.** Павле потоа нè предизвикува да ја сфатиме важноста на овој однос меѓу верникот и Христос – **„Не знаете ли дека вашите тела се Христови органи?“**

**2.** Како христијани, ние сме дел од Христовото тело,и затоа тој го поставува прашањето: **„И така, да ги земам ли Христовите органи и да ги направам органи на блудница? Никако!“**

**3.** Кога еден верник извршува сексуален грев, тогаш тој употребува дел од Христовото тело на изопачен начин – мисла која е несфатлива за апостолот, а која треба да ни биде несфатлива и нам.

**4.** Сексуалните односи подразбираат соединување – **„Или не знаете дека оној кој ќе се соедини со блудница станува едно тело со неа?“**

**5.** Тука се работи за тоа дека **„обата ќе станат едно тело.“** – Ова ја сигнализира сериозноста со која Бог ги гледа сексуалните гревови – дека секој пат кога маж и жена ќе влезат во сексуален однос меѓу нив се воспоставува духовна врска.

**6.** Да се соединиш со некој во блудство не е избор кој ти припаѓа тебе **бидејќи „Кој се соединува со Господ, еден дух е со Него.“**

**7.** Затоа, оној христијани кој блудствува неопходно Го вклучува и својот Господ. Секако сексуален однос надвор од бракот е грев, но кога го извршуваат верници, тогаш е особено одвратен, бидејќи Го осквернува Исус Христос, со кого верникот е едно.

**XI. КАКО ДА СЕ БОРИМЕ ПРОТИВ СЕКСУАЛНИОТ ГРЕВ – 6:18-20**

**А. Советот да бегаме- стх. 18**

**1.** Врз основа на ефектот што сексуалниот грев го има врз животот на верникот, особено во однос на осквернувањето на нашиот Господ, Павле нè советува: **„Бегајте од блудство.“**

**2.** Ова е во основа решението за надминување на сексуалните искушенија – спореди со 1 Кор. 10:13. Кога сме искушувани, не треба да докажуваме или дискутираме дали е нешто соодветно или не – бидејќи ова речиси неизбежно води кон изнаоѓање изговори.

**3.** Некои луѓе се толку безумни што сметаат дека сексуалните искушенија се духовни предизвици - напротив, тие треба да ги гледаат како духовни замки од кои треба да бегаме и затоа, да се тргнеме што е можно побргу. Ова е единствениот вистински метод преку кој можеме да го избегнеме искушението – спореди со Создавање 39:11-13. **БЕГАЈТЕ ОД НЕГО!**

**4.** Ние не само што треба да бегаме од него откако ќе наидеме на него, туку треба да бегаме од него и на еден проактивен, односно превентивен начин – спореди со Римјаните 13:14, со други зборови, да не се приближуваме до проблемот.

**Б. Инспирацијата да бегаме – стх. 19-20**

**1.** Повторно Павле ни го насочува вниманието кон тоа како го обесчестуваме она што е свето кога ги употребуваме своите тела како алатки за грешни сексуални задоволства.

**2. „Или не знаете дека вашето тело е храм на Светиот Дух Кој е во вас, Кого го имате од Бог, па дека не си припаѓате на себеси?“** – односно, секое дело на блуд извршено во телото е извршено во Божјото светилиште, нашите сопствени тела!

**3.** Павле потоа повикува на сексуална чистота не само заради начинот на кој сексуалниот грев влијае врз телото, туку и заради тоа што телото врз кое има влијание не му припаѓа на верникот – **„Зашто скапо сте платени. Затоа, прославете Го Бог во своето тело.“**

|  |
| --- |
| „МОРАЛНАТА ЧИСТОТА И БРАКОТ“  1 Кор. 7:1-9  Strong's Concordance  Тема: Бракот треба да се почитува, но не треба да се смета како Божја волја за секого. |

**I. ГЛАВА 7 – ОБРСКАТА ДА СЕ СТАПИ ВО БРАК – 7:1**

**А. ПРЕПОЗНАВАЊЕ НА СТАНДАРДНАТА СИТУАЦИЈА**

**1.** **„А што се однесува до она за што ми пишавте...“** – покажува дека црквата во Коринт навистина имала проблем со разбирањето на различните праведни стандарди на Бог во однос на бракот.

**2.** Не знаеме што точно го поттикнало Павле да коментира во овој дел за бракот и целибатот. Меѓутоа, најверојатно постоеле некои во Коринт кои поучувале дека ако некој не стапи во брак, тогаш тој не ја исполнува Божјата волја за неговиот живот – спореди со Создавање 2:18.

**3.** Бракот се сметал [и сè уште се смета] за нормален тек на човековиот живот; но, никогаш не треба да се смета за единствениот начин за исполнување на Божјата волја.

**4.** Затоа, Павле тука вели дека е „добро“ за човекот да остане „сам.“

**Б. ПОЧИТУВАЊЕНА ПОВИКОТ ЗА САМОТНОСТ**

Оттука, бракот не треба да се смета за „повеќе света“ состојба отколку „самотноста“ – како да е поприфатлив за Бог.

**II. ЦЕЛИТЕ НА БРАКОТ – 7:2-5**

**А. ДА СЕ НАДМИНАТ ОПАСНОСТИТЕ НА ЦЕЛИБАТОТ – стх. 2**

**1.** Бракот никогаш не смее да се деградира и да се смета за некаков вид на одводен вентил за разните похоти на телото кои ги обземаат луѓето. Меѓутоа, Павле сепак нè поучува дека „заради блудството...“ – луѓето треба да се мажат и женат – спореди со стих 9.

**2.** Коринт бил многу сличен на Америка заради тоа што блудството не само што било распространето насекаде, туку и се величало.

**Б. МОЖНОСТ ДА ГО НАДОПОЛНИШ СВОЈОТ СОПРУЖНИК – стх. 3:5**

**1.** Кога бракот е твојот повик, не смееш да паднеш во стапица да веруваш дека тврдењето **„добро е за човекот да не се допира до жена“** се однесува и на брачните двојки.

**2.** Напротив, Божјиот план е луѓето слободно да уживаат во „брачниот чин“ како изразување и искусување на љубов во најинтимна смисла; создавање на моќна врска која е симболизирана во создавањето на децата.

**3.** Според тоа**, „мажот нека ја исполнува својата должност спрема својата жена, а исто така и жената спрема својот маж.“** – тоа не е само задоволство во кое треба да уживаме, туку и должност која треба да ја исполнуваме.

**4.** Во четвртиот стих, Павле ја поткрепува взаемноста на должноста тврдејќи дека „власта врз телото“ му припаѓа на сопружникот на секој поединец.

**5.** Очигледно, дали од духовни причини или не, сопружниците се „лишувале еден од друг.“

**а.** Павле ги повикува верниците да „престанат“ со таквата неодговорност спрема брачните улоги.

**б.** Потоа тој им дава неколку правила во однос на сексуалното лишување во бракот

**1)** Тоа може да биде само „по договор, за некое време“

**2)** Тоа треба да има за цел „да се посветите на молитва“

**3)** Тоа треба да заврши со тоа што ќе “се состанете пак“ - така што никој да не се обиде да го продолжи лишувањето од интимноста.

**6.** Бидејќи искушенијата се зголемуваат во текот на привременото лишување од брачниот чин, тоа не треба да се продолжува **„за да не ве искушува сатаната заради недостиг на воздржливост.“**

**7.** Според тоа, воздржувањето никогаш не смее да се употребува како изговор за духовна супериорност или како средство за заплашување или манипулирање со својот сопружник.

**8.** Физичкото водење љубов треба да биде нормално и редовно искуство во кое подеднакво ќе уживаат и двајцата брачни партнери, како Божји дар.

**III. МОЖНОСТИ ВО ОДНОС НА БРАКОТ – 7:6-9**

**А. СВЕСНОСТ ЗА СОПСТВЕНАТА НАДАРЕНОСТ – стх. 6-7**

**1.** „Отстапка“ во стих 6 буквално значи свесност – и го означува она што Павле го вели „Ова ви го велам како отстапка [во однос на придобивките и од целибатот и од бракот], а не како заповед [да си наредувате еден на друг].“

**2.** Павле забележува дека **„секој има од Бог свој дар, еден ваков, а друг онаков.“** Меѓутоа, заради различни причини во однос на ширењето на Евангелието, Павле вели: **„Јас би сакал сите луѓе да бидат исти како мене.“**

**3.** Заради слободата и независноста кои самците ги имаат за да Му служат на Христос, Павле објаснува дека тоа не е „спореден статус“ во црквата. Сепак, тој исто така покажува дека не треба ниту сите да го сметаат тоа за подобар начин на живот.

**4.** „Затоа што оној кој го нема дарот на целибат, а се обидува да го практикува, создава морална и духовна фрустрација.“

**Б. СОЗНАНИЕТО ЗА СОПСТВЕНИТЕ СЛАБОСТИ – стх. 8-9**

**1.** Потоа тој објаснува дека не е неопходно за човекот да биде во брак за да биде среќен; сепак, тој го разбира притисокот кој луѓето го чувствувале во едно сензуално општество, особено ако претходно веќе биле во брак.

**2.** **„На неженетите и на вдовиците им велам...“** – тој им се обраќа на оние на кои им е познато заедништвото и завршетокот на претходниот брак.

**а.** **„Немажените“** – буквално значи без жена, но не се класифицирани како „девици“ – оттука, најверојатно се однесува на оние чија заедница со претходниот сопружник била непоправливо раскината заради преженувањето/премажувањето на нивниот сопружник – спореди со стх. 25, 16.

**б.** **„Вдовиците“** – очигледно се однесува на оние чијшто сопружник починал.

**3.** **„дека е добро за нив да останат исто како мене.“** – Павле бил вдовец и никогаш не се преженил, за затоа можел да се посвети себеси целосно на службата за Исус Христос.

**4.** Меѓутоа, слабостите на животот се реални и некои можеби се борат со проблемот на самоконтролата – **„Но, ако не можат да се воздржуваат, нека се женат и мажат, зашто е подобро да стапат во брак, отколку да се распалуваат.“**

**а.** Се чини дека оние кои се разведени без можност да бидат помирени со сопружникот, состојба која е настаната не само заради разводот, туку и заради преженувањето/премажувањето на сопружникот со некој друг, повеќе не се „врзани“ за таа личност – спореди со стих 15.

**б.** Истото важи и за вдовецот или вдовицата – спореди со стих 39.

|  |
| --- |
| „ПОСТОЈАНОСТА НА БРАКОТ“  1 Кор. 7:10-16  Strong's Concordance  Тема: Верникот треба секогаш да остане посветен на својот брачен партнер. |

**IV. СТАНДАРДОТ ЗА ОНИЕ ХРИСТИЈАНИ КОИ СЕ ВО БРАК ШТО НЕ ФУНКЦИОАНИРА ДОБРО – 7:10-11**

**А. ЗАБРАНА ЗА РАЗВОД МЕЃУ ВЕРНИЦИТЕ – стх. 10**

**1.** Бракот во првиот век постоел во четири различни форми во рамките на едно паганско и морално корумпирано општество од коешто верниците во Коринт не се одвоиле сосема.

**2.** Овие четири форми на брак се следните:

**а.** **„CONTUBERNIUM“** [шаторски придружници] – тоа биле робови кои според желбите на нивните господари се движеле слободно, им биле давани на други партнери или продавани на други господари.

**б.** **„USUS“[**див брак] – на двојките им било дозволено да стапат во брак откако живеле заедно една година.

**в.** **„COEMPTIO IN MANUM“** – во овој случај таткото ја продавал својата ќерка на идниот сопруг.

**г.** **„CONFERREATIO“** – тоа е основата на нашата современа христијанска свадбена церемонија.

**3.** Павле се осврнува на прашањето за различните брачни ситуации започнувајќи со постојаноста на бракот меѓу двајца верници.

**4.** Тој вели: **„А на сопружниците им наложувам не јас, туку Господ“** – покажувајќи дека Павле бил свесен дека го повторува учењето кое Исус Христос го поучувал кога бил на земјата.

**5.** Учењето било **„жената да не го напушта мажот.“** – подоцна, тој го нагласува ова велејќи **„и мажот да не ја остава својата жена“** – а во суштина и двете имаат исто значење.

**6.** Ова покажува дека разводот меѓу верниците е строго и категорично забранет бидејќи е спротивен на Божјиот план за човештвото – спореди со Матеј 19:3-10.

**Б. РЕЗУЛТАТОТ ОД РАЗВОДОТ МЕЃУ ВЕРНИЦИТЕ – стх. 11**

**1.** Сфаќајќи дека во Коринт верниците се разведувале, Павле повторно ја нагласува важноста на бракот тврдејќи дека оној кој ќе се разведе од својот сопружник има една од две можности:

а. **„...ако го напушти, нека остане немажена“**

**б.** **„...или нека се помири со својот маж.“**

**2.** Обрни внимание дека крајната одговорност на овие две можности е да го видат потенцијалот за помирување – за кое е јасно дека е Божја волја – да се зачува бракот по секоја цена.

**3.** Можноста за преженување/премажување е целосно елиминиран кога некој ќе се разведе од својот сопружник – ако не си подготвен да бидеш во брак со овој сопружник, тогаш не можеш да бидеш во брак со никој друг.

**4.** Приоритетот на **„помирувањето“** се однесува на двете страни во бракот – оној кој е разведен од својот сопружник треба да остане посветен на задачата на помирувањето сè додека е тоа можно.

**5.** Никогаш не треба да постои ситуација кога верник иницира врска со друга личност сè додека твојот сопружник е во немажена/неженета состојба.

**V. СИТУАЦИЈАТА НА ОНИЕ ХРИСТИЈАНИ КОИ ЖИВЕАТ ВО ДЕЛУМНО ХРИСТИЈАНСКИ БРАК – 7:12-14**

**А. ОХРБАРУВАЊЕ ДА СЕ ЗАЧУВА БРАКОТ – стх. 12-13**

**1. „А на другите им велам јас, а не Господ...“** – ова не го намалува авторитетот на она што Павле го вели, туку само покажува дека Христос не кажа ништо специфично во однос на оваа состојба додека беше тука. Но, заради инспирацијата, е подеднакво важно како да го кажал Тој.

**2.** Што треба да прави некој што е во брак со неверник? Дали треба да се разведе од него за да не биде во „нееднаков јарем со неверниците?“ – **„Ако некој брат има жена која не верува, а која се согласува да живее со него, да не ја напушта“** (потоа истото го повторува за жената).

**3.** Бракот ја надминува религијата и од гледна точка на верникот треба да биде зачуван, доколку е тоа можно.

**4.** Треба да разбереш дека во сите овие случаи во кои е спомнат разводот, во ниеден момент не се вели дека верникот може да иницира развод од својот сопружник – дури и кога е во брак со неверник кој е веројатно неморален и идолопоклоник.

**Б. ПРЕДНОСТИТЕ НА ЗАЧУВУВАЊЕТО НА БРАКОТ – стх. 14**

**1.** Христијаните кои се во брак не треба да се грижат дека тие самите, нивниот брак или нивните деца ќе бидат извалкани од неверниот сопружник, и потоа да го употребат тоа како оправдување на разводот

**2.** Всушност, спротивното е точно = твоето присуство во домот има позитивно влијание врз него.

**3.** Павле покажува дека домот е осветен кога бракот е зачуван: **„Зашто мажот кој не верува, се осветува преку жената, а жената која не верува, се советува преку мажот. Инаку вашите деца би биле нечисти, а сега се свети.“**

**а.** Ова не значи дека членовите на семејството ќе бидат спасени независно од нивната лична вера – само затоа што имаат родител кој е спасен.

**б.** „Иако верата на еден верник не е доволна за спасение на никој друг освен на себеси, тој често е средство преку кое другите членови на семејството доаѓаат кај Господ преку силата на неговото сведоштво. Спореди Создавање 18:26 и Создавање 39:5.

**4.** „Инаку вашите деца би биле нечисти, а сега се свети,“ – оваа реченица може да биде многу нејасна во светлина на нашето разбирање дека никој не е спасен надвор од сопствената одлука за Христос. Во времето кога Павле го напишал ова децата родени од нееврејски родители се сметале за нечисти, додека децата родени од еврејски родители биле сметани за свети. Затоа нееврејските родители се вклучувале себеси и своите деца во пагански идолопоклонички церемонии посветувајќи ги своите деца на божицата Статина за да ги направи свети. Децата родени од христијани не учествувале во такви обреди и затоа родителите Му ги посветувале на Бог, поради што биле сметани за свети. Тоа не значело дека тие се спасени, туку дека живееле во присуство на барем еден родител кој е верник и на тој начин биле под влијанието на христијанското сведоштво.

**VI. СОСТОЈБАТА НА ОНИЕ ХРИСТИЈАНИ КОИ СЕ НАПУШТЕНИ ОД СВОЈОТ НЕВЕРЕН ПАРТНЕР – 7:15-16**

**А. ПРЕКИНУВАЊЕ НА УЛОГАТА НА ОСВЕТУВАЧ – стх. 15**

**1.** Откако штотуку им наметна духовна одговорност на спасените сопружници во духовно мешаните бракови, Павле сега ја прекинува одговорноста на верникот кога неверникот целосно ќе го отфрли.

**2.** **„Но ако оној кој не верува замине – нека замине!** – покажува дека барањето развод е карактеристика само на неверникот, но мора да биде прифатено од верникот, бидејќи **„Бог нè повикал да живееме во мир.“**

**3.** Меѓутоа, предупредувањето да се остане посветен на помирувањето сè додека е тоа можно е сè уште Божја волја.

**4.** Меѓутоа, доколку неверниот сопружник ја исклучи секоја можност за помирување, неговото „заминување“ е последно и има ефект врз состојбата на верникот.

**5.** Кога тоа ќе се случи, **„братот или сестрата не се обврзани“** – има неколку прашања кои произлегуваат од ова поучување:

**а.** Зборот **„обврзани“** буквално значи **„должни“** или **„потчинети.“**

**б.** Непосредно, контекстот укажува на тоа дека обврската е да служи како влијание кое осветува во бракот.

**в.** Меѓутоа, можно е да се однесува и на поголем дел од брачните должности, односно да се однесува на самиот брак.

**г.** Тоа значи дека ако неверникот се разведе од својот сопружник и повторно се ожени/омажи, секоја можност за помирување е уништена, а верникот е слободен да се прежени/премажи како да е вдовец/вдовица – спореди со стих 39.

**Б. МОТИВОТ НА ПРАВЕДНИОТ СОПРУЖНИК – стх. 16.**

**1.** Меѓутоа, во ниеден момент верникот не смее да копнее да биде ослободен од брачните ветувања, да се обиде да го предизвика неверникот да си замине, ниту пак да покаже презир спрема неговиот недостаток на вера – 1 Петар 3:1-5

**2.** Во светлина на овие нешта, Павле ги потсетува верниците кои се во „мешани“ бракови дека тие мора да бидат средство преку кое Бог ќе може да го спаси нивниот сопружник: **„Зашто, откаде знаеш ти, жено, дали не ќе го спасиш мажот? Или откаде знаеш ти, мажу, дека не ќе ја спасиш жената?“**

**3.** Длабокиот копнеж и молитвата за време на бракот и по разводот, е твојот сопружник да се спаси и да се помирите. Ова останува примарната цел.

|  |
| --- |
| ПРИФАЌАЊЕ НА НАШИТЕ ЗАДАЧИ  1 Кор. 7:17-24  Strong's Concordance  Тема: Обраќањето кон Христос не е знак дека човекот треба да ја напушти својата социјална состојба, бракот или другите околности. |

**VII. ПРИОРИТЕТОТ НА ХРИСТИЈАНСКИОТ ЖИВОТ – 7:17-19**

**А. ВРЕДНУВАЊЕ НА НАШАТА СОСТОЈБА – стх. 17-18**

**1.** Откако им даде упатства во однос на зачувувањето на бракот, дури и кога тоа значи живот со партнер кој е неверник, тој го дава принципот врз кој сето ова е основано – дека: **„Секој нека оди онака, како што Господ му доделил, како што Бог го повикал!“**

**2.** Од ова можеме да научиме дека верниците треба доброволно да ја прифатат ситуацијата во која Бог ги поставил и да бидат задоволни да Му служат таму.

**3.** **„Повикот“** тука се однесува на повикот за спасение, а не на службата.

**4.** Неколку области на незадоволство биле присутни во црквата во Коринт – некои сакале да го променат својот брачен статус, некои сакале да ја променат својата идентификација со Јудаизмот, а други пак сакале да се побунат против своите господари.

**5.** Всушност, Бог ни вели дека не треба да бидеме преокупирани со менување на нашите надворешни околности – туку да бараме начини да Го прославиме Него без оглед на околностите.

**6.** Тој го илустрира тоа преку прашањето за обрежувањето: **„Ако повиканиот е веќе обрежан, да не стане необрежан.“** – тоа било хируршка интервенција наречена „еписпатика“ која се извршувала за да ги заштити Евреите од срам во Римскиот свет.

**7.** **„Ако ли е необрежан, да не се обрежува.“**

**Б. ОДГОВОРНОСТ СПРЕМА БОЖЈИТЕ ЗАПОВЕДИ - стх. 19.**

**1.** Тој нè доведува до суштината на нештата – надворешните околности во нашиот живот не се најважното нешто на нашето постоење.

**2.** Многу често, се фокусираме на она што го доживуваме – неволите, барањата, непријатностите – и мислиме дека решавањето на непријатностите или неволите се најважните работи.

**3.** Павле тогаш вели**: „Обрежувањето е ништо, и необрежувањето е ништо...“**

**4.** Тогаш, што е навистина важно во секоја можна ситуација во која можеме да се најдеме? **„...а она што е важно е извршувањето на Божјите заповеди.“**

5. Брачните проблеми не ја поништуваат нашата одговорност пред Бог, ниту пак нашиот повик, ниту врсниците, ниту која било друга ситуација во животот. Послушноста е единствениот знак на верност кој Господ го признава.

**VIII. ИСТРАЈНОСТ НИЗ СОСТОЈБИТЕ НА ЖИВОТОТ – 7:20-22**

**А. ПРЕПОЗНАВАЊЕ НА ТЕШКОТИЈАТА НА СОСТОЈБИТЕ – стх. 20-21**

**1.** **„Секој нека остане онаков каков што е повикан!“** – ова покажува дека верниците треба да „останат или да истраат“ во нивната социјална или расна состојба во која биле кога дошле кај Христос.

**2.** Меѓутоа, Павле признава дека некои ситуации се навистина тешки – укажувајќи на ситуацијата на ропството како пример**: „Ако си повикан како роб? Не грижи се! Но, ако можеш да станеш слободен, подобро искористи го тоа.“**

**3.** Она што Павле сака да каже не е дека ние сме проколнати да останеме засекогаш во нашата мизерија, туку дека промената на нашата ситуација не треба да биде примарна во нашиот ум – туку примарна треба да биде нашата послушност на Бог.

**Б. ОТСТРАНУВАЊЕ НА ИЗГОВОРОТ ЗА НАШАТА НЕПОСЛУШНОСТ – стх. 22**

**1.** Тука гледаме дека тој се обидува да ги поттикне верниците да разберат дека не се во позиција да речат дека не можат да бидат побожни доколку нивната ситуација не се промени.

**2.** Тој вели дека во Господовите очи, твојата ситуација само ти дава можност да покажеш праведност во сè со коешто се соочуваш.

**3.** **„Зашто оној кој е повикан во Господ како роб, слободен е во Господ; исто така, и оној кој е повикан како слободен, Христос роб е.“**

**4.** Само гревот може да нè спречи да Му бидеме послушни на Господ и да Му служиме; околностите не можат да нè спречат.

**5.** Било робови или слободни, ние треба да ја извршуваме Божјата волја Римјаните 6:2.

**IX. ОКОЛНОСТИТЕ ВО ЖИВОТОТ – 7:23-24**

**А. ОТКУПОТ НА ХРИСТОС – стх. 23**

**1.** Тој вели дека: **„скапо сте платени“** – јасно е дека ова се однесува на искупителната сила на крвта на Господ Исус – спореди со 1 Петар 1:19.

**2.** Тој тука јасно зборува за моралниот и духовниот приоритет над телесното или околностите – дека ние сме навистина ослободени од казната и силата на гревот – и можеме да Му служиме на Бог што и да правиме 1 Кор. 10:31.

**3.** Следствено, ние не треба да им стануваме **„робови на луѓето**“ – живеејќи според нивните стандарди и обидувајќи се да им угодумаве ним. Напротив, заради примената на крвта на Исус Христос како откуп за нашите гревови, ние можеме да Му служиме на Бог во каква и да е тешка, непријатна, ограничена или напорна ситуација со која ќе се соочиме.

**Б. БОЖЈОТО ПРИСУСТВО – стх. 24**

**1.** Покрај она што Бог го направи за да нè избави од гревот, Тој е исто така со нас во секоја ситуација.

**2.** Павле објаснува: **„Браќа, секој нека остане пред Бог во она во што бил, кога бил повикан.“**

**3.**Ова ги дава параметрите за она што е правилно – кога нешто е неморално, верникот треба да запомни дека Бог е со него и дека мора да се чува од сквернавење.

**4.** Со други зборови: **„секој нека остане.... во она во што бил“** за Божја слава.

|  |
| --- |
| ПРИЧИНИ ЗОШТО ТРЕБА ДА БИДЕМЕ ЕДНОМИСЛЕНИ  1 Кор. 7:25-40  Strong's Concordance  Тема: Било да сме самци или женети/мажени, посветената служба за Господ е неопходна. |

**X. ПОТРЕБАТА ОД ВЕРА – 7:25-28**

**А. СИТУАЦИЈАТА СО КОЈА СЕ СООЧУВА ХРИСТИЈАНИНОТ – стх. 25-26**

**1.** Тој започнува обраќајќи им се на оние кои никогаш претходно не биле во брак, и затоа првенствено се фокусира на младите – и мажи и жени – **„За девиците...“**

**2.** Потоа вели дека **„заради сегашната потреба: дека е добро за човекот да остане таков, како што си е.“**

**3.** Тука се зборува за сè поголемото непријателство што ја очекувало [и во моментов ја очекува] црквата на Исус Христос. – спореди со Јован 16:1-3. Бидејќи се соочуваме со денови на несигурна безбедност, човек не треба да верува дека е неопходно, па дури и разумно, да брза да се ожени/омажи.

**Б. ЧУВСТВОТО НА ЗАДОВОЛНОСТ – стх. 27-28**

**1.** Напротив, човек треба да **„остане таков, како што си е“** и да биде задоволен со секоја можност која Бог ќе му ја обезбеди за да Му служи.

**2.** Тој го предупредува верникот да остане во бракот и да не бега од сопствените завети – **„Сврзан ли си со жена, не барај развод.“**

**3.** Потоа ги охрабрува девиците да останат немажени/неженети – **„Разврзан ли си од жена, не барај жена.“**

**4.** Меѓутоа, тој не им заповеда на луѓето да останат самци, односно, не паѓа во стапицата на „забранување на бракот“ **– „Но, и да се ожениш, не грешиш; а ни девицата не греши ако се омажи. Но, таквите ќе имаат телесни неволи во животот, а јас пак се обидувам да ве поштедам.“**

**5.** Прогонството е доволно тешко за самецот, но проблемите и маките („**неволи**“) се умножуваат за луѓето што се во брак.

**XI. БАРАЊАТА НА ВРЕМЕТО -7:29-31**

**А. НЕИЗБЕЖНОСТА НА ХРИСТОВОТО ВРАЌАЊЕ – стх. 29а**

**1. „Браќа, ви го велам ова: времето е кратко...“** – односно, времето на Господовото враќање е близу!

**2.** Она што тој сака да каже е дека има помалку време за да се извршува Господовото дело отколку претходно – има сè помалку можности – Римјаните 13:11-14.

**3.** Следствено, не можеме да бидеме толку многу обземени со нештата од овој свет за да не ги занемариме нештата од идниот свет – од кои најважно е придобивањето на изгубените.

**Б. ВАЖНОСТА НА ФОКУСОТ НА ВЕРНИКОТ – стх. 29б-31**

**1.** Во светлина на неизбежноста на Христовото враќање, највисокиот приоритет на секој верник мора да биде неговиот повик да Му служи на Бог – спореди со 1 Солунците 1:9-10.

**2.** **„Па затоа оние кои имаат жени, да бидат како да ги немаат“** – не можеме да дозволиме бракот и семејството да ни станат изговор за да не Му служиме на Господ.

**3. „...и оние кои плачат, како да не плачат...“** – не можеме да дозволиме разните маки да ни станат изговор за да не Му служиме на Господ.

**4. „...и оние кои се радуваат, како да не се радуваат...“** – не можеме да дозволиме разните причини за радост да нè спречат да Му служиме на Господ.

**5.** **„...и оние кои купуваат, како да не поседуваат...“** – не можеме да дозволиме грижите во однос на финансиите и материјалните добра да ни станат изговор за да не Му служиме на Господ (Сметки во банка, куќи, коли, итн...)

**6.** **„...и оние кои го ползуваат овој свет, како да не го ползуваат потполно, зашто поминува обликот на овој свет.“** – не можеме желбите за задоволства да нè спречуваат да Му служиме на Господ. Задоволствата кои не се неморални или расипнички сè уште можат да бидат световни, кога таквите нешта толку многу ги окупираат нашите интереси и време, што прават да ги запоставиме нештата на Духот.

**XII. ОБВРСКИТЕ ГО ОДВЕЛКУВААТ НАШЕТО ВНИМАНИЕ – 7:32-38**

**А. ПОДЕЛБА НА ДОЛЖНОСТА – стх. 32-35**

**1.** Павле потоа се осврнува на очигледното прашање за различните обврски на самците и на мажените/женетите, бидејќи тој **„би сакал да не бидете загрижени“** – и да бидете слободни од сè што би можело да ве одвлекува од целосната служба за Христос.

**2.** **„Оној кој не е во брак,** [слободен е да] **се грижи за она што е Господово: како да Му угоди на Господ.“**

**3.** **„А женетиот се грижи за земното: како да ѝ угоди на жената, та вниманието му е поделено...“**

**4.** Тој не нè потсетува на овие нешта за да создаде во нас копнеж да бидеме самци, туку **„за да се истакне пригодното и за да немате непопречена посветеност спрема Господа.“**

**5.** Мора да имаме на ум дека бракот не ја спречува големата посветеност на Господ и дека ја гарантира повеќе отколку самотноста.

**6.** Тој едноставно нè потсетува на прашањето за можностите.

**Б. ПРЕИСПИТУВАЊЕ НА ЗАВЕТИТЕ – стх. 36-38**

**1.** Потоа тој ни дава можност да погледнеме еден од проблемите кои дебатата во однос на бракот и целибатот ги предизвикувала во црквата.

**2.** Некои од татковците непромислено дале завет дека нивните ќерки ќе останат девици за да имаат можност да Му служат на Господ безрезервно.

**3.** Меѓутоа, бидејќи нивните ќерки не биле повикани за целибат и сакале да се мажат, и бидејќи Павле покажа дека не е грев да се мажат, татковците сега ги преиспитуваат своите завети.

**4.** Павле вели: **„мисли ли некој дека постапува неприлично со својата девица... нека се мажи.“**

**5.** Меѓутоа, ако неговата ќерка се согласува дека неговиот завет е соодветен, човекот треба да го исполни својот завет. Павле вели дека не е грев да се мажат, туку дека тоа е само прашање на можност да Му служат на Господ, и затоа **и едниот и другиот [татко]** **„добро прави.“**

**XIII. ВРЕМЕТРАЕЊЕ НА ОБВРСКАТА – 7:39-40**

**А. ТРАЈНОСТА НА БРАКОТ – стх. 39а**

**1.** Потоа тој ни дава материјал за размислување – бракот трае долго време, и не можеш да се премислиш откако ќе застанеш од другата страна на олтарот – затоа треба добро да размислиш.

**2.** **„Жената е врзана додека мажот ѝ е жив.“** – тоа е доживотна обврска.

**Б. ДОЗВОЛА ЗА ПРЕМАЖУВАЊЕ/ПРЕЖЕНУВАЊЕ – стх. 39б-40**

**1.** Меѓутоа, **„ако ѝ умре мажот, слободна е да се премажи за кого сака, но само во Господ.“**

**2.** Меѓутоа, Павле додава дека во светлина на сè што ни покажа досега, таа **„ќе биде посреќна ако си остане така“** – спореди со 1 Тимотеј 5:14.

|  |
| --- |
| „ДА ДОЗВОЛИМЕ ЉУБОВТА ДА ЈА УПРАВУВА СЛОБОДАТА“  1 Кор. 8:1-13  Strong's Concordance  Тема: Зрелите верници не треба да ѝ даваат предност на својата слобода, туку на духовната благосостојба на оние кои се помалку зрели. |

**ЛЕГАЛИЗАМ наспроти ДОПУШТЕНО**

**ЛЕГАЛИЗАМ:** верување дека духовноста се состои од извршување на нештата од „добриот список“ и одбегнување на нештата од „лошиот список“ без оглед на тоа каков е внатрешниот човек.

**ДОЗВОЛА:** верување дека сè додека нешто не е строго забрането во Словото и твојата совест е слободна, можеш да правиш како што сакаш и да бидеш духовен човек.

**I. ГЛАВА 8 – КОНФЛИКТОТ ВО ХРИСТИЈАНСКАТА СЛОБОДА – 8:1-3**

**А. ОДГОВОРНОСТА НА ЗНАЕЊЕТО – стх. 1**

**1.** Случувањата на кои се осврнува Павле имале врска со **„идолските жртви“** – односно, со јадењето месо кое било принесено како жртва за идолите во храмот.

**2.** Некои верници, кои се спасиле неодамна, или кои јасно се сеќавале на своите претходни пагански обичаи, биле уверени дека јадењето месо кое било на тој начин жртвувано е грев.

**3.** А на други верници во Коринт тоа воопшто не им пречело, бидејќи знаеле дека паганските божества воопшто и не постојат и дека храната може слободно да се јаде.

**4.** Павле ѝ се обраќа на втората група и вели: **„знаеме дека сите ние имаме знаење.“**

**5.** Овие верници биле свесни дека идолите биле само куп дрва или камења, и дека постои само еден Бог – Тројниот Создател со кого се помирени преку нивната вера во Исус Христос.

**6.** Меѓутоа, Павле тврди дека тие не треба да се фокусираат само на тоа што го знаат и на нивната слобода, туку и на духовната благосостојба на поновите верници.

**7.** Бидејќи тоа не бил нивниот приоритет, тој ја осудува нивната егоцентричност и вели: **„Знаењето вообразува, но љубовта изградува.“**

**8.** Павле не е против реалноста на слободата и знаењето, но доколку не е водено од љубов и сочувство, знаењето предизвикува гордост.

**Б. ГРАНИЦИТЕ НА ЉУБОВТА – стх. 2-3**

**1.** Бидејќи **„љубовта изградува,“** таа се стреми да ги изградува другите, а не горделиво да го добие своето – спореди со 1 Кор. 13:4-5.

**2.** Кога некој **„мисли дека знае нешто, тој сè уште не знае како што треба да знае“** – односно, кога некој има знаење без љубов, тој можеби има големо знаење, но му недостасува разбирање.

**3.** Некој рекол дека „знаењето е процес на преминување од несвесната состојба на незнаењето во свесна состојба на незнаењето“ – односно, незнаењето не знае дека не знае. Вистинското знаење исто така не знае, но го знае тоа.

**II. РАЗБИРАЊЕ НА ХРИСТИЈАНСКАТА СЛОБОДА – 8:4-7**

**А. ШТО Е ПРОБЛЕМОТ? – стх. 4-6**

**1.** Откако ја прекори себичноста на оние кои го барале своето право да ја употребуваат слободата, Павле сега им покажува дека проблемот не е во тоа што тие грешат духовно, туку дека не се сочувствителни.

**2.** Тој се согласува дека **„идолот не е ништо во светот и дека нема друг Бог освен Единиот...“**

**3.** Во суштина, тој вели : „во право сте за тоа што го верувате во врска со ова – ова месо само по себе не може да ве оскверни.“

**4.** Тој го повторува фактот дека постои само **„еден Бог“** кој дојде кај нас во личноста на Синот, **„Исус Христос,“** и ние дојдовме кај Таткото преку Него, а не заради тоа што го јадеме или не го јадеме.

**Б. ЗАРАДИ ДОБРОТО НА БРАТОТ – стх. 7**

**1.** Меѓутоа, Павле ги поттикнува да ги земат предвид маките на браќата и сестрите кои можеби се плашат „дека повторно ќе се извалкаат од злите влијанија кои толку долго време влијаеле врз сè што тие правеле или мислеле.“

**2.** Овие браќа **„се досега навикнати на идолите...“** и **„ја јадат храната како идолска жртва, и така се осквернува нивната слаба совест.“**

**3.** **„Осквернета“** совест е онаа која е занемарена и злоупотребена и која резултира со грев – спореди Римјаните 14:23.

**4.** Секој кој му помага на братот да греши со ваквото инсистирање на слобода, грубо ја злоупотребува Божјата љубов.

**III. ЗЛОУПОТРЕБА НА ХРИСТИЈАНСКАТА СЛОБОДА – 8:8-13**

**А. СООЧУВАЊЕ СО ГРЕВОТ НА ЛЕГАЛИЗМОТ – стх. 8**

**1.** Павле внимателно го објаснува она што го вели за да не станат луѓето легалисти – **„Меѓутоа храната не нè прави угодни на Бог: ниту губиме нешто, ако не јадеме, ниту добиваме нешто, ако јадеме.“**

**2.** Ниту јадењето, ниту не јадењето ќе нè доближи до Бог, ниту пак ќе не направи угодни Нему.

**Б. ДА ГИ ИМАМЕ ПРЕВИД СЛАБОСТИТЕ НА ДРУГИТЕ – стх. 9-12**

**1.** Прашањето за љубовта ја ограничува слободата за да **„не им стане камен за сопнување на слабите.“**

**2.** Потоа тој опишува едно слично сценарио во коешто еден послаб христијанин, гледајќи го својот брат како јаде месо кое било жртвувано на идолите може да биде охрабрен и тој да прави како него, иако тоа би било против неговата совест. На тој начин се осквернува совеста на послабиот брат.

**3.** Тој вели дека кога тоа ќе се случи, - односно, кога неговата чистота ќе се оскверни, тогаш **„заради твоето познавање загинува слабиот.“**

**4.** Бидејќи тоа е **„братот за кого Христос умре,“** високата цена на Исусовата жртва станува безначајна.

**5.** Тогаш тоа резултира со грев **„против Христос“** од страна на посилниот брат бидејќи направил послабиот брат да падне – спореди со стих 6.

**В. ОТКАЖИ СЕ ЗАРАДИ ХРИСТОС – стх. 13**

**1.** Бидејќи злоупотребата на слободата станува многу сериозен престап кога го поттикнува послабиот брат да ја оскверни својата совест, Павле вели дека ќе оди дотаму што ќе рече дека **„нема воопшто да јадам месо довека“** доколку со тоа **„го наведувам на грев својот брат.“**

**2.** „Во однос на нештата за коишто се двоумиме, најважната работа за христијанинот не треба да биде да ја употреби својата слобода до каде што може, туку да се грижи за благосостојбата на својот брат во Христос.“

|  |
| --- |
| „ГРИЖА ЗА ОНИЕ КОИ ГО ПРОПОВЕДААТ ЕВАНГЕЛИЕТО“  1 Кор. 9:1-14  Strong's Concordance  Тема: Господ им заповеда на верниците внимателно да се грижат за оние кои верно им го проповедаат Словото. |

**I. ГЛАВА 9 – ПРИМЕРОТ НА НЕГОВОТО АПОСТОЛСТВО – 9:1-6**

**А. ОТКАЖУВАЊЕ ОД НЕКОИ РАБОТИ ЗА ДА МУ СЛУЖИМЕ НА БОГ – стх. 1-2**

**1.** Откако внимателно ги испита причините зошто верниците треба доброволно да го ограничат она за кое веруваат дека е нивно право заради доброто на послабите браќа (стх. 9), Павле започнува една извонредна илустрација на овој принцип – неговото доброволно ограничување на правото да биде издржуван.

**2.** Тој започнува докажувајќи зошто тој (и сите други кои го проповедаат евангелието) имаат право да бидат издржувани од црквите на кои им служат.

**3.** Првата причина е Божјиот повик за неговиот живот – тој вели: **„Не сум ли слободен? Не сум ли апостол? Не Го видов ли Исус, нашиот Господ? Не сте ли вие мое дело во Господ?“**

**4.** Иако денес никој ја нема ВИСТИНСКАТА служба на апостол (бидејќи една од квалификациите на апостолот е да Го видел Господ), суштината на тврдењето на Павле е тоа што тој го претставува Господ како некој што е повикан во службата.

**5.** Павле тврди дека доказот за тоа дека силата е од Бог, а не од него самиот е начинот на кој Евангелието влијаело врз нивните животи – менувајќи ги – така што барем што се однесува до нив не постои никакво сомнение во однос на неговите квалификации – **„Ако на другите не сум им апостол, вам сум ви: зашто вие сте печат на моето апостолство во Господ.“**

**Б. ГРИЖАТА ЗА БОЖЈИОТ СЛУГА – стх. 3-6**

**1.** Павле потоа наведува неколку начини на кои верниците треба да се грижат за Божјите слуги.

**2.** Тие вклучуваат:

**а.** Грижа за физичките потреби на самиот апостол – **„Немаме ли право да јадеме и пиеме?“**

**б.** Грижа за неговото семејство – **„Немаме ли право да водиме сестра, верна жена, како и другите апостоли, Господовите браќа и Кифа?“** – Овие стихови нè учат дека пасторот треба да биде доволно платен заради две работи:

**1)** Пасторот треба да биде во можност да служи без да мора да работи втора работа.

**2)** Пасторот треба да биде доволно платен за да не мора неговата жена да работи и за да може таа да поминува повеќе време со својот сопруг во службата. (Спореди со **„...водиме...“** – „да води во своето друштво“)

**в.** Потоа, Павле тврди дека тој е во исклучителна ситуација... дека иако има право на ваква издршка од црквата, тој ја одбил и се издржувал самиот за да ги избегне обвинувањата на некои – **„Или само јас и Варнава немаме право на издршка?“**

**II. ТОА Е ЕДИНСТВЕНО ПРАВО – 9:7**

**А. РАБОТНИКОТ ЈА ЗАСЛУЖУВА СВОЈАТА ЗАРАБОТКА**

**1.** Тој набројува различни професии каде што луѓето работат и се соодветно платени за нивните услуги.

**2.** Тој ни дава три илустрации:

**а.** ВОЈНИК – **„Кој војник служел некогаш на своја сметка?“**

**б.** ЛОЗАР – **„Кој сади лозје, а не јаде од неговиот плод?“**

**в.** ПАСТИР – **„Или кој пасе стадо, а не го ползува млекото од стадото?“**

**Б. СУШТИНАТА Е:**

**1.** Суштината на она што Павле го вели е дека е вообичаено и соодветно за луѓето кои работат напорно и верно да бидат соодветно платени за нивната работа.

**2.** Прашањето што Павле го поставува е ова: „Зошто ова да не важи и за Божјите работници?“

**3.** Дали тие треба да бидат третирани помалку соодветно отколку другите работници? – Очигледно, ова се реторички прашања.

**III. ТАКА Е ЗАПИШАНО ВО КНИГАТА – 9:8-12**

**А. ТОА Е НАПИШАНО ВО БОЖЈИОТ ЗАКОН – стх. 8-9**

**1.** Принципот според кој работниците се платени за нивната работа не е само според човечкото разбирање, како во претходните илустрации, туку и Божјиот закон нè учи на истото **– „Го зборувал ли ова само како човек? Не го вели ли ова и Законот?**

**2.** Бидејќи, **„во Мојсеевиот Закон е напишано: ,Не врзувај му ја устата на волот додека врши.‛“**

**3.** Потоа Павле прашува: **„Зар Бог се грижи за воловите?“** – Со други зборови, Бог немал намера ова да се однесува само на полските ѕверови, туку истото да се однесува и на оној кој е создаден според Неговиот лик.

**4.** Тој продолжува: **„Или го вели тоа главно поради нас? Да, тоа е напишано поради нас...“**

**Б. ТОА Е НАПИШАНО ЗА СЛУЖИТЕЛОТ – стх. 10-12**

**1.** Оттука, плаќањето на оној кој се посветил себеси целосно на службата е една јасна примена на Божјиот морален Закон.

**2.** Тој тврди**: „Да, тоа е напишано поради нас, зашто оној што ора, треба да ора во надеж и кој врши, да врши во надеж дека ќе добие нешто.“**

**3.** Во единаесеттиот стих, Павле прашува: **„Ако ние посеавме во вас духовни нешта, дали е премногу ако ожнееме од вашите земни нешта?“**

**4.** Тоа е нормален тек на настаните, односно материјалната работа се надоместува со материјална плата. Меѓутоа, во службата, материјалната плата се дава за духовната работа.

**5.** Павле потоа вели дека бидејќи тие се подготвени да ги издржуваат другите кои работат меѓу нив, нели треба да бидат подготвени истото да го прават и за Павле? – **„Ако другите го имаат тоа право над вас, немаме ли ние поголемо? Но ние не се служиме со тоа право, туку поднесуваме сè, за да не му поставиме некаква пречка на Христовото Евангелие.“**

**6.** Павле претходно ја одбил издршката бидејќи не сакал да предизвика некој да се сопне, што е спротивно на Евангелието. Тој исто така не сакал да дозволи ставот кој се развил меѓу нив да продолжи, според кој тие не биле обврзани да му обезбедат издршка под нормали околности, само затоа што Павле претходно ја одбил издршката.

**7.** Општо земено, сите луѓе треба да заработуваат за живеачка од својата работа, вклучувајќи ги и пасторите.

**IV. ПРОПОВЕДНИКОТ ЖИВЕЕ ОД СВОЈАТА СЛУЖБА – 9:13-14**

**А. ИЗДРШКАТА Е ОБЕЗБЕДЕНА ЗАРАДИ ВЕРНАТА СЛУЖБА – стх. 13**

**1.** Повторно, ако „во вас се посеани“ вистински духовни нешта, тогаш „жнеењето на материјалните нешта“ е сосема соодветно.

**2.** Тој вели: **„Не знаете ли дека од храмот се хранат оние кои исполнуваат света служба и дека служителите на жртвеникот добиваат дел од жртвеникот?“**

**3.** Вообичаена пракса во Израел отсекогаш била оние кои им служат на луѓето духовно да бидат издржувани за нивната работа. Меѓутоа, треба да разбереме, дека ако духовната работа не е извршена, тогаш надоместокот е нешто што треба да биде скратено.

**4.** Обрни внимание на квалификационата фраза: **„служителите...“** Исто така погледни што вели четиринаесеттиот стих: **„оние ШТО ГО ПРОПОВЕДААТ ЕВАНГЕЛИЕТО [треба] да живеат од Евангелието.“**

**Б. ТАА Е ОБЕЗБЕДЕНА ЗА ДА ЈА ПОДДРЖУВА СЛУЖБАТА – стх. 14**

**1.** Самиот Господ Исус **„им нареди на оние што го проповедаат Евангелието, да живеат од Евангелието.“** – што значи дека не се работи за тоа дека пасторите, мисионерите и христијанските работници со полно работно време се обидуваат да го „стрижат“ стадото.

**2.** Господ му наредува на Својот народ да ги издржуваат оние кои им служат ним.

**3.** Иако Господ им ги дава Своите духовни награди на оние кои верно Му служат, Неговиот народ треба да дава материјална награда, и да го прави тоа великодушно како за Него – Павле ги повикува на „двојна чест“ – спореди со 1 Тимотеј 5:17.

**4.** Следствено, ние треба да им плаќаме колку што е можно повеликодушно и да им го оставиме управувањето со тие пати ним, токму како што би очекувале управувањето со нашите пари да ни биде оставено нам.

|  |
| --- |
| „ОДБЕГНУВАЊЕ НА ДИСКВАЛИФИКУВАЊЕТО“  1 Кор. 9:15-27  Strong's Concordance  Тема: Настојувањето да се препушташ на сè што ја чисти твојата совест може да резултира со попустливо однесување кое води кон дисквалификување. |

**V. МОТИВОТ ЗА ОДРЕКУВАЊЕ ОД СЕБЕСИ – 9:15-18**

**А. ДУХОВНО ЗРЕЛОТО ОТКАЖУВАЊЕ – стх. 15-17**

**1.** Повторно, Павле нè потсетува дека суштината на духовната зрелост е способноста да се откажеш од својата слобода во Христос заради благосостојбата на другите – било спасени или неспасени.

**2.** Во овој дел, тој ни ја дава причината за самоодрекувањето кога станува збор за неговите права, привилегии и задоволства.

**3.** Тој започнува потсетувајќи нè дека иако имаше право да прими материјална издршка за неговата служба меѓу нив, **„јас не се ползував со ништо од сето тоа.“**

**4.** Потоа тој го отфрла обвинението дека само се обидува да ја употреби „обратната психологија“ во обид да ја изнуди нивната издршка – тој вели: **„А и ова не го напишав за да се постапува така во мојот случај;“**

**5.** Тој тврди дека во светлина на повисоките и поблагородни приоритети кои ги има, „за мене е подобро да умрам, отколку некој да ми ја уништи пофалбата.“

**а.** Идејата за „пофалбата“ често ги збунува луѓето бидејќи ја поврзуваат со ароганција – но, овој збор се однесува на она во коешто човек ужива – за коешто најмногу се радува.

**б.** Павле вели дека се радува заради духовната привилегија и посветеност во кои ужива проповедајќи ја вистината.

**в.** За него би било подобро **„да умре, отколку некој“** да верува дека тој проповеда заради парите кои може да ги заработи од тоа.

**6.** Потоа тој ја отфрла идејата дека е „надвор од славата“ – тврдејќи дека не прима награда за пораката бидејќи тоа му е **„обврска;“** Бог го повикал и тој не можел да го одбие Божјиот повик – спореди со Дела 9:3-6, 15. Затоа нема никаква награда за ова – тој не можел да направи ништо друго освен да соработува – спореди со Еремија 20:9.

**7.** Затоа, тој вели: **„И тешко мене, ако не го проповедам Евангелието“** – неизвршувањето на Божјиот повик би резултирало со строга казна.

**8.** Според тоа, тој вели дели дека не е ништо повеќе од управител, бидејќи не го прави тоа по своја иницијатива или доброволно – **„Ако го правам тоа доброволно, имам награда; но, ако не го правам по своја волја, тогаш ми е доверено на управување.“**

**Б. МОТИВОТ ЗА ПРОПОВЕДАЊЕ НА БОЖЈОТО СЛОВО – стх. 18**

**1.** Па, зошто тогаш тој проповеда? – Бидејќи привилегијата на проповедањето сама по себе е награда.

**2.** Тој вели: **„Која е тогаш мојата награда? Проповедајќи, бесплатно да го давам Евангелието.“**

**3.** На секој проповедник му претставува задоволство да ја навестува пораката на Евангелието – не заради платата што ја прима, туку заради огромното чувство на должност и привилегија да се одговори на Божјиот повик.

**4.** Следствено, Павле вели: **„бесплатно да го давам Евангелието и да не го исползувам наполно своето право на Евангелието.“**

**VI. ПРИМЕРОТ ЗА ОДРЕКУВАЊЕ ОД СЕБЕСИ – 9:19-23**

**А. ПРИМЕР ЗА ПРЕДАНОСТ – стх. 19-22**

**1.** Неговата посветеност да ги види луѓето допрени од пораката на Евангелието допрела длабоко во неговата душа. Тој вели дека доброволното одбивање да прими материјалната издршка што ја заслужува е само почеток на самоодрекувањето кое ќе го практикува заради душите.

**2.** Тој не се предава себеси легалистички на особеностите на другите, бидејќи **„иако сум слободен од сите, им станав роб на сите, за да ги придобијам што повеќе.“**

**3.** Така, тој вели дека сочувството спрема изгубените е тоа што го поттикнува да се однесува така како што се однесува – жртвувајќи ги сопствената слобода и правата во Христос, тој всушност им стана слуга на другите.

**4.** Тој покажува три сфери каде што доброволно се откажува од своите права и удобности заради доброто на другите:

**а.** **„На Евреите им станав како Евреин, за да ги придобијам“** – односно, во границите на Словото, тој ќе биде колку што е можно посличен на Евреите кога работи со Евреите.

**(I)** Иако повеќе не e врзан за еврејските церемонии, обреди и традиции, тој ќе ја ограничи својата слобода во Христос за да не ги навреди Евреите.

**(II)** Она за коешто некогаш бил ограничен од законот, сега е ограничен од љубовта, заради благосостојбата на Еврејскиот народ – спореди со Римјаните 9:3.

**б.** **„На оние кои се под Законот им станав како под Законот, иако не сум под Законот, за да ги придобијам оние што се под Законот.“**

**1)** Се разбира дека тој можел да живее според нивните церемонијални прописи, да ги празнува посебните денови или да се воздржува од јадење одредена храна – доколку правењето на овие работи би му помогнало да ги придобие изгубените!

**2)** Се разбира дека тој никогаш не верувал ниту поучувал дека извршувањето на законот има некаква духовна придобивка – тој едноставно се ставил себеси под ограничувањата на Законот за да ги отвори вратите за работа меѓу Евреите – спореди со Дела 16:3; 21:20-26.

**в.** **„На оние што се без закон, како без закон, иако не сум без Божјиот Закон, туку сум под Христовиот Закон, за да ги придобијам оние што се без закон.“**

**1)** Павле исто така бил подготвен да живее и како неевреин кога работел со неевреите.

**2)** Меѓутоа, тоа не значело дека тој прекршил некој од принципите на Христовиот закон – тој едноставно покажал дека верниците се посветени на послушноста на Господ Исус Христос заради љубовта спрема Него, и преку надворешните карактеристики на законот.

**г.** **„За немоќните станав немоќен, за да ги придобијам немоќните“** – ова се однесува на подготвеноста на Павле да ја поедностави пораката колку што е потребно за да може да им излезе во пресрет на оние на кои им е тешко да ја разберат пораката на Евангелието.

**5.** Најпосле, Павле го дава принципот – **„На сите им станав сè, та по секаков начин да спасам некои.“**

**6.** Павле никогаш не би ја компромитирал вистината на Словото, но од сè срце би ја ограничил својата слобода во Евангелието заради доброто на Евреите, неевреите, немоќните, и на секој на кого му е потребно спасението.

**Б. ЗАРАДИ ЕВАНГЕЛИЕТО – стх. 23**

**1.** Тој вели дека **„сето тоа го правам заради Евангелието,“** – дека ќе остави настрана сè што би ги попречило силата и ефикасноста на Евангелието.

**2.** Зошто? Кој бил поттикот што го мотивирал да го прави тоа? – **„за да имам дел во него.“** – односно, Павле сакал сите да **„имаат дел“** заедно со него во придобивките и благословите на Евангелието.

**VII. НАЧИНИ НА САМООДРЕКУВАЊЕ – 9:24-27**

**А. НЕОПХОДНОСТА ОД САМОКОНТРОЛА – стх. 24-26**

**1.** Павле тогаш признава дека одрекувањето од себеси е многу тешка задача – задача која бара голема воздржливост. Многумина од нас одбиваат да ја употребат потребната дисциплина која е неопходна за да извојуваме победа над поривите и над навредливата употреба на слободата.

**2.** Затоа, Павле прави споредба меѓу начинот на којшто самите се ограничуваме со самоконтролата и самодисциплината која ја практикуваат разни спортисти – **„Не знаете ли дека на трката трчаат сите натпреварувачи, но само еден ја добива наградата?“**

**3.** „Ние не се натпреваруваме еден против друг туку против препреките – практични, физички и духовни – кои можат да се испречат пред нас.“

**4.** Тој вели: „Трчајте така и вие, за да добиете“ – оставајќи настрана сè што би можело да ја попречи нашата способност да ги придобиеме другите за Христос.

**5.** Ако олимписките натпреварувачи применуваат толку строга дисциплина и **„се воздржуваат во сè,“** зошто не би можеле и христијаните, особено кога тие го прават тоа **„за да добијат распадлив венец, а ние нераспадлив?“**

**6.** Дисциплинираната воздржливост на натпреварувачот е прекор за малодушните, недисциплинирани христијани кои не прават речиси ништо за да се подготват себеси за да можат да им сведочат на изгубените – и затоа ретко го прават тоа.

**7.** Павле не тренирал заради изгледот или кондицијата, и **„не бесцелно;“** тој не боксувал со замислен противник, туку се обидувал да војува во вистинска битка – **„И удирам, не како во празно.“**

**Б. СТЕКНУВАЊЕ НА САМОКОНТРОЛА – стх. 27**

**1.** Нашиот најголем непријател не се другите луѓе, па дури ни ѓаволот...туку тоа сме самите ние. Павле покажува дека предметот на неговите удари е неговото сопствено тело – оние работи кои се обидуваат да го натераат да им се препушти на задоволствата и горделиво да ја употребува својата слобода.

**2.** Тој вели: **„го совладувам своето тело и го правам свој роб...“** – буквално „удира под окото.“ Според тоа, Павле би го удирал сопственото тело за да го потчини на сопствената контрола и за да го направи роб на својата мисија да ги придобие другите за Христос.

**3.** Повеќето луѓе, вклучувајќи и многу христијани, се всушност робови на своите тела, на кои им робуваат за задоволување на нивните желби - физички, емотивно, па дури и духовно.

**4.** Меѓутоа, посветените натпреварувачи не можат така да им се препуштаат на задоволствата, туку треба да се откажат од **себеси „та јас кој им проповедав на другите, да не бидам самиот исклучен.“**

**5. „Исклучен“** значи отфрлен како бесполезен, не дека тој ќе го загуби своето спасение, туку не ќе може да биде употребен за да проповеда или да ги води другите во нивното заедништво со Христос. На тој начин, најголемата радост на Павле била да се откаже од себеси заради доброто на другите и нивното заедништво со Христос Исус.

|  |
| --- |
| „УЧЕЊЕ ОД ТУЃИТЕ ГРЕШКИ“  1 Кор. 10:1-13  Strong's Concordance  Тема: Во светлина на она што им се случило на други верници, побожниот верник одбива да ја употребува својата слобода до крајност за да види колку може да му се приближи на злото пред да биде повреден. |

**I. ГЛАВА 10 – ПРИВИЛЕГИИТЕ НА БЛАГОДАТТА – 10:1-4**

**А. ПРИВИЛЕГИЈАТА НА ИЗБАВУВАЊЕТО – стх. 1**

**1.** **„Не сакам да ви биде непознато“** – открива дека често, христијаните се очигледно во опасност да бидат исклучени од службата и да станат премногу самоуверени во нивниот секојдневен, практичен живот.

**2.** Овие христијански верници сметале дека се доволно цврсти за да можат да се дружат со многубошците во нивните церемонии и друштвени активности без да паднат под нивното морално и духовно влијание.

**3.** Павле им вели дека се мамат самите себеси и дека се премногу самоуверени, споредувајќи ги со примерот на таквото размислување во животот на нивните предци кои исто така ја примиле многукратната Божја благодат.

**4.** Првата привилегија која Павле ја спомнува потсетувајќи ги на избавувањето кое Бог во Својата милост им го обезбеди изведувајќи ги од Египет е: **„...сите наши татковци беа под облакот и сите минаа низ морето.“**

**5.** Иако Израел не беше духовно спасен како народ, нивното избавување од Египет претставуваше симбол на Божјиот Завет да ги спасува поединците од нивниот личен „Египет“ на грешен живот.

**6.** Меѓутоа, место да му останат верни на Бог, оние кои беа избавени се одвратија од Бог – за што Павле ќе рече: „Не дозволувајте тоа што им се случи ним да ви се случи и вам.“

**Б. ПРИВИЛАГИЈАТА НА БОЖЕСТВЕНОТО ВОДСТВО – стх. 2**

**1.** Павле продолжува да раскажува за привилегиите на Израел и вели дека **„сите се крстија во Мојсеј, во облакот и во морето.“**

**2.** Оваа втора привилегија не се однесува на воденото крштавање, туку го носи основното или фундаменталното значење на идентификацијата. Тоа го нагласува духовното идентификување, а не физичката церемонија. Според тоа, Израелците се идентификувале со Мојсеј како од Бога поставен водач над нив.

**3.** Нивните искуства следејќи го Мојсеј додека тој го следел облакот и додека ги водел низ морето се дела кои го потврдуваат неговото водство како Божји човек.

**4.** Оттука, Израел имал привилегија да знае дека е воден од човек кој бил поставен од Бог и затоа се идентификувале со него.

**В. ПРИВИЛАГИЈАТА НА СЕКОЈДНЕВНА ГРИЖА – стх. 3-4**

**1.** Покрај другите привилегии, тие **„сите јадеа иста духовна храна, и сите пиеја иста духовна напивка.“**

**2.** Ова не се однесува на Божјото дело во „сите“ нивни срца, ниту пак на тоа дека Тој го хранел нивниот дух; напротив, тоа се однесува на фактот дека тие биле поткрепувани со храна која доаѓала од натприроден „духовен“ извор, а не од природен.

**3.** Примери за тоа се маната, потполошките, итн.... за кои е јасно дека биле обезбедени од Бог. Тој продолжува и искористува еден популарен еврејски мит – дека една буквално физичка карпа ги следела низ пустината: **„зашто сите пиеја од духовната Карпа, која ги придружуваше, а Карпата беше Христос.“**

**4.** Во суштина тој вели: „Да, бевте придружувани од карпа – но тоа беше Господ Исус Христос, а не некој физички предмет; тоа беше Месијата – духовната Карпа која ве чуваше и се грижеше за вас.“

**II. ИЗОПАЧВУВАЊЕ НА БЛАГОДАТТА – 10:5-10**

**А. ИЗОПАЧЕНОСТА НА ИДОЛОПОКЛОНСТВОТО – стх. 5-7**

**1.** Меѓутоа, покрај овие привилегии, тие не сакале да се откажат од разните видови на телесни задоволства. Се впуштале во различни начини на изопачување на благодатта која им била дадена, а тоа скапо ги чинело – **„Но Бог не беше задоволен со повеќето од нив, и беа погубени во пустината.“**

**2.** **„Беа погубени во пустината“** – се однесува на фактот дека само двајца од почетниот број кои го напуштиле Египет стигнале до ветената земја – сите други умреле во пустината (Јошуа и Калеб биле единствените).

**3.** Потоа Павле вели дека причината зошто сето ова е запишано во Словото е за да ни служи како поука нам: **„А тие нешта станаа примери за нас, за да немаме зли желби, како што ги имаа тие.“**

**4.** Меѓутоа, многумина од верниците во Коринт станале прекумерно самоуверени во својата сопствена морална и духовна сила, и не се грижеле за тоа што учествувале во активности каде што се обожавале лажни богови.

**5.** Постоеле четири области на најголема опасност која произлегувала од оваа прекумерна самоувереност кои имале тенденција да ги надминат културите и народите. Тој започнува со идолопоклонството.

**6.** **„И не бидете идолопоклоници како некои од нив, како што е пишано: ,Народот седна да јаде и пие, а потоа стана да игра!‛“**

**7.** Настанот кој Павле го имал на ум е оној со златното теле – кое вклучувало секаков вид на пијанки. Меѓутоа, христијаните денес можат лесно да станат жртва на идолопоклонството – кога христијаните обожаваат некого или нешто освен Бог, тоа е идолопоклонство. Обожавање на Дева Марија, светци, икони, или ангели е идолопоклонство.

**8.** Без оглед на тоа колку искрено се тие наменети да Го прослават Бог, таквите постапки се лажно обожавање и се строго забранети во Словото.

**Б. ИЗОПАЧЕНОСТА НА БЛУДСТВОТО – стх. 8**

**1.** Втората изопаченост која е претставена како вообичаена меѓу прекумерно самоуверените луѓе е опишана понатаму: **„Ниту блудствувајте, како што блудствуваа некои од нив, и во еден ден паднаа дваесет и три илјади.“**

**2.** Настанот кој Павле го имал на ум тука е кога Израелците имале сексуални односи со Моавците – Броеви 25.

**3.** Павле во овој дел укажува на тоа дека христијаните можат да западнат во морални проблеми заради тоа што се прекумерно самоуверени. Тие се впуштаат во врски кои можеби не се погрешни сами по себе, но претставуваат силни искушенија.

**4.** Или, одат на места и прават работи кои се тесно поврзани со блудство. Кога некој дозволува неговиот ум да се исполнува со вулгарни идеи и слики, неговиот духовен живот е многу ослабен.

**5.** Павле нè советува да не дозволиме да бидеме исклучени затоа што одбиваме да ги потчиниме своите тела на доволно самоконтрола која ни е потребна за да ја избегнеме расипаноста која доаѓа од сè поголемата нечувствителност создадена преку изложувањето на сексуален неморал.

**В. ИЗОПАЧЕНОСТА НА ИСКУШУВАЊЕТО НА БОГ – стх. 9**

**1.** Понатаму, Павле нè предупредува да не Го искушуваме Бог – **„Ниту да го искушуваме Господ, како што Го искушуваа некои од нив, и загинаа од змии.“**

**2.** Израелците се сомневале во Божјата добрина и го испитувале Неговото трпение обвинувајќи Го дека ги избавил од Египет само за да ги изгладне до смрт – спореди со Броеви 21.

**3.** Понекогаш, христијаните ја употребуваат својата слобода за да Го принудат Бог да покаже што знае и умее, обидувајќи се да видат со колку ќе можат да поминат неказнети, да видат колку телесни можат да бидат и колку можат да уживаат во светот без да западнат во „сериозна невола.“

**4.** Кога ние, преку нашето препуштање на разни задоволства, Го присилуваме Бог да ја протегне својата воздржана и трпелива рака спрема нас, неминовно ќе откриеме дека Неговото трпение има граница.

**5.** Постојат граници на Неговата милост и благодат – спореди со 1 Кор. 11:30.

**Г. ИЗОПАЧЕНОСТА НА НЕПОЧИТУВАЊЕТО – стх. 10**

**1.** Четвртата област за која Павле предупредува е непочитувањето на критичниот дух: **„Ниту негодувајте, како што негодуваа некои од нив, и загинаа од сотирачот.“**

**2.** Ова се однесува на одбивањето да ја видиме Божјата волја како „добра, прифатлива и совршена“ и негодувањето против неа – спореди со Броеви 16. Бог не го сфаќа ваквиот критицизам несериозно, туку го гледа како директна навреда на Неговото Суверено право.

**3.** Понекогаш, стануваме толку многу обземени со сопственото мислење што всушност се убедуваме себеси дека сме квалификувани да ја судиме Божјата волја – да судиме што е подобро – Божјата волја или нашата.

**4.** Таквото непочитување резултира со исклучување од службата за Божјото Царство.

**III. ШТО НИ ОБЕЗБЕДУВА БЛАГОДАТТА – 10:11-13**

**А. СПОСОБНОСТА ДА УЧИМЕ ОД ДРУГИТЕ – стх. 11**

**1.** **„А сето тоа им се случи за пример ним и е запишано за поука нам, на кои им наближуваат последните времиња.“**

**2.** Неуспесите на Евреите и искуствата кои произлегле од нив не биле поучни само за нивните современици, туку и за верниците од сите времиња.

**3.** **„Поука“** е повеќе од само обично поучување – тоа ја носи идејата на прекорување и предупредување.

**4.** Фразата **„последните времиња“** се однесува на времето непосредно пред доаѓањето на Месијанското Царство – кое се однесува на времето на Црквата.

**5.** „Ние живееме во многу поинакво време од она на Евреите во пустината кои биле водени од Мојсеј, но можеме да научиме вредни лекции од нивното искуство. Како нив, и ние можеме да ги изгубиме благословот, наградата и ефикасноста во Господовата служба доколку, во прекумерна самоувереност и дрскост, отидеме предалеку во нашата слобода и паднеме во непослушност и грев. Ние нема да го изгубиме спасението, но можеме лесно да ја изгубиме нашата чесност и полезност, и да бидеме исклучени од трката на христијанскиот живот.“

**Б. ПРЕДУПРЕДУВАЊЕТО ДА ЈА ИЗБЕГНУВАМЕ ПРЕКУМЕРНАТА САМОУВЕРЕНОСТ – стх. 12**

**1.** Затоа, Павле нè предупредува: **„секој кој мисли дека стои, нека внимава да не падне.“**

**2.** Многу лесно можеме да ја замениме довербата во себеси за довербата во Господ – спореди со Изреки 16:18.

**3.** Големата опасност во прекумерната самоувереност е тоа што стануваме сè помалку зависни од Божјото Слово и од Божјиот Дух и стануваме невнимателни во начинот на којшто живееме.

**4.** „Кога се чувствуваме најсигурни во себеси – кога мислиме дека нашиот духовен живот е најсилен, нашата доктрина најздрава, и нашите поуки најчисти – треба најмногу да внимаваме и најмногу да зависиме од Бог.“

**В. СВЕСНОСТА ЗА БОЖЈАТА ВЕРНОСТ – стх. 13**

**1.** Дотогаш, Кор. веројатно се прашувале „како да се чуваме од посакување на зли нешта кои ги посакувале и Израелците? Како да се чуваме од запаѓање во идолопоклонството во нашите срца? Како да живееме праведен живот кога општеството околу нас е толку зло?“

**2.** Одговорот на Павле нè уверува во Божјата верност среде искушенијата – **„Никакво искушение не ве наваса, освен човечкото. А Бог е верен и не ќе дозволи да бидете искушувани над вашите сили.“**

**3.** **„Искушение“** во основа значи тест или испитување, и нема негативна конотација. Дали тоа ќе стане доказ за праведноста или поттикнување на злото зависи од нашиот одговор.

**4.** Искушението станува поттикнување на злото само кога човекот „го влече и го мами неговата сопствена похота. А откако ќе зачне похотата, таа раѓа грев.“ – спореди со Јаков 1:14-15.

|  |
| --- |
| „ОТФРЛЕТЕ ГО ЗАЕДНИШТВОТО СО ДЕМОНИ“  1 Кор. 10:14-22  Strong's Concordance  Тема: Учествувањето во идолопоклонство не само што објавува дека Господ не е единствениот вистински Бог, туку и тврди дека постојат и други кои заслужуваат да имаат дел од Неговата слава. |

**IV. ИДОЛОПОКЛОНСТВОТО Е ЗАБРАНЕТО – 10:14-18**

**А. ТОА Е ЗАБРАНЕТО СО ЗАКОН – стх. 14-15**

**1.** Во овие стихови, Павле ни дава неколку причини зошто Бог го смета гревот на идолопоклонството за особено одвратен. Во Божјото Слово не постојат нејасности во однос на прашањето за идолопоклонството.

**2.** Љубовта на Павле спрема Кор. е јасно изразена преку употребата на изразот **„МИЛИ МОИ“** во почетокот на овој дел.

**3.** Неговото решение за нив е да се однесуваат како **„МУДРИ“** и да **„БЕГААТ ОД ИДОЛОПОКЛОНСТВО.“**

**4.** Павле, врз основа на неговата доверба во нивната свесност за Божјата омраза спрема идолопоклонството, верува дека тие се способни да пресудат сами „за она што ви го зборувам“ и целосно да се ослободат од секаков облик на идолопоклонство.

**5.** За Павле, ова е неопходно бидејќи оние кои обожаваат идоли тврдат дека Господ не е единствениот вистински Бог и дека други „таканаречени богови“ се достојни да имаат дел од Неговата чест и слава.

**6.** Идолопоклонството значи да обожаваш каков било лажен бог – каков било предмет, идеја, филозофија, навика, професија, спорт или што било што има најголема важност за човекот и на коешто човекот му е најверен, и коешто до кој било степен ја намалува неговата доверба во Господ и верноста спрема Него – спореди со Исаија 48:11.

**7.** Очигледните облици на идолопоклонство не треба да ја исцрпуваат нашата свесност за тоа што всушност го сочинува идолопоклонството. Постојат и други, прикриени манифестации на идолопоклонството кои треба да ги препознаваме:

**а.** Обожавање на вистинскиот Бог на погрешен начин е идолопоклонство – спореди со Излез 32:7-9.

**б.** Обожавање на слика е идолопоклонство – дури и слика на Христос – спореди со Јован 4:24.

**в.** Обожавањето на ангели е идолопоклонство – Колошаните 2:18.

**г.** Обожавањето на демони е идолопоклонство – Откровение 9:20.

**д.** Обожавањето на умрени луѓе е идолопоклонство (дури и таканаречени светци) – Псалм 106: 28-29.

**ѓ.** Најголемата верност во нашето срце спрема нешто друго освен Бог е идолопоклонство – спореди со Матеј 6:21. (Постои ли нешто за кое, доколку Бог побара да се откажеш од тоа, би одговорил „Не!“)

**Б. ТОА Е ЗАБРАНЕТО СО ФАКТОТ ДЕКА МУ ПРИПАЃАМЕ НА ИСУС – стх. 16-18**

**1.** Според тоа, кога велиме дека треба да го отфрлиме идолопоклонството бидејќи е забрането со закон, тоа значи дека некој веќе го поседува нашето срце, а тоа прави твојата „средина да го отфрли“ поривот кон нова наклонетост.

**2.** Во основа, Павле нè враќа назад на основите на верата – заедништвото во кое уживаме со Христос Исус и еден со друг.

**3.** **„ЧАШАТА НА БЛАГОСЛОВОТ, ШТО ЈА БЛАГОСЛОВУВАМЕ, НЕ Е ЛИ ЗАЕДНИШТВО ВО ХРИСТОВАТА КРВ?“** – **„ЧАШАТА НА БЛАГОСЛОВОТ“** е името на третата чаша на празникот Пасха, онаа што се употребува за да ја започне Господовата Трпеза.

**4.** Оттука, тоа се однесува на Господовата вечера кога се сеќаваме на Неговата смрт како откуп и жртва за нашите гревови.

**5.** Павле нè потсетува дека ние **„ЈА БЛАГОСЛОВУВАМЕ“** оваа чаша, односно, изразуваме длабока благодарност спрема Бог за цената на нашето искупување – секој пат кога се собираме заедно и ја споделуваме Господовата вечера.

**6.** Слично на тоа, **„ЛЕБОТ, ШТО ГО РАСКРШУВАМЕ, НЕ Е ЛИ ЗАЕДНИШТВО ВО ХРИСТОВОТО ТЕЛО?“ – „ЗАЕДНИШТВО“** буквално значи „нешто заедничко“ или пријателство.

**7.** Потоа тој вели дека нашето заедништво не е само со нашиот Господ, туку и еден со друг – кога обожаваме се развива меѓусебна врска **– „БИДЕЈЌИ ЛЕБОТ Е ЕДЕН, ИАКО НИЕ СМЕ МНОГУ, САМО ЕДНО ТЕЛО СМЕ, ЗАШТО СИТЕ УЧЕСТВУВАМЕ ВО ЕДЕН ЛЕБ.“**

**8.** Потоа тој се навраќа на Израел како пример за врската која се развива преку заедничкото учество во приносите.

**9.** Идејата на Павле е дека кога му принесуваш жртва на идол значи да се идентификуваш со него, да учествуваш со идолот и со сите други кои му принесуваат жртви. Според тоа, сосема е несоодветно за верниците да учествуваат во какво било обожавање кое е надвор од и спротивно на нивниот Господ.

**10.** Кога еден маж или жена ќе се увери дека Исус Христос е Божјиот Син, не постои ништо што ќе има повисока позиција од Бог во неговото срце – спореди со 2 Кор. 10:3-5

**V. ОТФРЛЕТЕ ГО ИДОЛОПОКЛОНСТВОТО БИДЕЈЌИ Е ОКУЛТНО – 10:19-21**

**А. ВЛИЈАНИЕТО НА ИДОЛОПОКЛОНСТВОТО – стх. 19-20**

**1.** Павле сега ја проширува осудата на идолопоклонството тврдејќи дека тоа во суштина е демонско.

**2.** Тој објаснува дека **„ЖРТВУВАНОТО НА ИДОЛИТЕ Е [НИШТО]“** – нема никаква сила.

**3.** Покрај тоа, тој прашува: дали физичкиот **„ИДОЛ ПРЕТСТАВУВА НЕШТО?“** – не, нема сила ниту способност во ниеден идол – спореди со 8:4.

**4.** Меѓутоа, ова не укажува на тоа дека нема духовна сила присутна во идолите – идолите го претставуваат демонското.

**5.** **„НЕ, ТУКУ ОНА ШТО МНОГУБОШЦИТЕ ГО ЖРТВУВААТ, ИМ ГО ЖРТВУВААТ НА ДЕМОНИ, А НЕ НА БОГ.“**

**6.** Следствено, демоните се духовната сила за идолопоклонството – **„ИМ ГО ЖРТВУВААТ НА ДЕМОНИ“** кои можат да покажат голема сила.

**7.** „Голем дел од она што се претставува како астрологија, на пример, е едноставно искористување на лековерните. Но многу претскажувања се исполнуваат преку дејствувањето на демонските сили.“

**Б. НЕПОСТОЈАНОСТА НА ИДОЛОПОКОНСТВОТО – стх. 21**

**1.** Поради овие причини, христијанинот мора „ДА БЕГА ОД ИДОЛОПОКЛОНСТВОТО“ – бидејќи нема начин да му остане верен на Исус Христос додека учествува во идолопоклонство, без оглед на тоа колку е „христијанско“ тоа учество – **„ЈАС НЕ САКАМ ВИЕ ДА ИМАТЕ ЗАЕДНИШТВО СО ДЕМОНИ.“**

**2.** **„НЕ МОЖЕТЕ ДА ЈА ПИЕТЕ ГОСПОДОВАТА ЧАША И ДЕМОНСКАТА ЧАША. НЕ МОЖЕТЕ ДА УЧЕСТВУВАТЕ НА ГОСПОДОВАТА ТРПЕЗА И НА ДЕМОНСКАТА ТРПЕЗА.“**

**3.** Ова е примена на принципот кој го даде Христос за тоа дека не можеш да им служиш на двајца господари – невозможно е да „учествуваме во Христовото дело,“ а истовремено да имаме “заедништво со демони.“

**4.** Секој пат кога верникот учествува во идолопоклонство, од каков било вид, се отвора себеси за демонско влијание и сила.

**VI. ОТФРЛЕТЕ ГО ИДОЛОПОКЛОНСТВОТО БИДЕЈЌИ Е ОДВРАТНО ПРЕД БОГ – 10:22**

**А. БОЖЈАТА ЉУБОМОРА**

**1.** Кога се обидуваме да ја поделиме нашата приврзаност меѓу Бог и демоните, предизвикуваме **„љубомора кај Господ.“**

**2.** Повторно, се работи за тоа што Бог нема да дозволи конкуренција, бидејќи тоа ѝ нанесува срам на светоста на Неговото име – спореди со 2 Кор. 6:14-18.

**3.** Божјиот гнев се разгорува проти оние кои ја срамотат Неговата светост со тоа што промовираат заедничка слава со Бог – спореди до Повторени закони 32:21.

**4.** Според тоа, Бог е предизвикан да дејствува во Неговата омраза спрема гревот и поделена верност – спореди со Псалм 78:58-59.

**Б. БОЖЈАТА ПРАВДА**

**1.** Во светлина на Божјата љубомора, и како Тој е предизвикан од идолопоклонството, Павле нè потсетува на тоа колку сме само „надминати“ кога го предизвикуваме гневот на Семоќниот Бог.

**2.** **„Да не сме ние посилни од Него?“** – очигледно реторичко прашање наменето да истакне колку е безумно да мислиме дека можеме да ги избегнеме последиците од поделената верност.

**3.** Дури ни Божјиот народ не може да ја избегне строгата казна ако продолжат да обожаваат каков било идол – некои од Коринќаните го правеле тоа и платиле со своето здравје, па дури и со својот живот – спореди со 1 Кор. 11:30.

**4.** Затоа, нема надеж за скратување на последиците од Божјата љубомора освен ако дојде до покајание и враќање на човековата посветеност да се обрати **„од идолите кон Бог, за да Му служите на живиот и вистинит Бог, и да Го очекувате Неговиот Син Исус Христос од небесата, Кого Го воскресна од мртвите и Кој нè избавува од гневот што доаѓа.“** – 1 Солунците 1:9б-10

|  |
| --- |
| „КАКО ДА СЕ УГЛЕДАМЕ НА ХРИСТОС“  1 Кор. 10:23-11:1  Strong's Concordance  Тема: Во однос на „сивите области“ на личното однесување, верникот треба да го избегнува она што би можело да ги попречи неспасените да влезат во Божјото семејство, како и она што би можело да ги одврати оние кои се веќе спасени. |

**VII. ДОБРОВОЛНО ОТКАЖУВАЊЕ ОД СЕБЕСИ ЗАРАДИ БЛАГОСОСТОЈБАТА НА ДРУГИТЕ – 10:23-26**

**А. ГРАНИЦИТЕ НА НАШАТА СЛОБОДА – стх. 23-24**

**1.** Павле ја приведува својата дискусија за „ХРИСТИЈАНСКАТА СЛОБОДА“ до крај. Во овој дел тој ни го дава главниот принцип кој треба да ги раководи сите наши одлуки во однос на нашата слобода во Христос.

**2.** Прво, тој ни дава едно правило кое било индискриминативно прифатено до верниците во Коринт – **„СÈ Е ДОЗВОЛЕНО...“**

**3.** Со други зборови, Павле вели дека иако можеби нема специфични стихови во Словото кои забрануваат одредена пракса, молчењето на Словото, само по себе, не значи одобрување.

**4.** Всушност, постојат други тестови што треба да се вклучат:

**а.** **„... но не е сè полезно.“** – ова се однесува на духовното добро општо земено, особено на нашиот сопствен духовен растеж.

**б.** **„,,, не е сè поучно.“** – ова е синоним на „полезно“ и се однесува на изградувањето на другите заради нивниот духовен растеж.

**5.** Павле ја истакнува потребата да им даде предност на овие размислувања велејќи: „Не можете да го земете предвид само влијанието што нешто го има врз вашата сопствена духовна благосостојба, туку мора да го земете предвид и влијанието што ќе го има врз вашите браќа“ – **„Никој да не ја бара својата полза, туку ползата на другиот.“**

**6.** Според тоа, границите на нашето однесување во „сивите области“ не е само дали нешто е забрането во Словото, туку дали е тоа полезно и поучно за нас и за другите.

**Б. СЛЕДЕЊЕ НА НАШАТА СОВЕСТ – стх. 25-26**

**1.** Потоа, Павле нè поучува дека не треба да ја отфрламе сопствената совест и да живееме според некаков вештачки стандард на легализам кој го дефинираат другите.

**2.** Тој вели: **„Јадете сè што се продава во месарница, не испитувајќи ништо заради совеста.“**

**3.** Тој се обидува да истакне дека слободата во Христос е привилегија од која треба да се откажеме само кога јасно може да навреди некого.

**4.** Во приватноста на твојот дом и твоето срце, ти не живееш според некаков легалистички притисок на најслабиот од твоите браќа во Христос. Слободен си да се однесуваш онака како што веруваш дека е соодветно пред лицето на Бог.

**5.** Обрни внимание, не зборуваме за лицемерно препуштање на грешни активности, туку за област на законска активност, за нешто што не придонесува за духовниот растеж на другите кои можеби се слаби.

**6.** Тоа може да се види во цитатот во стих 26 од Псалм 24:1: „**Господова е земјата и сè што ја исполнува.“** – спореди со 1 Тимотеј 4:4-5.

**7.** Употребата на твојата совест останува легално право со кое можеш да одредиш што Бог би сакал да направиш во вакви случаи.

**VIII. БЕЗРЕЗЕРВНА ПОСВЕТЕНОСТ ДА МУ ДОНЕСЕМЕ СЛАВА НА БОГ – 10:27-31**

**А. ПРАКТИЧНИ МОЖНОСТИ ЗА ВЕЛИЧАЊЕ НА БОГ – стх. 27-30**

**1.** Откако штотуку утврди дека можеш да Го прославиш Бог следејќи ја својата совест кога си сам, сега тој ни дава една илустрација за тоа како можеш да Го прославиш Бог во јавност.

**2.** Јасно е дека не треба да одиме во страв дека ќе ги навредиме потенцијалните критичари на нашата слобода. Тој вели: **„Ако некој од неверниците те покани, а ти сакаш да отидеш, јади од сè што ќе стават пред тебе, не испитувајќи ништо заради совеста.“**

**3.** Во ваква ситуација, ако веруваш дека постапуваш сосема правилно – дека идолот е ништо, дека е само куп дрво или камења – тогаш **„јади од сè што ќе стават пред тебе“** – дури и ако се сомневаш дека тоа можеби е месо кое им било жртвувано на идоли бидејќи си во дом на неверник.

**4.** Меѓутоа, **„ако некој ти рече: ,Ова месо било жртвувано на идоли,‛ не јади.“**

**5.** „Ако некој“ – се однесува на друг верник кој случајно е таму со тебе, и ако тој човек врз основа на фактот дека го истакнува тоа, покажува дека тоа е повреда на неговата совест, тогаш доброволно ограничи ја својата слобода **„заради оној кој те известил и заради совеста.“**

**6.** Тој го објаснува ова и вели – **„не мислам на твојата совест, туку на оној другиот“** – ние треба да го менуваме нашето однесување заради другите, но не треба да ја менуваме нашата совест.

**7.** Не смееме невнимателно да се расфрламе со нашата слобода за да не биде нашата слобода **„судена од туѓа совест.“**

**8.** Дури и **„ако учествувам со благодарност,** **[не треба да дозволам]** **... да ме клеветат за она за кое благодарам.“**

**Б. ПРИНЦИПОТ КОЈ ГО РАКОВОДИ НАШЕТО ОДНЕСУВАЊЕ – стх. 31**

**1.** Најголемото од човековите остварувања, и најголемото задоволство кое човекот може да го достигне е можноста да Му донесе слава на Бог.

**2.** Доброволното и внимателно управување со нашата слобода не значи само да внимаваме да не навредиме некој послаб брат, туку и да Го прославиме Бог: **„Според тоа, јадете ли, пиете ли, или што и да правите, правете сè за Божја слава.“**

**IX. ДА ПОКАЖЕМЕ СОЧУВСТВО ЗА ИЗГУБЕНИТЕ – 10:32-11:1**

**А. ЧУВСТВИТЕЛНОСТ СПРЕМА ВАЖНОСТА НА ДРУГИТЕ – стх. 32**

**1.** Потоа, Павле вели дека оваа чувствителност не треба да биде резервирана само за нашите браќа, туку овој принцип треба да го применуваме и на **„Евреите,... на Грците,... на Божјата црква.“**

**2.** Нашата одговорност да Му носиме слава на Бог ги вклучува сите луѓе. Ние не треба да му бидеме **„соблазна“** никому. Ние треба да ги гледаме сите луѓе како скапоцени за нас.

**Б. ЖРТВАТА ЗА СПАСЕНИЕ НА СИТЕ – стх. 33-11:1**

**1.** Павле тврди дека **„како што и јас им угодувам на сите во сè,...“** – ова се однесува на самоодрекувањето опишано во 9:19-23.

**2.** Место да го живее својот живот на начин на кој би го занемарил влијанието на неговата слобода врз животот на другите, тој **"не ја барал својата сопствена полза, туку на многумина, за да се спасат.“**

**3.** Оваа особина на самоодрекување не е нешто што произлегува од некоја негова внатрешна одлика на духовно достигнување, туку произлегува од природата и карактерот на Христос.

**4.** Според тоа, ако е некој подготвен доброволно да се откаже од сопствените права и слободи, тој најпосле почнува да се **„угледува на Христос“** – токму како што тоа го правел Павле.

|  |
| --- |
| ОБРЕДИТЕ НА ПОКОРНОСТА  1 Кор. 11:2-16  Strong's Concordance  Тема: Разликата меѓу мажите и жените треба да биде запазена дури и во обожавањето. |

**I. ГЛАВА 11 – ПРЕТСТАВУВАЊЕ НА ПРИНЦИПОТ – 11:2-3**

**А. КОНТРОВЕРЗНОСТА ВО ОДНОС НА ТРАДИЦИЈАТА – стх. 2**

**1.** Црквата во Коринт се соочувала со ситуација слична на онаа со која се соочуваме денес, во однос на улогата на жените во црквата, а верниците биле збунети во врска со тоа – па затоа му напишале на Павле – спореди **со 1 Кор. 7:1** – каде што меѓу другите работи се наоѓало и прашањето за покорноста на жената.

**2.** Павле изразува задоволство поради нивниот копнеж да го прават она што е добро, и вели: **„ВЕ ПОФАЛУВАМ ДЕКА МЕ ПОМНИТЕ ВО СÈ И ДЕКА ГИ ДРЖИТЕ ПРЕДАНИЈАТА КАКО ШТО ВИ ГИ ПРЕДАДОВ.“**

**3.** Очигледно, постоеле некои контроверзии во врска со некои од поуките на Павле за нив во однос на „покривањето“ на жените за време на обожавањето.

**4.** Некои жени тврделе дека поради фактот што во Христос нема разлика меѓу Евреин/Грк, Слободен/Роб, или Маж/Жена, тие можеле да ги отфрлат „традиционалните“ обележја на разликите кои постоеле меѓу улогите на мажите и жените – превезот.

**5.** Павле ја пофалува црквата за тоа што **„ГИ ДРЖИТЕ ПРЕДАНИЈАТА“** – буквално „она што им е предадено.“

**6.** Оттука, имало некои кои цврсто се држеле до преданијата кои Павле им ги пренел додека бил со нив, имено дека жените обожаваат покриени, додека други пак се однесувале непристојно во една култура на крајна пристојност – тврдејќи дека во Христос нема разлика меѓу мажот и жената.

**Б. СТАВОТ ЗАД УВЕРУВАЊЕТО – стх. 3**

**1.** Затоа, Павле нè враќа на основата – за што всушност се работи тука?

**2.** Треба да ни биде јасно – главното прашање во овој дел не е тоа дека жените треба да се покриваат себеси додека обожаваат, туку од Бога дадените улоги кои мажите и жените ги имаат во извршувањето на Божјата волја.

**3.** Тој вели: **„НО САКАМ ДА ЗНАЕТЕ ДЕКА ХРИСТОС Е ГЛАВА НА СЕКОЈ МАЖ, А МАЖОТ Е ГЛАВА НА ЖЕНАТА; А ПАК БОГ Е ГЛАВА НА ХРИСТОС.“**

**4.** Принципот на подреденост се провлекува низ целиот универзум

**а.** **Бог е глава на Христос**: Доколку Христос не Му се потчинеше на Таткото, избавувањето ќе беше невозможно, а ние ќе бевме осудени – спореди со Јован 5:30.

**б.** **Христос е глава на секој маж**: Ако некој не Му се потчини на Христос како Спасител и Господ, тој останува осуден – Филипјаните 2:10-11.

**в.** **Мажот е глава на жената**: Ако жените не им се потчинуваат на мажите, тогаш семејството и општеството како целина ќе бидат нарушени и уништени – Ефешаните 5:22-23; Исаија 3:12.

**5.** „Глава“ се однесува на раководниот и суверен дел на телото – симболично, на местото на авторитет.

**6.** Сега, ние сакаме да се држиме до она што Библијата нè учи во врска со еднаквоста на жената;

**а.** Тие се еднакви со мажите пред Бог, создадени според Неговиот лик.

**б.** Тие се сонаследнички на благодатта на животот, а не второкласни граѓани на Божјото Царство – 1 Петар 3:7.

**в.** Тие се целосно надарени од Светиот Дух и оспособени од Него да ја извршуваат Божјата волја исто како мажите – Ефешаните 5:15-21.

**г.** Тие биле дел од борбата на раната црква за напредок на Евангелието (Филипјаните 4:1-3) и ќе продолжат во истата борба и во црквата денес.

**д.** Тие имаат суштествена улога во службата за изградување на Божјата црква.

**7.** „Феминистичкото“ движење било во подем во Коринт, обидувајќи се да ги отфрли божествено поставените разлики во улогите – а тоа се покажувало во бунтот против симболот на покорноста на жената во тоа општество – превезот.

**II. ПРИМЕНАТА НА ПРИНЦИПОТ – 11:4-10**

**А. ОБЈАСНУВАЊЕ НА ПРИМЕНАТА – стх. 4-6**

**1.** Тој започнува применувајќи го принципот врз мажите – **„СЕКОЈ МАЖ, КОЈ СЕ МОЛИ ИЛИ ПРОРОКУВА ИМАЈЌИ НЕШТО НА НЕГОВАТА ГЛАВА“** – буквално, ова вели: „надолу од главата“ и затоа некои веруваат дека тоа се однесува на косата, но бидејќи тука станува збор за превезот, тогаш најверојатно тоа и се однесува на превезот. Со други зборови, ако мажот се моли со превез на главата, тогаш тоа е срам за него.

**2.** Меѓутоа, во петтиот стих, изразот за превез е јасно употребен и затоа, се чини дека **не** е најдобро да го идентификуваме ова со „долга коса.“

**3.** Ако мажот го носи она што е резервирано да ја отсликува потчинетоста на жената, тогаш тој **„ЈА СРАМОТИ СВОЈАТА ГЛАВА.“**

**4.** **„СРАМОТИ“** – ја носи идејата на обесчестување на нешто – односно несоодветно познавање на значењето на неговата улога како што е симболизирана во коринтската култура – симболизам кој прави разлика меѓу соодветната облека за мажите и жените.

**5.** Овој дел ни претставува одредена тешкотија, заради оскудноста на историските податоци, но го објаснува принципот што Павле го имал на ум, што и да бил превезот.

**6.** Според тоа, се чини дека Павле не зборува за некое божествено универзално правило, туку едноставно потврдува како локалната традиција отсликува еден подлабок духовен принцип.

**7.** Тоа што со покривање мажот ја срамоти својата глава укажува на промена на вистинските односи.

**8.** На ист начин, **„СЕКОЈА ЖЕНА, КОЈА СЕ МОЛИ ИЛИ ПРОРОКУВА ГОЛОГЛАВА, ЈА СРАМИ СВОЈАТА ГЛАВА...“**

**9.** **„ГОЛОГЛАВА“** е збор кој во вообичаеното толкување значи „непокриена“ и ја поткрепува идејата дека покривалото во овој дел не е едноставно шапка, или долга коса која виси надолу, туку превез преку нејзиното лице – спореди со употребата на истиот корен на зборот во 2 Кор. 3:13.

**10.** Кога овие жени тврделе дека се „еднакви во Христос“ одбивајќи да го почитуваат принципот на нивната соодветна улога, Павле вели дека жената **„Е СОСЕМ ЕДНАКВА СО ОНАА ШТО СИ ЈА ИЗБРИЧИЛА ГЛАВАТА.“**

**11.** Овој концепт е концепт на голем срам – бричењето на главата било особина на проститутките.

**12.** Тој продолжува: **„ИМЕНО, АКО ЖЕНАТА НЕМА ПОКРИВАЛО, ТОГАШ НЕКА СЕ ИСТРИЖЕ! НО, АКО Е СРАМНО ЗА ЖЕНАТА ДА СЕ СТРИЖЕ ИЛИ ДА ЈА БРИЧИ ГЛАВАТА, НЕКА ЈА ПОКРИВА“** за да има пристојност во обожавањето и за да ја исполни обврската спрема принципот.

**13.** „Облекувањето е во голема мера културно и, освен доколку она што личноста го носи е непристојно, [одраз на јасно бунтовништво,] или сексуално провокативно, тоа нема никакво морално ниту духовно значење... Токму принципот на потчинетоста на жената под мажот, а не посебното обележје или симбол на таа потчинетост, е она за коешто Павле поучува во овој дел. Апостолот не поставува универзален принцип дека христијанските жени треба секогаш да обожаваат со покриени глави.“

**Б. ОЦЕНУВАЊЕ НА ПРИМЕНАТА – стх. 7-10**

**1.** Павле потоа се свртува и ни дава одредено размислување за тоа зошто оваа традиција била добра, соодветна и требала да се одржува.

**2.** Тој започнува велејќи**: „МАЖОТ ПАК...“** – показател на неговото размислување, односно, затоа што покриената глава била знак за потчинетост, **„...НЕ ТРЕБА ДА ЈА ПОКРИВА ГЛАВАТА, ЗАШТО Е ЛИК И СЛАВА БОЖЈА, А ЖЕНАТА Е СЛАВА НА МАЖОТ.“**

**3.** Откако го создаде и му даде задача да владее со созданието, Бог му даде улога на мажот соодветна на неговата одговорност – а сето тоа има за цел да биде манифестација на Божјата слава преку неговото управување.

**4.** Не постои повисок авторитет од мажот меѓу созданијата – тој е поставен како Божји пратеник – отсликувајќи го Божјиот авторитет врз созданието – спореди со Создавање 1:26.

**5.** Меѓутоа, жената не беше создадена од земниот прав, туку од мажот откако неговото управување со созданието беше утврдено со тоа што им даде имиња на животните.

**6.** Оттука, **„ЖЕНАТА Е СЛАВА НА МАЖОТ.“**

**7.** Оваа подреденост на созданието е дадена заради принципот на водството на мажот – **„МАЖОТ НЕ Е ОД ЖЕНАТА, ТУКУ ЖЕНАТА ОД МАЖОТ, БИДЕЈЌИ МАЖОТ НЕ Е СОЗДАДЕН ЗАРАДИ ЖЕНАТА, ТУКУ ЖЕНАТА ЗАРАДИ МАЖОТ.**

**8.** За да не дојде до недоразбирање, тој не сака да каже дека жената е на каков било начин инфериорна на мажот – умствено, емотивно или духовно. Тој едноставно покажува дека **карактеристиките на улогите не се предмет на културно потекло, туку на Божјиот план и создавање.**

**9.** За да нагласи уште повеќе дека принципот на верност спрема божествено дадените улоги е од суштествена важност, Павле вели дека жената не смее да ја напушти нејзината посветеност да покаже доброволна потчинетост, и **„ТРЕБА ДА ИМА ВЛАСТ НАД ГЛАВАТА, ЗАРАДИ АНГЕЛИТЕ.“**

**а.** „Ангелите“ се небесните гласници на Бог кои се посветени на непосредна и целосна послушност на Господ.

**б.** Тука Павле укажува на тоа дека една од најнавредливите нешта за овие ангели е кога божествено поставените улоги се намерно нарушени.

**в.** Веројатно ова е навистина така заради суштината на бунтовништвото на сатаната и на паднатите ангели – и затоа, сличното непочитување на Божјиот авторитет и од Него поставениот ред се особено навредливи.

**г.** Овие ангели се присутни кога обожаваме и можат да се навредат од она што го правиме.

**III. ЦЕЛТА НА ПРИНЦИПОТ – 11:11-12 (РАМНОТЕЖА)**

**А. МЕЃУСЕБНА ЗАВИСНОТ НА МАЖОТ И ЖЕНАТА – стх. 11**

**1.** Вистина е дека ако сатаната не може да нè присили да се откажеме од Божјото Слово, ќе се обиде да нè наведе погрешно да го толкуваме и да го доведуваме до крајности.

**2.** Многумина низ историјата тврделе дека заради улогите дадени од Бог, мажот е на некој начин супериорен над жената. Меѓутоа, ниту еден маж нема вродена супериорност над жената.

**3.** Потчинетоста не е прашање на инфериорност, туку само на улога и авторитет – ниту еден маж нема право да го применува својот од Бога даден авторитет тирански и себично.

**4.** За да биде сигурен дека нема да дојде до недоразбирање, Павле вели**: „НО ВО ГОСПОД НИТУ МАЖОТ Е НЕЗАВИСЕН ОД ЖЕНА, НИТУ ЖЕНАТА Е НЕЗАВИСНА ОД МАЖ.“**

**5.** Сите се зависни од жените за да постои цврста и здрава црква – меѓутоа, нејзината улога е различна од онаа на мажот – спореди со 1 Тимотеј 2:15.

**Б. ВЛИЈАНИТЕТО НА БОГ ВО ОДНОС НА УЛОГИТЕ – стх. 12**

**1.** Бог мудро и совршено поставил извонредна рамнотежа меѓу мажите и жените.

**2.** Мажите и жените имаат различни улоги, но не и различна важност – и едните и другите се еднакво важни и значајни.

**3.** Бог ги создал и едните и другите за да ја исполнуваат улогата која Тој им ја дал **– „А СÈ ПОТЕКНУВА ОД БОГ.“**

**IV. СОГАСУВАЊЕ СО ПРИНЦИПОТ – 11:13-16**

**А. СОГЛАСУВАЊЕТО НА СОЗДАНИЕТО – стх. 13-15**

**1.** Павле потоа ги замолува Коринќаните да ја погледнат природата и **„ПРЕСУДЕТЕ САМИ ВО СЕБЕ ДАЛИ Ѝ ПРИЛЕГА НА ЖЕНА ДА МУ СЕ МОЛИ НА БОГ БЕЗ ПОКРИВАЛО?** – спореди со 1 Тимотеј 2:9-11.

**2.** Претходно, Павле зборуваше за носење или не носење на симболот на сопствената улога како израз на посветеност на принципот.

**3.** Сега тој вели дека духовната лекција може да се види во сферата на созданието – **„НЕ ВЕ УЧИ ЛИ САМАТА ПРИРОДА ДЕКА Е НЕПРИСТОЈНО МАЖОТ ДА НОСИ ДОЛГА КОСА.“**

**4.** Жените природно поседуваат „покривало“ – **„АКО ПАК ЖЕНАТА ИМА ДОЛГА КОСА, ЗАРЕМ НЕ Е ТОА СЛАВА ЗА НЕА, ЗАШТО ДОЛГАТА КОСА Ѝ ДАДЕНА МЕСТО ПОКРИВАЛО.“**

**5.** Зборот **„ПОКРИВАЛО“** тука не е истиот збор кој е употребен претходно во оваа глава – тој е спореден со петтиот стих. Според тоа, долгата коса не е прифатливо покривало – тоа е само илустрација во природната сфера дека е исто така соодветно да се покрива главата и во духовната сфера.

**Б. АРГУМЕНТОТ НА ОСПОРУВАЧИТЕ (спротивставените) – стх. 16**

**1. „НО АКО НЕКОЈ МИСЛИ ДА СЕ ПРЕПИРА – НИЕ НЕМАМЕ ТАКОВ ОБИЧАЈ, НИТУ БОЖЈИТЕ ЦРКВИ.“**

**2.** Апостолите биле апсолутно посветени на тоа разликите меѓу мажот и жената да бидат верно зачувани.

**3.** Симболиката на оваа разлика не смее да биде занемарена – дури и во начинот на којшто се облекуваме.

**4.** Следствено, неопходно е косата на жената и нејзината облека да бидат јасно женски и да ја прикажуваат нејзината грациозност како покорна, посветена жена.

**5.** Според белешките во Библијата на Дејк: Некои жени во Коринт тврделе дека се еднакви на мажите врз основа на тоа дека нема разлика во Христос и оделе дотаму што го пречекорувале својот авторитет и излегувале напред за да пророкуваат со непокриени глави. Павле тоа не го одобрувал. Меѓутоа, тој ја сумира својата презентација велејќи дека ако мажот ја брани оваа нова слобода на жените, тогаш жената може да се моли или да пророкува гологлава, а мажот може да има долга коса доколку секој од нив е подготвен да ги носи осудата и срамот за таквата постапка. Павле јасно кажува дека не постои закон или обичај кој го одредува тоа во Божјите цркви.

|  |
| --- |
| КАКО ПРАВИЛНО СЕ СЛАВИ ГОСПОДОВАТА ВЕЧЕРА  1 Кор. 11:17-34  Strong's Concordance  Тема: Учеството во Господовата вечера е сведоштво на твојата посветеност на Господ и на Неговиот народ. |

**V. ПОГРЕШНА УПОТРЕБА И ЗЛОУПОТРЕБА НА ГОСПОДОВАТА ВЕЧЕРА – 11:17-22**

**А. Судбината на црквата – стх. 17-19**

**1.** Претходно во оваа глава, Павле ги пофали членовите на црквата во Коринт заради тоа што се труделе „да ги држат преданијата“ што ги примиле од Павле.

**2.** Меѓутоа, во седумнаесеттиот стих, Павле вели дека иако ги пофалува заради нивните напори да ги одржуваат разликите меѓу мажот и жената, **„давајќи ви ги овие упатства, јас не ве фалам, зашто се собирате не за подобро, туку за полошо.“**

**3.** **„полошо“** – е термин кој ја пренесува идејата за морално зло – нивното собирање резултирало со тоа морално зло.

**4.** Поточно, Павле вели дека **„кога се собирате в црква, слушам дека постојат раздори меѓу вас;“** – место божественото единство кое го отсликува присуството на Божјиот Дух, меѓу нив бил присутен антагонизам кој го прикажувал отсуството на Духот – спореди со Ефешаните 4:1-3.

**5.** Очигледно, извештаите кои Павле ги примил биле малку претерани, но Павле вели: **„и донекаде верувам во тоа.“**

**6.** Заради фактот на човечкиот елемент, Павле вели дека е добро повремено да се развиваат фракции – првенствено заради скршнувањето на некои од вистината – **„Зашто меѓу вас треба да има и разлики.“**

**7.** Целта на ова е **„да се покажат проверените меѓу вас.“**

**8.** Господ ги искористува разликите кои понекогаш постојат во црквата, иако се резултат на гаснењето на Духот од страна на некои, за да ја докаже вредноста на Неговите верни слуги – спореди со Јаков 1:12.

**Б. Проблемот во врска со Господовата вечера – стх. 20-22**

**1.** Овој дух на раздори го наоѓал својот примарен израз во контекст на она што би требало да го отсликува натприродното единство на Божјиот народ – Господовата вечера.

**2.** **„И така, кога се собирате, не е тоа за да се јаде Господовата вечера“ – ова се однесува на „празнувањето на љубовта“** кое всушност започнувало со вечера, а потоа завршувало со служење на Господовата вечера.

**3.** Тоа била заедничка вечера која ги истакнувала заедништвото, љубовта и заедничката грижа меѓу верниците.

**4.** Акцентот бил врз единството, кое сосема природно водело кон прославување на делото на обединување кое Исус Христос го изврши на крстот.

**5.** Меѓутоа, **„на вашите вечери, секој првин си го зема своето јадење“** – ова се однесува на начинот на кој луѓето одбивале да го споделат она што го носеле со сиромашните кои биле **„гладни.“**

**6.** Резултатот од тоа било заедница која била многу поделена – коешто резултирало со фактот дека „еден останува гладен, а другиот се опијанува.“

**7.** Павле строго ги прекорува заради нивните безбожни ставови еден спрема друг – велејќи дека **„ја презирате Божјата црква и ги срамите оние што немаат.“**

**VI. ОБЈАСНУВАЊЕ НА ГОСПОДОВАТА ВЕЧЕРА – 11:23-26**

**А. Карактеристики на службата – стх. 23-25**

**1.** Павле се враќа назад и се осврнува на основите на правилното празнување на Господовата вечера.

**2.** Тој започнува велејќи дека овие информации не се само некоја традиција, туку доаѓаат директно од самиот Господ – **„Зашто, јас го примив од Господ она што и ви го предадов.“**

**3.** **„Господ Исус онаа ноќ во која беше предаден, зеде леб, и откако благодари...“** – зборот „благодари“ е Eucharist.

**4.** Исус потоа продолжува и ни ја дава симболиката вклучена во елементите на Господовата вечера – лебот и чашата.

**5.** **„Исус... зеде леб, и откако благодари, го раскрши и рече: ,Ова е Моето тело, кое е за вас, правете го ова во Мој спомен.‛“** – Пасхалниот леб оттогаш го претставува Неговото тело – човечноста што Го оспособи да служи како наша замена.

**6.** **„За вас...“** – прекрасна фраза искажана во овој дел, и се однесува на жртвата на Избавителот што ја направи место нас.

**7.** Истото се однесува и на чашата – **„Оваа чаша е новиот завет во Мојата крв“** – ова беше исполнување на сите сенки на Стариот Завет – повторните жртвувања на животни; а сега **„новиот сојуз“** е потврден преку крвта на „Божјото јагне кое го отстранува гревот на светот.“

**Б. Целта на Господовата вечера – стх. 26**

**1.** Исус рече**: „правете го ова секојпат кога пиете, за Мој спомен.“**

**2.** За спомен значи повеќе отколку само да се сетиш на нешто – тоа значи да се вратиш назад и да ја доловиш реалноста и значењето на она што Тој го направи.

**3.** Павле продолжува и вели: **„Зашто, секојпат кога ќе го јадете овој леб и ќе пиете од оваа чаша, ја објавувате Господовата смрт – додека дојде Тој.“**

**4.** Оттука, тоа треба да биде сведоштво, кое го даваме еден на друг и на светот дека не се срамиме од нашиот Господ или од Неговата крв, дека Му припаѓаме Нему и дека сме Му послушни Нему.

**VII. СОВЕТИ ВО ОДНОС НА ГОСПОДОВАТА ВЕЧЕРА – 11:27-34**

**А. Предупредувањето – стх. 27-29**

**1.** Поради светоста на церемонијата – отсликувајќи ја суштината на Евангелието на Христовото дело на искупување, **„секој што јаде од лебот или пие од Господовата чаша на недостоен начин, ќе биде виновен за телото и крвта на Господ.“**

**2.** Како можеш да учествуваш на **„недостоен начин“:**

**а.** Можеш да учествуваш ритуално – без чувства и емоции;

**б.** Можеш да учествуваш сметајќи дека самата церемонија или нејзините елементи даваат благодат или заслуга; кога тие се всушност само симболи за она што веќе го примивме во Христос;

**в.** Можеш да учествуваш со непокорен дух – дух кој во себе има огорченост или омраза кон друг верник;

**г.** Можеш да учествуваш знаејќи дека вршиш грев за кој не сакаш да се покаеш;

**д.** Можеш да учествуваш без чувство на љубов спрема Бог или спрема Божјиот народ и затоа учествуваш на недостоен начин.

**3.** Кога го правиме тоа, стануваме **„виновни“** за посрамување на Господовото дело – затоа, **„секој нека се испита себеси, та така да јаде од лебот и да пие од чашата.“**

**4.** Оној кој невнимателно или „недостојно“ учествува во Господовата вечера, и „јаде и пие, а правилно не го разликува Господовото тело, јаде и пие за своја осуда.“

**5.** Човек мора правилно да расудува и да одговори на светоста на празнувањето или ќе прими казна од Бог кој служи како „судија.“

**Б. Казната – стх. 30-32**

**1.** Павле вели дека „затоа многумина меѓу вас се немоќни и болни, а мнозина – починаа,“

**2.** Бог сериозно се справил со ова прашање во црквата во Коринт, донесувајќи болест, па дури и смрт во неколку случаи.

**3.** Треба да сфатиме колку сериозно Бог го сфаќа достојното учество во Господовата вечера.

**4.** Можеме да ја избегнеме Божјата казна **„ако се осудуваме сами себеси,“ и тогаш „нема да ни се суди.“**

**5.** Павле вели дека **„кога сме судени“** за злоупотреба на Господовата вечера, **„Господ нè кара“** – Тој се интересира за нашата пристојност и е посветен на нашето осветување.

**6.** Оваа увереност – дека Бог ќе нè кара дури и до точка на одземање на нашиот живот – покажува дека Тој не сака да дозволи да **„бидеме осудени заедно со светот."**

**В. Заклучокот – стх. 33-34**

**1. „Затоа, браќа мои, кога се собирате да јадете, чекајте се еден со друг“** – Павле го поддржува продолжувањето на „празнувањето на љубовта,“ но ги поттикнува да бидат внимателни еден спрема друг.

**2.** Тој сакал единството, почитувањето, и љубовта да ја карактеризираат нивната активност како црква – а не себичната алчност која преовладувала.

**3.** Тој ги советува дека ако некој не може го контролира својот глад, **„нека јаде дома, за да не се собирате за осуда.“**

**4.** Очигледно постоеле и други работи со кои требале да се справат во однос на ова, но не толку важни за да бидат вклучени во Словото, па затоа Павле вели: **„А другите работи ќе ги средам кога ќе дојдам.“**

|  |
| --- |
| ПРОЈАВАТА НА ДУХОТ  1 Кор. 12:1-11  Strong's Concordance  Тема: Божјиот Дух ја манифестира Својата сила преку даровите кои Тој суверено ги раздава. |

**I. ГЛАВА 12 – ОДБРАНАТА ВО ОДНОС НА ПРОЈАВАТА НА ДУХОТ – 12:1-3**

**А. ПРЕТЕРАНА ДУХОВНОСТ – стх. 1-2**

**1. „А што се однесува до...“** – покажува дека тој преминува на следната важна област за која црквата во Коринт побарала објаснување од него.

**2.** Тој се осврнува на оваа крајно контроверзна и опасна тема за **„духовните дарови“** – нештата на Духот – и тоа се однесува на прашања во однос на духовната сфера – особено за активноста на Светиот Дух меѓу нас.

**3.** Тој продолжува и вели дека не е Божја волја да ѝ пристапиме на оваа тема со слика која е малку или воопшто не е објективно реална – **„не сакам да останеме во незнаење“** – **(„незнаење“** – е зборот од кој потекнува зборот **„агностик“)**

**4. „Знаете дека кога бевте многубошци, дозволувавте да бидете терани кон немите идоли.“**

**а.** Во праксата на паганските религии, понекогаш тие биле **„водени“** до моменти на восхитен занес – илустрација на присуството на **„јазиците“** и други форми на восхитен говор.

**б.** Меѓутоа, заради недостаток на контрола, тие биле терани **„кон немите идоли“** – богови кои не можеле да зборуваат, туку ги претставувале демоните кои се изразувале преку луѓето кои биле опседнати.

**5.** Според коментарите на Павле тука, некои од верниците во Коринт се вратиле на некои од старите идолопоклонички обичаи со тоа што биле **„терани“** во крајности – особено во такви занеси кои биле поттикнати од демонски сили.

**Б. РАЗОТКРИВАЊЕ НА ДУХОВИТЕ – стх. 3**

**1.** Во светлина на недоразбирањето кое сè повеќе се вкоренувало во црквата во Коринт, Павле обезбедува начин на кој **„духовите“** можат да бидат разоткриени дали се од Светиот Дух или од демонско потекло.

**2.** Прво, тој вели дека „никој кој зборува со Божјиот Дух, не вели**: ,Проклет да е Исус (анатема)‛.“**

**а.** Основата за овој тест е дека Божјиот Дух никогаш нема да поттикне верник под Неговото водство и енергија да изјави нешто што е доктринарно погрешно.

**б.** Ние треба секогаш да го споредуваме она што некој го проповеда или го поучува со она е објавено во Божјото Слово; ако е спротивно на него, тогаш не е од Бог.

**в.** „Единствениот начин на кој можеме да бидеме сигурни дека нешто е духовно е да бидеме сигурни дека е библиски. Ако е во согласност со Словото, не е потребно ново откровение од Духот; ако не е во согласност со Словото, тогаш новото откровение не може да биде од Духот и е лажно.“

**3.** Второ, тој вели: **„и никој не може да каже: ,Исус е Господ,‛ освен преку Светиот Дух.“**

**а.** Тука, мора да разбереме дека Павле не зборува само за изговарање на овие зборови, туку за искрено исповедање на вистината на оваа изјава – спореди со Дела 16:16-18.

**б.** Исповедањето на Исус како Господ не значи ништо доколку не вклучува потврдување на тоа Кој е навистина Тој и извршување на Неговите заповеди – спореди со Матеј 7:21.

в. Според тоа, Светиот Дух секогаш ќе ги води луѓето да Му го припишат господството на Исус Христос, повикувајќи ги да Му се предадат целосно.

**II. РАЗЛИЧНИ ДАРОВИ, НО ЕДЕН ДУХ – 12:4-7**

**А. РАЗЛИКИТЕ МЕЃУ ДУХОВНИТЕ ДАРОВИ – стх. 4-6**

**1.** Откако го постави принципот врз чија основа можеме да ја препознаеме легитимноста на **„духовите,“** Павле сега зборува за тоа дека постои голема разновидност во начинот на кој овие дарови се манифестираат.

**2.** Пред сè, тој вели дека **„има различни дарови, но Духот е ист.“**

**а.** Ова е прв пат во овој дел кога се спомнуваат **„даровите“** во текстот – каризма, од кој го добиваме зборот **„каризматичен.“**

**б.** Значењето на зборот нагласува **„благодатен даро“** или **“бесплатен дар“** и е обично употребен во однос на божественото оспособување на верниците за да можат да служат во силата на Светиот Дух.

**в.** Она што Павле сака да го каже тука е дека има **„различни“** дарови за служење – дека не се сите **„надарени“** на ист начин.

**г.** Постојат големи разлики во тоа како поединци се надарени, но секоја **„распределба“** на благодатта е од **„ист Дух“.**

**3.** Второ, **„различни се и службите, но Господ е ист.“**

**а.** Тука разновидноста е одведена уште подалеку, укажувајќи на тоа дека луѓето кои се надарени на ист начин, не можат да го употребуваат тој дар во службата на ист начин.

**б.** Ова повторно истакнува дека даровите се дадени заради една причина, а тоа е **„службата“** – да му служат и да го изградуваат телото.

**в.** Нагласувајќи дека **„Господ е ист“** – е нагласен животот на телото во црквата, кое е всушност Христовото тело.

**4.** Најпосле, **„има разлики во дејствувањето, но Бог е ист, Кој врши сè во сите.“**

**а.** Тука дознаваме дека Бог не само што им ги дава даровите на верниците, туку Тој исто така и ги **„придвижува“**

**б.** „Разлики во дејствувањето“ покажува дека начинот на кој Бог ги придвижува даровите се разликува, исто така, во зависност од Неговата волја и Неговиот план.

**в.** Оној кој ги практикува Неговите дарови, нема секогаш да го види истиот резултат.

**г.** Ние целосно зависиме од Божјата сила и придвижување во полза на нашиот дар.

**Б. КОНЦЕПТОТ НА ДУХОВНИТЕ ДАРОВИ – стх. 7**

**1.** Обрни внимание дека **„секому му е дадена пројавата на Духот“** – но претходните три стихови покажуваат дека секоја Личност на Тројството е вклучена – Духот, Господ и Бог (Духот, Синот и Таткото).

**2.** Единството среде разновидноста доаѓа во Божјата мудрост во Неговото суверено раздавање на даровите во Христовото тело.

**3.** Благосостојбата на телото е приоритетот на Божјиот Дух кога ги раздава даровите – тоа е **„за општа полза.“**

**а.** **„Општа полза“** доаѓа од зборот – „соединување“ и укажува на дарување во корист или полза на оние кои се соединети.

**б.** Следствено, ова е приоритетот и основата за духовните дарови во црквата – за изградување и помагање на црквата – соединета во Негово име.

**III. РАЗДАВАЊЕТО ЈА ОТКРИВА ПРОЈАВАТА НА ДУХОТ – 12:8-11**

**А. ДУХОВНИТЕ ДАРОВИ – стх. 8-10**

**1.** Даровите кои се дадени, се дадени „според [или преку] истиот Дух“ и вклучуваат:

**а.** „**Слово на мудрост**...“ – Ова се однесува на натприродната способност за практична примена на вистините на Божјото Слово.

**б.** „Слово на знаење...“ – Ова се однесува на натприродната способност за разбирање на значењето на оние нешта кои не можеме да ги знаеме освен по пат на откровение.

**в.** „**Вера**...“ – Ова не се однесува на спасителната вера. Ова се однесува на натприродната способност за полагање право на ветувањата на Божјото Слово и покрај тоа што постојат препреки или нешто ни изгледа невозможно.

**г**. „**Дарови на исцелувања**...“ – Ова е првиот од даровите со знаци кои ги спомнува Павле во оваа листа. Тој се однесува на натприродната способност на оние, кои преку збор или допир, можат моментално и целосно да ги исцелат сите кои доаѓаат кај нив. (Треба да забележиме дека овој дар се практикувал врз основа на надареноста на исцелителот, а не врз основа на верата на оној кој е исцелен.)

**д.** „**Правење чуда**...“ – Ова е уште еден дар со знаци – натприродната способност за применување сила (dunami) – и често се покажувал во изгонувањето на демони.

**ѓ**. „**Пророштво**...“ – Ова е натприродна способност за прокламирање на Божјото Слово – ова се смета за еден од најклучните духовни дарови бидејќи изградува – спореди со 14:1.

**е.** **Разликување на духови**...“ – Ова е натприродна способност на препознавање дали некоја духовна активност е навистина од Божјиот Дух, дали се природни имитации или демонски фалсификати –спореди со 14:29.

**ж.** „**Разни јазици**...“ – Ова е уште еден дар со знаци – кога некој има натприродна способност да зборува на познат јазик кој никогаш не го учел или да зборува на јазикот на ангелите.

**з.** **Толкување на јазиците**...“ – Ова е натприродна способност за толкување на пораката дадена на јазици за да можат да ја разберат слушателите.

**Б. ИЗВОРОТ НА ДУХОВНИТЕ ДАРОВИ – стх. 11**

**1.** Иако има различни дарови, **„сето тоа го прави еден и ист Дух.“**

**2.** Единството може да се постигне среде големата разновидност затоа што постои заеднички Извор кој го има на ум општото добро на Телото додека **„му разделува секому како што сака.“**

**3.** Верниците се предаваат себеси на Суверениот план на вечниот Божји Дух Кој Самиот одредува кои дарови ќе им ги даде на кои верници. Меѓутоа, Павле ни вели: „посакувајте да пророкување и не забранувајте да се зборува на јазици...“ (14:39). Со други зборови, нема ништо погрешно да ги бараме даровите и да посакуваме да бидеме сад за дејствувањето на Светиот Дух сè додека сме предадени на Неговата волја.

|  |
| --- |
| КРШТАВАЊЕ ВО ДУХОТ  1 Кор. 12:12-13  Strong's Concordance  Тема: Секој верник Го прима Светиот Дух во моментот на неговото спасение. |

**IV. ВАЖНОСТА НА КРШТАВАЊЕТО ВО ДУХОТ – 12:12**

**А. ИНДИВИДУАЛНОСТА НА ТЕЛОТО – стх. 12а**

**1.** Во овој дел Павле го истакнува единството кое постои во Христовото тело. Меѓутоа, тој штотуку зборуваше и за разновидноста која постои во даровите на Духот.

**2.** Како резиме, Павле спомнува дека **„како што телото е едно, а има многу органи,...“** и ја нагласува индивидуалноста на оние кои ја сочинуваат црквата.

**3.** Тука тој ја употребува аналогијата со физичкото тело за да ја опише моќната вистина за разновидноста која ја сочинува целината. Телото има многу различни делови – нозе, раце, уши, очи, нос, итн...

**4.** Како што ќе видиме во следниот стих, крштавањето во Светиот Дух го искусува секој член на Христовото тело, поединечно – тоа е лично искуство кое ни се случува на секој од нас.

**5.** Токму овој заеднички именител на примање на даровите на благодатта преку Светиот Дух е тој кој создава единство среде разновидноста.

**Б. МЕЃУСЕБНАТА ЗАВИСНОСТ ВО ТЕЛОТО – стх. 12б**

**1.** Павле продолжува: **„...иако се многу, едно тело се, така е и Христос.“**

**2.** Ова ја нагласува меѓусебната зависност што постои – иако секој поединечно Го прима Светиот Дух, тоа создава единство во Христовото тело каде што секој од членовите е зависен од другите.

**3.** Физички, ако исечеш еден дел од телото, тој ќе умре бидејќи нема поддршка – слично на тоа, духовно, на секој верник му е потребен животот кој се создава во Христовото тело.

**4.** Ова произлегува од храната која секој верник ја прима преку својот однос со Исус Христос.

**V. КРШТАВАЊЕТО – 12:13а**

**(Обрни внимание дека поучувањето, кое следи во овој дел не е преземено од RevC и други учители на Библијата, туку е претставено тука за да им даде на нашите студенти разбирање за други гледишта во однос на крштавањето во Светиот Дух. За подетално објаснување на крштавањето во Светиот Дух како што поучував на часот по Учеништво, сврти на самиот крај од 2 Кор. каде што објаснувањето е дадено за споредба со она што е запишано во следниот дел.**

**Сметам дека извадокот кој го разгледуваме тука го опишува крштавањето на верникот во Христовото тело, кое се случува во моментот на спасението, кога стануваме членови на Неговото тело. Кога тоа се случува, Христовото тело (универзалната црква) е елементот во кој новиот верник е крстен. Светиот Дух е Оној кој го извршува крштавањето, а верникот е кандидатот кој се крштава.**

**При крштавањето во Светиот Дух, Исус е Оној кој го извршува крштавањето како што е опишано во Матеј 3:11-12, верникот е оној што се крштава, а елементот на Светиот Дух е она во коешто тој е крстен. Според тоа, јас ги гледам овие како две различни ситуации, кои секако дека можат да се случат во исто или приближно исто време.**

**Верувам дека кога еден нов верник ќе Го прими Христос, тој е крстен во Христовото тело примајќи Го Светиот Дух целосно. За мене, поголем доказ за Светиот Дух во животот на еден верник е само неговото сè поголемо ослободување на Божјото присуство во него. Тоа се постигнува со негово потчинување на присуството на Светиот Дух. Не верувам (што се однесува до она кое го нарекуваме крштавање во Светиот Дух) дека примаме повеќе од Светиот Дух во некој иден момент, иако гледам дека обично тоа е искуство кое следи по спасението. Верувам дека Светиот Дух живее во секој верник во Својата полнота чекајќи да Му се предадеме на Оној кој нè крштава во Светиот Дух, Исус Христос, кој притоа ослободува сила во верникот преку пројавата на Духот.**

**Според тоа, јас го гледам потенцијалниот жител во верникот кој ќе го манифестира крштавањето во Светиот Дух од моментот на спасението. А тоа објаснува и зошто некои нови верници покажуваат манифестација на јазици во моментот на нивното обраќање. Тоа е Христос кој ги допира, а тие одговараат ослободувајќи го присуството на Светиот Дух во нивниот живот. Јас исто така верувам дека првиот доказ за крштавањето во Светиот Дух е зборувањето на јазици.**

**Моето разбирање го гледа крштавањето во Светиот Дух како посебно искуство кое најчесто се случува по спасението како резултат на Христовото дело во срцето на верникот. Христос го доведува верникот до точка на верата кога Христос ја ослободува полнотата на присуството на Светиот Дух кое е посведочено преку пројавата на даровите на Духот кои му се дадени на секој верник.**

**Морам да признам дека колку повеќе мислам дека знам, толку повеќе сфаќам колку малку знам. Затоа и не сум целосно убеден во ниту едно учење на оваа тема, вклучувајќи го и моето. Меѓутоа, уверен сум дека искуството е реално, дека е од Господ, достапно за сите верници, и за ова време. Како или кога точно личноста го прима за мене и не е толку важно колку што ми е важно секој да биде охрабрен да Го бара Господ за сè што Тој може да ни даде, вклучувајќи го и крштавањето во Светиот Дух, и оние дарови кои Светиот Дух сака да му ги даде на секој верник.**

**Најпосле, би сакал да кажам и дека не се согласувам со она што следи во однос на учењето дека, крштавањето во Светиот Дух и крштавањето во Христовото тело се едно исто и дека се неопходни за спасение.**

**Сепак, се согласувам дека ако не си Го примил Светиот Дух, тогаш не си спасен; бидејќи тоа е ветувањето на Христос за оние кои ќе поверуваат, но не се согласувам дека двете искуства се едно исто. Верувам дека си спасен примајќи Го Светиот Дух, дури и ако не ги прифаќаш или не ги манифестираш даровите на Духот примени при крштавањето во Светиот Дух.**

**Додадов коментари во следниот текст (со здебелени букви) каде што сметав дека е тоа потребно.)**

**А. ДВИГАТЕЛОТ НА КРШТАВАЊЕТО ВО ДУХОТ**

**1.** **„Зашто ние сите сме крстени преку еден Дух, во едно тело.“** – Ова создава многу недоразбирања – обрни внимание дека зборот „преку“ исто така може да се преведе „со“. **(ова е учење на Џон Мекартур и не е прифатено од RevC)**

**2.** Словото ни вели дека Исус е двигателот на крштавањето во Духот – спореди со Матеј 3:11-12.

**а.** „Ќе ве крсти со Светиот Дух“ – ова се однесува на Светиот Дух кој ѝ беше испратен на црквата на Педесетница.

**б.** „...и [ќе ве крсти со] оган“ – ова се однесува на Христовото дело на осудување на оние кои се „плевата“ (стх. 12) или безбожниците кои не се дел од Христовото тело.

**3.** „Да бидеме крстени во Светиот Дух значи дека Христос нè потопува во Духот, давајќи ни заеднички животен принцип. Ова духовно крштавање е она што нè поврзува со сите други верници во Христос и нè прави дел од Христовото тело, односно крштавањето во Духот ги прави сите верници едно.“ **(Мекартур, Каризматски хаос, стр. 189 – RevC не се согласува со ова учење бидејќи како што јас гледам ние сме крстени преку Светиот Дух во Христовото тело)**

**4.** Оттука, крштавањето во Духот е важен дел од искуството на спасение на секој христијанин; ако не си крстен со Светиот Дух, тогаш не си спасен – спореди со Римјаните 8:9. **(RevC не се согласува, бидејќи овој стих не спомнува „крштавање,“ меѓутоа, тоа навистина значи дека мора да Го имаме Светиот Дух за да бидеме спасени).**

**5.** Ова значи дека каризматската доктрина за „последователност“ – односно, дарување (или крштавање) на Светиот Дух по обраќањето е целосно небиблиска. **(Природно оние кои го искусиле ова нема да се согласат.)**

**Б. СВЕСНОСТА ЗА КРШТАВАЊЕТО ВО ДУХОТ**

**1.** Според тоа, како знаеме дека сме Го примиле Светиот Дух? Дали е тоа експериментално ЧУВСТВО или ФАКТ?

**2.** Обрни внимание на терминологијата употребена тука: „ние **СИТЕ** сме крстени преку...“; „**СИТЕ** сме напоени од...“

**3.** Како што тврдеше Јован Крстителот, постојат само два вида на луѓе – оние кои се крстени од Христос со Духот – спасените, и оние кои ќе бидат крстени со „неугаслив оган“ – неспасените.

**4.** Според тоа, не е возможно да бидеш христијанин, а да не бидеш крстен од Христос со Светиот Дух. **(Јас не се согласувам заради Јован 20:22 кога Исус дувна во учениците и рече: „Примете Свет Дух“ – не се спомнува крштавање во Духот од страна на Исус сè до Дела 1:4-5, сепак сигурно е дека овие ученици кои тогаш Го примија Светиот Дух беа спасени).**

**5.** Меѓутоа, каризматите со нивната доктрина позната како „последователност“ го одделуваат крштавањето со Духот од моментот на спасението. Тие тврдат дека неминовниот знак на крштавањето во Духот е физичкиот доказ на зборување во јазици.

**6.** Забуната произлегува од целосното недоразбирање на првичното излевање на Светиот Дух во раната црква кога му бил даден знак на неверниот Израел дека три нешта се случувале на Педесетница:

**а.** Бог им покажувал преку знакот на јазиците дека му суди на неверниот Израел;

**б.** Бог со тоа им укажувал на вклучување и на други групи во единствената црква; и

**в.** Бог го потврдувал духовниот авторитет на апостолите преку јазиците.

**7.** Постојат три главни делови во Словото кои ја потврдуваат идејата на каризматите за „последователноста“ и за искуството на зборување во јазици.

**а.** Дела 2 – првичното излевање на Светиот Дух од страна на Христос кое постави нов ред, чудесно потврдено со знаци кои никогаш претходно ниту потоа не биле видени.

**б.** Дела 8:14-17 – уште еден чекор во утврдувањето на Црквата – овде Евангелието допира и други народи освен Евреите, и ги вклучува Самарјаните (половина Евреи, половина неевреи), кои биле сметани за мешана раса од страна на чистите Евреи.

**1)** Постои еден интервал меѓу спасението и излевањето на Божјиот Дух во оваа ситуација – меѓутоа, тоа било така заради потребата сите јасно да видат дека Божјата цел за Црквата не е да го вклучи само Израелскиот народ, туку сите верници во една Црква.

**2)** Овој необичен настан служел како јасен показател дека преградниот ѕид е навистина срушен – спореди со Ефешаните 2:14-15.

**3)** Главната цел тука била сите присутни да знаат дека не постојат две цркви, туку само една, со истиот Свет Дух и со истиот апостолски авторитет.

**в.** Дела 10:44-48 – повторно, се случува исклучок во крштавањето во Духот заради тоа што било физички потврдено преку јазиците, настан којшто не се смета за вообичаена појава.

**1)** Ако постоел јаз меѓу Евреите и Самарјаните, тогаш постоело отворено непријателство и меѓу Евреите и неевреите – затоа, постоела истата потреба за знак од Бог дека неевреите се исто така вклучени во Црквата.

**2)** Според тоа, тука Бог повторно покажува дека тие „го примија Светиот Дух како и ние“ – создавајќи единство во овој важен период на транзиција кога тие сè уште ја немале целосната книга на Новиот Завет.

**8.** Оттука, секоја илустрација кога крштавањето во Духот било или одложено или придружено со јазици, била единствена и исклучително наменета да служи како знак за да го потврди идентитетот на Христовото тело.

**9.** Павле никаде дури не ни алудира на тоа дека настаните кои се случувале во овој преоден период на Делата на апостолите треба да се сметаат за вообичаено искуство на оние кои се крстени со Светиот Дух. **(Јас не се согласувам заради тоа што поголемиот дел од 1 Кор. 14 е напишан за да ни даде упатства за тоа како овие дарови треба да функционираат насамо и во јавност.)**

**10.** Според тоа, да бараш последователно излевање на Божјиот Дух значи да бараш нешто што не е библиско – да бараш доказ дека Бог навистина го направил она што ветил дека ќе го направи е погрешно, без оглед на тоа колку е еуфорично искуството.

**VI. ВЛИЈАНИЕТО НА ОВА КРШТАВАЊЕ – 12:13б**

**А. ИМА ЕДЕН ДУХ**

**1.** **„Зашто ние сите сме крстени преку еден Дух, во едно тело – било Евреи, или Грци, или робови, или слободни, и сите сме напоени од еден Дух.“**

**2.** Тука, прашањето претставено во книгата на Делата на апостолите е повторно објаснето за нас – дека има едно тело, еден Дух, една надеж, еден Господ, едно крштавање, и еден Бог и Татко на сите – **„било Евреи, или Грци, или робови, или слободни.“** – спореди со Ефешаните 4:4-6. Секој верник е напоен од истиот Свет Дух.

**3.** На тој начин, единството на Христовото тело е утврдено преку заедничкото искуство на крштавање во Духот, кога секој е поставен во Христовото тело и кога секој го прима Светиот Дух од Христос. **(Јас не се согласувам со ова учење бидејќи е очигледно дека постојат повеќе од „едно крштавање“ кои се именувани во Словото од кои христијанското водено крштавање и крштавањето во Светиот Дух се две, а пак Јовановото крштавање за покајание е уште едно. Идејата за „едно крштавање“ тука се однесува на фактот дека крштавањето во Христовото тело е единственото крштавање без кое човек не може да биде спасен. RevC)**

**Б. ИСПОЛНУВАЊЕ СО СВЕТИОТ ДУХ**

**1. „Сите сме напоени од еден Дух“** – укажува на прекрасната радост која доаѓа од Светиот Дух кој живее во нас.

**2.** Ова искуство на поседување на Божјиот Дух е уникатно искуство на Црквата, кое никогаш претходно не било искусено – спореди со Јован 14:16-17.

**3.** Не можеме да примиме повеќе од Духот од она што веќе го примивме во Христос – јас и ти кои сме во Христос го примивме целиот Дух кој некогаш ќе го познаваме – Христос го прими Духот без мерка – Јован 3:34.

4. Ова е исполнувањето на Христовото верување во однос на задоволството на верникот при имањето на Светиот Дух - спореди со Јован 7:37-39.

**5.** Во Христос, Кој ни го дава Светиот Дух, ни е дадено „сè што ни е потребно за животот и побожноста“ – 2 Петар 1:3-4.

|  |
| --- |
| ЕДИНСТВОТО НА ТЕЛОТО  1 Кор. 12:14-26  Strong's Concordance  Тема: Бог го поставил секој член на Христовото тело токму онаму каде што треба да биде за општа полза. |

**VII. УТВРДУВАЊЕ НА ЕДИНСТВОТО НА ТЕЛОТО – 12:14**

**А. НЕОДОБРУВАЊЕ НА ЕДНООБРАЗНОСТА**

**1.** Постои една заедничка особина која е нагласена во тринаесеттиот стих каде што Павле вели дека „сите сме напоени од еден Дух.“ Меѓутоа, за да не го одведат Коринќаните овој акцент предалеку, тој продолжува со тоа што вели дека единството кое штотуку го нагласи не значи дека треба да има апсолутна еднообразност – **„Зашто телото не се состои од еден орган.“**

**2.** Односно, тоа што си член не ја елиминира потребата, полезноста и важноста на индивидуалноста како верник. Ние не можеме да идентификуваме еден член на црквата и да го гледаме како идеален член и да се обидуваме да го клонираме.

**3.** Причината е тоа што еден член е надарен за една цел која Бог сака тој да ја исполни.

**Б. РАЗНОВИДНОСТА НА ЕДИНСТВОТО**

**1.** Напротив, **„телото не се состои од еден орган, туку од многу.“**

**2.** Бог дарува различни луѓе во црквата со различна сила за да можат да исполнат различни служби – сите за Божја слава. Потоа Павле преминува на аналогијата со телото за да ја објасни својата идеја.

**3.** Црквата во Коринт станала многу збунета – односно се нагласувало единство на она што требало да биде славење на разновидноста (духовните дарови), а се тежнеело кон разновидност во области каде што требало да преовладува единство (водачите).

**VIII. ИЗГОВОРОТ НА БЕСПОЛЕЗНОСТ ВО ТЕЛОТО – 12:15-24а**

**А. „НЕ СУМ ИМ ПОТРЕБЕН!“ стх. 15-20**

**1.** Многумина верници се обидуваат да се ослободат од одговорноста како дел од телото заради разни причини меѓу кои и:

**а.** Духовна безволност и апатија

**б.** Преокупираност со други и интереси

**в.** Незадоволство од сопствениот дар придружено со завист поради даровите на другите

**г.** Гордост која ја издига личноста над другите верници.

**2.** Некои се оправдуваат бидејќи ја гледаат црквата, но не можат да видат каде можат да го постигнат истото ниво на престиж како некои други и затоа се повлекуваат и велат: „Не сум им потребен!“

**3.** Ова е прикажано во илустрацијата која ни ја дава Павле: **„Ако ногата рече: ,Бидејќи не сум рака, не му припаѓам на телото‛, тоа не ја прави да не биде од телото. И ако увото рече: ,Бидејќи не сум око, не му припаѓам на телото‛, тоа не го прави да не биде од телото.**

**4.** Во оваа илустрација, ногата и увото го гледаат престижот кој го имаат раката и окото и се чувствуваат инфериорни. Затоа, тие се обидуваат да ја отфрлат својата одговорност да функционираат како дел од телото.

**5.** Павле ја забележува апсурдноста на ваквото тврдење велејќи колку е несоодветно да тврдиме дека еден дел од телото е поважен од другите – **„Ако целото тело беше око, каде ќе беше слухот? Ако целото беше слух, каде ќе беше сетилото за мирис?“**

**6.** Она што Павле сака да го каже е дека секој член на телото има своја од **Бога замислена и дадена** цел, која, ако е занемарена, резултира со нарушување на ефикасноста на телото – спореди со Римјаните 9:20-21.

**7.** **„Но Бог ги поставил органите во телото, секој еден од нив како што Му било по волја.“** – во полза на телото како целина.

**8.** Оваа од Бога назначена распределба е навистина нарушена кога еден дар е вреднуван и баран на сметка на другите – **„Ако пак сè беше еден орган, каде ќе беше телото? А сега има многу органи, а телото е едно.“**

**9.** „Христијанин кој нема служба е контрадикторност. Тој е непослушен и го отфрла Божјото право да го употреби на начин на којшто Му е Нему по волја и за коешто Тој го надарил.“

**Б. „НЕ МИ СЕ ПОТРЕБНИ!" – стх. 21-24а**

**1.** Другиот изговор е кога духовната гордост дејствува во обратна насока. Место размислувањето „не сум им потребен,“ некои стануваат надмени и велат: „Не ми се потребни!“

**2.** **„Не може окото да ѝ рече на раката: ,Не си ми потребна‛, или пак главата на нозете: ,Не сте ми потребни! ‛“**

**3.** Таквиот индивидуализам е често обожуван во американската култура – пионерска, независна личност е често суштината на нашите херои. Меѓутоа, таквата самостојност на срцето е спротивна на Божјата цел за црквата. Таквите луѓе во голема мера ја преценуваат сопствената важност и ја потценуваат важноста на другите.

**4.** Отфрлајќи ја таквата теорија, Павле вели дека **„Напротив, многу понеопходни се оние органи на телото што изгледаат немоќни.“**

**5.** **„немоќни“** – се однесува на она што е внатрешно, што не се гледа и што е понеугледно.

**6.** **„неопходни“** – се однесува на она што е витално за да може животот да продолжи – како што се срцето, белите дробови, мозокот, итн...

**7.** ".**..и поголема почит им даваме на оние органи на телото за кои сметаме дека се за помала почит“** – најверојатно, ова се однесува на оние делови на телото кои не се сметаат за привлечни и кои ги правиме попривлечни со нашата облека.

**8.** **„...Нашите понеугледни органи имаат поголем углед, угледните, пак, немаат потреба од тоа.“ „понеугледни“** значи срамни или недостојни и се однесува на гениталиите.

**9.** Тие имаат поголем углед поради нашата скромност и поради тоа што **„им даваме поголема почит“** – што значи дека соодветно внимаваме и се грижиме за овие посебни делови.

**10.** Според тоа, Павле вели дека **„угледните, пак, немаат потреба од“** такво прикривање. Но, тоа не значи дека тие се помалку важни или потребни.

**IX. ПОЛЕЗНОСТА ВО ТЕЛОТО- 12:24б-26**

**А. БОЖЈИОТ ПЛАН ЗА ЕДНАКВОСТА – стх. 24б-25**

**1.** Божјиот план не укажува на тоа дека еден член има поголема важност од друг. За Него, секој член е поставен за резултатот да биде добро координирано единствено тело управувано од Главата на телото која е Христос.

**2.** **„Но Бог така до составил телото, што му дал поголема чест на оној орган, што ја нема.“**

**3.** Причината зошто Бог го поставил секој верник да биде клучен за соодветно функционирање на телото е **„за да нема раздор во телото, туку органите еднакво да се грижат еден за друг.“**

**Б. БОЖЈИОТ КОПНЕЖ ЗА ЕДНАКВОСТА – стх. 26**

**1.** Еднаквоста во телото каде што секој член е важен колку и секој друг е создадена од Бог за да има искрено единство. Неговиот копнеж не е секој член да прави како што сака и да ја следи својата програма, туку секој член да има иста цел како и другите и да биде свесен за придонесот на секој друг член.

**2.** На тој начин Божјиот копнеж е да постои љубов, која се одразува кога **„страда еден орган, со него страдаат сите органи; или ако се слави еден орган, сите органи се радуваат со него.“**

**3.** Така нема да има соперништво или натпреварување, нема да има инфериорност или супериорност, нема да има завист или зло – само „еднаква грижа еден за друг“ кога љубовта се одразува во телото.

|  |
| --- |
| ОПАСНОСТА ОД ДУХОВНАТА ГОРДОСТ  1 Кор. 12:27-31  Strong's Concordance |

**X. ЕДНО ТЕЛО РАЗЛИЧНИ ФУНКЦИИ – 12:27-28**

**А. ПРИНЦИПОТ НА ЕДНАКВОСТ – стх. 27**

**1.** Потоа тој го започнува овој дел нагласувајќи дека **„вие сте Христово тело, а поединечно, негови органи.“**

**2.** Повторно, иако постојат некои дарови за кои Бог вели дека треба да примат **„поголема чест“** – стх. 24, секој орган на телото е неопходен за телото да биде целосно.

**Б. БОЖЈИТЕ ПРИОРИТЕТИ – стх. 28**

**1.** Сега Бог објаснува што сакал да каже со фактот дека им „дал поголема чест“ на некои дарови – **„А Бог поставил во црквата, прво апостоли, второ пророци, трето учители, потоа чудотворни знаци, па дарови за исцелување, за помагање, за управување, и разни јазици.“**

**2.** Павле прво спомнува три функции на надарени луѓе по редослед на приоритет, а потоа продолжува и спомнува одредени духовни дарови.

**а.** **„Поставил“** – се однесува на она на коешто му е официјално назначена одредена функција.

**б.** Останатите поставени функции, покрај оние кои се наведени тука, се евангелисти, пастори и учители – спореди со Ефешаните 4:11.

**3.** Употребата на термините: „прво, второ, трето“ – покажува дека Бог нè информира за позициите кои имаат најголем приоритет во црквата.

**а.** Првите две функции кои се спомнати, Бог ги **„поставил“** со цел за утврдување на црквата.

**1)** **„...прво апостоли“** – терминот **„апостоли“** општо значи „оној кој е испратен во мисија,“ а технички се однесува на дванаесетте Христови апостоли кои беа директно поучувани од Христос, беа сведоци на воскресението, и беа испратени од Христос да служат како основа на црквата – Ефешаните 2:20.

* Тие примија откровение кое го објавуваа – Ефешаните 3:5.
* Тие го потврдуваа Словото преку „знаци и чуда“ – 2 Кор. 12:12.
* Оваа функција служела за основање на црквата и некои веруваат дека повеќе не постои во црквата. Се разбира дека доколку постои, постои под различни квалификации, бидејќи едно од барањата било да го виделе Господ по Неговото воскресение. Духот на оваа функција секако продолжува бидејќи некои луѓе се повикани да основаат многу цркви, а не да бидат пастори на одредена локална црква.

**2)** **„...второ пророци“** – пораката на пророците била проценувана од апостолите – апостолите обезбедувале поучувања, додека пророците ја обезбедувале практичната и лична примена, зборувајќи од Бог дури и како апостолите. Функцијата на пророците продолжува и денес во оние луѓе кои се повикани да го објавуваат Божјото Слово за да донесат насоки и поправање во црквата.

**б.** Функцијата која е дадена за одржување на црквата: **„... трето учители“** – (Ефешаните 4:11 тука додава и „евангелисти“).

**1)** Одговорноста на оваа функција е да го проучува она што го обезбедуваат апостолите и пророците и да им го толкуваат на луѓето –спореди со Дела 2:42.

**2)** Оваа функција ја исполнуваат оние луѓе го имаат духовниот дар на поучување.

**4.** Потоа Словото, од набројување на приоритетите преминува на набројување на некои дарови кои не биле функции.

**а.** **„потоа“** – ја продолжува мислата на приоритет и започнува листа на дарови кои не биле функции во црквата.

**б.** **„чудотворни сили, па дарови за исцелување“** – два дарови на служење кои во периодот на основање на црквата биле важни дарови за да ја потврдуваат веродостојноста на Евангелието.

**в.** **„помагање“** – ова би било исто што и „служење“ и се однесува на олеснување на нечиј товар со тоа што некој лично ќе го преземе. Ова се луѓе кои можат да служат во различни ситуации и се од голема полза за телото.

**г.** **„управување“** – исто што и „водство“ – и се однесува на службата на примена на мудрост во организирањето, мотивирањето и насочувањето на другите кон одредена цел.

**д.** **„разни јазици“** – фактот дека јазиците се набројани тука е уште еден показател на нивното важно место во даровите за телото.

**XI. НЕ СЕ РАБОТИ ЗА ПРЕСТИЖ – 12:29-31**

**А. ТОА Е БОЖЕСТВЕН ПОВИК – стх. 29-30**

**1.** Павле потоа поставува реторички прашања за да нагласи дека Бог не им оставил на поединците сами да го бараат дарот што го избрале – вклучувајќи ги и оние дарови или служби кои се сметале за најважни: **„Сите ли се апостоли? Сите ли се пророци? Сите ли се учители? Сите ли се чудотворци? Сите ли имаат дарови за исцелување? Сите ли зборуваат разни јазици? Сите ли толкуваат?“**

**2.** Бог ги раздава даровите „секому како што сака“ – спореди со 12:11.

**3.** Одговорноста што јас и ти ја имаме како верници е да ги прифатиме службите за кои сме поставени и да ги исполнуваме тие служби трудољубиво и верно.

**Б. КОПНЕЈТЕ ЗА ДУХОВНИТЕ ДАРОВИ – стх. 31**

**1.** Павле ги охрабрува верниците и вели: **„...копнејте за поголемите дарови.“**

**2.** Ние се разликуваме во нашите дарови како што телото се разликува во органите. Меѓутоа, нема ништо погрешно во тоа да копнееме за поголеми дарови кои ќе ни овозможат да Му служиме на Христос во целост. Ниту еден дар не може да биде најдобар без љубовта која е основата за нивната пројава.

|  |
| --- |
| ВАЖНОСТА НА ЉУБОВТА  1 Кор. 13:1:3  Strong's Concordance  Тема: Изразувањето на искрена љубов создава вредност во секое дело на служење. |

**Вовед**

Човекот оставен сам на себе типично станува себичен, самоволен, самомотивиран, и целосно самопромовиран. Тој прави сè како што сака, за свое добро, во свое време, без да ги земе предвид другите. Кога еден човек не е во контакт со изворот на љубовта, невозможно е тој да љуби.

Многумина луѓе не разбираат што всушност е љубовта, и сметаат дека таа е дефинирана од нежни чувства на романса, или копнеж – „ерос.“ Меѓутоа, романсата или привлечноста нема никаква врска со вистинската љубов според Божја гледна точка – „агапе.“ Оваа библиска, христијанска љубов, е доброволна, радосна желба да се стави благосостојбата на другите над сопствената и е дело на избор за кое Господ ни заповеда да го практикуваме дури и во позла на нашите непријатели – Матеј 5:44-45.

„Верниците немаат изговор за да не љубат, зашто Божјата љубов веќе е излеана во нашите срца преку Светиот Дух, Кој ни е даден‛ (Римјаните 5:5). Ние не треба да произведуваме љубов; ние треба само да ја споделуваме љубовта што ни е дадена. Ние не треба да бидеме поучувани од човек како да љубиме, бидејќи ,самиот Бог ве научи да се љубите еден со друг‛ (1 Солунците 4:9). Затоа, Словото ни вели ,стремете се кон љубовта‛ (1 Кор. 14:1), ,облечете се во љубов‛ (Колошаните 3:14), ,да растете и да изобилувате во љубов еден спрема друг‛ (1 Солунците 3:12; Филипјаните 1:9), да бидеме искрени во љубовта (2 Кор. 8:8), да бидеме обединети во љубов (Филипјаните 2:2), да имаме ,сесрдна љубов меѓу себе‛ (1 Петар 4:8), и ,да се поттикнуваме еден со друг кон љубов‛ (Евреите 10:24).“

**I. ГЛАВА 13 – ЉУБОВТА ИМ ДАВА ЗНАЧЕЊЕ НА СИТЕ НЕШТА – 13:1**

**1.** Павле тука го започнува својот вовед во „посовршениот пат“ спомнат во 12:31. Овие верници не оделе во Духот, а барале важност и углед во црквата.

**2.** Тие ги злоупотребувале духовните дарови што било резултат на недостатокот од искрена љубов еден за друг која е потребна за животот на телото – спореди со Римјаните 12:3-9.

**3.** Тука, Павле почнува да ги запознава со начинот на кој тие ги злоупотребувале даровите, употребувајќи хипербола – односно, го преувеличува степенот на способност во различни области на надареност, а потоа го поврзува со важноста на љубовта.

**4.** Тој започнува велејќи**: „Ако зборувам на човечки и ангелски јазици...“** дарот на јазиците колку и да е важен сам по себе нема никаква вредност без љубов.

**5.** **„а љубов немам – тогаш сум бронза што ѕвони или цимбал што ѕвечи.“** Основата на даровите е „љубовта,“ и без љубов тие се само звук.

**II. ЉУБОВТА ИМ ДАВА ВАЖНОСТ НА СИТЕ НЕШТА – 13:2**

**А. УПРАВУВАЊЕ СО ДУХОВНОТО ПРОСВЕТЛУВАЊЕ**

**1.** Потоа, Павле зборува за некои дарови кои имаат врска со перцепцијата на вистината на различни начини:

**2.** **„И ако имам дар на пророштво, и ги знам сите тајни и целото знаење...“**

**а.** **„дар на пророштво“** – се смета за најголемиот дар во 14:1-4 бидејќи ја вклучува способноста за прокламирање на Божјата вистина на начин на кој може да се разбере и практично да се примени.

**б.** **„... и ги знам сите тајни и целото знаење“** – се однесува на свесноста за поседување на управителство со „целата“ вистина – откриена **(„тајни“)** и природно сознаена **(„знаење“).**

**3.** Со други зборови, ако некој може да разбере сè што се гледа, сите факти за создадениот универзум што може да се знаат, да биде речиси сезнаен, тој сè уште би бил бесполезен за изградувањето на црквата без силата на љубовта.

**4. „...и ако ја имам сета вера, така што и гори да преместувам“-** тука не се однесува на спасителната вера, туку доверба и надеж во способноста на Господ да го направи дури и невозможното.

**Б. КАТАСТРОФАТА НА ДАРОВИТЕ БЕЗ ЉУБОВ**

**1.** Кога човек поседува некој од Божјите дарови, без оглед на тоа колку човекот смета дека тој дар е важен, без љубов – **„а љубов немам – ништо не сум.“**

**2.** **„Ништо“** – се однесува на она што се смета за ништо – „апсолутна нула.“

**3.** Без љубов стануваме како Јона кој немаше радост затоа што немаше љубов кога ја споделуваше вистината – надевајќи се дека Бог ќе ги казни оние кои тој ги осудуваше – спореди со Јона 4:1-3.

**III. ЉУБОВТА ЈА ПРАВИ ЖРТВАТА ВРЕДНА – 13:3**

**А. СТЕПЕНИ НА ЖРТВИ**

**1.** Павле прикажува две илустрации на голема пожртвуваност – од кои и двете се наменети да го отсликаат великодушниот и несебичен пристап кон животот.

**2.** Прво, **„И ако го раздадам целиот свој имот за да ги нахранам сиромашните“** – се однесува на најголемиот чин на добродетелство.

**3.** Друга форма на пожртвуваност е „ако го предадам своето тело да биде изгорено“ – се однесува на подготвеноста да го положиме сопствениот живот заради Христос, овозможувајќи ја „полната мера на посветеност“ во службата за Христос.

**4.** Во двата случаи таквата жртва **„ништо не ми користи“** ако жртвата не е мотивирана од љубовта.

**5.** Павле строго ги критикува оние верници од Коринт кои биле мотивирани од себични, егоистични причини за добрите дела што ги извршувале – обидувајќи се да се стекнат со престиж, награда, углед или признание. Без љубов, делата на Божјите слуги не вредат ништо, не добиваат ништо и не заслужуваат вечни награди – спореди со 1 Кор. 3:12-15.

|  |
| --- |
| „ОСОБИНИТЕ НА ЉУБОВТА“  1 Кор. 13:4:7  Strong's Concordance  Тема: Љубовта го става својот предмет над сопствената удобност и трпеливо поднесува сè. |

**IV. ДУХОТ НА ЉУБОВТА – 13:4-7**

**А. ЉУБОВТА ДОЛГО ТРПИ... (ДОЛГОТРПЕЛИВА)**

**1.** Претходно, стиховите 1-3 нè уверуваат во празнотијата која произлегува од недостатокот на љубов. Сепак Коринт бил полн со луѓе кои биле како бронза што ѕвони и цимбал што ѕвечи – без љубов и зли во пристапот спрема другите во Христовото тело.

**2.** **„Љубовта долго трпи“** – израз кој ја опишува реакцијата на човекот спрема луѓето, наспроти реакцијата спрема околностите или настаните. Тој се употребува за оној кој има сила да се одмазди себеси, но нема да го направи тоа. Според тоа, духот на толерантност спрема другите е еден од клучните елементи во разбирањето на љубовта.

**Б. ЉУБОВТА Е ЉУБЕЗНА**

**1.** Второ, Павле вели**: „Љубовта е љубезна.“** Додека долготрпеливоста ги толерира другите дури и кога тие ја злоупотребуваат, љубезноста дава сè за другите.

**2.** Љубезноста е активна добронамерност... и активно дејствува за подобрување на благосостојбата на другите, дури и на своите непријатели.

**В. НЕ ЗАВИДУВА – „...не љубомори“**

**1.** Еден начин на кој се покажува љубомората е преку желбата да го имаме она што другите го имаат – „завист.“

**2.** Друг начин на кој се покажува љубомората е преку чувството кое посакува некој да го нема она што ние го имаме.

**3.** Љубовта произлегува од себичната амбиција која создава „секакво зло“ – спореди со Јаков 3:14-16.

**Г. НЕ Е ГОРДЕЛИВА – „љубовта не се фали“**

**1.** Кога постои љубомора, тогаш неопходно постои и нејзината сестра, „себичната амбиција.“

**2.** Ова резултира со желбата за издигање на себеси, не само во сопствените очи, туку и во очите на другите. Според тоа, фалењето е обид да ги направиме другите љубоморни на она што го имаме.

**3.** Коринќаните сигурно биле виновни за овој грев – се обидувале да се издигнат себеси преку поврзување со „најдобрите водачи“ или преку практикување на најпрестижните духовни дарови. Ова е во огромна спротивност на Христос Кој се понизи Себеси – спореди со Филипјаните 2:6-8.

**Д. НЕ Е ЕГОЦЕНТРИЧНА – „...не се вообразува“**

**1.** Повторно, кога некој е љубоморен на она што другите го имаат, и кога се обидува да ги направи другите љубоморни на она што тој го има, неизбежната последица е вообразеноста. Односно, да се обидуваме да ги натераме другите да мислат дека сме важни.

**2.** Павле ги предупредил Коринќаните во неколку наврати да се чуваат од вообразеноста – мислата дека „царуваат“ духовно – спореди со 1 Кор. 4:6-8.

**Ѓ. НЕ ПОСРАМОТУВА – „...не се однесува непристојно“**

**1.** Кога некој ќе се вообрази, тој не размислува за начинот на кој неговото однесување влијае врз другите.

**2.** Претходно во оваа книга, Павле ја спомнува потребата да се одречеме од она за кое чувствуваме дека може слободно да го правиме за да не го соблазниме послабиот брат.

**3.** Меѓутоа, тука Павле вели дека искрената побожна љубов **„не се однесува непристојно“** или не ги посрамотува другите. Таквиот човек е невнимателен и груб, и воопшто не внимава на другите – спореди со 1 Кор. 11:21.

**Е. НЕ БАРА СЕБИЧНА ПРИДОБИВКА – „...не го бара своето“**

**1.** Тука гледаме уште една изопаченост која се отстранува со искрена љубов – човек не треба да се обидува да ги искористува другите за своја полза.

**2.** Кога човек сака да прави по свое, често пати многу им наштетува на другите чии интереси не им се приоритет оние кои немаат љубов – спореди со Филипјаните 2:4.

**Ж. НЕ ИЗБУВНУВА – „...не се раздразнува“**

**1.** **„Се раздразнува“** значи да биде предизвикана да се гневи и често резултира со излив на емоции – „губи присебност.“

**2.** „Љубовта нè чува од раздразнетост, вознемиреност или гнев заради нешто што некој го сторил или го рекол против нас.“

**3.** Гневот којшто претставува праведна лутина е поттикнат заради повреда на Божјите свети стандарди, а не заради некоја повреда на моите права.

**4.** Љубовта не се покажува со заштитување на сопствените права и привилегии, туку со извршување на своите обврски и должности.

**З. НЕ ГИ ПОКАЖУВА ТУЃИТЕ ГРЕШКИ – „...не памети зло“, „не води сметка за злото“**

**1.** Идејата за води **„сметка“** е финансиски израз којшто се употребува за водење на детална евиденција за трансакциите. Целта на таквата евиденција, се разбира, е за идни консултации и информации кои ќе можат да им бидат покажани на другите.

**2.** Меѓутоа, љубовта одбива да го прави тоа – спореди со Римјаните 4:7-8.

**3.** Ова исто така би можело да значи дека ние не претпоставуваме дека некој има зли намери кога ќе ни згреши.

**Ѕ. НЕ УЖИВА ВО НЕПРАВДАТА – „...не ѝ се радува на неправдата“**

**1.** Нашето општество сè повеќе се наоѓа себеси како ја слави неморалноста на гревот – одејќи дотаму што го брани гревот како нешто прифатливо и правилно – спореди со Исаија 5:20.

**2.** Искрената љубов одбива да го толерира гревот. Да сакаш некого значи да го мразиш неговиот грев и да се обидеш да направиш нешто во врска со него, и често да мораш да се одвоиш од светот заради присуството на гревот – не затоа што се плашиш дека ќе бидеш извалкан, туку затоа што оној што греши може да биде посрамен – спореди со 1 Солунците 3:14.

**И. ЉУБОВТА Е ПОСВЕТЕНА НА ВИСТИНАТА – „туку се радува со вистината“**

**1.** Место да го слави гревот, вистинската љубов покажува ограничувања на толерантноста. Првото ограничување е посветеност на вистината која го отстранува допуштањето на лажни доктрини. Некои можеби ќе речат дека „доктрината не е важна! Она што е важно е само да се љубиме еден со друг.“

**2.** Меѓутоа, ако ги љубиме другите, тогаш ќе ни биде многу важно дали она што тие го веруваат е правилно или погрешно; не само затоа што тоа влијае врз нивната судбина, туку и врз судбината на оние врз кои тие имаат влијание.

**Ј. ЉУБОВТА ПОКРИВА – „премолчува сè“**

**1.** Оваа фраза ја нагласува подготвеноста на љубовта да го заштити грешникот од непотребно зло. Љубовта никогаш не го штити гревот, туку се труди да го поткрепи и заштити грешникот.

**2.** Понекогаш, љубовта дури ќе се обиде да ги земе врз себе последиците од гревот на оние кои ги љуби – спореди со Исаија 53:4-5; 1 Петар 4:8.

**К. ЉУБОВТА ВЕРУВА – „...на сè верува“**

**1.** Место да биде цинична, љубовта му верува на оној што го љуби дури и кога не постои причина за тоа. Ова е најдобро прикажано во одбивањето на љубовта да се сомнева во туѓите мотиви.

**2.** Некои веруваат во најлошото во една ситуација која вклучува и друг, дури и пред да бидат изнесени фактите, многумина „прерано донесуваат заклучоци“ кои се штетни за луѓето кои се вклучени.

**Л. ЉУБОВТА СЕ НАДЕВА – „на сè се надева“**

**1.** Дури и кога верата на еден човек е уништена преку свесноста за вината, љубовта секогаш ќе „навива“ за него за може тој најпосле да „успее.“

**2.** „Сè додека Божјата благодат е делотворна – неуспехот никогаш не е конечен.“

**Љ. ЉУБОВТА ИСТРАЈУВА – „сè поднесува“**

Овој збор е воен термин кој ја опишува подготвеноста да се задржи позицијата по секоја цена. Тој укажува на тоа дека љубовта ќе поднесе секаква мака или страдање за да му остане верна на оној што го љуби. Иако сите можат да престанат: верата, надежта, посветеноста, итн. „љубовта никогаш не престанува.“

|  |
| --- |
| „ПОСТОЈАНОСТА НА ЉУБОВТА“  1 Кор. 13:8:13  Strong's Concordance  Тема: Бидејќи најпрестижните духовни дарови се само привремени, верниците не треба да ги бараат на сметка на љубовта. |

**V. ОБЈАСНУВАЊЕ НА СТАБИЛНОСТА НА ЉУБОВТА – 13:8**

**А. ВРЕМЕТРАЕЊЕТО НА ЉУБОВТА**

**1.** Тука Павле покажува дека заради приоритетот на љубовта во Божјиот карактер, таа треба да се смета за најголемиот од сите дарови, посовршениот начин на однесување во црквата.

**2.** Тој покажува дека **„љубовта никогаш не престанува.“**

**3.** **„Престанува“** – потекнува од збор што значи „згаснува, изумира или паѓа во вода“ како што цветот венее и умира.

**4.** Акцентот е дека љубовта никогаш не згаснува ниту умира – таа никогаш не станува неефикасна.

**5.** Таа е постојана – никогаш нема да биде поништена, ниту пак некогаш ќе дотрае, ниту ќе се потроши.

**Б. ПРИВРЕМЕНИОТ КАРАКТЕР НА „ПОГОЛЕМИТЕ ДАРОВИ“**

Меѓутоа, наспроти постојаноста на љубовта, нештата за кои копнееле Коринќаните: пророштва, јазици и знаење – не можат да се споредат со најважното нешто – „љубовта.“

**VI. УТВРДУВАЊЕ НА СТАНДАРДОТ НА ЉУБОВТА– 13:9-12**

**А. ЉУБОВТА НÈ ПРАВИ ЦЕЛОСНИ – стх. 9-11**

**1.** Сега Павле продолжува да објаснува зошто постојаноста што ја карактеризира љубовта мора да биде стандардот според кој сите други карактеристика во црквата треба да се споредуваат.

**2.** Тој им вели да Коринќаните дека во времето кога им пишувал, **„делумно знаеме и делумно пророкуваме.“**

**а.** Фразата „делумно“ се однесува на она што е „нецелосно или незрело.“

**б.** Во суштина, Павле тврди дека откровението сè уште не е целосно и затоа овие дарови сè уште постојат, односно не се „исчезнати.“

**3.** Меѓутоа, **„но кога ќе дојде совршеното, ќе исчезне делумното.“**

**а.** Терминот **„совршеното“** значи она што е целосно и се однесува на она што е „целосно созреано“ или „целосно развиено.“ Само Христос е целосно зрел, целосно развиен, потполн, и ништо не му недостасува.

(Треба да забележиме дека оние кои не прифаќаат дека овие дарови важат и за денес, обично дел од своето верување го основаат врз нивното толкување на значењето на „совршеното.“ Тие имаат став дека Светата Библија е „совршеното,“ а бидејќи ја имаме Библијата, нам повеќе не ни се потребни овие дарови.)

**б.** Ќе дојде време кога пророштвата ќе бидат целосни во своето исполнување. Оние пророштва што се исполниле се целосни. Останатите ќе бидат целосни кога ќе дојде совршеното.

**в.** Јазиците исто така ќе престанат кога ќе бидат заменети со поцелосни средства за комуникација во времето кога ќе дојде совршеното.

**г.** Знаењето, кое моментално расте толку бргу што човекот не може да го стигне, исто така ќе стане целосно кога ќе дојде совршеното.

**4.** **„Кога бев дете, зборував како дете, мислев како дете и расудував како дете. А кога станав маж, го прекинав детинското.“**

**5.** Според тоа, кога еден возрасен човек го надминува детството, тогаш тој како да е на сосема друг авион. Нема да имаме потреба од пророштва кога ќе знаеме како што сме самите познати (стх. 12). Нема да имаме потреба од дарот на јазиците кога ќе ги знаеме сите јазици на универзумот. Нема да имаме делумно знаење кога ќе имаме совршена проникливост и разбирање за духовните и вечните нешта (Библијата на Дејк, забелешка на стр. 186).

**6.** Сега гледаме како во огледало (стх. 12). Преку Словото имаме некакво разбирање за тоа каков ќе биде животот на небото, но тоа е само дел од она што Бог го подготвил за нас. Кога ќе бидеме лице в лице со Него, ќе разбереме целосно.

**VII. НАГЛАСУВАЊЕ НА ВАЖНОСТА НА ЉУБОВТА – 13:13**

Три нешта остануваат: **„Така, сега остануваат триве: верата, надежта и љубовта.“ Бидејќи љубовта всушност ги вклучува особините на „верата и надежта“** – Павле вели „но најголема од нив е љубовта.“

|  |
| --- |
| Јазици и пророштва  1 Кор. 14:1-14  Белешките во понатамошниот текст се, во поголемиот дел, од The Preachers Outline Sermon Bible by NavPress. Some modifications and paraphrasing was done by RevC.  Тема: Споредба меѓу дарот на јазиците и пророштвата. |

**I. ГЛАВА 14 – ВОВЕД**

Дарот на јазиците, како и пророштвото, е само еден од многуте дарови. Идејата тука е дека тој треба правилно да функционира за изградување на Христовото тело.

**II. ДУХОВНИ ДАРОВИ: ПРОРОШТВО 14:1**

**Треба да се стремиме кон даровите, особено кон пророштвото.**

**А. Треба да се стремиме кон љубовта повеќе отколку кон што било друго во животот.** Даровите, способностите и службите се важни; но тие ја губат важноста во споредба со љубовта. Љубовта е најголемата потреба и најдобриот одговор на сите човекови потреби.

**Б. Треба да копнееме за духовните дарови.** Треба пред сè да се стремиме кон љубовта, но тоа не значи дека не треба да ги бараме духовните дарови од Бог. Напротив, колку повеќе ги љубиме Бог и луѓето, толку повеќе копнееме за Божјите дарови за да можеме да му служиме и да му помогнеме на светот поефикасно.

**III. РАЗЛИКАТА МЕЃУ ЈАЗИЦИТЕ И ПРОРОШТВОТО 14:2-5**

**А. ПРОБЛЕМОТ СО ГОРДОСТА:**

Запомни дека дарот на јазиците е дар кој е многу подложен на гордост и супер-духовност поради неговата таинствена и божествена природа. Меѓутоа, неговата вистинска важност се покажува во споредбата со дарот на пророштвото. Може веднаш д се каже дека разликата меѓу јазиците и пророштвото е тројна.

**1.** Јазиците Му се упатени на Бог, додека пророштвото му е упатено на човекот (1 Кор. 14:2-3). Многу едноставно кажано, Словото вели дека јазиците не го изградуваат и не му користат на човекот толку колку пророштвото, освен ако има толкување на јазиците. Постојат причини за тоа.

**а.** Јазиците се насочени кон Бог; тие се за Бог, за да комуницираме со Него, за да ги споделуваме Божјите тајни со Бог.

**б.** Човекот не ги разбира јазиците. Словото е јасно: „никој не го разбира,“ односно, не го разбира значењето на она што е кажано.

**в.** Верникот кој пророкува ги изградува, ги поттикнува и ги утешува луѓето.

**2.** Оној кој зборува на јазици се изградува самиот, додека оној кој пророкува ја изградува црквата (1 Кор. 14:4) освен ако јазиците се толкуваат. Идејата е јасна: јазиците се полезни; тие го изградуваат оној кој зборува на јазици. Но пророштвото има многу поголема полза. Верникот кој пророкува ја изградува *целата* црква; тој изградува многу повеќе луѓе.

**3.** Јазиците се препорачливи, но пророштвото е уште повеќе препорачливо. Ова е стих на кој треба да обрнат големо внимание и оние кои ги нагласуваат и оние кои ги минимизираат и ги негираат јазиците.

**а.** Павле би сакал сите да зборуваат на јазици.

**б.** Но многу е поважно да можат сите да пророкуваат и да го прокламираат Евангелието.

**в.** Пророкот е многу поважен од оној кој зборува на јазици, освен ако јазиците имаат толкување.

**г.** Повторно, обрни внимание дека акцентот е врз изградувањето. Целта на верникот кој зборува во обожавање мора да биде изградувањето на црквата.

**IV. ДВАТА ПРОБЛЕМИ СО ЈАЗИЦИТЕ – 14:6-14**

**А. Првиот проблем:** јазиците не комуницираат со црквата, освен ако се придружени со уште еден дар (толкување, 1 Кор. 14:13).

**1.** Самиот Павле, кога би ја посетил црквата, не би зборувал на јазици. Зошто? Затоа што неговото зборување на јазици нема да ни користи нам. Ние нема да можеме да разбереме што тој зборува. Неговата посета и зборувањето нема да имаат никаква полза за нас. Единствениот начин на кој неговата посета и неговите зборови можат да ни помогнат е ако тој сподели...

**а.** некое откровение.

**б.** некое знаење.

**в.** некое пророштво.

**г.** некое учење.

**2.** Човек треба да зборува зборови кои можат да се разберат, инаку слушателите нема да знаат што тој зборува. Тој не прави ништо друго освен што зборува во ветар.

**3.** Една илустрација за тоа се различните странски јазици. Многу едноставно, постојат многу различни гласови (јазици) на светот, и секој јазик си има свој карактеристичен говор. Ако некој странец ми зборува, а јас не разбирам што ми кажува...

**а.** тогаш јас сум како варварин, односно како прост и неразумен човек за него.

**б.** тогаш тој е како варварин, односно како прост и неразумен човек за мене.

Јас немам никаква полза од него, не во споделувањето и пренесувањето на Евангелието.

Она што тој има да го каже е бесмислено, неразбирливо, бесполезно и нема никаква вредност. Тоа не ме допира, не ме изградува, не ме зајакнува и не ме утешува.

**4.** Суштината е јасна: верникот кој копнее за духовните дарови треба да ги бара даровите кои ја изградуваат црквата. Забелешка: Копнежот на верникот не треба да се потиснува дури и ако тој има погрешно разбирање и го нагласува погрешниот дар. Тој треба да се поправи, да го зачува својот копнеж, и да ја насочи својата енергија кон изградување на црквата. Најважните дарови се оние кои ги изградуваат луѓето за Христос.

**Б. Вториот проблем:** јазиците не комуницираат со човекот дури ни во молитва, освен ако се придружени со уште еден дар (толкување). Павле дефинитивно вели дека човек може да се моли на јазици. Идејата е дека јазикот е „духовен“ (1 Кор. 14:2) или некој „непознат јазик“ (1 Кор. 14:2).

**1.** Зборувањето на јазици во Дела се чини дека е зборување на странски или божествени јазици како што вели Павле во 13:1: **„Ако зборувам на човечки и ангелски јазици, а љубов немам – тогаш сум бронза што ѕвони или цимбал што ѕвечи.“** И во двата случаи јазикот му е непознат на оној кој го зборува.

Едно објективно и внимателно проучување на 1 Кор. 12-14 ни го покажува ова. Некои делови треба навистина да бидат филтрирани за да можат да се однесуваат само на странски јазици (или на научениот и условен рефлекс, како што тврдат некои толкувачи). Некои примери се следниве:

„Оној што зборува на јазик, не им зборува на луѓето, туку на Бог... во духот зборува тајни“ **(1 Кор. 14:2).**

„Кој зборува на јазик, се изградува себеси“ **(1 Кор. 14:4).**

„Ако се молам на јазик, мојот дух се моли...“ **(1 Кор. 14:14).**

**2.** Суштината на ова е вистинско откровение: дури и ако верникот се моли на непознат јазик, тоа е бесплодно во смисла дека ниту тој, ниту кој било друг го разбира, освен ако тој или некој друг го има дарот на толкување. Тој не знае за што се моли освен ако некој го има дарот на толкување. Неговата молитва се чини дека функционира како комуникација меѓу неговиот човечки дух и Бог.

**V. ПОТРЕБАТА ОД РАЗБИРАЊЕ – 14:15-19**

**А. ПОТРЕБАТА ЗА ИЗГРАДУВАЊЕ – стх. 15-17**

**1.** Посветеноста на изградување на црквата е опишана во ставот на Павле: **„Што значи тоа? Ќе се молам со духот, но ќе се молам и со умот; ќе пеам со духот, но ќе пеам и со умот.“** – Зошто? Затоа што тоа изградува!

**2.** Предноста е во тоа што Божјата вистина може да се поврзе со луѓето и тогаш луѓето се изградуваат, но само ако зборуваш на јазикот на луѓето, а доколку има јавна порака на непознат јазик, тогаш ќе биде потребно и толкување. **„Зашто ако благословуваш само со духот, како неупатениот посетител ќе рече ,Амин‛ на твоето благодарење, кога не знае што зборуваш?“** – Јазиците без толкување ги остава луѓето без разбирање.

**3.** Тој резимира велејќи: **„Зашто, ти навистина благодариш, но другиот не се изградува.“**

**Б. ПОСВЕТЕНОСТ НА ИЗГРАДУВАЊЕТО – стх. 18-19**

**1.** Потоа, Павле покажува дека Му благодари на Бог за духовниот дар на јазиците – **„Му благодарам на Бог дека зборувам на јазици повеќе од сите вас.“**

**2.** Но веднаш потоа нагласува дека во јавната служба на црквата многу е подобро да се зборува на јазикот на луѓето за да можат сите да разберат. Како што Павле понатаму поучува во стиховите 27-28, онаму каде што има јазици во јавната служба секогаш треба да има и толкување, во спротивно, оној што зборува на јазици треба да молчи.

**VI. ПОВИКОТ КОН ЗРЕЛОСТ – 14:20**

**А. Даровите не се детски играчки**

**1.** Спротивно на современото популарно размислување, нагласувањето на зборувањето на јазици не е показател за духовност или зрелост. Ова може да се види во ситуацијата во Коринт: оваа црква била полна со многу духовни искривувања – раздор, блуд, брачно непочитување, препуштање на задоволства, алчност за време на Господовата вечера, недостаток на љубов, а сепак сите практикувале зборување на јазици.

**2.** Павле бара од нив да престанат да бидат **„деца во умот“** – а тоа покажува дека нивниот копнеж и злоупотребата на јазиците биле показател за нивната незрелост.

**3.** Тие не се интересирале за вистината – туку само за она што можат да го искусат; убави чувства, а не здрава доктрина или правилно живеење.

**Б. Даровите бараат показател на зрелост**

**1.** Оттука, Павле им заповеда да **„бидете детинести во злото, а зрели во умот.“**

**2.** Место да ја потценуваат улогата на вистината, тие имале потреба да растат во однос на нивната зависност од вистината.

**3.** Ако воопшто сакаат да созреат, тие треба да ја зголемат до максимум нивната посветеност на вистината и на разбирањето на духовните нешта.

**VII. ЗНАК ЗА НЕВЕРНИЦИТЕ -14:21-22а**

**1.** Павле тука го изнесува клучниот дел за разбирање на една од улогите кои јазиците ја имале во раната црква. Тој нè навраќа на пророштвото дадено во Исаија 28:9-11.

**2.** Во времето на Исаија тоа било предупредување дадено за Јуда за да не стане како северните племиња кои биле покорени од Асирија. Меѓутоа, луѓето биле горделиви и место да ги слушаат Божјите предупредувања преку Исаија, тие негодувале за техниката на Исаија; тие тврделе дека тој се однесува со нив како со деца – спореди со Исаија 28:9-10.

**3.** Исаија го предупредил Божјиот народ дека еден од знаците за нивната казна ќе биде тоа што **„преку луѓе кои говорат на туѓи јазици и преку усните на туѓинци, ќе му зборувам на овој народ, но и тогаш нема да Ме послушаат.“**

**4.** Тука Павле покажува дека јазиците биле знак даден повеќе од 700 години пред Христос, кој Бог го употребил како знак за неверниците дека преку нивната пројава неверниците ќе можат да ја видат пројавата на натприродното.

**VII. ПРОПОВЕДАЊЕТО ИЗГРАДУВА– 14:22б-25**

**1.** Павле вели**: „пророштвото, пак, не е за неверниците, туку за оние што веруваат.“** Пророштвото (објавување на Божјиот Збор) е наменето за да го изградува верникот.

**2.** **„Ако пак целата црква се собере на едно место, и ако сите зборуваат на јазици, и ако влезат неупатени или неверници, нема ли да речат дека сте полуделе?“**

**3.** Неверникот сигурно ќе си замине од служба на која јазиците се злоупотребуваат, мислејќи дека тоа е уште еден луд, безначаен пагански ритуал.

**4.** Меѓутоа, **„ако сите пророкуваат, а влезе некој неверник или неупатен, сите го разобличуваат, и сите го осудуваат.“** Ова е вистина бидејќи пророштвото е на неговиот јазик и може да го разбере. Силата на Божјиот Збор ќе ја постигне целта за кој е испратен и нема да се врати празен.

**5.** Идејата за „разобличување“ на неговото срце стих 24 е дефинирано со фразата **„тајните на неговото срце се откриваат“** стх. 25 – не за другите туку за себеси.

**6.** Тоа се однесува на делото на Божјиот Дух во првиот чекор на доаѓањето на еден човек кај Него. Неговиот грев му се открива кога Духот му овозможува да се види себеси каков е навистина тој.

**7.** Резултатот на силата на Духот која го поттикнува грешникот е тоа што тој **„ќе падне ничкум, ќе Го прослави Бога и ќе изјави дека Бог е навистина меѓу вас.“**

|  |
| --- |
| „Протоколот за јазиците“  1 Кор. 14:26-40  Strong's Concordance  Тема: Обожавањето на верникот треба да биде во согласност со карактерот и природата на Бог – уредно и пристојно. |

**IX. РЕД ВО БОЖЈИОТ ДОМ – 14:26-35**

**А. Редот за обожавањето – стх. 26**

**1.** Даровите треба да се употребуваат во црквата за изградување на луѓето. Службите за обожавање во црквата во Коринт станале многу неуредни – преовладувал неред. Многумина зборувале на јазици, разговарале, се молеле и пееле свои песни – сите во исто време. Секој се борел да го искористи своето право да ја сподели својата најнова инспирација или духовна мудрост. Обрни внимание на тоа што точно се вели и дека нередот може јасно да се види: „Што тогаш, браќа? Кога се собирате, секој од вас...

**а.** има псалм (на грчки песна),

**б.** има поука (доктрина),

**в.** има откровение (проникнување во духовното),

**г.** има јазик,

**д.** има толкување.“

**2.** Службите за обожавање се претвориле во краен неред и масовна мешаница. За посетителот, таквите служби биле само обична врева и брборење на непознат јазик. Секој зборувал и правел по свое – сите истовремено. Преовладувале гордост, надуеност, себичност, супер-духовност и раздори место љубов, почит, понизност, единство и изградување. Пристојноста и редот целосно недостасувале.

**3.** Павле повторно ги потсетува на посовршениот пат на љубовта кој го прави изградувањето еден со друг да биде најдоброто нешто и најголемиот копнеж. Потоа тој вели: **„Сè нека биде за изградба!„**

**Б. Редот за јазиците на јавните служби – стх. 27-28**

**1.** Така, кога постои дух на понизност и луѓето „прават сè за изградување,“ има некои процедури кои треба да се следат.

**2.** Прво, **„Ако некој зборува на *непознат* јазик, нека зборуваат по двајца, или најмногу по тројца, и тоа еден по друг, а еден нека толкува!“**

**а.** **(Забелешка во Библијата на Дејк)** Употребата на зборот *„****непознат****“* е додадена заради појаснување, бидејќи не постои јазик кој му е непознат на оној што го зборува, но ако дејствува „дарот на јазиците“ тогаш тоа ќе биде јазик кој му е целосно непознат на оној што зборува.

**б.** **„По двајца, или најмногу по тројца“** – Место сите да зборуваат истовремено, кога секој се обидува да го надвика другите, на една служба на црквата може да зборуваат само двајца или тројца поединечно.

**в.** **„Еден по друг“** – тие не можат да зборат сите наеднаш, туку треба да го прават тоа еден по друг.

**г.** **„...а еден нека толкува“** – покажува дека секоја порака треба да биде толкувана, во спротивно тој што зборува нека молчи.

**3.** Покрај тоа, **„ако нема толкувач, нека молчи во црквата; и нека си зборуваат сам на себе и на Бог,“** – Според тоа, не треба да се зборува на јазици без толкувач кој ќе даде толкување за да можат светиите да бидат изградени.

**4.** Некои учители на Библијата веруваат дека Павле воопшто не се обидувал да ја поттикне употребата на јазиците во јавната служба на црквата и дека тој всушност самиот повеќе би сакал јазиците да се употребуваат само насамо. Тоа може да се види во неговите тврдења и учење дека:

**а.** Јазиците го изградуваат самиот човек, додека пророштвото ја изградува црквата (спореди со 1 Кор. 14:1-25).

**б.** Јазиците се крајно чувствителен дар кој има потенцијал да предизвика сериозни проблеми (1 Кор. 12:-13; 1 Кор. 14:6-14, 36-40).

**в.** Самиот Павле веројатно повеќе ги практикувал јазиците насамо (1 Кор. 14:15-20).

**г.** Тврдењето на Павле е неоспорно јасно: тој повеќе би сакал да каже пет збора кои можат да се разберат на јавната служба отколку десет илјади зборови на непознат јазик (1 Кор. 14:19).

Иако постојат некои докази дека Павле навистина така чувствувал, тој исто така знаел дека црквата во Коринт нема лесно да се откаже од нешто што било дел од нивното обожавање. Исто така, Павле веќе бил на несигурна почва со нив, и доколку им кажел да се откажат целосно од тоа на јавните служби можеби би ги предизвикал да го отфрлат Павле целосно. Затоа тој решил да воведе некаков ред во нивната мешаница.

**В. Принципите во однос на пророштвото – 14:29-35**

**1.** Применувајќи ги истите принципи врз пророштвото како и врз јазиците, Павле вели: **„пророците, пак, нека зборуваат по двајца или тројца, а другите да расудуваат“** – односно, другите пророци кои се целосно посветени на Словото треба внимателно да го проценат она што е објавено како Божји Збор.

**2.** Стх. 30**: „Ако некому од седнатите му дојде откровение, првиот нека замолчи.“** Ако некој друг што слуша добие некакво посебно откровение во врска со она што некој го објавува, оној што зборува треба да му дозволи на таквиот да го сподели откровението.

**3.** Стх. 31 Сите тие треба да чекаат да дојдат на ред за да може да има изградување – **„Зашто сите можете да пророкувате еден по еден, за да се поучат сите и за да се охрабрат сите.“**

**4.** Прописите за пророците и за оние кои зборуваат на јазици се исти – тие треба да му дадат приоритет на изградувањето на телото, а ако тоа не е можно, тогаш треба да молчат.

**5.** **„И пророчките духови им се покоруваат на пророците.“** Духовите на оние што зборуваат треба да бидат под контрола на тие што зборуваат. Повторно, надарените верници, без оглед на дарот, не се надвладеани од еден незапирлив излив на Духот – не до тој степен да не можат да се контролираат себеси.

**6.** Стх. 33 Причината зошто овие нешта се толку важни е тоа што **„Бог не е Бог на безредие, туку на мир, како што е во сите цркви на светиите.“** – ова е суштината на целата дискусија; нашето обожавање треба да биде одраз на карактерот и природата на Бог!

**7.** Стх. 34 **Жените да молчат во црквите; ним не им е дозволено да зборуваат, туку да се потчинуваат, како што вели законот. 35 Ако сакаат да научат нешто, нека ги прашаат своите мажи дома, зашто е непристојно жена да зборува в црква.**

Жените да молчат во црквите – Обрни внимание на две нешта.

* При толкувањето на овие стихови треба да го имаме на ум контекстот на 1 Кор. 14. Да ги извадиме овие стихови од контекст значи сериозно да го злоупотребиме Словото и високата почит која Христос и Новиот Завет ја имаат за жените. Павле го спомнува ова бидејќи веројатно жените биле тие што го злоупотребувале зборувањето за време на јавните служби. Можеби биле виновни и за злоупотреба на зборувањето на јазици и пророштвата како и за прашување на своите мажи за време на службата. Павле им вели на жените да бидат смирени и да молчат, за да има ред во црквата. Овој дел се однесува и на локалниот проблем на Коринќаните и на секоја друга црква каде што жените го нарушувале редот. Обрни внимание дека нарушувањето на редот се однесува и на мажите и на жените.
* Повеќето коментатори го толкуваат овој дел со тоа што велат дека мора да се разбере во контекст на времето. Секако дека би било многу погрешно да ги извадиме зборовите на Павле од контекст за кои биле напишани и да ги направиме универзално правило за Црквата.

Што и да вели овој дел, тој не им забранува на жените да учествуваат и да ги споделуваат своите дарови и таленти во црквата. Други стихови се јасни во однос на ова:

„Вашите синови и вашите *ќерки* ќе пророкуваат“ **(Дела 2:17)**

„Тој [евангелистот Филип] имаше *четири ќерки* девици, кои пророкуваа“ **(Дела 21:9).**

Павле јасно го признава фактот: „А секоја *жена*, која се моли или пророкува“ **(1 Кор. 11:5)**

Меѓутоа, повикот за ред и потчинување на водството се клучни прашања за црквата во Коринт. Прашања кои и мажите и жените треба да ги имаат предвид.

**X. ОВА СЕ БОЖЈИ ЗАПОВЕДИ – 14:36-40**

**А. Испитување на интегритетот - стх. 36-38**

**1.** Додека ја доведува својата дискусија за јазиците кон крај, Павле ги соочува Коринќаните со нивните ставови и гледишта во однос на нештата за кои тој ги поучувал.

**2.** Тој прашува: **„Од вас ли излезе Божјото Слово? Или само до вас стигна?“** – односно, „Ако не сте го напишале Словото, и ако другите верници имаат должност да го извршуваат, тогаш и вие треба да го извршувате, без оглед на тоа дали се согласувате.“

**3.** Потоа тој им дава еден начин на кој можат да испитаат дали некој има право да зборува во црква: **„Ако некој мисли дека е пророк или духовен, нека разбере дека ова што ви го пишувам е Господова заповед.“**

**4.** Односно, ако тој се согласува со овие нешта и им се потчинува, тогаш има право, но, ако некој не ја прифаќа вистината која Павле им ја зборувал, тогаш нека остане таков каков што е: неупатен во вистината.

**Б. Повик за ред во црквата – стх. 39-40**

**1.** Суштината е во тоа дека ако Коринќаните едноставно им дадат приоритет на вистинските нешта, тогаш голем дел од безредието ќе се елиминира.

**2.** Најголемиот приоритет во црквата треба да биде изградувањето на светиите. Затоа, Павле вели: **„Затоа, браќа мои, посакувајте да пророкувате“** – не секој поединец (глаголот е во множина), туку општо како црква, и најмногу од сè практикувајте го духовниот дар на пророкување бидејќи изградува.

**3.** Меѓутоа, за да не го отфрлат легитимното практикување на духовниот дар на јазиците потпирајќи се врз пророштвото, тој вели: **„не забранувајте да се зборува на јазици.“** – дозволете дарот да се практикува.

**4.** Најпосле, тој завршува потсетувајќи ги дека нашето обожавање треба да го отсликува Божјиот карактер – **„Но сите работи нека се вршат пристојно и уредно.“**

**а.** **„Пристојно“-** значи пристојно и исправно наспроти неконтролирани и пијани гозби – спореди со Римјаните 13:13.

**б.** **„уредно**“ – се однесува на „еден по друг.“

|  |
| --- |
| ЕВАНГЕЛИЕТО НА ИСУС ХРИСТОС  1 Кор. 15:1-11  Strong's Concordance  Тема: Евангелието на Исус Христос ја покажува неизмерната Божја љубов. |

**I. ГЛАВА 15 – СУШТИНАТА НА ЕВАНГЕЛИЕТО – 15:1-4**

**А. Главниот фокус на Евангелието – стх. 1-2**

**1.** Павле им се обраќа на оние во Коринт кои го прегрнале Евангелието и зборува за тоа дека откако **„го примивте“** Евангелието, сега во него **„стоите, преку кое и сте спасени.“**

**2.** Кога некој навистина ќе се роди наново, и откако ќе биде спасен преку Божјата благодат, тогаш тој **„цврсто го држи“** Словото – Павле им проповеда за да „**не сте поверувале напразно.“**

**3.** Некои во црквата биле во опасност да не продолжат во верата; тие ја отфрлале токму надежта на личниот живот во Божјото присуство (1 Кор. 15:12). Тие биле во очајна потреба некој повторно да им проповеда за важноста на Евангелието. Обрни внимание што вели Павле за верниците во црквата.

**а.** Тие го примиле Евангелието, односно, го прегрнале како вистински верници.

**б.** Тие стоеле во Евангелието. Идејата е дека тие цврсто се држеле за него, објавувајќи ги и бранејќи ги вистините на Евангелието. Ова покажува дека некои сè уште ѝ биле верни на вистината за воскресението и покрај лажните учења кои некои ги поучувале (1 Кор. 15:12).

**в.** Тие биле спасени преку Евангелието. Зборот „спасени“ е сегашно или непрекинато дејство, „вие сте спасувани.“ Словото нè учи на три времиња или фази на спасението: минато, сегашно и идно. Во овој стих Словото зборува за сегашната или прогресивната фаза на спасението. Спасението е **непрекинато** **искуство** за кое тука се вели дека е **условно**.

**Тие мора да го „запомнат“ Евангелието**. Грчкиот збор (ei katechete) значи ако цврсто го држите. За да биде спасен, се разбира, човек мора да се држи цврсто за Евангелието. Никој не може да го отфрли Евангелието и да очекува да биде спасен.

**Тие не смеат да веруваат напразно**. Идејата е дека некои можеби веруваат, но веруваат во погрешни нешта – веруваат во нешто што е празно, суетно, безвредно, бесполезно. Човек треба да се држи цврсто, да верува постојано за да биде спасен. Бидејќи ако некој го отфрли Евангелието што го примил, тогаш неговото верување ќе биде напразно.

„...кој ќе истрае докрај, ќе боде спасен“ **(Матеј 10:22).**

„Цврсто да го држиме исповедувањето на нашата надеж, непоколебливо; (зашто верен е Оној Кој ветил)“ **(Евреите 10:23).**

**4.** Луѓето припаѓаат на една од две категории, оние што **гинат или оние што се спасени**. Човек оди низ животот имајќи едно од овие две искуства: тој или гине, движејќи се постојано надолу кон гробот; или е спасен, движејќи се нагоре кон вечниот живот. Во грчкиот јазик, и двата збора претставуваат непрекинато дејство; човекот гине или е спасуван. Зборовите не се статични; човекот не седи мирен. Тој постојано „гине,“ додека е сè повеќе и повеќе под контрола на телото и е условен да го прифати светот кој умира и исчезнува; или е постојано „спасуван,“ додека е сè повеќе и повеќе ослободен да оди праведно и побожно во сегашниот свет. Човекот кој е спасен е условен да се ослободи од светот кој умира и исчезнува и да се надева на славното доаѓање на новиот свет.

**5.** Страшниот збор гине значи да биде изгубен, крајно уништен, да го изгуби вечниот живот, да биде лишен од духовното, да биде отсечен.

**6.** Прекрасниот збор спасен е употребен во Словото за да опише барем три искуства на верникот.

**а.** Искуството на спасението кое е еднаш за секогаш. Тоа е искуство кое се случило некогаш во минатото: „Твојата вера те спаси“ (Лука 7:50). Тоа е првото дело на верата во Господ Исус Христос. Тогаш Го примаме Христос во своето срце и во својот живот како Господ. Тоа значи да бидеме спасени или избавени од гревот, смртта и пеколот; и да бидеме уверени дека никогаш нема да бидеме одвоени од Бог – ниту во овој, ниту во идниот живот.

„И како што си Му дал власт над секој еден, на сите што си Му ги дал, да им даде вечен живот“ **(Јован 17:2).**

„Кој нè спаси и нè повика со свето призвание, не според нашите дела, туку по сопствената цел и благодат, која ни беше дадена во Христос Исус уште пред вечни времиња“ **(2 Тимотеј 1:9).**

**б.** **Постојаното искуство на спасение**. Тоа е искуство кое се случува токму сега, во сегашноста. „За нас кои се спасуваме“ (1 Кор. 1:18). Тоа е опис на Божјото дело во животот на верникот ден за ден. Тоа е Божјиот Свет Дух кој дејствува во верникот. (Римјаните 6:14; Римјаните 8:2; 2 Кор. 3:18; Галатите 2:20; Филипјаните 1:19; Филипјаните 2:12-13; 2 Солунците 2:13).

**1)** За да го води и поучува и за да го избавува од неволите и проблемите во животот.

**2)** За да го исполни неговото срце со љубов, радост и мир – плодовите и ресурсите кои се неопходни за да го живее животот во полнота.

**3)** За да го преобразува сè повеќе и повеќе според Христовиот лик.

**4)** За да го поттикнува и опремува за да живее и за да сведочи за Христос ден за ден, час за час, минута за минута, и миг за миг.

**в.** **Избавителното искуство на спасението кое ќе се случи во иднина**. „Сега спасението ни е поблизу отколку кога поверувавме“ (Римјаните 13:11). Ова идно навестување на спасението се однесува на денот на избавувањето – на денот на Христовото царство – на денот кога Бог ќе создаде ново небо и нова земја и ќе ја исполни Својата совршена волја и ќе владее над целиот универзум.

„Дека и самото создание ќе биде ослободено од ропството на распаѓањето, во слободата на славата на Божјите деца. А, знаеме дека целото создание сè досега стенка и страда во породилни маки. И не само тоа, туку и ние самите, имајќи ги првите плодови на Духот, ние самите стенкаме во себе, чекајќи го желно посинувањето, избавувањето на нашето тело“ **(Римјаните 8:21-23).**

**Б. Суштинските факти на Евангелието – стх. 3-4**

**1.** Павле вели **„зашто, најпрвин ви го предадов она што го бев и примил“** – ова покажува дека следното објавување на Евангелието има најголемо значење.

**2.** Суштинските факти ги вклучуваат:

**а.** Платата за гревот – **„Христос умре за нашите гревови, според Писмото“**

**б.** Резултатот од казната – **„...и дека беше погребан“**

**в.** Силата над гревот – **„...и дека воскресна на третиот ден, според Писмото“.**

**II. ДОКАЗИТЕ НА ЕВАНГЕЛИЕТО – 15:5-8**

**А. Евангелието е трпеливо – стх. 5а**

**1.** Давајќи докази за воскресението, Павле цитира неоспорливи докази на многумина очевидци.

**2.** **„дека му се јави на Кифа“** – интересно е тоа што првиот очевидец кој е претставен е Петар. Петар се одрече од Господ за време на Христовиот најтежок час. Тука имаме доказ за вистината дека Бог е навистина трпелив спрема грешниците – и дека одбива да постапува со нас според нашите гревови и беззаконија.

**3.** Без оглед на тоа колку е голем нашиот срам во нас самите и во нашиот грев, Евангелието на Исус Христос ја нагласува Божјата благодат – Петар беше првиот кој проповедаше за воскреснатиот и жив Христос Исус – Дела 2:14.

**Б. Евангелието е нежно – стх. 5б.**

**1.** Понатаму, Словото ни вели дека Исус **„потоа [им се јави] и на дванаесеттемина“** – ова е јасен опис на внатрешниот круг на Христовите ученици (бидејќи не биле само единаесет).

**2.** На таа прва Велигденска вечер, мажите кои подоцна ќе бидат познати како апостоли се треселе од страв, стуткани во горната соба преплашени од Римјаните, од Евреите, и од Духот кој наводно другите го виделе.

**3.** Тука гледаме доказ дека Бог ги разбира колебливоста и стравот на грешниците. Пораката на Евангелието го совладува нашиот страв и носи мир.

**В. Евангелието е веродостојно – стх. 6**

**1.** **„Потоа им се јави едновремено на повеќе од петстотини браќа“** – едно убедливо сведоштво за веродостојноста на пораката за Христовото воскресение.

**2.** Откако целосно се разочарале по воскресението, стотици луѓе кои верувале дека Исус е она вистинското почнале да се враќаат во своите домови со скршена надеж. Меѓутоа, Божјата веродостојност се покажува преку фактот на воскресението на Исус Христос – тие не ја загубиле надежта.

**3.** Акцентот тука е дека верникот кој верува во пораката на Евангелието за воскресението на Исус Христос нема да биде разочаран – спореди со Римјаните 10:9-11.

**4.** Како дополнителен акцент врз веродостојноста утврдена преку пораката на Евангелието, Павле вели**: „од кои повеќето се живи до денес, а некои починаа.“**

**Г. Евангелието е цврсто – стх. 7а**

**1.** За да потврди дека Бог не се откажува од човекот, Павле го вклучува и појавувањето на воскреснатиот Господ пред неговиот полубрат кој не верувал: **„потоа му се јави на Јаков“**

**2.** Знаеме дека Јаков не бил верник според Јован 7:5. Ова нагласува дека Евангелието не се сопнува ниту се откажува кога се соочува со неверување – дека ќе продолжи да ги уверува срцата на оние кои Бог ги избрал.

**Д. Евангелието е вистинито- стх. 7б**

**1.** Уште еден доказ за Евангелието е тоа што Господ им се појави **„потем на сите апостоли.“** Ова се однесува на службата на Господ кога, во периодот од 40 дена пред вознесувањето, ги поучуваше оние кои потоа официјално ќе Го претставуваат.

**2.** Вистините кои им беа доверени на овие апостоли, кои подоцна тие ги поучуваа, им беа дадени од Самиот Христос и затоа можеа да бидат сметани за вистинити.

**Ѓ. Евангелието е навремено – стх. 8**

**1.** Најпосле, Павле се наведува себеси како последен сведок на славата на воскресението: **„а најпосле ми се јави и мене како на недоносче.“**

**2.** **„недоносче“** се однесува на абортус или пометнување, односно се однесува на состојбата во која бил тој кога Господ му се појавил; мртов во своите гревови и без надеж во животот. Можеби Павле не се сметал себеси како да е во истата класа или група како и останатите апостоли, иако дефинитивно бил апостол по секој основ.

**3.** Во вистинското време – кое Бог го одредил – Павле беше избран како некој што ќе сведочи за воскресението.

**III. ЕФИКАСНОСТА НА ЕВАНГЕЛИЕТО – 15:9-11**

**А. Отстранување на нашата вина – стх. 9-10а**

**1.** Во светлина на своето минато, Павле вели: **„Зашто јас сум најмал меѓу апостолите и не сум достоен да се наречам апостол, бидејќи ја гонев Божјата црква.“**

**2.** Павле секогаш ги имал на ум ужасните работи за кои бил виновен затоа што ги извршувал врз христијаните пред неговото обраќање. Овие сеќавања на неговото минато служеле како катализатор за неговата посветеност и пожртвуваност во службата.

**3.** Потоа продолжува и вели: **„но по Божја благодат сум она што сум. А Неговата благодат спрема мене не се покажа залудна.“**

**4.** Големината на неговиот грев ја нагласува силата на Божјата благодат која ја отстрани вината од него и го направи не само чист, туку и апостол!

**Б. Целта на Божјата благодат – стх. 10б-11**

**1.** Сето ова го мотивирало Павле да биде сигурен дека **„Неговата благодат спрема мене не се покажа залудна“** и затоа **„се потрудив повеќе од сите нив, но не јас – туку Божјата благодат, која е во мене.“**

**2.** Бог не нè спасува само за да ни даде благодат која е доволна само за избавувањето; вистинската спасителна благодат трае и дејствува во текот на целиот живот на служба за Христос, покажувајќи дека благодатта не е залудна.

**3.** Оттука, **„била јас или тие, така проповедаме, а така и поверувавте.“**

**4.** Ние не сме последни на списокот кога се работи за Евангелието – ние примаме благодат за да бидеме средство за пренесување на Божјата благодат преку нашето проповедање и сведочење. Божјата благодат ни е дадена за да управуваме со неа, и треба внимателно да се трудиме да покажеме дека благодатта не ни е доверена залудно.

|  |
| --- |
| „ХРИСТИЈАНИТЕ: СОЖАЛУВАНИ ИЛИ ОСПОСОБЕНИ“  1 Кор. 15:12-20  Strong's Concordance  Тема: Целата Новозаветна вистина стои или паѓа со воскресението. |

**IV. ВАЖНОСТА НА ВОСКРЕСЕНИЕТО – 15:12**

**1.** Како што покажува претходниот дел, средиштана вистина која ја движи пораката на Евангелието е тоа дека Исус Христос ја победи смртта со тоа што воскресна од мртвите. Оваа вистина беше средишниот фокус на проповедањето на раната црква.

**2.** Сега, Павле почнува да ја брани доктрината од оние кои ја доведувале во прашање со тоа што ја преформулирале: **„Но, ако се проповеда дека Христос воскресна од мртвите, како некои меѓу вас велат дека нема воскресение?“**

**3.** Ако го негираме воскресението на телото на верникот, ќе произлезат неколку многу значајни нешта. Има неколку сериозни последици кои влијаат врз целокупната христијанска вера и врз сè што веруваме.

**4.** Повторно, во Коринт постоела една група во црквата која застранила далеку од она што апостолите го проповедале и дозволиле нивното паганско наследство да го обликува нивното христијанство.

**5.** Најверојатно, овие заблудени верници биле **„дуалисти“** – верувале дека сè што е духовно само по себе е добро, додека сè што е физичко само по себе е зло.

**6.** „За секој што го поддржува тоа гледиште, идејата за воскресението е одбивна. За нив, самата причина зошто треба да одат во задгробен живот е да избегаат од сè што е физичко.“ (МекАртур, стр. 408)

**7.** Некои современи заблуди сè уште постојат во однос на прашањето за воскресението:

**а.** **Адвентизмот од седмиот ден** – поучува за „сонот на душата“ во кој телото умира и се распаѓа, додека душата или духот се одмора.

**б.** **Материјалисти** – поучува за целосно изумирање и уништување, што значи дека ниту еден дел од телото не продолжува, тоа е целосно уништено и ликвидирано.

**в.** **Источниот мистицизам** – поучува за реинкарнација, каде што душата или духот постојано се преобразува од една форма во друга.

**г.** **Филозофијата на новото доба** – поучува за апсорпција, во која духот се враќа кај својот извор и е повторно апсорбиран во крајниот божествен ум или битие. Овој концепт беше главната тема на Војна на ѕвездите, каде што главниот лик Лук Скајвокер, додека се обидуваше да стане џедај витез, ја бараше тајната „Сила“ на неговата моќ, односно местото од каде што потекнувала силата на сите претходни џедај витези.

**V. КАТАСТРОФАЛНИТЕ ПОСЛЕДИЦИ ОД ОДРЕКУВАЊЕТО НА ВОСКРЕСЕНИЕТО – 15:13-19**

**А. Ако нема воскресение, тоа значи дека Христос беше поразен – стх. 13**

**1.** Меѓутоа, одрекувањето на библиското учење во однос на воскресението има катастрофални вечни влијанија.

**2.** Првото влијание е дека **„ако нема воскресение на мртвите, тогаш ни Христос не воскреснал.“** Односно, ако мртвите не можат да воскреснат, тогаш Христос сè уште е мртов, и не воскресна. Тоа би значело дека Христос всушност не ја победи смртта и дека не е жив за да се застапува за нас.

**3.** Размислувањето на „дуалистите“ би рекло дека Христос не бил навистина човек, тука само изгледал како човек, и дека не умрел вистински, туку изгледал како да умрел, и дека не воскреснал вистински, туку само изгледал како да воскреснал, бидејќи ништо телесно не може да биде свето.

**4.** Меѓутоа, во суштина, ако Исус не беше човек, тогаш не би можел да послужи како наша замена и затоа би морал да изврши сериозна измама која резултира со тоа што ние сè уште сме му робови на гревот.

**Б. Без воскресението Евангелието е ништо – стх. 14а**

**1.** Следното катастрофално влијание на Господ кој не воскреснал е тоа што **„ако Христос не воскреснал, тогаш залудна е нашата проповед.“**

**2.** Бидејќи Павле бил посветен на проповедање на Евангелието, тој тука вели дека пораката на Евангелието е бесполезна или залудна ако Исус навистина не воскреснал од мртвите – 1 Кор. 15:3-4.

**3.** Ако Исус Христос не ги победи смртта и гревот, со којашто победа обезбеди начин на којшто луѓето исто така ќе можат да извојуваат победа, тогаш не постои добра вест која треба да се проповеда.

**В. Без воскресението нашата вера е бесполезна – стх. 14б**

**1.** Тој продолжува и вели: **„залудна е и вашата вера.“**

**2.** **„залудна“** – значи празна, бесполезна, бесцелна.

**3.** Мртов Спасител не може да даде живот и затоа, ако сме ја ставиле својата вера во мртов спасител, нашата вера е залудна – спореди со Псалм 73:13; Исаија 49:4.

**Г. Без воскресението апостолите се измамници – стх. 15**

**1.** Понатаму, **„се наоѓаме како лажни Божји сведоци, бидејќи сведочевме за Бог дека Го воскресна Христа, Кого не Го воскреснал.“**

**2.** Нема случајност во сведоштвото на апостолите, тие не можеле да згрешат во врска со ова прашање. Ако тоа не е вистина, јасно е дека тие се измамници. Ако тие лажеа за воскресението, како тогаш може да им се верува за која било друга вистина која наводно ја напишале во Словото?

**3.** Според тоа, без реалноста на воскресението, моралот и доктрините на апостолите немаат никаква веродостојност или возвишеност – **сето тоа паѓа во вода.**

**Д. Без воскресението светиите се изгубени – стх. 16-17**

**1.** Павле потоа го повторува тоа што го рече: **„Ако мртвите не воскреснуваат, ни Христос не воскреснал. А ако Христос не воскреснал, суетна е вашата вера.“**

**2.** Потоа оди уште понатаму давајќи една заклучна изјава: Ако вашата вера е суетна, **„вие сè уште сте во вашите гревови.“**

**3.** Според тоа, светиите не се ништо подуховни од грешниците, и не можеме да очекуваме дека ќе имаме поголема победа врз телото отколку безбожниците.

**Ѓ. Без воскресението мртвите во Христос се осудени – стх. 18**

**1.** Ако светиите не се подобри од грешниците, **„тогаш и оние кои починале во Христос, загинале.“**

**2.** Тогаш сите верници од сите возрасти би верувале за ништо, би живееле за ништо и би умирале за ништо.

**3.** Сите херои на верата, маченици и татковци сега ги поднесуваат последиците од нивните гревови – проклетство или во најдобар случај целосно уништување.

**Е. Без воскресението нашата надеж нема основа – стх. 19**

**1.** Последното катастрофално влијание од непостоење на воскресението е тоа што **„ако само во овој живот се надеваме на Христос, ќе бевме за жалење, повеќе од сите други луѓе.“**

**2.** Односно, живееме под толку голема заблуда дека некој што е мртов може да ни даде мир, сила и чистота. Тогаш би биле жртви на измама, подбивање, или вечна лакрдија.

**3.** Ако е така, тогаш ние му се молиме на таванот, му пееме на воздухот, и се надеваме во лага. Сите овие нешта резултираат со огромен број на луѓе кои се измамени – кои имаат надежи и желби кои никогаш нема да се исполнат.

**4.** Колку вистинита изјава: ние сме **„за жалење.“**

**VI. СИГУРНОСТА НА ВОСКРЕСЕНИЕТО – 15:20**

**А. Провереноста на воскресението**

**1.** **„Но сега...“** – ова не се однесува на нешто времено, туку на нешто логично кое ја зема предвид реалноста место катастрофалните заблуди набројани погоре.

**2.** **„Христос воскресна од мртвите“-** изјава која им дава увереност на сите верници и која му се спротивставува на верувањето дека не постои воскресение.

**3.** Прашањето за воскресението е јасно утврдено како реалност – докажано со очевидци, со неуспехот да се најде телото и со подготвеноста на илјадници христијани да умрат – сето тоа би било невозможно доколку воскресението не беше вистинито.

**Б. Судбината обезбедена преку воскресението**

**1.** **„првина на оние кои починале“** – изјава која дава визија за она што постои за иднината на секој верник. Ова е вовед во една сосема нова дискусија во однос на теолошките импликации на воскресението.

**2.** Се разбира, таа му ја покажува на верникот реалноста за она што нè чека – дека ќе ги следиме стапките на Оној кој нè води по патот. Колошаните 1:18.

|  |
| --- |
| „БОЖЈИОТ ПЛАН КАКО ДА ЈА ПОБЕДИ СМРТТА“  1 Кор. 15:20-28  Strong's Concordance  Тема: Христовото воскресение го гарантира нашиот вечен живот! |

**VII. ВЕТУВАЊЕТО ЗА НАШЕТО ВОСКРЕСЕНИЕ – 15:20-22**

**А. Објавување на ветувањето – стх. 20.**

**1.** Павле сега го свртува своето внимание кон докажување на реалноста на Божјиот вечен план да го заврши целосно делото на избавување – кој резултира со вечната слава на тројниот Бог.

**2.** Побивајќи ги претпоставените катастрофи, Павле ја објавува шокантната вистина дека **„сега Христос воскресна од мртвите.“**

**3.** Анализирајќи го значењето на воскресението на нашиот Господ од мртвите, Павле тврди дека Исус Христос е **„првина на оние кои починале.“**

**4.** Ова е фокусот на еден обичај кој се наоѓа во Стариот Завет. Пред да им биде дозволено да ја ожнеат жетвата, Израелците требале да им однесат примерок – наречен „првина“ – на свештениците како принос за Господ – спореди со Левит 23:10.

**5.** Во суштина, Христовото воскресение служи за да се истакнат две работи:

**а.** **Прво**, дека првата рата од „жетвата“ му беше обезбедена на Господ преку личноста на Христос – односно, Неговото воскресение го гарантира нашето, бидејќи е дел од едно поголемо воскресение на сите избавени, и

**б.** **Второ**, дека воскресението за кое зборува е вечно – Исусовото воскресение беше единствено во тоа што беше првото воскресение кое резултираше во вечен живот – смртта никогаш повторно не ја посети својата жртва.

**6.** Според тоа, Христовото воскресение ја утврдува сигурноста дека **„оние кои починале“** ќе видат едно идно воскресение. Изразот „починале“ се однесува на телото кое е во својот гроб очекувајќи го воскресението додека душата продолжува да постои, а не умира. Павле вели: „Да го напуштиме телото значи да појдеме дома кај Господ.“ 2 Кор. 5:8.

**Б. Анализа на воскресението – стх. 21-22**

**1.** Павле сега го објаснува ветувањето **„Бидејќи смртта дојде преку човек, така преку човек дојде и воскресението од мртвите.“** Тој ја нагласува особината што Исус Христос ја имаше и со која што можеше да го обезбеди нашето воскресение – првите плодови требаше да бидат од истата жетва и затоа **„така преку човек дојде и воскресението од мртвите.“**

**2.** Потоа тој објаснува како можеме да знаеме дека на секој кој е „во Христос“ преку вера му е гарантирано воскресението – **„Зашто, како што сите умираат во Адам, така и во Христос сите ќе оживеат.“**

**а.** Како што е Адам предок на секој што умира, така е и Исус предок на секој што ќе виде воскреснат.

**б.** Сите оние кои се идентификуваат со Адам – што значи секој што некогаш се родил – ќе умре заради гревот на Адам.

**в.** Сите оние кои се идентификуваат со Христос - што значи секој кој е новороден преку вера – ќе воскресне во вечен живот преку жртвата на Исус Христос.

**VIII. РЕДОСЛЕДОТ НА ВОСКРЕСЕНИЕТО – 15:23**

**А. Последователноста на воскресението**

**1.** За да не се обесхрабриме или разочараме во однос на прашањето за смртта, Павле објаснува дека иако Христос е првина, верникот не треба да стане циничен заради временскиот простор меѓу Христовото воскресение и воскресението на оние кои веќе починале.

**2.** Тој вели: **„Но секој по својот ред“** – покажувајќи дека постои организација и соодветно време кои се вклучени во воскресението – редослед кој Бог го определил.

**Б. Наследувањето на воскресението**

**1.** Павле потоа ни го дава редоследот на наследување на воскресението – **„Христос како првина, а потоа оние кои се Христови, во времето на Неговото доаѓање.“**

**2.** Од други стихови во Словото знаеме дека воскресението на **„оние кои се Христови“** ќе се случува во фази, според различни групи на верници: (Post-trib view of the resurrection-no pre-trib rapture – RevC)

**а.** Прво е воскресението на оние кои починале имајќи вера во Христос, Месијата, нивниот Избавител – 1 Солунците 4:15-16.

**б.** Второ ќе биде воскресението на оние кои сè уште се живи во времето на Неговото доаѓање – 1 Солунците 4:15-16. И двете групи ќе Го сретнат Господ во воздухот и победнички ќе се вратат со Него во Армагедон.

**3.** Единственото воскресение што не е спомнато во овој дел на Словото е воскресението на оние кои се надвор од верата – безбожниците кои ќе воскреснат на крајот од Илјадагодишното царство за да бидат судени – спореди со Откровение 21:8.

**IX. ЦЕЛТА НА ВОСКРЕСЕНИЕТО – 15:24-28**

**А. Уништување на Божјите непријатели – стх. 24-26**

**1.** **„Тогаш доаѓа крајот“** – со оваа реченица Павле ја резимира целта на воскресението; односно, да „исполни“ сè.

**2.** Неговата цел е тоа што по одредено време **(„тогаш“),** Исус ќе исполни сè **„кога Тој ќе Му го предаде царството на Бог и Таткото“**

**а.** Тогаш сè ќе биде како што било планирано, додека Бог владее над сè.

**б.** Ова ни ја покажува крајната убавина на планот за избавување – Христос му го предава обновениот свет на Бог Таткото, Кој и Го испрати за да го обнови!

**3.** За да се случи тоа, Христос треба засекогаш да ги победи Божјите непријатели**: „откако ќе го уништи секое началство и секоја власт и сила.“** Христос ќе го доведе воскресението до крај преку настаните запишани во Откровение 5-20 кога Бог ќе го излее Својот гнев врз безбожниците на земјата, уништувајќи ја целосно секоја земна власт на Неговите непријатели во Армагедон.

**4.** Бидејќи, **„Тој треба да владее додека не ги собори сите Свои непријатели под нозете Негови“** – тоа било вообичаена пракса на царевите и владетелите во старите времиња, кои седеле на својот престол над своите потчинети, така што кога тие му се поклонувале на царот биле буквално под, или пониско од нозете на владетелот. Во однос на непријателите, царот често буквално ја ставал својата нога врз вратот на поразениот цар или војсководец, симболизирајќи го целосното потчинување на непријателот.“ (МекАртур, стр. 420-421).

**5.** **„Последниот непријател кој ќе биде уништен е Смртта“** – откако Христос го победи оној кој има власт над смртта (Евреите 2:14) на крстот, и откако „јавно ги изложи“ – (Колошаните 2:15), засекогаш ќе ги уништи сатаната и смртта на крајот од Илјадагодишното царство – Откровение 20:10, 14.

**Б. Исполнување на мисијата на избавувањето – стх. 27-28**

**1.** **„Зашто ,Сè потчинил под Неговите нозе.‛ А кога вели ,сè е потчинето‛, јасно е дека е потчинето сè, освен Оној Кој Нему Му потчинил сè.“**

**а.** Бог Таткото е единствениот исклучок кој нема да Му се потчини на Христос.

**б.** Таткото е Тој Кој Му ги предаде власта и управувањето на Синот и Кому Синот верно Му служеше – спореди со Матеј 28:18; Јован 5:27.

**2.** Кога ќе заврши целосното уништување на Божјите непријатели, Христос ќе може целосно да ја заврши мисијата за избавување, **„Кога ќе Му биде потчинето сè, тогаш и Самиот Син ќе Му се потчини на Оној Кој Нему Му потчинил сè, за Бог да биде сè во сè.“**

**3. „Христос ќе продолжи да царува, бидејќи Тој ќе царува во вечни векови** (Откровение 11:15), но ќе царува со Таткото во тројна слава, потчинет на Тројството на начин кој што е вечно планиран за Него“ (МекАртур, стр. 421)

|  |
| --- |
| „ДАЛИ ВИ Е ДОВОЛНО?“  1 Кор. 15:29-34  Strong's Concordance  Тема: Воскресението служи како клучниот мотив за вистински христијански живот. |

**X. ВОСКРЕСЕНИЕТО Е ПОТТИК ЗА ИЗБАВУВАЊЕ – 15:29**

**А. Влијанието на сведоштвото на починатите**

**1.** Праведниот начин на живот е нешто вредно само ако постои награда за таквиот начин на живот. Ако го отфрлиш воскресението, изоставаш еден од најголемите мотиви дадени од Бог за да дојдеме кај Христос и да живееме потчинувајќи Му се Нему.

**2.** Павле вели тука: **„Инаку, што ќе прават оние што се крштаваат за мртвите?“** Кој би бил нивниот мотив да го прават тоа ако не веруваат во воскресение од мртвите? Постојат различни гледишта за овој стих. Јас ќе го претставам она кое беше дадено во овие изворни забелешки, а потоа ќе ги наведам коментарите од Preachers Outline Sermon Bible.

**ПРВО ОД ИЗВОРНИТЕ БЕЛЕШКИ:**

**а.** Постојан некои кои веруваат дека она за коешто се зборува тука се однесува на способноста на некој што е жив да се крсти за да спаси некој што е мртов (на пр. Мормоните).

**б.** Меѓутоа, ова е ерес заради неколку причини:

**1)** Крштавањето е секогаш гест кој сведочи за нешто што веќе се случило, а не средство за да се добие нешто што ни треба.

**2)** Откако човек ќе почине, неговата судбина е веќе одредена – Евреите 9:27.

**3)** Спасението не произлегува од добри дела – ниту од нашите сопствени дела, ниту од нешто што некој друг може да го направи за нас.

**4)** Фразата **„за мртвите“** може исто така да **значи „поради мртвите“** и покажува дека причината зошто некои луѓе ја прифатиле верата е поради сведоштвата на оние кои биле пред нас.

**в.** Прашањето за крштавањето е прашање на разликување – човек не треба да се крсти за да стане христијанин, туку треба да се крсти ако сака да биде послушен христијанин.

**г.** „Во раната црква за оној кој бил спасен се сметало дека е и крстен; а никој не бил крштаван сè додека црквата не била сигурна дека тој е спасен. Според тоа, да се праша некој дали е крстен, било исто што и да се праша дали е спасен.“ (МекАртур, стр. 425).

**3.** Според тоа, „се крштаваат за мртвите“ би се однесувало на оние кои доаѓаат кај Христос за спасение поради сведоштвото на оние кои веќе починале“ – спореди со Евреите 13:7.

**4.** Павле тука вели: „Ако не постои идно воскресение за верникот, каква смисла има тогаш некој да го проповеда Христос? Тие можат самите да видат каде завршуваат сите... во гробот.“

**5.** Но, поради реалноста на воскресението и поради увереноста дека сведоштвата на оние кои биле пред нас нè инспирираат нас самите да веруваме, можеме да ја ставиме нашата доверба во Христос Исус – спореди со Евреите 12:1-2.

**6.** Павле укажува на фактот дека верувањето дека „не постои воскресение“ не само што ја отстранува мотивацијата луѓето да се спасуваат, туку ја отстранува и мотивацијата на спасените да им сведочат на другите: „Ако мртвите воопшто не воскреснуваат, зошто се крштаваат за нив?“

Резиме: Ставот погоре е дека Павле не им се обраќа на група на луѓе кои верувале дека еден жив човек може да биде крстен во име на некој што е мртов и што не бил спасен. Туку дека зборот крштавање кој е употребен тука е синоним на спасението. Така, она што Павле сакал да го каже е дека еден жив човек може да прими спасение врз основа на сведоштвото на верниците кои веќе починале. Нивните сведоштва ги охрабрувале живите да примат спасение.

**ВТОРО ОД PREACHERS OUTLINE SERMON BIBLE:**

**1.** Зошто да обожаваме, зошто да се крштаваме, зошто да земаме Господова вечера, зошто да се молиме, зошто да читаме Библија ако нема воскресение на мртвите? Сето верско обожавање и сите обреди се празни; тие се безначајни и немаат никаква полза ако не постои воскресение. Ова е значењето на овој конкретен дел и може лесно да се разбере.

**2.** Меѓутоа, специфичната пракса или форма на крштавање за која зборува Павле не може толку лесно да се разбере. Што сака да каже со фразата „се крштаваат за мртвите.“ Кој се крштава, а кој е мртов? Некој се крштава за некој што е мртов. Кои се тие што се крштаваат, а кој е мртвиот човек или мртвите луѓе? Дали црквата некогаш практикувала крштавање за мртвите, односно, дозволила еден жив верник да се крштава за некој близок кој починал пред тој или таа да може да биде крстен?

Ваквата пракса навистина се случувала во вториот век, но очигледно ја практикувале само еретици. Дали е можно оваа пракса да започнала истовремено со раната црква и да се провлекла и во црквата во Коринт? Некои сметаат дека е така, а некои сметаат дека ова е единственото можно објаснување на овие зборови.

3. Оние кои сметаат дека ваквата пракса се провлекла во раната црква го тврдат следното:

**а.** Павле се издвојува себеси од оваа пракса. Обрни внимание на стихот: Павле вели „оние,“ а не „ние.“ Тој се одвојува од нив.

**б.** Павле понекогаш иако не се согласува со некоја пракса, ја употребува во своите аргументи. (На пример, кога некој присуствува на средба во храмот на идолите. Тој ја употребува оваа пракса за да ја докаже својата позиција без да ја осудува, но сметал дека е погрешна, 1 Кор. 8:10).

Не се знае што точно сакал да каже Павле, и е многу тешко да се разбере, бидејќи постојат повеќе од триесет различни гледишта. Обрни внимание на две важни точки.

**в.** Кога ги читаме 1 Кор. 15:29 и 1 Кор. 15:30 заедно, се чини дека постои јасен контраст меѓу „оние“ (1 Кор. 15:29) и „ние“ во 1 Кор. 15:30. Павле вели „оние“: оние кои ми се спротивставуваат; оние кои го негираат воскресението; оние кои грешат.

**г.** Кога ќе ги споредиме 1 Кор. 15:30-34 со 1 Кор. 15:29, се чини дека постои јасен контраст. 1 Кор. 15:29 го употребува зборот „оние“; 1 Кор. 15:30 „ние“; а 1 Кор. 15:31, 33-34 „вас“ и „ваш.“ Ова силно укажува на тоа дека „оние“ му се спротивставувале на Павле и на главните верници во црквата.

4. Во светлина на деталите од самото Слово, се чини најдобро да кажеме дека „оние“ се...

**а.** луѓето кои силно му се спротивставувале на Павле.

**б.** лажните учители и луѓето кои го негирале воскресението.

**в.** лажните учители и луѓето кои дозволувале нивните следбеници да се крштаваат за нивните блиски кои не се крстиле пред да починат.

**5.** По ваквото толкување, Павле вели: ако тие се согласуваат дека мртвите не воскреснуваат, тогаш...

**а.** што ќе прават оние кои се крштаваат за мртвите?

**б.** зошто тие се крштаваат за мртвите? Она што тие го прават е бесполезно, празно, залудно, бесмислено. Ако тие не веруваат во воскресение на мртвите, тогаш практикуваат обред кој апсолутно ништо нема да им користи.

Резиме: Ова гледиште смета дека постоела група на луѓе кои поучувале дека еден жив човек може да се крсти место некој кој веќе починал без да се спаси. Понатаму, смета дека Павле во ниту еден момент не покажува дека се согласува со групата, туку го употребува фактот на нејзиното постоење за да покаже дека тие не би го правеле тоа доколку не верувале дека не постои воскресение од мртвите. Верувањето во воскресението е она за коешто зборува целата оваа глава, бидејќи без него не постои основа за нашата христијанска надеж. Ако ова гледиште е точно, тогаш најверојатно оваа пракса почнувала да влијае врз верниците во Коринт.

**XI. ВОСКРЕСЕНИЕТО Е ПОТТИК ЗА ПОСВЕТЕНОСТ -15:30-32а**

**А. Ставот на посветеност – стх. 31-33**

**1.** Согласно вистината дека однесувањето на човекот произлегува од неговите верувања, Павле зборува за влијанието врз подготвеноста на верникот да Му служи на Бог кога надежта во воскресението е отстранета.

**2.** Токму надежта во воскресението е таа која создава склоност или став кој резултира со посветеност и подготвеност да жртвуваме сè за Христос – **„Зошто сме ние во опасности секој час?“**

**3.** Токму увереноста во воскресението е таа која му помага на Божјиот слуга да се соочи со смртта со увереност и радост. Ако смртта беше крај на сè, тогаш треба да ја одбегнуваме смртта без оглед на сè. Но, ако смртта не е крајот на сè, туку служи само како влез во вечниот живот, тогаш не треба да се плашиме од неа.

**4.** Потоа Павле го резимира ваквиот став: **„Со пофалба заради вас, браќа, која ја имам во Христос Исус, нашиот Господ, јас умирам секој ден.“**

**5.** Токму надежта во вечниот живот е таа која го поттикнува Павле и секој од нас да не го сметаме овој живот за мил и да се соочуваме со смртта секојдневно за слава на Исус Христос – 2 Кор. 4:7-18.

**Б. Изразување на посветеност – стх. 32а**

**1.** Ставот кој го создава надежта во воскресението за вечен живот секогаш се манифестира во однесувањето на човекот – **„Ако од човечки побуди се борев со ѕверови во Ефес, каква ми е ползата?“**

**2.** Ова може да се однесува на нешто што навистина се случило, а што не е запишано никаде во Словото, кога Павле бил присилен да влезе во арена со лавови – вообичаена судбина на христијаните во првиот век.

**3.** Тоа исто така може да се однесува на ситуацијата опишана во Дела 19:23-41 кога Димитриј го обвинил Павле дека го уништил неговиот бизнис на продавање идоли на Артемида – божицата Дијана.

**4.** Ова соодветно ги претставува многуте опасни искуства кои тој ги искусил низ својата служба за Христос – зошто да ризикува да загине ако смртта е крај на сè?

**XII. ВОСКРЕСЕНИЕТО Е ПОТТИК ЗА ПРАВЕДЕН ЖИВОТ – 15:32б-34**

**А. Ако нема воскресение, ајде да се забавуваме – стх. 32б**

**1.** За да го комплетира прашањето за тоа како она во коешто веруваме го одредува нашето однесување, Павле вели: **„Ако мртвите не воскреснуваат, да јадеме и да пиеме, зашто утре ќе умреме.“**

**а.** Овој стих е директен цитат од Исаија 22:13 кој ја одразува безнадежноста и хедонистичкиот поглед на Израелците кои повторно му се вратиле на гревот.

**б.** Тој вели дека ако живееме само за да умреме и за да останеме мртви, тогаш треба само да го исполнуваме својот живот со сите задоволства што можеме да си ги дозволиме – според тоа, сè што ти претставува задоволство е добро за тебе.

**2.** Она што Павле сака да го каже тука е дека нема апсолутно никаква смисла да живееме воздржан, морално извонреден живот кој бара одрекување од себеси ако животот се состои само во она што можеме да го добиеме тука – ако тоа е вистина, живеј го животот и земи сè што можеш да земеш.

**Б. Воскресението бара праведен живот – стх. 33-34**

**1.** Меѓутоа, во животот има повеќе отколку само она што го знаеме „сега и тука“... постои и друг свет кој ни е гарантиран преку силата на воскресението на Божјиот Син.

**2.** Затоа, **„не мамете се – лошото друштво ги расипува добрите навики.“**

**3.** Зборот за **„друштво“** е зборот **„homilia.“** Тоа може да значи изговорена порака, или може да се однесува на порака пренесена кога си со некој со кого се дружиш. Оние со кои си „поврзан.“

**4.** Според тоа, Павле вели дека е невозможно да се дружиш редовно со неморални луѓе без да бидеш извалкан и од нивните идеи и од нивните навики. Некои од Коринќаните постојано се дружеле со поединци кои го негирале воскресението и биле заведени од нивните учења и од неморалното однесување кое произлегувало од таквите учења.

**5.** Тој сака тие да престанат „да се мамат себеси“ мислејќи дека добрите навики ќе ја надвладеат силата на „лошото друштво“ – но нема; нечистото секогаш го валка чистото.

**6.** Според тоа, неопходно е да му се спротивставиме на гревот на оние околу нас со љубов и со вистината на Евангелието – начинот на живот според Евангелието дејствува само кога претставува платформа за евентуално соочување со вистината на Евангелието.

**7.** Како и во ситуацијата со Коринќаните, кога нема соочување со вистината на Евангелието, вклучувајќи ја и вистината за одговорностите на идниот живот на кој се однесува воскресението, резултатот е сквернавење.

**8.** Павле го завршува ова специфично прашање за тоа како нашето однесување е под влијание на она во коешто веруваме повикувајќи на обновување: **„Отрезнете се како што треба и престанете да грешите, зашто некои не знаат за Бог. За ваш срам го велам ова.“**

**9.** Без надежта на воскресението и чувството на одговорност кое воскресението го носи, немаме поттик да направиме што било друго освен она што сакаме да го правиме. Напротив, треба да **„престанеме да грешиме [и да го прифатиме]...знаењето за Бог“** и Неговата вистина во однос на воскресението.

|  |
| --- |
| ЦЕЛОСНА ПРЕОБРАЗБА НА ТЕЛОТО  1 Кор. 15:35-49  Strong's Concordance  Тема: Нашите воскреснати тела ќе бидат значително различни, сепак речиси исти. |

**XIII. МОДЕЛОТ НА ПРОМЕНА – 15:35-38**

**А. Илустрацијата од создавањето – стх. 35-37**

**1.** Откако го докажа фактот дека воскресението е клучно за христијанската вера, и дека, според тоа, е неопходно за секој кој сака да се нарекува христијанин, Павле преминува на уште една замерка која скептиците би можеле да ја изнесат против вистината за воскресението: **„Туку, некој ќе праша: ,Како воскреснуваат мртвите? И во какво тело ќе дојдат?‛“** – спореди со Дела 26:8.

**2.** Павле одговара на ваквиот приговор со извик – „Неразумен човеку!“ – тоа се однесува на фактот дека оние кои одбиваат да веруваат затоа што не сакаат да разберат, се неразумни.

**3.** Потоа тој се обидува да ги поедностави вистините за воскресението правејќи аналогија со природата: **„Тоа што го сееш не оживува, ако не умре.“**

**4.** Тој ја употребува илустрацијата на сеење семе кое подоцна ќе биде ожнеано – **„и кога сееш, не го сееш телото што ќе биде, туку голо зрно, било пченично или од нешто друго.“**

**а.** Прво, семето се сее и тоа мора да умре и да почне да се распаѓа за да може да никне.

**б.** По никнувањето, она што расте не изгледа како она што било посеано – различно е.

**в.** Меѓутоа, постои континуитет меѓу семето и жетвата, односно се жнее од истиот вид како она што било посеано.

**Б. Планот на Создателот – стх. 38**

**1.** Прашањето за континуитетот го покажува планот на Создателот во однос на воскреснатите тела, како и во однос на земјоделството... **„А Бог му дава тело какво што сака, и на секое семе неговото тело.“**

**2.** Идентитетот на семето продолжува и е сочуван во растежот на новото растение. Пченкарното семе не станува јачмен, ниту пак пченицата станува тиква... секое има **„свое тело“** кое секогаш ќе резултира со ист плод – закон кој го поставил Бог во сè.

**XIV. ТЕЛОТО ЌЕ СЕ ПРОМЕНИ – 15:39-44**

**А. Почит спрема изборот на телата – стх. 39-41**

**1.** Павле продолжува тука и се обидува да им помогне на луѓето да разберат какви ќе бидат нашите тела во славата.

**2.** **„Сите тела не се еднакви“** – реченица која ни помага да разбереме дека нашите воскреснати тела нема да бидат со ист состав или изглед како сегашните тела. Иако ќе има огромни сличности, разликите исто така ќе бидат значителни.

**3.** Исто како што сега постојат различни видови на тела меѓу земните битија, така ќе има разлики и во телата на луѓето сега и нивните тела во славата: **„друго е човечкото, и друго е животинското тело, друго е телото на птиците, и друго на рибите.“**

**4.** Павле сега го изнесува најважното: **„Има и небесни тела и земни тела“** – но тие немаат ист квалитет, ниту пак се со исти особини (исто како што е и плодот различен од семето).

**а.** Понатаму тој ја објаснува разликата**: „Но една е славата на небесните тела, а друга на земните.“**

**б.** Дури и меѓу небесните тела постојат разлики**: „Поинаков е сјајот на сонцето, а поинаков е сјајот на месечината, и друг е сјајот на ѕвездите, а и ѕвезда од ѕвезда се разликува според сјајот.“**

**5.** Неговата идеја е дека ако Бог може да ги постави сите тие разлики во формите и во составот, зошто тогаш Неговата способност да ги воскресне телата и да ја промени нивната форма би било проблем?

**6.** Гледајќи го сето она што Тој го направи при создавањето, кога создаде толку голем асортиман на „тела,“ не треба да се сомневаме во Неговата способност да создаде тела во славата кои се различни од нашите сегашни тела, а сепак поврзани и исти.

**Б. Остварување на потребните промени – стх. 42-44**

**1.** Бидејќи нашите тела ќе бидат различни во славата од она што се сега, кои се промените кои треба да се направат?

**2.** Враќајќи се на аналогијата на воскреснатите тела кои се прикажани преку посадувањето на семето кое раѓа плод, тој ни дава неколку разлики од она што е засадено и она што ќе биде ожнеано преку воскресението:

**а.** **„Се сее во распадливост, а воскреснува во нераспадливост;“** – ова се однесува на фактот дека иако нашите сегашни тела се смртни заради последиците од гревот, нашите небесни тела ќе нема да бидат подложни на последиците од гревот – ќе бидеме избавени не само од силата на гревот, туку и од самото присуство на гревот.

**б. „Се сее во бесчестие, а се воскреснува во слава;“** – **„бесчестие“** се употребува кога некому му се одземени правата и привилегиите на државјанството. Нашите сегашни тела го имаат ова ограничување; но, нашите небесни тела ќе уживаат во фактот дека ќе имаат голема вредност во самото Небо.

**в.** **„Се сее во немоќ, а се воскреснува во сила;“** – Иако сега велиме дека духот е бодар но телото е слабо, со нашето небесно тело, ќе можеме да се справиме со сè што сметаме дека Бог сака да го направиме.

**г.** **„Се сее природно тело, а воскреснува духовно тело.“** – Иако нашето сегашно тело е соодветно за овој свет, во славата, нашите души ќе наследат духовни тела – кои не се ограничени на физичкото.

**3.** Ова е главното прашање: - **„Ако има природно тело, има и духовно тело.“**

**XV. ПРИОРИТЕТОТ НА ПРОМЕНАТА – 15:45-49**

**А. Начинот на воскреснувањето – стх. 45-48**

**1.** Павле понатаму го прикажува карактерот на нашите воскреснати тела правејќи споредба меѓу телата кои ги наследуваме обликувани според она што Адам го поседуваше и телата кои ќе бидат обликувани според воскреснатиот Христос.

**2.** **„Исто напишано е: ,Првиот човек Адам, стана жива душа.‛“** – ова се однесува на фактот дека телото на секое човечко битие е исто како она што му беше дадено на Адам.

**3.** **„А последниот Адам – животворен Дух.“** – ова се однесува на вториот Адам – Исус Христос и дека нашите воскреснати тела ќе бидат исти како она што Тој го прими при Неговото воскресение.

**4.** Никој не може да го добие духовното тело достапно во Христос без претходно да прими физичко тело и сите последици на телото... гревот – **„Но не е прво она што е духовно, туку прво е природното, а потоа духовното.“**

**5.** Природата, особините и карактеристиките на двата вида тела се различни: **„Првиот човек е од земјата, земјен; вториот човек е од небото.“**

**а.** **„Каков е земјениот, такви се и земјените;“** – ова се однесува на фактот дека човештвото страда токму сега од универзалните особини на оние кои се во телото – борејќи се со трите најголеми казни на човекот: „Гревот“ (нашата склоност), „Кожата“ (нашето тело) и „Сатаната“ (нашиот непријател).

**б.** **„Каков е небесниот, такви се и небесните.“-** доаѓа денот кога сè ќе биде поинакво, и ќе бидеме избавени во совршена согласност со ликот на Исус Христос – спореди со 1 Јован 3:1-2.

**Б. Судбината на воскресението – стх. 49**

**1.** За оние кои се во Христос Исус по вера, непобитниот факт на нашата сообразност со Христовото воскреснато тело преку нашето воскресение е сигурен колку што е и нашата сообразност со состојбата на Адам преку поседувањето на нашите земни тела.

**2.** **„И како што го носиме ликот на земјениот, така ќе го носиме и ликот на небесниот.“** – Токму како што го носиме белегот на состојбата на Адам, така ќе го носиме и белегот на Христовото совршенство.

Еден ден ќе бидеме како Христос во тело и дух – Римјаните 8:29-30.

|  |
| --- |
| „СМРТТА НА СМРТТА“  1 Кор. 15:50-58  Strong's Concordance  Тема: Во светлина на нашата увереност во нашата победа над смртта, треба да живееме живот посветен на службата за Христос Исус. |

**XVI. ЗНАКОТ НА СМРТТА НА СМРТТА – 15:50-53**

**А. Показател на реалноста на смртта – стх. 50**

**1.** Не постои човек, без оглед на неговиот општествен статус или позиција, богатство или моќ, кој може да ја измами смртта...таа е непријател која го уништува секој противник со кој ќе се соочи – освен еден: Божјиот Син.

**2.** Павле вели: **„Ова ви го велам, браќа, тело и крв не можат да го наследат Божјото царство; ниту распадливото може да го наследи нераспадливото.“**

**3.** **„Божјото царство“** во овој текст не е употребено во смисла на Божјото владеење над универзумот, ниту во духовната смисла на владеењето на Бог во срцата на луѓето, туку во смисла на – Небото.

**4.** **„Тело и крв“** – не му прилегаат на небото – првенствено поради влијанието на гревот – и поради проклетството кое падна врз целото создание поради гревот.

**5.** Човечкото тело е распадливо, а не нераспадливо. Тоа може јасно да се види во секојдневните искуства. Човечкото тело завршува: старее, умира, слабее, гние и се распаѓа во ништо освен земја и прав. Тоа го има всадено семето на распадливоста во самата своја природа.

Идејата е дека човечкото тело мора целосно да се промени за да може некогаш да стане нераспадливо и за да ја прими привилегијата на животот во Божјото царство. Човечкото тело мора да биде изменето и пресоздадено, одново обликувано.

**Б. Показател на победата над смртта – стх. 51-53**

**1.** Меѓутоа, ќе се случи промена која ќе го означи крајниот пораз на смртта – знак кој ќе им се случи и на оние кои се веќе починати, и на оние кои се сè уште живи**: „Еве! Ви кажувам тајна: не ќе умреме сите, туку сите ќе се измениме.“**

**2.** Оваа победа над смртта ќе биде моментална и ненадејна, која Павле ја опишува на следниов начин: **„Во еден момент, за миг на окото, при последната труба;“**

**3.** Оваа победа над смртта вклучува воскресение кое е навестено преку воскресението на Христос Исус – **„имено трубата ќе затруби и мртвите ќе воскреснат нераспадливи, а ние ќе се измениме.“**

**4.** Потоа Павле ја дава причината зошто е неопходна таквата промена преку воскресението: **„Зашто треба ова распадливото да се облече во нераспадливо и ова смртното да се облече во бесмртност.“**

**XVII. СМРТТА НА СМРТТА – 15:54-57**

**А. Прославувањето на победата над смртта – стх. 54-56**

**1.** Тогаш ќе се прославува големата победа над смртта **– „А кога ова, распадливото, ќе се облече во нераспадливост и, ова, смртното ќе се облече во бесмртност, тогаш ќе се збидне напишаното: ,Победата ја проголта смртта.‛“**

**2.** Ова е цитат од Исаија 25:8 и укажува на тоа дека смртта не само што нема да прави повеќе штета, туку и дека штетата направена од смртта ќе биде отправена преку силата на воскресението.

**3.** Павле продолжува саркастично викајќи ѝ на смртта: **„О, смрт, каде тие победата? О, смрт, каде тие осилото?“**

**4.** Тој можеше да го стори тоа бидејќи Христос Исус го зеде осилото на смртта врз Себе за да не мораме ние да го носиме.

**а.** Тој го објаснува ова велејќи дека **„осилото на смртта е гревот“** – односно, Христос Исус, стана грев за нас и на тој начин ги зеде осудата и казната за нашиот грев.

**б.** Гревот кој е **„осилото на смртта“** беше толку моќен поради нашата неспособност да го извршуваме законот: **„а силата на гревот е законот.“**

**5.** Божјиот Закон ни ги открива Божјите стандарди, кои кога се прекршени резултираат со грев кој предизвикува смрт. За да биде победена смртта, Божјите стандарди мораа да бидат целосно исполнети, а тоа значеше живот без грев, кој потоа ќе можеше да биде ослободен од тиранијата на смртта. Христос Исус се соочи со смртта, ја искуси смртта, но смртта не можеше да го задржи – Тој беше безгрешен! – Дела 2:23-24.

**Б. Благодарност за победата над смртта – стх. 57**

Потоа, Павле почнува да Го слави Господ Исус Христос за победата што ја извојува за сите нас кога воскресна од мртвите: **„но, фала Му на Бога, Кој ни даде победа преку Нашиот Господ Исус Христос.“**

**XVIII. СЕГАШНА ПРИМЕНА НА ОНА ШТО ГО ЗНАЕМЕ – 15:58**

**А. Победата над смртта влијае врз силата на нашата служба**

**1.** Ако искрено веруваме дека Христос Исус воскресна од мртвите, и дека и ние ќе воскреснеме победоносно над смртта, тогаш не треба да постои ништо што би нè спречило да бидеме целосно посветени на службата за Господ Исус Христос.

**2.** Павле вели: **„Затоа, мои мили браќа, бидете цврсти...“** – ова се однесува на тоа дека треба да бидеме „цврсто вкоренети“ и да не бидеме лесно разнишани од нашата посветеност на Господ.

**3.** Потоа тој наведува два начини на кои ќе се види нашата посветеност:

**а.** **„непоколебливи“** – негативна референца која го опишува интензитетот на нашата цврстина; треба да бидеме целосно неподвижни и непоколебливи во исполнувањето на Божјата волја.

**б.** **„секогаш пребогати во Господовото дело“** – ова се однесува на тоа дека треба да го надминеме, односно да правиме и повеќе од она што се бара од нас, заради Господ Исус

**4.** Да си дозволиме да се повлечеме од Господово дело заради потрагата по задоволства, значи да не бидеме повеќе цврсти и непоколебливи, а тоа покажува недостаток на разбирање во однос на воскресението.

**Б. Таа ја потврдува вредноста на нашата служба**

**1.** Причината зошто оваа служба се смета за толку важна е тоа што Бог ветува дека ќе ја употреби – **„знаејќи дека вашиот труд во Господ не е залуден.“**

**2.** Додека Господ не се врати, има души кои треба да бидат досегнати и различни служби кои треба да бидат извршени за изградба на Христовото тело.

**3.** Некои ќе речат: „Каква разлика можам навистина да направам? Некој друг би можел да го направи истото!“ – Меѓутоа, Бог покажува дека секој еден е важен за целокупното здравје на црквата и ветува дека ќе ги употреби твоите напори за слава на Неговото име. Зборот „труд“ покажува дека ние не сме малодушни, несериозни или нерешителни; туку, дека сме целосно посветени на службата за Христос.

|  |
| --- |
| „ГЛЕДИШТА ВО ОДНОС НА ХРИСТИЈАНСКОТО ДАВАЊЕ“  1 Кор. 16:1-4  Strong's Concordance  Тема: Верникот дава за службата на црквата за Божја слава како еден вид на обожавање на нашиот Господ Исус Христос. |

**I. ГЛАВА 16 - НАЧИНОТ НА ДАВАЊЕ – 16:1**

**1.** Павле веднаш се осврнува на прашањето за давањето во локалната црква – **„А што се однесува до давањето помош за светиите...“**

**2.** Сосема јасно, Павле покажува дека давањето е **„за светиите“** – оние на кои им се познати маките заради сиромаштијата на верниците во Ерусалим.

**а.** Ерусалим веројатно бил место каде што прогонствата и жртвувањето на верниците биле најсурови – Дела 8:1-3.

**б.** Освен тоа, имало глад од кој верниците во Ерусалим, заради тоа што биле отфрлени од еврејската заедница, не закрепнале Дела 11:28.

**3.** Оттука, една од главните цели на давањето во локалната црква е за духовната благосостојба како и за физичките потреби на членовите на Христовото тело – како во локалната заедница така и во другите цркви – и за поддршка на оние кои работат за Евангелието, за коешто зборуваше Павле во деветтата глава, за да може Евангелието да напредува, кое е делумно потврдено преку љубовта и сочувството кои се покажуваат во Христовото тело.

**4.** Ова укажува на уште една точка во оваа дискусија – желбата на Павле примањето на она што е собрано да биде израз на духовното единство во црквата.

**5.** Бидејќи Евангелието прво дојде од Евреите, неевреите кои исто така го примија Евангелието на одреден начин им беа должни на своите еврејски браќа.

**6.** Во однос на собирањето пари за благосостојбата на еврејските браќа во Ерусалим, Павле вели дека нееврејските верници со радост учествувале во собирањето бидејќи „должни им се; зашто како што неевреите станаа соучесници во нивните духовни богатства, така тие се должни да им послужат во материјалните потреби.“ Римјаните 15:27.

**7.** Според тоа, Бог го гледа давањето на финансиските средства на Неговиот народ како начин на кој срцата на верниците доаѓаат заедно и се обединуваат во напорите да си служат еден на друг.

**II. ДЕТАЛИ ЗА ДАВАЊЕТО – 16:2**

**А. Времето на нашето давање**

**1.** Овој дел ни дава неколку практични упатства во однос на давањето.

**2.** Обрни внимание дека треба да даваме за Господовото дело **„во секој прв ден од седмицата.“**

**а.** Јасно е дека времето на нашето давање е кога се собираме заедно со цел да Го обожаваме нашиот воскреснат Спасител – **„секој прв ден од седмицата“,** кој е Недела.

**б.** Според тоа, давањето треба да биде редовен дел од неделното обожавање на верникот.

**в.** Една од придобивките на ваквата пракса е тоа што го присилува секој од нас да ја преиспита својата чувствителност на редовните духовни одговорности да бидеме верни управители на она што Бог ни го дава.

**3.** Обрни внимание дека никој не е ослободен – од богати до сиромашни**, „секој од вас нека оддели“** – јасен показател дека ова е неделна одговорност на секој светија – 1 Петар 2:5.

**Б. Методот на нашето давање**

**1.** Веќе забележавме дека давањето треба да биде редовно – неделно и дека секој верник треба да учествува. Ова давање треба да биде намерно и доверено на чување на црквата – **„секој од вас нека оддели и остави.“**

Концептот на „чување тука се однесува на „складовите“ кои обично се поврзувале со Храмовите во тоа време – и еврејски и пагански. Павле сакал тие да ги носат своите приноси секоја недела во црквата каде што требале да се чуваат сè до неговото доаѓање **„за да не собирате кога ќе дојдам“** кога ќе бидат испратени за делото во Ерусалим.

**2.** Доаѓаме до прашањето кое сите сакаат да го постават од самиот почеток – „Колку треба да давам?“ Фразата во нашиот текст го објаснува одговорот на ова прашање: **„колку што може.“**

**а.** Типично, одговорот на ова прашање е 10% или десеток.

**б.** Меѓутоа, внимателното проучување на прашањето за десетокот покажува дека постоеле неколку вида на десеток кои се барале од Божјиот народ за различни цели.

**1)** Еден десеток бил за издршка на „синовите на Леви“ или на духовното водство – Броеви 18:21; грижата за духовните водачи е одговорност на Божјиот народ од самиот почеток.

**2)** Вториот десеток бил потребен за поддршка на народните празници – Повторени закони 14.

**3)** Третиот десеток се барал секоја трета година за да послужи како основа за издршка на вдовиците и сираците – Повторени закони 14:28-29.

**в.** Според тоа, сумата која еврејскиот народ ја плаќал годишно за десетоци изнесувала вкупно 23% и во суштина тоа било данок.

**г.** Освен давањето кое се барало, постоеле и доброволни прилози кои Божјиот народ требал да ги дава покрај десетоците – Изреки 3:9-10.

**1)** Стандардот за ваквото давање бил дарежливост од сè срце која служела како начин на изразување благодарност спрема Господ – Излез 25:1-2.

**2)** Ова служи како основа за давањето во Новиот Завет – израз на обожавање, а не исполнување на некое законско барање.

**д.** Во Новиот Завет, никогаш не се бара „десеток“ – само она што верникот го дава од срце – 2 Кор. 9:7.

**3.** Придобивките од доброволното и радосното давање се јасно опишани во Словото – Лука 6:38.

**4.** Единствениот опис на сумата која треба да ја даваме е онаа која произлегува од тоа што прво Му се предадовме на Господ, а потоа даваме според чувството на посветеност – 2 Кор. 8:5.

**III. РАСПРЕДЕЛБА НА ПОМОШТА – 16:3-4**

**А. Потребата од надзор – стх. 3**

**1.** Должност на секоја црква е да избере поединци кои се способни да се грижат за даровите на Божјиот народ за Господовото дело – **„А кога ќе пристигнам, ќе ги испратам, со писма, оние кои вие ќе ги најдете за достојни“** – ова се однесува на оние кои се избрани за да управуваат со парите.

**2.** Се чини дека тука се нагласени доверливоста и одговорноста – **„ќе ги испратам, со писма, оние кои вие ќе ги најдете за достојни, да го однесат дарот на вашата љубов во Ерусалим.“**

**3.** Овие **„писма“** можеби вклучувале пресметка, како и претставување на куририте пред еврејскиот народ, за да можат тие да бидат добро примени без сомнение дека задржале нешто за себеси.

**4.** Обрни внимание дека квалификациите за ваквата позиција не се финансиски или трговски, туку морални и духовни – Дела 6:2-3.

**Б. Одразот на нашето давање врз нашето осветување – стх. 4**

**1.** Павле потоа спомнува дека ако даровите се во толкав износ што би ја покажувале посветеноста на народот спрема Господ, Павле вели дека и тој ќе ги придружува до Ерусалим**: „а ако биде можно да појдам и јас, тие ќе тргнат со мене."**

**2.** Се чини дека тука е направен спој меѓу особината на духовната посветеност на една црква и износот на парите кои верниците се подготвени да ги дадат. Ако давањето на парични дарови произлегува од тоа што прво Му ги предадовме нашите срца на Господ, тогаш тоа станува јасен барометар на нашата духовна состојба.

|  |
| --- |
| „Противниците на Евангелието“  1 Кор. 16:5-12  Strong's Concordance  Тема: Постојат големи можности за Христовото дело – и покрај препреките на патот. |

**IV. ПОТРЕБАТА ЗА ФЛЕКСИБИЛНО ПЛАНИРАЊЕ – 16:5-7**

**А. Важноста на планирањето – стх. 5**

**1.** Павле вели**: „Кај вас ќе дојдам, откако ќе минам низ Македонија, зашто поминувам низ Македонија.“**

**2.** На прв поглед ова можеби и не ни кажува многу, но ни овозможува да погледнеме во срцето и карактерот на Павле – дека тој бил амбициозен Божји слуга кој внимателно ги планирал своите активности.

**3.** Секој ефикасен Божји слуга има визија за иднината – однапред планира, бара дополнителни отворени врати каде што може да го шири Евангелието.

**4.** Според тоа, гледаме дека планирањето и сонувањето за она што Бог можеби сака да го направи преку тебе не е погрешно, ниту пак е одраз на самоуверен ум – тоа Бог го очекува од нас сè додека ѝ е потчинето на суверената Божја волја – Јаков 4:13-15.

**Б. Важноста на флексибилноста – стх. 6-7**

**1.** Ако останеме потчинети на Божјата волја додека планираме, нема да бидеме разнишани кога нашите планови нема да се остварат. Павле вели тука: **„а можеби ќе се задржам кај вас, и да презимам, за да ме испратите каде и да одам.“**

**2.** Павле ја покажува потребата да бидеме флексибилни – тој бил подготвен да Го следи Господ како и да го води. Кога зборува за тоа да биде испратен од Коринт најверојатно зборува за дарот наменет за верниците во Ерусалим – за тоа дали Павле ќе им се придружи или не.

**3.** Секогаш потчинувајќи Му се на Господ, Павле кажува што тој би сакал, но потоа додава дека што и да сака Господ, тоа е најдоброто: **„Зашто не сакам сега да ве видам на минување, но, се надевам да останам некое време кај вас, ако Господ дозволи.“**

**V. МОЖНОСТИ И ПРЕПРЕКИ – 16:8-9А**

**А. Можности за напредок на Евангелието – стх. 8-9а**

**1.** Павле потоа објаснува што Бог правел во тоа време и зборува за потребата што постоела за тој да биде во Ефес токму тогаш – **„Во Ефес ќе останам до Педесетницата.“** Имало голем одѕив на Евангелието во Ефес во тоа време – **„зашто ми се отвори голема врата за делотворна работа.“**

**2.** Павле видел како многумина се покајале за своите гревови и како поверувале во Господ Исус Христос за спасение – Дела 19:17-20.

**3.** Често се прашуваме какво влијание може да има Божјиот Збор кога го проповедаме или кога лично го споделуваме. Меѓутоа, Словото нè уверува дека во кое било време, на кое било место, и под какви било околности, Божјиот Дух може да го земе Божјиот Збор и да направи големи нешта во срцата на луѓето – Исаија 55:11.

**4.** Можности има насекаде околу нас – секој ден, само ако сме подготвени да истапиме и да го споделуваме Евангелието.

**Б. Препреки за напредокот на Евангелието – стх. 9б**

**1.** Меѓутоа, делото направено за Бог кое не се соочува со отпор воопшто и не е некое големо дело за Бог – Павле продолжува и вели **„а противници има многу.“**

**2.** Во Ефес, отпорот бил во форма на прогонство, бидејќи Павле се наоѓал во голема опасност – 2 Кор. 1:8-10.

**3.** Павле не се плашел од прогонствата; всушност се чини дека бил поттикнат од нив бидејќи сфаќал дека најголемите напори на сатаната да им се спротивстави на Божјите слуги постојат онаму каде што Бог ги употребува тие слуги најефикасно и каде што прави големи дела.

**VI. КОГА ДУХОВНОТО ВОДСТВО Е ОТФРЛЕНО – 16:10-12**

**А. Одговорот на светиите спрема водството – стх. 10-11**

**1.** Веројатно најштетниот од сите непријатели е она со коешто се соочуваме во самата црква – како реагираат светиите на она што се проповеда или на водството кое го нудат Божјите луѓе.

**2.** Павле тука ја охрабрува црквата: **„Ако дојде Тимотеј, гледајте да биде без страв меѓу вас, зашто и тој работи на Господовото дело, како и јас.“**

**3.** Павле ги повикува верниците во Коринт, како и нас денес, да го почитуваат од Бога даденото водство во црквата – **„Затоа никој да не го презира.“**

**а.** **„презира“** буквално значи „да смета за ништо“ или „да се однесува спрема некого како да не е важен.“

**б.** Јасно е дека ова се однесува на тоа дека треба да ги почитуваме Божјите луѓе.

**4.** Павле ги поучува Коринќаните да го почитуваат доволно, а потоа **„испратете го во мир да дојде кај мене, зашто со браќата го очекуваме.“**

**5.** Тука треба да се постигне рамнотежа. Од една страна духовното водство треба да се почитува, а од друга страна водачите не треба да „владеат над“ црквата – туку секогаш да ги упатуваат луѓето кон Големиот Пастир – Исус Христос. Ако нешто грешиме во однос на следењето на духовните водачи, тогаш да грешиме во тоа што го следиме нивното водство сè додека не наоѓаме ништо спротивно на Словото.

**Б. Одговорот на светиите еден спрема друг – стх. 12**

**1.** Покрај одговорот на светиите спрема пасторите, чест проблем е и одговорот на пасторите спрема луѓето или на еден спрема друг.

**2.** Тука Павле укажува на нешто важно во однос на Аполос**: „Што се однесува пак до братот Аполос, многу го храбрев да дојде кај вас со браќата, но не сакаше да дојде сега, а ќе дојде кога ќе има можност.“**

**3.** Во овој текст за Аполос, Павле покажува подготвеност да се биде тимски играч, а не диктатор или „господар“ над Божјиот народ – тој му дава слобода на Аполос да го бара Божјото лице самостојно и да прими насоки од Него.

**4.** Тој исто така покажува доверба во Аполос – односно, Павле бил сигурен дека тој **„ќе дојде кога ќе има можност.“**

**5.** Според тоа, духовните водачи мора да им даваат простор на другите да го бараат Божјото лице – на другите во службата како и на другите во црквата. Тој покажува дека верниците во Коринт треба исто така да си даваат простор еден на друг како и на духовните водачи.

|  |
| --- |
| „Клучните точки на моќно сведоштво“  1 Кор. 16:13-14  Strong's Concordance  Тема: Пред да можат да те слушаат, треба да бидеш.. |

**VII. МОЌТА НА ЦВРСТОТО СВЕДОШТВО – 16:13**

**А. Бидете внимателни: „Бдејте“**

**1.** Низ книгата на 1 Коринќаните, Павле зборува за различни проблеми кои постоеле во црквата во Коринт, а кои беа набројани на почетокот на нашето проучување.

**2.** Таков бил животот на верниците во Коринт – и на крајот од ова послание, тој дава 4 решенија за нивните проблеми. Тој започнува со **„Бдејте“** – веројатно се однесува на една од главните причини зошто црквата била толку подложна на разни грешки – тие биле невнимателни или рамнодушни кон различните нешта кои носеле пораз.

**Б. Бидете уверени: „Стојте цврсто во верата“**

**1.** Следниот проблем за кој зборува Павле е довербата која им била потребна на Коринќаните во однос на веродостојноста на нештата за кои биле поучувани.

**2.** Тој вели дека им го објавувал **„Евангелието, кое ви го проповедав, што вие го примивте и во кое стоите“** – 15:1.

**3.** Ние сме повикани да „се бориме сесрдно за верата која им е предадена на светиите еднаш за секогаш“ – Јуда 3, разбирајќи дека во Божјото Слово ни е дадено сè што ни е потребно за животот и побожноста – спореди со 2 Петар 1:3-4.

**В. Бидете активни: „Бидете мажествени“**

**1.** Тој ги повикува Коринќаните да дозволат нивната активност да биде израз на зрелост која треба да биде особина на оние кои се усовршуваат преку силата на Божјото Слово – **„бидете мажествени,“** стојте цврсто и не давајте му простор на непријателот.

**2.** Тука Павле се осврнува на потребата на Коринќаните да „растат“ во верата хранејќи се со Божјото Слово – 3:1-3.

**Г. Бидете утврдени: „Бидете силни“**

**1.** Последниот совет даден тука е Коринќаните да **„бидат силни“** – тоа се однесува на потребата да дејствуваат во силата на Господ, а не да зависат од сопствените природни способности.

**2.** Овој глагол е во пасивна форма – што значи дека тоа **не** е нешто што можат самите да го направат за себеси, туку е нешто што тие треба да му дозволат на Господ да го направи во нив – Ефешаните 3:16.

**3.** Специфичниот проблем во црквата во Коринт на којшто се однесува ова е проблемот на надежта во сопствените сили кој тие го манифестираа во 4:7-10 и против кој Павле ги предупредуваше во 10:12.

**VIII. ОСНОВАТА НА ЦВРСТОТО СВЕДОШТВО – 16:14**

**1.** Често пати оние кои се внимателни или будни можат да станат сомничави и цинични; оние кои се уверени можат да станат тврдоглави и догматични; оние кои се активни можат да станат груби и нечувствителни; а оние кои се утврдени можат да станат авторитативни.

**2.** Свесен за овие работи, Павле го насочува вниманието на Коринќаните назад кон глава 13 велејќи: **„Сè што правите правете со љубов!“**

**3.** Она што тој сака да го истакне е дека во сите ваши работи – во сè што правите или мислите – вашиот мотив нека биде љубовта.

|  |
| --- |
| „Вистинско заедништво“  1 Кор. 16:15-24  Strong's Concordance  Тема: Карактеристиките на вистинското заедништво можат јасно да се видат во победоносните и плодоносни верници. |

**IX. ПОСВЕТЕНОСТ НА СЛУЖБАТА – 16:15-16**

**А. Пример што треба да го следиме – стх. 15**

**1.** Сега кога Павле ја привршува оваа книга, тој се осврнува на еден поединец кој е јасен пример за она што тој верува дека треба да постои во секој верник – оној во кого е можно целосно заедништво – **„Ве молам браќа (знаете за Стефановиот дом, дека тој е првина од Ахаја...)“**- 1 Кор. 1:16.

**а.** Како **„првина“** – тие служеле како пример за она што Бог „ќе го прави“ во црквата.

**б.** Тие служат како прототип за она што сите верници во Коринт треба поединечно да го остварат.

**2.** Што е тоа во врска со нив што треба да го следиме**? „дека тие се посветија да им служат на светиите.“**

**а.** **„Се посветија“** е интензивна форма во грчкиот јазик, што покажува дека тие не биле однадвор присилени да му служат на Христовото тело, туку го правеле тоа по своја иницијатива.

**б.** Во некои преводи на Библијата преведувачите го избрале изразот **„се одадоа“** за да го опишат карактерот на Стефановиот дом – односно, дека тие постојано им служеле на **„светиите.“**

**3.** Овие луѓе биле такви кои што кога ќе виделе потреба, не трчале кај некој за да му речат „некој треба да го направи ова или она“ – туку едноставно го правеле тоа самите.

**Б. Поттикнување што треба да го извршуваме – стх. 16**

**1.** Во светлина на сведоштвото за нивната посветеност и служба, Павле нè поттикнува: **„покорувајте им се и вие на таквите** (за кои се зборуваше во стиховите 13-14**), и на секој што помага во делото и што работи.“**

**2.** За да може црквата да ужива во вистинско заедништво, треба да ги почитуваме оние кои вредно Му служат на Господ и да го следиме нивното водство.

**3.** Павле им се спротивставува на верниците кои не биле вклучени во службата и им наложува да се угледаат на оние кои јасно ја покажале својата преданост на Христос преку нивната служба.

**4.** Останатите се повикани да им бидат „покорни“ на своите водачи.

**X. СЛУЖЕТЕ ЗАЕДНО – 16:17-18**

**А. Придобивката од пријателството – стх. 17-18а**

**1.** Павле потоа коментира за огромната придобивка што тој ја имал од заедништвото со некои од луѓето во Коринт кои дошле да го посетат. Веројатно, тие го донеле писмото спомнато во 1 Кор. 7:1 и останале со Павле додека го пишувал ова послание.

**2.** Тој вели: **„Се радувам на доаѓањето на Стефан, на Фортунат и на Ахаик, бидејќи тие го надоместија вашето отсуство и затоа што го освежија и мојот и вашиот дух.“**

**3.** Како тие го постигнале тоа? – Едноставно со тоа што биле со Павле, правејќи му друштво.

**Б. Почитувањето кое произлегува од пријателството – стх. 18б**

**1.** Павле, гледајќи ја подготвеноста на Стефан и неговите пријатели да служат и да му прават друштво, вели: **„Затоа почитувајте ги таквите.“ „Почитувајте“** – ја носи идејата на тоа да имаме целосна доверба во нешто; да видиме нешто какво што тоа навистина е.

**2.** Во суштина, Павле ги повикува Коринќаните да им дозволат на побожните луѓе во црквата да водат.

**XI. БИДЕТЕ ДРУЖЕЉУБИВИ – 16:19-20**

**А. Топлината на отворениот дом – стх. 19**

**1.** Тој вели: **„Ве поздравуваат црквите од Азија. Многу поздрави во Господ ви испраќаат, Акила и Прискила со црквата што е во нејзиниот дом.“**

**2.** Овој побожен пар **„Акила и Прискила“** претставуваат извонреден пример за луѓе кои го отвориле својот дом за службата – природен резултат од поседувањето љубов за браќата која произлегува од љубовта за Христос.

**Б. Сведоштвото на отворените раце – стх. 20**

**1. „Ве поздравуваат сите браќа. Поздравете се еден со друг со свет целив.“** – ова покажува дека не постоеле нешта кои го спречувале целосното заедништво.

**2. „Ве поздравуваат сите браќа“** – ова покажува дека всушност не постојат туѓинци во Христовото тело – дека постои непосредна и многу длабока врска која постои меѓу верниците од кое било место.

**3.** Според тоа, Павле тука зборува за спонтаното и искреното изразување на братската љубов која треба да постои меѓу оние кои се откупени со Христовата крв.

**XII. ЗАРАДИ ЉУБОВТА КОН ИСУС – 16:21-24**

**А. Објавување на осудата – стх. 21-22**

**1.** Павле сега самиот го зема „пенкалото“ за да го доврши писмото пишувајќи го својот личен поздрав: **„Ве поздравувам своерачно, јас Павле.“**

**2.** Откако го заврши тоа, тој продолжуваа и го осудува секој оној кој нема таква љубов за личноста на Исус Христос за каква што тој пишуваше погоре – **„Кој не Го љуби Господ нека биде проклет. Мараната!**

**3.** **„[Љубовта за] Господ“** која се спомнува тука не се однесува на „**агапе**“ љубовта, туку на братољубието – „нежната љубов“ која треба да постои во нашето срце за Господ.

**4.** Ако некој ја нема дури ни оваа помала љубов за Господ, тогаш тој сигурно ја нема ниту возвишената љубов за Христос и затоа нема дел од Него – тој **„нека биде проклет.“**

**5.** Потоа Павле вели: **„Мараната“** – арамејски израз што значи: „О Господе, дојди!“

**Б. Потврдување на Божјиот благослов – стх. 23-24**

Меѓутоа, во име на верниците во Коринт, Павле Го моли Бог да ги благослови: **„Благодатта на Господ Исус нека биде со вас.“** – барање кое ќе ѝ даде сила на црквата која ѝ е потребна за да се исчисти од различните духовни проблеми кои ја измачувале.

**ВТОРА КОРИНЌАНИТЕ**

This outline of 2 Corinthians was originally furnished to me by Pastor Louis Ruales.   
From the information presented, I am confident that the material which follows is from the Preacher’s Outline Sermon Bible distributed by NavPress. The material here is not presented in its complete original form but has been modified to fit our study needs.

**I. ВОВЕД**

**А. АВТОР: Апостол Павле**

**Б. ДАТУМ**: 56-57 н.е. Постојат показатели дека ова Послание е напишано веднаш откако Павле слушнал за покајанието на црквата (2 Кор. 2:13; 7:2-16). Писмото веројатно е напишано во провинцијата Македонија, поточно од градот Филипи.

**В. ЗА КОГО Е НАПИШАНО**: Божјата црква во Коринт, „заедно со сите светии кои се во Ахаја“ (2 Кор. 1:1).

**Г. ЦЕЛ**: Павле го пишува ова послание заради три причини:

**1.** За да ги одбрани чистотата на својот живот и авторитетот на својата служба.

**2.** За да сруши лажните обвинувања против него со последен удар, и за да ја утврди црквата во Евангелието.

**3.** За да ја охрабри црквата да ја заврши својата посебна мисија кај сиромашните светии во Ерусалим и Јудеја.

**II. ПОСЕБНИ КАРАКТЕРИСТИКИ:**

Постоела една посебна личност во коринтската црква која особено го жалостела Павле. Оваа личност очигледно се соочила со Павле за време на неговата кратка и мачна посета на Коринт. Оваа фракционерска личност го клеветела Павле и неговиот карактер незамисливо. Тоа влијаело врз коринтската црква како целина – толку трагично (2 Кор. 2:5-6) – што се формирале неколку групи против Павле. Самиот Павле бил нападнат, како и неговиот карактер и неговото право и авторитет како служител на Евангелието.

Обвинувањата и нивната сериозност и суровост биле закана за службата на Павле. Поради тоа, Павле бил присилен да го напише ова „строго писмо“ упатено на коринтската црква.

**КРАТОК ПРЕГЛЕД – 2 КОРИНЌАНИТЕ**

**III. БОГОТ НА ПАВЛЕ, 1:1-11**

**A.** Бог и Неговиот народ, 1:1-2

**Б.** Бог и страдањето, 1:3-11

**IV. ЛИЧНАТА ОДБРАНА НА ПАВЛЕ, 1:12-2:11**

**А.** Павле им се спротивставува на обвиненијата против него: Служителот им одговара на своите напаѓачи, 1:12-22

**Б.** Причините на Павле зошто ја одложил посетата на црквата: Кога служителот е нападнат, 1:23-2:4

**В.** Начинот на кој Павле се однесува спрема напаѓачите: Дисциплина и простување во црквата, 2:5-11

**V. ОПИС НА СЛУЖБАТА, 2:12-7:16**

**А.** Службата: Краток преглед, 2:12-17

**Б.** Службата: Нејзините препораки, 3:1-5

В. Службата: Новиот Завет, 3:6-18

**Г.** Службата: Нејзините барања, 4:1-6

**Д.** Службата: Нејзиниот издржлив и истраен дух, 4:7-18

**Ѓ.** Службата: Нејзината надеж и увереност во вечниот дом, 5:1-10

**Е.** Службата: Нејзините убедливи мотиви, 5:11-16

**Ж.** Службата: Нејзината порака, 5:17-6:2

**З.** Службата: Нејзиниот повик за постојаност и истрајност, 6:3-10

**Ѕ.** Службата: Нејзиниот повик за издвојување и осветување, 6:11-7:1

**И.** Службата: Нејзиниот крај – Пробудување што преобразува, 7:2-16

**VI. СЛУЖБАТА И СОБИРАЊЕТО ПОМОШ, 8-1:9-15**

**А.** Предизвикот да даваме, 8:1-15

**Б.** Луѓето кои управуваат со доброволните прилози, 8:16-24

**В.** Дарителите кои Му се угодни на Бог, 9:1-7

**Г.** Мотивите за великодушното и пожртвуваното давање, 9:8-15

**VII. ОДГОВОРОТ НА СЛУЖИТЕЛОТ ДО НЕГОВИТЕ КРИТИЧАРИ, 10:1-13:14**

**А.** Служителот: Неговата борба и оружје, 10:1-6

**Б.** Служителот: Неговото право да биде прифатен, 10:7-18

**В.** Служителот: Неговото предупредување против заблудите, 11:1-15

**Г.** Служителот: Неговата пофалба и скапоцен труд, 11:16-33

**Д.** Служителот: Неговите духовни искуства, 12:1-10

**Ѓ.** Служителот: Неговото однесување пред црквата, 12:11-21

**Е.** Служителот: Неговото последно предупредување, молитва, предизвик и благослов, 13:1-14

**2 КОРИНЌАНИТЕ**

**VIII. БОГОТ НА ПАВЛЕ 1:1-11**

**А. Бог и Неговиот народ,**

**1:1-2 – Вовед:** ова е воведот во второто послание на Павле до Коринќаните.

**1. (1:1)** Повикот на служителите: Бог е изворот на повикот на верникот. Павле вели дека е „апостол...преку Божјата волја.“ Павле вели дека тој е повикан од Бог да Му служи на Бог. Тој е поставен од Бог да биде Божји гласник. Тој е избран од Бог за да работи за Бог. Бог е изворот на неговиот повик и на неговата позиција. Неговото животно дело не е поради луѓето; тоа дури не е ниту по негов сопствен избор. Тоа е само поради Бог.

Обрни внимание дека првото нешто што Павле го прави е тоа што го нагласува своето апостолство. Некои од коринтските верници се сомневале во Божјиот повик за Павле и го негирале (2 Кор. 1:21; 3:1, 5-6; 10:10; спореди со 1 Кор. 9:1-2).

**2. (1:1) Братољубие:** Бог е изворот на братољубието меѓу верниците. Павле го нарекува Тимотеј „братот,“ што значи дека тој бил брат во Христос. Тимотеј бил млад човек кој се обратил кон Господ на многу рана возраст. Павле го почувствувал Божјиот повик врз животот на Тимотеј, па затоа го охрабрувал да го посвети својот живот на службата. Тимотеј тоа и го правел, служел заедно со Павле низ целиот римски свет. (Обрни внимание дека Тимотеј е со Павле во областа Македонија (веројатно во градот Филипи) додека Павле го пишува ова послание до Коринќаните. Очигледно Тимотеј штотуку се вратил од мисионерското патување кое Павле го спомнува во првото послание до Коринќаните. Павле вели дека Тимотеј е на мисионерско патување отворајќи го својот пат до Кор. (1 Кор. 4:17), но тој исто така вели дека постои можност Тимотеј да не е во можност да ја продолжи својата мисија дури до Коринт (1 Кор. 16:10). Не знаеме дали Тимотеј стигнал до Коринт или не.

Идејата е следната: Божјиот гласник, без оглед на тоа колку е голем неговиот повик или службата, не е подобар или супериорен на другите верници. Размисли малку за Павле, кој бил тој и колку била голема неговата служба. Неговиот повик и неговата служба заслужувале почит, но тие не го правеле супериорна личност. Тој Му служел на Бог не затоа што бил подобар човек, туку затоа што Бог има работал која требала да се изврши, и поради Неговата суверена милост Бог го повикал Павле да ја извршува.

**3. (1:1): Црквата**: Бог е изворот на црквата и на сите светии или верници. Обрни внимание дека Павле не ѝ пишува само на црквата во Коринт, туку и на сите други цркви во Ахаја. Тој знаел дека неговото пишување ќе им помогне на сите цркви, па затоа сакал писмото да помине кај сите нив.

**4. (1:2) Благодат – Мир:** Бог е изворот на благодатта и мирот

**Б. Бог и страдањето, 1:3-11**

**Вовед**: страдањето отсекогаш претставувало проблем за човекот. Тоа може да биде болест, незгода, невола, искушение, злоупотреба, смрт – без оглед на тоа какво е страдањето, секој што страда се прашува: “Зошто јас? Зошто морам да страдам од оваа несреќа?“

**(1:3) Страдање – Милосрдност – Утеха – Природата на Бог**: Бог е Таткото на милосрдноста и Бог на секоја утеха.

**1.** Зборот **„милосрдност“** (oiktirmon) значи сочувство, сожалување и милост. Тоа значи кога ќе ги погледнеме луѓето во потреба да имаме сочувство и милост спрема нив.

**a.** Обрни внимание дека Бог не е Бог на милосрдноста, туку Татко на милосрдноста. Самата Негова природа и Неговото однесување спрема нас е како Татко, а не како Бог. Тој е нашиот Татко, Татко кој е милостив и сочувствителен, и кој ги излева Својата милосрдност и сочувство врз нас.

**б.** Во некои преводи зборот милосрдност е во множина. Бог не ја покажува својата милосрдност само еднаш, не само понекогаш. Бог постојано ја излева својата милост врз нас (Римјаните 12:1; Филипјаните 2:1; Колошаните 3:12; Евреите 10:28).

**2.** Зборот **„утеха“** (paraklesos) значи да бидеш покрај некого; да му олесниш и да го поткрепиш; да го утешиш и да го охрабриш. Но секогаш постои и скриено значење на зборот. Тој укажува и на сила, оспособување и доверба.

**3.** Таа го утешува и ослободува човекот, но во исто време и го зајакнува. Таа го поттикнува човекот да оди и да се соочи со светот. Обрни внимание дека овој збор е употребен десет пати во 2 Коринќаните1:3-7.

* Обрни внимание дека зборот утеха (paraklesos) е истиот збор кој е употребен за Светиот Дух (paraklete). Христос го нарече Светиот Дух Утешител.

**(1-4) Страдање – Болка – Искушенија - Неволи – Утеха:** Бог го утешува оној што страда за да може тој да биде сведоштво за другите што страдаат.

**1.** Зборот „невола“ (thlipsei) значи да бидеш прекумерно оптоварен; да бидеш притиснат и скршен. Тоа е слика на товарен добиток кој е згмечен под товар кој е претежок. Тоа е слика на човек кој има голема тежина на своите гради која го притиска и гмечи до точка која прави да чувствува дека ќе умре.

**2.** Обрни внимание на зборовите „нè“ и „секоја наша невола.“ Павле не зборува само за своите маки и неволи, туку и за нашите. Бог сите нè утешува – сите верници. Тој нема миленици; Неговата милосрдност и утеха се за секого.

**3.** И обрни внимание: Тој нè утешува во „секоја,“ а не само во некоја наша невола или страдање. Ние не мора самите да се справуваме со ниту едно единствено искушение или момент на страдање. Неговиот Дух, скапоцениот Свет Дух, е токму тука со нас за да нè утешува во секоја наша невола. Тој го прави тоа за да можеме и ние да ги утешуваме другите во нивното страдање.

**(1:5)** Страдање – Искушенија – Утеха: Бог дава утеха која е во иста мера како и страдањето. Обрни внимание дека страдањата што се нагласени се „Христовите страдања,“ односно, страдањата кои ги понесе Самиот Христос. Какви се страдањата кои ги понесе Христос? Многу едноставно, Христос ги понесе сите страдања што можат да се замислат, дури и смртните страдања. Тој мораше да ја искуси секоја ситуација, состојба и искушение на човекот за да стане Совршениот Утешител или Спасител. Поради таа причина, Тој ги искуси сите можни најпонижувачки искуства. Тој ги искуси следниве искуства...

а. се роди од невенчана мајка (Матеј 1:18-19).

б. се роди во штала, во најлошите услови (Лука 2:7).

в. им се роди на сиромашни родители (Лука 2:24).

г. Неговиот живот беше под закана кога беше бебе (Матеј 2:13).

д. беше причина за неискажлива тага (Матеј 2:16).

ѓ. мораше да биде преместуван и преселуван како бебе (Матеј 2:13).

е. растеше во презрено место, Назарет (Лука 2:39).

ж. Неговиот татко почина додека Тој беше млад (Матеј 13:53-58, не се спомнува Јосиф, а тоа најверојатно значи дека тој веќе бил починат).

з. мораше да ги издржува Својата мајка и браќа и сестри (Матеј 13:53-58).

ѕ. немаше дом, па дури ни место каде да ја стави главата (Матеј 8:20; Лука 9:58).

и. религиозните луѓе Го мразеа и Му се спротивставуваа (Марко 14:1-2).

ј. беше обвинет дека не е при себеси (Марко 3:21).

к. беше обвинет дека е опседнат од демон (Марко 3:22).

л. Неговото сопствено семејство Му се спротивставуваше (Марко 3:31-32).

љ. слушателите Го отфрлаа, Го мразеа и Му се спротивставуваа (Матеј 13:53-58; Лука 4:28-29).

м. беше изневерен од близок пријател (Марко 14:10-11, 18).

н. сите Неговите пријатели Го оставија сам, Го отфрлија и се одрекоа од Него (Марко 14:50).

њ. беше суден пред врховниот суд во земјата за предавство (Јован 18:33).

о. беше тепан толку многу што не можеше да биде препознаен.

п. умре на немилосрден крст.

**(1:6-7)** **Страдање – Искушенија – Утеха**: Бог ги употребува страдањата за да ги поттикне другите верници. Човекот кој страда често станува егоцентричен и почнува да тагува за себеси. Понекогаш тој чувствува самосожалување и апатија и сака посебно внимание. Тој дури може да стане и огорчен. Верникот не смее никогаш да дозволи да се случи тоа. Токму за тоа зборуваат овие два стиха. Обрни внимание дека и неволите и утехата имаат иста цел. Бог ги употребува и страдањата и утехата за да поттикне четири нешта кај другите верници.

**1.** Бог ги употребува страдањата за да поттикне утеха кај другите што страдаат.

**2.** Бог ги употребува страдањата за да поттикне спасение. Човек не може да Му верува на Бог денес, а утре да не Му верува. Човек не може да Го благословува Бог кога работите одат добро, а да Го колне Бог кога работите одат лошо. Човек кој вистински верува во Бог има доверба во Него без оглед на околностите. Тој продолжува со Бог низ животот...

**3.** Бог ги употребува страдањата за да поттикне истрајност. Многу едноставно, кога страдаме и кога Му дозволуваме на Бог да нè утеши, другите се охрабруваат за да истраат во своите страдања.

**4.** Бог ги употребува страдањата за да поттикне споделување меѓу верниците. Верниците кои страдаат не треба да станат егоцентрични, огорчени, обесхрабрени, рамнодушни, ниту пак треба да почнат да негодуваат. Тие треба да Му дозволат на Бог да ги утеши. Бог очекува од нас да страдаме со вистински став, и да Му дозволиме да ја сподели Својата утеха со нас. Како може некој да ја споделува Божјата утеха освен ако самиот страдал и ја искусил утехата од Бог?

**(1:8-10) Страдање – Искушенија – Утеха:** Бог ги употребува страдањата за да нè научи на доверба. Бог дозволува големи страдања. Тој дозволи Павле, кој веројатно беше најголемиот мисионер на сите времиња, да искусува големи страдања повторно и повторно. За какво страдање се зборува во овие стихови? Не знаеме. За тоа не е кажано ништо на ниедно место во Словото.

Она што треба да го знаеме е дека Бог дозволил Павле да страда од некоја голема невола. И обрни внимание на интензитетот на неволата: „бевме оптоварени [притиснати, згмечени под многу тежок товар]“...

* преку секоја мера.
* над нашите сили.
* не се надевавме ни да го запазиме својот живот.
* во себе ја носиме смртната пресуда (чувствуваме дека ќе умреме).

Зошто Бог дозволува Неговиот мил слуга да страда на таков начин, особено кога тој е толку добар слуга, слуга кој толку верно работи за Бог? Постојат две примарни причини.

**1.** Обрни внимание дека Бог е наречен **„Бог, Кој ги воскреснува мртвите.“** Едно нешто што човек треба да го научи е дека тој не може да се спаси самиот себеси; тој не може сам да се воскресне од мртвите. Само Бог може да го спаси човекот и да го воскресне и да му даде вечен живот. Страдањето го учи човекот дека тој не може да се спаси самиот себеси. Ако сака да биде спасен, мора да Му верува на Бог. Затоа, страдањето го учи човекот дека тој не е независен. Тој мора да ги има Божјото присуство и помош ако сака да ги победи страдањата на овој свет – страдањата кои на крајот завршуваат со смртното страдање.

**2.** Бог дозволува страдањата да нè научат на секојдневна доверба дека ќе бидеме избавени. Обрни внимание: Павле вели дека Бог продолжува да го избавува од неволите во животот и дека тој и понатаму ќе Му верува на Бог дека ќе го избавува. Суштината е дека мора да Му веруваме на Бог секојдневно, да Му веруваме дека ќе не избавува од секојдневните неволи.

**(1:11) Страдање – Искушенија –Утеха:** Бог ги употребува страдањата за да нè научи на молитва и благодарност. Молитвите на верниците ни „помагаат“ нам. Павле дефинитивно вели дека молитвите на другите му помогнале нему. Молитвата Го поттикнува Бог да дејствува во наша полза и да нè избавува од нашите страдања. А кога сме зајакнати и избавени, сите Го слават Бог. Застапничката молитва, молитвата за другите, дејствува. Бог ги слуша и одговара на молитвите, а ги слуша и одговара и на нашите молитви за другите. Токму тоа е причината зошто Словото толку многу ја нагласува застапничката молитва.

„Исповедајте си ги гревовите еден на друг и молете се еден за друг, за да оздравите. Делотворната молитва на праведникот има голема сила“ **(Јаков 5:16).**

**IX. ЛИЧНАТА ОДБРАНА НА ПАВЛЕ, 1:12-2:11**

**А. Павле им се спротивставува на обвиненијата против него: Служителот им одговара на своите напаѓачи, 1:12-22**

**(1:12-22) Обвинувањата против Павле:** Павле бил критикуван со една бесконечна листа на обвиненија. Овие критики или обвиненија, кои го поттикнале пишувањето на ова послание, се наоѓаат првенствено во следниве стихови.

**1.** 2 Кор. 1:12-22. Обвиненијата биле:

**a.** Несвето и несоодветно однесување (2 Кор. 1:12).

**б.** Скриени и себични мотиви (2 Кор. 1:13; спореди со 2 Кор. 3:12).

**в.** Променлив и нерешителен (2 Кор. 1:15).

**г.** Непостојан во својата порака и во проповедањето (2 Кор. 1:18; спореди со 2 Кор. 6:3).

**д.** Слаб и колеблив во верата (2 Кор. 1:21).

**ѓ.** Не е помазан за службата (2 Кор. 1:21; спореди со 2 Кор. 3:5).

**2.** 2 Кор. 3:1. Обвинението било дека тој се воздига себеси и дека нема препораки.

**3.** 2 Кор. 4:1-2. Обвиненијата биле:

а. Понекогаш е малодушен и плашлив.

б. Прави некои срамни, нечесни и скандалозни работи.

в. Оди мамејќи ги луѓето.

г. Погрешно управува со Божјото Слово.

**4.** 2 Кор. 5:12-15. Обвинението било дека Павле не е при себеси, дека е луд, безумен.

**5.** 2 Кор. 7:2. Обвиненијата биле:

а. Ги навредува луѓето; се однесува со нив неправедно.

б. Ги расипува, ги повредува и ги уништува луѓето.

в. Ги мами, ги лаже и краде од луѓето.

**6.** 2 Кор. 10:1-13. Обвиненијата биле:

а. Оди според телото (неспасен или телесен) (2 Кор. 10:1-2).

б. Тој е плашливец (2 Кор. 10:1-2, спореди со 2 Кор. 11:32).

в. Не е Христов (2 Кор. 10:7).

г. Тврди дека има власт која всушност не му е дадена (2 Кор. 10:8).

д. Изгледа немоќно (2 Кор. 10:10).

ѓ. Слабо се изразува (2 Кор. 10:10; спореди со 2 Кор. 11:6).

е. Ја злоупотребува својата власт (2 Кор. 1:13).

**7.** 2 Кор. 12:11-18. Обвиненијата биле:

а. Не е апостол (2 Кор. 1:11).

б. Му штети на угледот на црквата (2 Кор. 1:13)

в. Зема пари преку посредници (2 Кор. 12:17-18, спореди со 2 Кор. 8:20-22; 2 Кор. 12:13-18).

**(1:12) Совест – Животот на верникот:** Павле имал чиста совест. Тој не бил воден од нечиста совест, ниту пак бил измачуван од вина. Сведоштвото на совеста на Павле било сведоштво за чистота.

**1.** Павле живеел живот на **едноставност** (aploteti), што значи дека имал решителен ум, ум кој е насочен кон Бог и кој е непоколеблив. Тоа е спротивно на дволичност, односно на двоен ум или однесување. Тоа значи дека не бил расеан или збунет, и дека не бил колеблив. Тоа значи дека неговиот живот бил насочен кон Бог и дека така и останало. Тоа значи дека тој бил решен да Го следи Бог во сета можна едноставност и решителност и дека тоа и го правел.

**2.** Павле живеел живот на **„побожна искреност“** (eilikrineia theou) што значи чистота. Тоа значи чистото кое се протресува или сее низ сито. Тоа значи чистото кое се покажува неизвалкано и без дамка кога се испитува на сончева светлина. Павле вели дека е чист, неизвалкан, непорочен во своето однесување. Павле го употребува овој збор само уште еднаш во 1 Кор. 5:8.

**3.** Павле **живеел по Божјата благодат**, а не во телесна мудрост. „Телесна мудрост“ значи човечка, природна, корумпирана мудрост. Тоа е природното размислување на човековиот ум. Павле вели дека тој не го употребува своето расудување...

Она што Павле го правел е тоа што го насочувал својот ум кон Божјата благодат. Благодат значи прекрасната Божја благонаклоност која нè спаси и која ни покажува како да живееме. Божјата благодат не само што ни го даде пишаното Божјо Слово за да ни каже како да живееме, туку ни Го даде и Исус Христос за да ни покаже како да живееме со чиста совест. Самиот Исус Христос е Божјиот дар, Божјата благодат за светот.

**Суштината е ова:** Павле живееше по Божјата благодат, преку Исус Христос. Тој ги насочи својот ум и својот живот кон Исус Христос, а не кон некои правила и принципи измислени од неговиот сопствен телесен ум. Тој Му ги даде своето срце и својот живот на Христос; затоа, Бог му ги прости гревовите и ја отстрани неговата вина. Затоа, тој имаше чиста совест.

**(1:13-14) Посланијата на Павле– Службата:** Павле не пишувал со скриени и измамнички мотиви. Некои во црквата велеле дека првото послание на Павле (1 Коринќаните) било полно со измама: дека тој всушност не верувал и не живеел според нештата кои ги напишал, дека пишувајќи за духовните работи тој само се обидувал да звучи побожно и да си ја обезбеди издршката од црквата. Одговорот на Павле е двократен.

**1.** Тој го мислел и го живеел токму она што го напишал: сето она што го напишал и само тоа што го напишал – ниту повеќе, ниту помалку. Тој бил целосно искрен, и она што го напишал е вистината.

**2.** Тој имал само еден мотив: да се радува во Христовиот ден. Коринќаните го прифатиле неговото сведоштво во минатото и се радувале во него, како што се радувал и тој во нивното сведоштво. Неговиот единствен мотив бил да пишува и да живее на таков начин што тој и Божјиот народ ќе можат да се радуваат во денот на Господ Исус.

**(1:15-17) Службата на Павле:** Павле не бил непостојан и нерешителен во своите планови. Приказната што стои зад ова е мошне интересна. Павле ги променил своите планови, и на тој начин се отворил себеси за обвинението дека е нерешителен. Што точно се случило не е познато. Една можност е следната.

**1.** Павле го напишал 1 Коринќаните, кажувајќи им на Коринќаните кога ќе се враќа назад во Македонија (1 Кор. 16:5).

**2.** Подоцна тој ги спомнува плановите тука – дека ќе ги посети кога ќе оди за Македонија и кога ќе се враќа – и на тој начин ќе ги посети два пати (2 Кор. 1:15-16).

**3.** Но не го сторил ни едното ни другото; затоа, некои во црквата велеле дека не можат да му веруваат на Павле; дека тој давал ветувања кои не ги исполнувал; дека бил нерешителен, непостојан и несериозен; дека не можат да му веруваат дека ќе се држи до своите зборови „да, да“ или „не, не.“

**(1:18-20) Обвинувањата против Павле:** Павле не бил непостојан во својата порака и во проповедањето. Некои во црквата велеле дека не можат да веруваат во зборовите на Павле, дека не можат да веруваат во она што тој го проповедал и поучувал. Ако човек се однесува толку несериозно спрема она што го зборува, како може да му веруваме во што било што ќе го каже? Како можеме да бидеме сигурни дека Бог му го открил Својот Збор на Павле?

Категорично, Павле тврди дека неговите зборови не се зборови на некој што е нерешителен, ниту пак се непостојани. Обрни внимание колку категорично Павле им одговара на оние кои му се спротивставувале: „Како што е Бог верен, така е и она што го проповедам: моите зборови не се зборови на некој што е нерешителен, не се да и не; ниту пак сум рекол дека нешто е правилно, за потоа да се свртам и да кажам ова е погрешно. Не проповедав едно, а потоа друго.“ Павле дава две моќни причини зошто проповедал со силни тврдења и авторитет, две причини зошто инсистирал дека она што го проповедал и го поучувал е вистината.

**1.** Божјиот Син, Исус Христос, не бил нерешителен и непостојан. Тој бил апсолутната вистина; затоа, Тој морал да каже „да“ – односно, ништо друго освен вистината. Божјиот Син немал ништо заедничко со несигурноста и непостојаноста, ниту пак со неверодостојноста и непровереноста. Она што Тој го проповедал и поучувал мора да била вистината.

**2.** Сите Божји ветувања се сигурни и вистинити во Христос.

**Суштината е ова:** Проповедањето на Павле, Тимотеј и Сила пред Коринќаните не беше неверодостојно. Тоа е сигурно. Тоа е вистината која доаѓа од самите зборови на Божјиот Син. Самите зборови и вистината на Божјиот Син, на Исус Христос, им беше пренесено на Коринќаните преку Павле и другите апостоли. Проповедањето и поучувањето и на Христос и на Павле се „Да! Божјите ветувања во Христос се вистинити.“ И „Амин! Да, навистина.“

**(1:21-22) Службата на Павле:** Павле бил во Христос и бил помазан колку и другите. Зборот „нè“ се однесува првенствено на Павле. Тој се споредува себеси со Коринќаните, а исто така ги вклучува и оние кои му се спротивставувале. Павле јасно вели дека истиот Бог кој дејствувал во Коринќаните исто така дејствувал и во него. Обрни внимание на четирите прекрасни нешта кои Бог ги прави за верниците.

**1.** Бог ги „**утврдува**“ (bebaion) верниците. Зборот значи да потврдува, да ги зацврстува, да ги прави непоколебливи и постојани.

**2.** Бог ги „**помазува**“ верниците: зборот значи да бидат осветени и квалификувани за службата.

**3.** Бог ги „**запечатува**“ (sphragizo) верниците. Зборот значи да означи, или да стави печат врз. Бог го става Својот печат, Неговиот знак врз верниците.

**4.** Бог го дава **„Духот“** во срцата на верниците „како залог“. Зборот „залог“ (arrobon) значи гаранција, обезбедување, депозит, плаќање. Тоа е првата рата платена за одреден предмет која гарантира дека и остатокот ќе биде платен. Тоа е вереничкиот прстен кој го гарантира бракот. Бог Го даде Светиот Дух како гаранција за вечниот живот. Светиот Дух е авансно плаќање, аванс за Неговите ветувања дадени на верниците.

**X. ПРИЧИНИТЕ НА ПАВЛЕ ЗОШТО ЈА ОДЛОЖИЛ ПОСЕТАТА НА ЦРКВАТА: КОГА СЛУЖИТЕЛОТ Е НАПАДНАТ,**

**(1:23-2:4)** **Вовед:** Што треба да прави служителот кога е нападнат од некоја личност во црквата?

**(1:23-24) Служителот – Службата на Павле**: за служителот било најдобро да ја поштеди прачката на дисциплината. Некои во коринтската црква го напаѓале Павле, обвинувајќи го за секакви можни слабости и маани. Некои во црквата дури станале и корумпирани, морално и доктринарно – живееле во грев и поучувале нешта спротивни на Божјото Слово.

**Идејата е следната:** Павле сметал дека е најдобро да не биде со црквата среде таквата контроверзност и корумпираност. Затоа, ги променил своите планови: не отишол кај нив како што планирал на почетокот. Обрни внимание зошто: доколку отишол кај нив, ќе било потребно да ја носи со себе прачката на дисциплината сè додека се тие корумпирани. Како Божји служител, тој имал духовна власт врз нивната благосостојба; затоа, би бил принуден да се справи со нивниот грев и со нивниот срам.

Но обрни внимание на една суштествена работа: кога зборува за неговата власт, тој не сака да каже дека...

* господари со нивната вера.
* има власт на тиранин.
* го контролира нивниот духовен живот.
* го диктира и владее со нивното однесување.

Она што сакал да каже е ова: кога ќе дојде кај нив, тој сака да може да им служи, да бидат како што вели „соработници за ваша радост.“ Ова едноставно значи дека неговата задача како служител била:

* да биде помошник.
* да соработува со нив.
* да им се придружи во нивните напори да растат.
* да им помогне да ја исполнат својата радост во Христос.

Обрни внимание што вели Павле: **„Во верата вие стоите цврсто.“** Тие не стоеле цврсто поради него, туку поради нивната вера во Христос. Павле немал сопствена моќ да ги натера луѓето да веруваат во Христос, ниту пак можел да направи луѓето да стојат цврсто во Христос; тој можел само да им помогне. Тие морале самите да се потрудат да ја исполнат радоста на животот.

**Повторно, идејата е следната:** Павле сметал дека е најдобро да не биде со црквата, бидејќи тие не стоеле цврсто во Христос. Тие биле потонати во препирки во врска со него и во грев пред Бог. Доколку дошол кај нив, ќе морал да ги дисциплинира, а не да им служи. Тогаш не би бил во можност да им помогне во нивниот растеж во Христос, не додека не биле подготвени да ја бараат радоста на животот во Христос.

**(2:1) Служителот – Службата на Павле, Патувањата во Коринт:** најдобро било служителот да не биде причина за болка. Обрни внимание на зборовите на Павле: **„Но во себеси решив да не доаѓам кај вас пак во жал.“** Ова сигурно не се однесува на првата посета на Павле во Коринт, бидејќи неговата прва посета не завршила со неуспех и отфрлање. Кога Павле за прв пат си заминал од Коринт, бил исполнет со радост поради големиот успех што Бог им го дал. Затоа, сигурно е дека тој зборува за некоја друга посета кога црквата го отфрлила и го ранила неговото срце, предизвикувајќи голема тага.

Обрни внимание исто така и на реченицата во 2 Кор. 1:23**: „не дојдов повеќе** [ouketi elthon] **во Коринт.“** Ова, исто така, укажува на тоа дека Павле направил кратка посета на Коринт откако го напишал првото послание, посета која резултирала со тоа што луѓето го отфрлиле и го раниле неговото срце. (Идејата е силна: Павле ги љубел и се грижел за луѓето и за нивната црква; тој едноставно не сакал да биде причина за повеќе болка; затоа, останал подалеку.)

**(2:2) Служителот – Службата на Павле**: најдобро било служителот да не влегува во конфликт со оние кои ги љуби. Многу едноставно, доколку Павле се врател во црквата, неговото присуство само ќе предизвикало болка, а не радост.

**(2:1) Служителот – Службата на Павле:** најдобро било служителот да не биде напаѓан и повредуван повторно и повторно. Павле копнеел да служи, а не да се расправа и да гледа грев околу него, а најмалку во црквата. Затоа, тој напишал писмо поттикнувајќи ја црквата да го стави Господ на прво место и да престане да се расправа. Писмото кое го напишал е предмет на дискусија на следниот стих. Неговата идеја во овој стих е трагична; доколку дошол кај нив, ќе бил отфрлен и повреден исто колку и претходниот пат. Оние кои би требале да му донесат радост, само би го нападнале и повторно би го критикувале. А тој не би можел да поднесе повторно да биде повреден и нажален поради нивното отфрлање. Не би можел да поднесе повторно да биде причина за расправии и немир.

**(2:4) Служителот – Службата на Павле:** најдобро било служителот да напише силна молба. Павле решил да им напише на Коринќаните пред да се врати кај нив. Неговото срце било скршено; тој не би можел повторно да се соочи со нив и да помине низ истата болка и истите препирки. Зборовите „голема мака и тешкотија“ значат голема болка и жалост, неверојатна болка и повреда, скршено срце и потиштеност.

* Обрни внимание дека Павле пролеал многу солзи за оваа ситуација.

**XI. Начинот на кој Павле се однесува спрема напаѓачите: Дисциплина и простување во црквата, 2:5-11**

**(2:5) Дисциплина во црквата – поделби:** во црквата имало престапник, некој кој предизвикувал жалост кај целата црква. Некои толкувачи веруваат дека престапникот бил неморалниот човек за кој се зборува во 1 Кор. 5. Други сметаат дека тој бил водачот на оние кои му се спротивставувале на Павле. Не е неопходно да знаеме кој бил престапникот за да го разбереме овој дел; меѓутоа, тежината на стиховите укажува на тоа дека овој престапник бил водачот на оние кои му се спротивставувале на Павле. Како го знаеме тоа? Бидејќи проблемот со кој се справува Павле не е неморал (2 Кор. 1:11). Ништо во овие стихови не укажува на тоа дека се работи за морален проблем. Проблемот се однесувал на некој што го малтретирал Павле, некој што го направил Павле центарот на расправиите, некој што го критикувал и го навредувал до тој степен што му предизвикал голема болка и тага.

**(2-6) Дисциплина во црквата – поделби:** имало дисциплинирање и поправање во црквата. Очигледно, еден човек завел и водел една група на луѓе за да му се спротивстават на Павле. Павле инсистирал црквата да се справи со проблемот и да го укорат престапникот. Обрни внимание на две точки.

**1.** Црквата гласала во врска со тоа прашање и мнозинството се согласиле. Тие навистина го укориле престапникот. Обрни внимание дека гласањето не било едногласно, туку било мнозинско („мнозинството“).

**2.** Некои во црквата сметале дека казната не била доволно строга. Тие сакале престапникот да биде казнет построго.

**(2:7-8) Дисциплина во црквата:** првата цел на дисциплината е обновување на престапникот. Многу е важно да обрнеме внимание на следното: тоа е една од двете главни цели на дисциплината во црквата. Секој верник кој го напаѓа Божјиот служител и ја вознемирува црквата мора да биде казнет. Престапникот не треба да биде казнет само заради доброто на црквата и на служителот, туку и за свое добро. Престапникот треба да биде обновен до точка кога повторно ќе ги љуби Бог и Божјиот народ, вклучувајќи го и Божјиот слуга.

Обрни внимание дека човекот се покајал за својот грев: тој бил обземен од тага – голема тага (2 Кор. 2:7). Според тоа, целта на дисциплината била постигната. Затоа, Павле ја охрабрува црквата да го обнови. Обрни внимание на четирите нешта вклучени во обновувањето.

**1. Има простување во црквата.** Некој извршил ужасен грев: Човекот извршил ужасен грев: критикувајќи го и напаѓајќи го Божјиот служител, нарушувајќи го заедништвото во црквата, и повредувајќи ги името и сведоштвото на црквата во заедницата. Постоела опасност некои членови на црквата да продолжат да имаат лоши чувствува спрема човекот и да не му простат. Убедувањето на Павле и на Словото е цврсто: „Да му простите.“ Простувањето исто така го вклучува и враќањето на тој човек во заедништвото на црквата доколку бил исклучен од црквата или пак самиот се повлекол.

**2. Има утеха или охрабрување во црквата.** Човекот имал потреба да биде утешен и охрабрен. Несомнено, тој бил засрамен, бидејќи бил фокусот на вниманието и дисциплината на црквата. Тој сигурно се прашувал што луѓето навистина чувствуваат спрема него. Дали ќе му простат и ќе го прифатат или ќе се повлечат и ќе го отфрлат.

**3. Има покајание на престапникот.** Човекот кој го напаѓал Павле се покајал. Тој покажал покајничка, побожна тага. Затоа, било време за обновување. Целта на дисциплината била постигната.

Меѓутоа, обрни внимание на грижата и предупредувањето на Павле. Постои опасност дисциплината да трае предолго и да биде престрога. Постои момент кога дисциплината може да стане деструктивна место конструктивна. Тие треба да му простат и да го утешат престапникот...

**4. Во црквата има увереност и покажување на љубов**. Верниците требале да одат и да му покажат на човекот дека е сакан. Дисциплината и казната имаат за цел само да го исправат нередот и да ги вратат сите на својот пат да се љубат еден со друг и да Му служат на Господ.

**(2:9) Дисциплина во црквата:** втората цел на дисциплината е послушноста на црквата спрема својата мисија. Многу едноставно, сè додека црквата му дозволувала на човекот да продолжи да ја вознемирува, црквата не можела да се фокусира на својата мисија и служба. Таа не можела да ја извршува својата задача; тогаш таа Му била непослушна на Бог, дозволувајќи да владеат препирките и поделбите. Нејзиното заедништво се уништувало, и нејзината цел зошто е на земјата била драстично нарушена.

**Суштината е ова:** Павле ја поучувал црквата да го казни престапникот за да ја докаже својата послушност на Христос.

* Ако црквата се грижи да Му биде послушна на Христос, тогаш треба да се справи со човекот.
* Ако црквата не се грижи да Му биде послушна на Христос, тогаш може и понатаму да дозволува нејзиниот служител да биде напаѓан и нејзиното внимание да биде одвлекувано од службата и да се фокусира на препирките.

Дисциплинирањето на престапникот имало за цел да ја ослободи црквата од препирките, за да може таа да се фокусира на својата мисија и на службата.

Токму преку поправањето на престапниците и вознемирувањата црквата ги докажува...

* својата љубов спрема братот што греши и спрема служителот.
* својата послушност на Христос „во сè.“

**(2:10-11) Дисциплина во црквата:** тука е и милостивиот дух на служителот. Павле вели дека му простил на човекот поради три причини.

**1. Павле му простил на човекот за да ѝ помогне на црквата и за да си помогне себеси.** Самата основа и природа на црквата е простувањето. Црквата постои бидејќи Бог ги простува нашите гревови. Затоа, ако црквата одбива да му прости на некој што искрено се кае, тогаш црквата ја негира самата своја природа и причината зошто постои. Црквата нема никаква причина да постои засекогаш ако не им простува и не ги обновува луѓето во заедништвото.

**Суштината е ова:** служителот треба прв да прости и да ги учи другите да простуваат. Затоа, Павле му простил на човекот и ја охрабрува црквата во Коринт исто така да му прости. Како што вели Павле: „Сум го простил [злото кое ми беше нанесено] заради вас.“

**2. Павле му простил на човекот заради Христос.** „Пред Христос“ значи во присуството на Христос или пред лицето на Христос. Христос е толку незадоволен со дух кој не простува, што одбива да му ги прости гревовите на секој оној кој самиот не сака да прости. Христовото срце се излева во простување; затоа, Тој очекува сите луѓе да им простуваат на другите

**3.** Павле му простил на човекот за да не му даде предност на сатаната. Резултатите би биле трагични.

**а.** Сатаната ќе можеше да го искористи човекот. Ако црквата не му простеше... тој ќе останеше надвор од црквата, односно во светот.

**б.** Сатаната ќе можеше да го искористи Павле. Службата на Павле можеше да стане неефикасна, бидејќи Бог не може повеќе да го благословува човекот кој не го прави она што го проповеда: да им ги простува гревовите на луѓето.

**г.** Сатаната ќе можеше да ја искористи црквата поради истата причина. Бог не би можел да ја употребува црквата повеќе, бидејќи таа би ја негирала токму причината заради која постои. Место да ги отвори вратите за грешникот што се кае, таа би ги затворила вратите за задоволување на потребите на луѓето.

Обрни внимание што вели Павле: „Бидејќи не ни се непознати неговите намери [на сатаната]. Сатаната има големо влијание врз луѓето и нивните работи. Верниците не треба да бидат незапознати со неговите намери да ги искушува и да ги уништува луѓето.

**XII. ОПИС НА СЛУЖБАТА, 2:12-7:16**

**А. Краток преглед на службата**

**(2:12-17) – Вовед:** ова е јасна слика за служителот и за службата за која Бог го повикал. За служителот претставува силен предизвик да биде токму она за коешто Бог го повикал да биде и да го прави токму она за кое Бог го повикал да го прави.

**(2:12-13) Служителот – Службата:** служителот е обземен од голем копнеж да проповеда и од голема грижа за црквите што се во невола. Павле сè уште ја опишува својата огромна љубов и грижа за верниците во црквата во Коринт (2 Кор. 2:4).

Служителот имал голема грижа за црквите што се во невола. Црквата во Коринт била во невола, сериозна невола. Како и секој верен служител, срцето на Павле ги досегнало сите што биле вклучени. Минувале недела по недела, кои очигледно станале неколку месеци, а ниту еден збор не дошол од Тит во врска со благосостојбата на коринтската црква. Павле бил загрижен и вознемирен. Како што вели: „Немав мир [утеха] во својот дух.“ Ситуацијата стигнала до Павле: тој не можел повеќе да ја издржи неизвесноста. Затоа, тргнал за Македонија барајќи го Тит низ долгиот пат што се протегал низ провинцијата.

**(2:14) Служителот – Победата:** служителот секогаш победува во Христос. Павле дознава дека црквата реагирала и доживеала пробудување. Токму помислата за тоа што се случило во црквата го поттикнала Павле да благодари. Павле имал причина да Му биде благодарен на Бог, бидејќи бил сериозно критикуван и напаѓан од една група на луѓе во црквата, а црквата била на пат да биде уништена поради препирките и поделбите. Тој Му благодарел на Бог за големата победа која Бог секогаш им ја дава на Своите служители преку Христос. Бог никогаш не ги изневерува своите служители, а не го изневерил ниту Павле. Тој направил Павле да победи во Христос.

Сликата за победата е јасна. Тоа е слика на воен командант кој се враќа во Рим по некоја голема победа. Командантот секогаш бил пречекуван во градот со еден голем марш на победа. Повеќето луѓе виделе ваква сцена во филмовите или на телевизија.

Она што Павле го прикажува е Христовата победа. Тој гледа како Бог му ја дава ја Христос славната и триумфална победа додека Божјото Словото се проповеда низ светот. А Павле се гледа себеси, како Божји служител, како дел од таа славна и триумфална победа.

**(2:15-16) Служителот** – служителот е благопријатен мирис за Бог, бидејќи ја шири пораката за Христос меѓу спасените и меѓу оние што гинат. Тоа е прикажано преку сликата за цвеќето. Цвеќето е благопријатен мирис за луѓето; затоа, цвеќето е прифатливо за луѓето. Служителот е благопријатен мирис за Бог; затоа, служителот е прифатлив за Бог.

**(2:16-17) Служителот:** на служителот му се поставени строги барања. Служителот има голема одговорност. Само замисли да бидеш одговорен за една порака која ги вклучува и вечниот живот и вечната смрт.

Кој е погоден или кој е квалификуван за таква задача? Дали воопшто има таков човек? Павле вели: „Да,“ но не многумина. Единствените луѓе кои се квалификувани се оние кои одговараат на пет строги барања.

**1.** Квалификуваниот човек не го **„изопачува Божјото слово.“** Зборот „изопачува“ (kapeleuontes) потекнува од еден стар збор што значи измамник или дилер. Тоа значи да загади, да расипе со, да меша други работи со Евангелието, на пример, сопствени идеи, претпоставки, последната религиозна мода или необични идеи.

**2.** Квалификуваниот човек е **„искрен“** (eilikrineia). Тоа значи дека служителот и неговите мотиви се чисти. Тој е во службата за да Му служи на Бог и за да им помага на луѓето. Тој не е во службата затоа што ја почитува како професија, ниту пак заради која било друга причина. Бог го повикал, и тој е обземен од неопходноста да Му служи на Бог.

**3.** Квалификуваниот човек е **„од Бог.“** Тој е повикан, овластен и испратен од Бог; и живее преку благодатта и силата на Бог и за Бог.

**4.** Квалификуваниот човек живее **„пред Бог.“** Тој е свесен за Божјото присуство, знаејќи дека живее и се движи пред Божјите очи секој момент од секој ден.

**5.** Квалификуваниот човек **„зборува во Христос.“** Тој зборува во заедништвото и силата на Христос. Тој не зборува преку својата сила и моќ, туку во силата и моќта на Христос.

**XIII. СЛУЖБАТА: НЕЈЗИНИТЕ ПРЕПОРАКИ**,

**(3:1-5) – Вовед:** црквите често треба да ги земат предвид препораките на служителот, особено кога бараат нов служител или кога се справуваат со некои проблеми околу служителот. Кои се препораките кои треба да се земат предвид? Овој дел ни дава неколку важни размислувања.

**(3:1) Квалификациите на служителите**: препораките на служителот не се писма или пофалби. Имало луѓе во коринтската црква кои го обвинувале Павле...

* за гордост и вообразеност.
* дека се однесувал како да е Божји гласник, поважен од другите.
* дека тврдел дека она што го зборувал е самото Божјо Слово и дека она што другите го зборувале било помалку од Божјото Слово.
* дека се однесувал како да е дел од вистината.
* дека се фалел и се препорачувал себеси.
* дека се воздигал себеси над другите.

Многу едноставно, зошто треба Коринќаните или кој било друг да го слуша Павле, служителот? Какви квалификации има тој што би ги поттикнале луѓето да го слушаат него и неговите тврдења?

Во одговор на овие прашања и утврдувајќи ги препораките, има една основна вистина: препораките на служителот не се писма или пофалби. Луѓето секогаш имаат и веројатно секогаш ја ставаат довербата во писмените препораки или во пофалбите, но како што сите одговорни луѓе знаат, таквите писмени препораки се често преувеличени и несигурни. Тие не се секогаш точни и веродостојни. Затоа, **човекот не може вистински да се познае сè додека не се докаже себеси во одредено поле на службата или на некоја позиција.**

Обрни внимание: Павле вели дека некои во коринтската црква користеле писмени препораки за да се препорачаат себеси на црквата. Ова очигледно се однесува на некои други учители или служители во црквата, можеби токму оние кои му се спротивставувале на Павле. **Идејата на Павле е ова**: неговите препораки пред црквата не се писмени препораки, туку нешто многу повредно. Препораките кои тој ги преставува пред црквата значат многу повеќе, многу повеќе од писмените препораки.

**(3:2) Служителот – Службата на Павле:** првата препорака на служителот се човечките животи напишани во неговото срце. Тука Павле кажува две многу важни работи.

**1.** Павле вели дека верниците во Коринт биле напишани во неговото срце. Секој што го познавал можел да види дека тој длабоко се грижел за коринтската црква; дека секогаш се молел за нив и дека ја искажувал својата љубов и грижа за нив. Тој ги чувал. Тие му биле мили, толку мили што всушност можел да каже дека се напишани во неговото срце.

Идејата е ова: луѓето се многу поважни од писмата. Препораките на служителот не се писмени препораки, туку срце...

* во кое се напишани луѓето.
* на кое му се мили луѓето.
* кое ги љуби и се грижи за луѓето.
* кое има длабоки чувства за луѓето.
* кое не може да се откаже од луѓето.
* кое мора да ги досегнува и да ги поттикнува луѓето за Христос.

Ова е вистинската препорака која треба да ѝ биде важна на црквата: срце на кое се напишани луѓето.

**2.** Павле вели дека тој факт го знаеле и го читале сите луѓе. Секој можел да ги погледне и да ги прочита животите на верниците во Коринт и да каже дека тие биле во срцето на Павле. Павле дошол во Коринт за да им служи на луѓето, и некои биле досегнати, а некои растеле во Господ. Нивното сведоштво било неговата препорака, и нивното сведоштво пред светот било многу поважно отколку писмена препорака.

**(3:3) Служителот – Службата на Павле:** втората препорака на служителот се животите напишани од Христос преку служителот. Ова има суштинска важност, бидејќи не е служителот тој кој ги преобраќа и ги менува животите на луѓето.

**1.** Христос и само Христос е Тој Кој ги менува и ги поттикнува луѓето да растат.

**a.** Се вели дека животите на верниците се „Христово послание [писмо].“ Христос е авторот на животот на верникот, авторот на неговото обраќање и на неговата праведност.

**б.** Животите на верниците не се напишани со мастило кое го употребуваат луѓето, туку со Духот на живиот Бог.

**2.** Служителот е тој кој им служи на животите на верниците. Обрни внимание на зборовите „преку нашата служба.“ Павле сака да каже дека Христос го создава писмото, животите на верниците, а служителот се грижи за него.

**(3:4-5) Служителот – Службата на Павле:** третата препорака е тоа што служителот е квалификуван и оспособен од Бог. Павле нагласува две важни работи во врска со неговата служба.

**1.** Тој бил оспособен за службата преку Христос. Тој не бил способен за службата, не во или од себеси. Неговата единствена способност доаѓала од Бог. Тој не можел да се направи себеси подобен за службата дури и да сакал да го направи тоа. Тој немал моќ...

* да го промени срцето на човекот.
* да му даде живот на човекот.
* да му ја даде сигурноста и увереноста во Божјото присуство и грижата на човекот.
* да му го даде Божјиот Дух на човекот.
* да го напише Божјиот Закон во срцето на човекот.

Само Христос може да извршува такви духовни работи; затоа, само Христос може да го квалификува и да го оспособи служителот да го споделува Божјото Слово со луѓето.

**2.** Обрни внимание на зборовите **„спрема Бог.“** Овие зборови значат дека служителот Му служи на Бог и дека служи пред Бог, пред Божјите очи. Служителот не е само квалификуван и оспособен од Бог, туку е и одговорен пред Бог за тоа како служи.

**3.** Служителот нема поголема препорака од фактот дека Христос и Бог се тие кои го квалификуваат и оспособуваат за службата.

Идејата е суштествена: препораките на служителот се присуството и силата на Христос во неговиот живот...

* Фактот дека Бог се движи и дејствува во и преку неговата служба.
* Фактот дека се извршуваат големи дела кои не би можеле да се извршат со човечка сила.
* Фактот дека се извршуваат големи дека кои може да ги изврши само Бог.

**XIV. СЛУЖБАТА: НОВИОТ ЗАВЕТ, 3:6-18**

**(3:6) Заветот – Служителот:** служителот му служи на новиот завет. Зборот „тестамент“(diathekes) може подобро да се преведе како завет. Тоа значи договор кој се склучува меѓу две страни; спогодба склучена меѓу двајца или повеќе луѓе; посебен однос утврден меѓу луѓето. Во Старозаветниот период на историјата, Бог склучил стар завет меѓу Него и човекот кој тука е наречен заветот на буквата. Тоа едноставно значи писмен завет или заветот на законот. По Христос, Тој склучи нов завет со човекот кој тука е наречен „новиот завет на Духот.“ Ова едноставно претставува уште еден начин на кој може да се опише заветот на благодатта или на Евангелието (Евреите 8:8).

**Идејата е ова:** Бог порано се справувал со човекот преку законот, но сега се справува со човекот преку Светиот Дух. Законот беше стариот завет меѓу Бог и човекот. Денес, по Христос, служителот му служи на новиот завет на Духот, а не на стариот завет на законот.

**(3:6) Стариот наспроти Новиот Завет:** стариот завет бил пишан закон; новиот завет е Духот на Самиот Бог. Стариот Завет бил напишани зборови и букви, пишан документ, збирка на закони кои човекот морал да ги извршува (Излез 24:1-8). Фактот на кој треба да обрнеме внимание е ова: законот бил надворешен: тој се наоѓал надвор од човекот и инсистирал човекот да му се потчини и да го извршува. Новиот завет е различен, сосема различен. Тој е внатрешен, во човекот. Тоа е личен однос со Бог, однос кој е создаден од Самиот Бог. Кога човек ќе поверува во Божјиот Син, Бог го става Својот Дух во срцето на човекот, а тој станува човек исполнет со Духот.

**(3:6) Стариот наспроти Новиот Завет:** стариот завет или законот убивал; новиот завет дава живот. Како може законот да убива? Постојат два начини.

Прво, кога општеството поставува закон пред човекот, тој мора да го извршува. Доколку не го извршува, тој го крши и прекинува својот однос со општеството и мора да ја понесе казната за скршениот и прекинат однос. Тој мора да биде отстранет, исфрлен, издвоен од општеството. Казната за прекршување на Божјиот закон е иста: кога човек го прекршува Божјиот закон, тој го крши и прекинува својот однос со Бог. Тој се отстранува од Бог; нема однос, нема поврзаност, нема живот со Бог. Законот го убива него, неговиот однос и неговиот живот со Бог.

Второ, законот е само букви и зборови напишани на хартија, камен или дрво. Тој е надворешен, односно надвор од човекот. Тој само заповеда; тој не му дава на човекот сила да ги извршува заповедите. Волјата, способноста и силата да го извршува му се препуштени целосно на човекот. Човекот можеби посакува да ја изврши заповедта, но можеби ги нема волјата и силата за да ја изврши. Затоа, тој го прекршува законот, а законот го убива. Треба да забележиме дека не само што го убива човекот вечно, туку преку вината и очајот, тој ги убива и неговиот човечки дух и волјата, исцрпувајќи ги неговата сила, амбиции, енергија и надеж.

**(3:7-8) Стариот наспроти Новиот Завет:** стариот завет или законот беше славен; новиот завет е уште пославен.

**1.** Како можеме да кажеме дека законот што убива и што служи за смрт беше славен?

* Законот беше славен поради тоа што му беше даден на Мојсеј од Самиот Бог – лице в лице.
* Законот беше славен затоа што ја открива природата на Самиот Бог, дека Тој е свет и праведен и дека мора да Му пристапуваме во светост и праведност.
* Законот беше славен затоа што му укажуваше на човекот дека има очајна потреба за спасение. Тој им покажуваше на луѓето, како што ништо друго не може да им покаже, дека се грешници и дека се лишени од Божјата слава и дека очајно им беше потребен Спасител.

Славата на стариот завет е илустрирана преку искуството на Мојсеј кога го прими Божјиот закон. Самиот Бог му го даде законот на Мојсеј лице в лице, а тоа што беше во присуството на Бог направи лицето на Мојсеј да сјае со Божјата слава. Всушност, славата врз лицето на Мојсеј беше толку сјајна што луѓето не можеа постојано да гледаат во него (Излез 34:30).

Обрни внимание што вели Павле: Божјата слава врз лицето на Мојсеј поминуваше. Павле вели дека ова било Божји симбол врз стариот завет. Божјата слава врз стариот завет ќе помине. Стариот завет, законот, беше наменет за да биде привремена спогодба меѓу Бог и човекот.

**2.** Новиот завет е поинаков, значително поинаков. Разликата може јасно да се види во поставеното прашање кое нè поттикнува да размислиме: ако стариот завет кој носеше смрт беше славен, како тогаш службата на Духот да не биде уште пославна? Одговорот е очигледен: службата на Духот е да им даде живот на луѓето и сила да го живеат животот; а животот е многу пославен од смртта. Всушност, животот е вечно пославен од смртта.

**(3:9-10) Стариот наспроти Новиот Завет:** стариот завет или законот носеше осуда; новиот завет носи праведност. Законот го осудуваше човекот кога тој го прекршуваше законот: законот го осудуваше со скршен и прекинат однос со Бог. Човекот умираше. Меѓутоа, новиот завет, Божјиот Дух, му даде на човекот праведност, самата Божја природа (2 Петар 1:4). Затоа, славата на новиот завет го надминува стариот завет толку многу што ако ги споредиме, стариот завет воопшто и нема слава (2 Кор. 3:10).

**(3:11) Стариот наспроти Новиот Завет:** стариот завет или законот помина; новиот завет останува и е вечен. Славата на новиот завет е трајна. Неговата слава и функција никогаш нема да бидат одземени. Ако човекот сака да има заедништво со Бог, мора да дозволи Божјиот Дух да влезе во неговото срце и во неговиот живот. Не постои друг начин на кој човекот може да живее со Бог.

**(3:12-16) Стариот наспроти Новиот Завет:** стариот завет зборуваше со прикриено значење; новиот завет зборува со јасно (искрено, чисто и разбирливо) значење.

**1.** Новиот завет дава таква славна надеж, така што Божјиот служител може да го објавува јасно и смело. Се разбира, причината зошто тој може да го објавува толку јасно и смело е затоа што новиот завет е даден преку Духот во една јасна и неприкриена порака.

„А ние не го примивме духот на овој свет, туку Духот Кој е од Бог, за да ги знаеме нештата што Бог дарум ни ги дал. Нештата кои не ги зборуваме со зборови научени од човечка мудрост, туку научени од Духот, изразувајќи го духовното со духовни зборови.“

**(1 Кор. 2:12-13)**

**2.** Стариот завет не беше како новиот завет. Стариот завет беше даден од Бог со прикриено значење.

**a.** Прикриеното значење е илустрирано преку Мојсеј. Кога луѓето ја виделе Божјата слава како свети врз лицето на Мојсеј, Мојсеј морал да стави превез врз своето лице. Зошто? Бидејќи се оддалечиле од Божјата слава, и бидејќи луѓето не требале да го гледаат исчезнувањето на славата од лицето на Мојсеј. Обрни внимание на точните зборови на Павле: Мојсеј ставаше превез на своето лице „та израеловите синови да не го гледаат крајот на она што исчезнува.“

Павле сака да каже дека она што Мојсеј го направил е илустрација за тоа како човекот го гледа стариот завет или законот. Човекот го гледа законот и гледа дека треба да го извршува ако сака да Му угоди на Бог. Затоа, човекот работи и работи за да го извршува законот, верувајќи постојано дека ги придобива Божјата милост и благонаклоност. Човекот е слеп за вистинското значење на законот.

Славата и значењето на законот се покриени од неговите очи; тој не може...

* да го види вистинското значење на законот.
* да види дека законот е даден за да ја открие природата на Божјата слава и совршенство.
* да види дека човекот е лишен од Божјата слава и совршенство.
* да види дека човекот не може да го извршува законот, не совршено.
* да види дека законот беше даден за да му ја покаже на човекот неговата очајна потреба за Спасител.

**б.** Превезот на стариот завет се отстранува само кога еден човек се обраќа кон Господ. Кога некој искрено ќе се обрати кон Исус Христос, тогаш тој може да види како Исус Христос е Божјата слава и завршетокот, целта и исполнувањето на законот. Превезот се отстранува од законот, и тој ја разбира чудесната Божја слава.

**(3:17-18) Новиот Завет:** новиот завет носи слобода преку Господ Исус Христос. Обрни внимание дека Господ е идентификуван како Духот: **„Господ е Духот.“** Ова не значи дека Господ Исус и Светиот Дух се истата Личност. Тие се две различни Личности, но се едно во Тројството и во Бог. Исус Христос е Едно со Духот на истиот начин на кој Тој е Едно со Бог Таткото: едно во умот, духот, битието, природата, и суштината. Затоа, тие се едно во волјата, целта и дејствувањето.

Обрни внимание како Таткото, Христос и Светиот Дух се сите вклучени во тоа да му го покажат и откријат спасението на човекот. Токму тоа значи кога се вели дека Господ е Духот. Самиот Господ всушност беше Оној кој обезбеди спасение и слобода за човекот, но Духот е Тој кој е активно вклучен во тоа да му ја открие вистината за спасението и слободата на човекот**. „Каде што е Господовиот Дух, таму има слобода.“**

Гледајќи Го Христос, верниците се преобразуваат според Неговиот лик. Фразата „ние сите“ значи верниците, оние кои се обратиле кон Христос...

* на кои им е отстранет превезот од лицето.
* кои стојат лице в лице со Господовата слава.

**XV. СЛУЖБАТА: НЕЈЗИНИТЕ БАРАЊА:**

**(4:1-6) – Вовед:** барањата на службата се јасни и секој Христов служител треба да внимава на нив.

**(4:1) Службата – Непоколебливост – Без обесхрабрување:** службата бара постојаност, бара служителот никогаш да не се обесхрабрува. Зборовите „не се обесхрабруваме“ (oukegkakoumen) значат не се предаваме, не губиме присебност, не стануваме малодушни, плашливи, потиштени и обесхрабрени. Служителот, Павле, не се откажуваше ниту се предаваше поради каква било причина, па дури ни поради прогонствата, уморот или истоштеноста. Постојат две причини зошто тој не се откажа.

**1.** Служителот не се откажа заради големината на службата: „Го имаме ова служење.“ „Ова служење“ се однесува на големата задача која Господ му ја дал, задачата на објавувањето на новиот завет, службата на славното Евангелие, добрата вест за Исус Христос, дека луѓето сега можат да се спасат, да им бидат простени гревовите и да бидат избавени за да живеат засекогаш во Божјата слава.

**2.** Служителот не се откажува бидејќи примил милост. Павле лично ја прими Божјата милост. Божјата милост ги прости неговите гревови и му даде живот за да живее засекогаш со Христос.

**(4:2) Службата – Божјото Слово – Нечесност – Измама – Проповедање:** службата бара чесност и интегритет во животот и службата: Обрни внимание на четири точки.

**1.** Служителот треба да ја отфрли нечесноста, **„тајните, срамни работи.“** Зборот „нечесност“ (aischunes) значи срам, бесчестие, скандал. Тајните или срамни работи кои го срамотат човекот, кои предизвикуваат скандали не треба да бидат дел од животот на служителот. Служителот треба да живее отворен и искрен живот, живот на чесност и интегритет.

**2.** Служителот не треба да **„живее во лукавство“** (panourgiai). Овој збор значи итрина, подмолност, измама, лукавство, зли намери. Тој означува човек кој би сторил сè и би употребил сè само за да го добие она што го сака. Обрни внимание дека служителот не треба да „живее“ на ваков начин; тој не треба да живее употребувајќи ги и злоупотребувајќи ги луѓето, околностите, настаните, и работите за свои цели. Божјиот служител треба да живее како што живееше Исус.

**3.** Служителот не треба да **„го изопачува Божјото Слово“** (dolountes). Овој збор значи да преправа, фалсификува, расипува, мами, намамува. Бог е Изворот на Божјото Слово. Служителот е само Божји портпарол; затоа, тој не смее да го злоупотребува на каков било начин.

Служителот не треба да додава човечки идеи, традиции, филозофии или претпоставки на Божјото Слово. Ниту пак треба да одзема некои делови од Словото, негирајќи дека тие се Божјото Слово; ниту пак треба да занемарува, игнорира или да молчи во врска со некој дел од Божјото Слово. Божјиот служител не смее да го извртува Божјото Слово во каква било форма или на каков било начин.

**4.** Служителот ја објавува **вистината искрено**, отворено, и чисто. Тој треба да биде истовремено понизен и приемчив пред Бог во проучувањето и во молитвениот живот. Тој не треба да биде мудар според својата замисла. И кога оди пред луѓето, треба да ја објавува и да ја поучува вистината како што Божјото Слово ја открива.

**(4:3-4) Службата – Евангелието – Сатаната:** службата бара отвореност, односно никогаш да не се крие Евангелието.

Ако Евангелието беше скриено од човекот, ако имаше луѓе кои не веруваат...

* тоа не беше заради малодушноста на Павле. Тој го објавуваше Евангелието со сета енергија што ја имаше и во најтешки околности. Тој беше цврст колку што еден човек може да биде.
* тоа не беше заради тоа што Павле живеше нечист живот, ниту пак затоа што Павле го изопачуваше Божјото Слово.

Павле вели дека Евангелието беше и е скриено од луѓето поради две ужасни причини.

**1.** Евангелието е „скриено“ од луѓето бидејќи тие **„гинат“** (apollumenois). Овој збор значи дека тие умираат. Зборот „гине“ значи да биде изгубен, да биде во процес на уништување, да биде расипан или да му биде изречена смртна казна.

**Она што треба да го забележиме е ова:** кога човек е на пат кон пропаст, значи дека се одвратил од Бог и се свртел во обратна насока. Тој патува далеку од Бог. Тој намерно се одвојува себеси од Бог и ги прекинува сите врски со Бог. Затоа тој не може да Го види Бог, ниту Божјите работи. Неговото лице и неговите очи не се свртени кон Евангелието, туку кон светот што исчезнува.

**2.** Евангелието е скриено од човекот бидејќи **„богот на овој свет“** го заслепил умот на оние кои не веруваат. Обрни внимание на неколку факти.

**a.** „Богот на овој свет“ е сатаната.

Сатаната го заслепува имот на неверниците за да не поверуваат во Евангелието. Ова е целта на сатаната: да ги спречува луѓето да веруваат во Евангелието. На кој начин тој го заслепува умот на еден човек? Насочувајќи го кон своето тело, мамејќи го со похотата на очите и со похотата на телото и со гордоста на животот (1 Јован 2:15-16). Ако сатаната може да натера еден човек да се фокусира на себеси и на светот, човекот ќе му стане роб на своето тело и на световните работи.

Суштината едноставно е ова: сатаната го заслепува умот на човекот насочувајќи го кон неговото тело (телесни апетити) и навлекувајќи го на задоволствата на гревот. А колку повеќе тој станува навлечен, толку послеп и потврд ќе станува за Евангелието.

**б.** Исус Христос е **„Божји лик.“** Кога Исус Христос дојде на земјата, луѓето можеа да Го видат Бог, да видат точно каков е Бог:

* полн со љубов, грижа и сочувство.
* Тој исцелува, обновува и спасува.
* Тој поправа, дисциплинира, контролира.
* свет и праведен.

**(4:5) Службата – Проповедањето:** службата бара потчинетост, бара да го проповедаме Христос и да му служиме на човекот, а не себеси.

**1.** Служителот мора да Го проповеда Христос, а не себеси.

**2.** Служителот мора да му служи на човекот, а не себеси. Обрни внимание на зборот „слуги“ (duolos): тоа значи роб. Служителот треба да им биде роб на другите, и да им служи ним. Обрни внимание зошто: заради Исус. Што значи тоа?

Исус стана наш слуга и роб. Затоа, сите служители треба да им станат слуги на луѓето, да се жртвуваат себеси служејќи им на луѓето заради Исус Христос – бидејќи Исус Христос го направи тоа за служителот. Нема поголема служба од тоа да им служиме на другите заради Христос, заради Оној Кој нè љуби и Кој се даде Себеси за нас.

**(4:6) Службата:** службата бара лично преобразување, бара самото Божјо присуство да сјае во срцето на служителот. Причината зошто Павле Го проповедаше Христос е тоа што Бог сјаеше во неговото срце, односно, Бог всушност влезе во неговото срце и го преобрази.

**XVI. Службата: Нејзиниот издржлив и истраен дух,**

**(4:7-18) – Вовед:** трудољубивиот служител се соочува со невола по невола. На служителот му треба цврст дух на истрајност. Потребна му е многу посебна сила да го поткрепува. Овој дел зборува за неговиот истраен дух, за нештата кои го поткрепуваат.

**(4:7) Внатрешното присуство на Бог:** Божјото присуство го поткрепува служителот. Ова е многу силен и многу впечатлив стих. **„Ова богатство“** се однесува на претходниот стих (2 Кор. 4:6). Токму Божјото присуство е тоа кое сјае во земниот сад на верникот, во неговото срце, во неговото земно тело.

**Суштината е ова:** богатството на Божјото присуство е во овој земен сад, ова земно тело кое е многу слабо и непостојано. Бог прави многу работи за нас, затоа, на Бог и само на Бог му припаѓа сета заслуга, и така Тој се прославува (2 Кор. 4:15). Како што вели стихот, моќта е од Бога, а не од нас.

**(4:7-9) Божјата сила:** Божјата сила го поткрепува служителот.

**1.** Божјиот служител (и верникот) се соочува со секаков вид неволи и тешки ситуации во животот. Меѓутоа, тој има еден големо богатство: присуството и силата на Бог во него. Служителот (или верникот) може да биде во мака од сите страни, но Божјата сила нема да дозволи да биде скршен.

* **„Мака“** (thlibomenoi) значи да бидеш притиснат, во тешка положба, угнетен, опколен, свиткан.
* **„Скршени“** (stenochoroumenoi) значи да бидеш притеснет, во тесно, срушен.
* **„Од сите страни“** значи на секаков можен начин, место и прилика.

**2.** Служителот (или верникот) може да биде притеснет, но Бог го спасува од очај.

* **„Притеснети“** (aporoumenoi) значи да бидеш изгубен, да се сомневаш, да не знаеш, да се прашуваш по кој пат да тргнеш, што да правиш, што да кажеш не можејќи да најдеш одговор.
* **„Очајуваме“** (exaporoumenoi) значи да бидеш безнадежен, да немаш доверба или увереност, да бидеш без никакво чувство на сигурност.

Служителот често пати е притеснет, не разбирајќи зошто се случува ова или она, што треба да направи или да каже, како да се справи со ситуацијата, и така натаму. Понекогаш ситуациите се толку конфузни, што тој речиси е во очај. Но повторно, присуството и силата на Бог доаѓаат и го спасуваат служителот од очај. Бог му дава надеж и ја поттикнува неговата доверба, и му го покажува излезот. Бог никогаш не дозволува тој да биде совладан од очајот.

**3.** Служителот (или верникот) може да биде прогонуван, но не е напуштен. Прогонството може да биде зад неговиот грб или пред неговото лице. Меѓутоа, Бог никогаш не го заборава, отфрла или напушта својот мил слуга. Бог никогаш не го остава сам.

**4.** Служителот (или верникот) може да биде **кутнат**, но никогаш не е погубен.

* **„Кутнати“** (kataballomenoi) значи удрени, соборени.
* **„Погубени“** (apollumenoi) значи што гинат, што умираат.

Служителот може да биде кутнат, но Бог никогаш не дозволува тој да биде погубен; можеби е соборен, но никогаш не е онеспособен.

**(4:10-12) Служителот – Самоодрекувањето – Крстот**: духот на секојдневното умирање го поткрепува служителот. Обрни внимание на три точки.

**1.** Служителот треба да ја носи во своето тело смртта на Господ Исус, и треба да го прави тоа постојано – непрекинато - во својот секојдневен живот. Едноставно кажано, Павле се откажа од себеси за да живее за Христос.

Павле умре за себеси. **„Умирање“** значи смислата во која Исус умираше секој ден. Кога Исус дојде на земјата, дојде за да обезбеди совршена праведност за човекот. За да го направи тоа, мораше да живее безгрешен живот; Тој мораше да се бори против гревот секој ден. Тој мораше да умре за себеси, да се откаже од сопствените желби и да живее за Бог. Тој мораше да се бори против секојдневните искушенија со кои се соочуваат луѓето, и мораше да ги победи сите.

**2.** Служителот мора да умре за себеси за да може Христос да се види во неговото тело. Павле се откажа од себеси за да може да се види присуството на Христос кое ги победува телото, искушенијата и неволите во животот.

**3.** Служителот мора да умре за себеси за да можат другите да примат живот. Кога служителот умира за себеси, другите ја гледаат Христовата сила. Тие се поттикнати да се обратат кон Христос за да можат да ги примат истиот победоносен живот и сила.

**(4:13) Служителот – Верата:** духот на верата го поткрепува служителот. Кога ништо друго не го поткрепува служителот, неговата вера го поткрепува.

Преку верата служителот верува во Божјите ветувања: тој останува во службата и продолжува да зборува како што зборуваа Давид и Павле. Служителот верува со сето свое срце...

* дека Божјото присуство ќе го поткрепува.
* дека Божјата сила ќе го поткрепува.
* дека духот на секојдневното умирање ќе го поткрепува.

**(4:14) Служителот – Воскресението:** надежта во воскресението го поткрепува служителот. Служителот ја носи во своето тело „Исусовата смрт“ (секојдневно се одрекува од себеси и умира за себеси) заради една голема причина: тој знае дека еден ден ќе умре. Бидејќи Бог Го воскресна Исус од мрвите, служителот има ветување дека Бог на истиот начин ќе го воскресне и него во определеното време.

**(4:15) Служителот:** потребата на другите и Божјата слава го поткрепуваат служителот. Обрни внимание на зборовите „сето ова.“ Божјиот служител го поднесува сето ова заради две причини: заради луѓето и заради Божјата слава.

* Кога им служи на другите, тие сè повеќе и повеќе учат за Бог. Тие искусуваат сè повеќе и повеќе од Божјата прекрасна благодат и од Божјите благослови.
* Резултатот е чудесен: луѓето се радуваат во Бог, а Бог на тој начин е прославен.

**(4:16) Служителот – Внатрешниот човек:** внатрешниот човек кој се обновува од ден на ден го поткрепува служителот. Обрни внимание на три важни точки.

**1.** Служителот не папсува, не се предава и не се откажува; не губи присебност, ниту се обесхрабрува; тој не дозволува ништо да го порази. Ништо, апсолутно ништо не може да го оттргне од службата, ниту пак може да го спречи да го проповеда Евангелието на Господ Исус Христос.

**2.** Надворешниот човек на служителот гине секој ден бидејќи се троши и се исцрпува секој ден. Тој е во процес на пропаѓање и умирање.

**3.** „Внатрешниот човек“ на служителот се обновува од ден на ден. Внатрешниот човек е...

* човечкиот дух кој е „новороден“ или повторно создаден преку Божјиот Дух (Јован 3:3, 5-6).
* човечкиот дух кој беше мртов во престапите и гревовите сè додека не беше поттикнат и оживеан од Христос (Ефешаните 2:2, 4-5).
* „новото создание“ (2 Кор. 5:17) и „новиот човек“ (Ефешаните 4:24; Колошаните 3:10).
* највисокиот и најдлабокиот дел од човековото битие каде што живее Светиот Дух.
* „скриената личност во срцето“ (1 Петар 3:4).

**(4:17-18) Славата – Служителот:** надежта на славата го поткрепува служителот. Обрни внимание на две важни точки.

**1.** Неволите на служителот се лесни во споредба со славата што ќе ја прими на Небото.

**2.** Очите на служителот не се фокусирани на телесното и привременото, туку на духовното и вечното. Зборот „гледаме“ (scopeo) значи да ги фокусираме очите и вниманието на одредена цел. Служителот не гледа на нештата што се гледаат (физичкото и привременото), туку на нештата што не се гледаат (духовното и вечното).

**XVII Службата: Нејзината надеж и увереност во вечниот дом**

**(5:1-10) – Вовед:** **Надежта – Небото –Смртта – Наградата – Телото:** За што зборува Павле во овие стихови? Дали зборува за привременото тело, или за вечниот небесен дом (градба) кој ќе му биде даден на верникот кога ќе умре и кога ќе оди на небото?

Се чини дека Павле зборува за вечниот дом или формата што ќе ја имаме на небото. Меѓутоа, исто така знаеме дека при смртта телото оди во гробот за да го чека воскресението на телото што ќе го примиме кога Христос ќе се врати. Тоа тело не е на небото; тоа ќе биде создадено кога Христос ќе се врати. Верникот нема да го прими воскреснатото тело **сè** додека не биде воскреснат од мртвите при Христовото доаѓање (1 Кор. 15:12; 1 Солунците 4:14). Се чини дека Павле најверојатно зборува за нашата вечна форма бидејќи вели дека „домот не е изграден од човечка рака, тоа е **вечна** градба на небесата.“

Ако Павле зборува за тоа дека ќе прими тело кога ќе замине од овој живот на небото, тогаш зборува за примање на привремено тело, тело кое ќе го смести неговиот дух сè до воскресението. Меѓутоа, Словото не вели ништо за привремено тело, иако Бог може всушност да ни даде привремено тело кога ќе умреме и кога ќе одиме на небо. Нема ништо што би Го спречило да го направи тоа, но Словото молчи во однос на тоа прашање. Тоа е една од темите кои не се неопходни за нашата вера и спасение; тоа е едно од „ненадминливите богатства“ кои Бог ги заклучил во Себе и кои ќе ни ги покаже и кои великодушно ќе ни ги даде во идните векови (Ефешаните 2:7). Она што Словото нè учи е она што Павле го вели тука: верникот оди за да биде со Господ веднаш по неговата смрт. И, како што веќе рековме, Словото исто така нè учи дека земното тело на верникот ќе воскресне од мртвите и ќе стане совршено кога Христос се ќе врати (спореди со 1 Кор. 15:1-58).

Во светлина на ова, љубопитноста природно ќе праша што се случува со нас кога ќе умреме? Како постоиме пред Бог: со привремено тело или само како дух без тело? Обрни внимание на два факта.

**1.** Словото е јасно: кога ќе умреме, веднаш ќе одиме на небото за да бидеме со Господ.

**2.** Словото не е јасно во однос на тоа како ќе постоиме меѓу смртта и воскресението. Дали ќе бидеме дух без тело или ќе примиме привремено тело? Секој коментар во однос на ова прашање е само претпоставка, бидејќи Словото не кажува ништо. Меѓутоа, мора секогаш да имаме на ум две нешта во врска со Бог.

**а.** Бог може да направи да постоиме како дух без тело. Вистина, тешко е за човекот да замисли личност без тело, но Бог може да го направи тоа, доколку тоа е методот којшто Тој сака да го употреби.

**б.** Бог може исто така да ни даде и привремени тела ако така решил. Човекот може полесно да го замисли ова, бидејќи и сега живее во привремено тело. Бог би можел дури да направи и нашите привремени тела да станат дел од нашите вечни тела кои ќе ги примиме при воскресението.

**(5:1-4) Небото:** првата сигурност е личното уверување – уверувањето дека имаме надеж, дека имаме дом на небото. Обрни внимание на зборот **„знаеме.“** Уверувањето е цврсто и сигурно. Тоа не е такво уверување кое се надева дека нешто е вистинито. Тоа е уверувањето на знаењето. Павле знаел без сомнение: тој има градба, дом на небото.

Земното тело е претставено како шатор во кој е сместен човечкиот дух, неговото вистинско јас, во текот на неговото патешествие. Но шаторот (телото) е слабо и привремено; тоа се искористува низ овој живот, постепено попушта и најпосле се распаѓа. Телото на верникот умира (2 петар 1:13-14). Меѓутоа, христијанскиот верник никогаш не се плаши, бидејќи ќе прими градба од Бог, духовен дом кој е вечен на небото. Небесниот дом трае вечно; тој не се искористува. Тој не е расиплив: не старее, не се распаѓа, не избледува, не се троши; и тој никогаш не ќе мора да го напушти. Ова е славната надеж на верникот. Меѓутоа, додека е во светот – додека е во неговиот земен шатор (телото) – верникот има две многу важни искуства.

**1.** Тој офка за својот небесен дом. Обрни внимание колку длабоко Павле копнее по својот небесен дом: офкал и искрено копнеел.

Зборот **„облечени“** значи дека тој сакал да биде облечен во неговиот небесен дом и да биде подготвен за него исто како кога се подготвува и се облекува во костум.

**2.** Тој офка за ослободување и за бесмртност (2 Кор. 5:2-3). Павле не само што офка за да биде гол, односно, да умре и да биде ослободен од неволите на овој свет; тој е обременет бидејќи копнее да се облече во бесмртноста на неговиот небесен дом.

**(5:5) Бог – Светиот Дух:** втората сигурност е Бог – Бог гарантира дека ќе примиме бесмртност, дека ќе го примиме нашиот бесмртен дом на небото, и го гарантира тоа преку Светиот Дух. Павле штотуку рече дека знае дека има дом на небото. Како можеше да биде толку сигурен? Поради Бог.

Бог нè **„приготви,“** односно, нè создаде, нè изработи, нè подготви, нè обликува за да претрпиме бесмртна промена. Како? Откако влезе во нашиот живот, Бог ги стави Своето присуство и Својата сила во нашето тело и ние станавме бесмртни и вечни битија.

**(5:5-8) Светиот Дух – Увереност:** третата сигурност е Светиот Дух – Тој го зголемува знаењето дека имаме дом на небото. Тој прави три важни работи за нас.

**1.** Светиот Дух ни дава доверба и храброст да се соочиме со сегашниот живот. Зборот **„бодри“** (tharroumen) значи храбри или весели. Без оглед на тоа со што се соочуваме, Светиот Дух ни дава храброст да се соочиме со сè. Како? Повторно, обрни внимание на зборот **„знаеме.“** Светиот Дух го зголемува нашето знаење...

* дека нашиот сегашен дом е телото, но тоа е привремено и краткотрајно. Затоа и сите неволи и проблеми брзо ќе поминат.
* дека сега сме далеку од Господ. Идејата е дека ќе бидеме со Него. Светиот Дух во нас поттикнува копнеж да бидеме со Него. А тој копнеж ни дава смелост да маршираме низ овој живот.

**2.** Светиот Дух поттикнува вера во нас. Знаењето дека нашиот земен дом (телото) е само привремен – дека набргу ќе си заминеме во нашиот небесен дом.

**3.** Светиот Дух поттикнува голема смелост, дури и желба да бидеме со Господ. Ова е клучен момент, многу важен за нашиот секојдневен живот. Светиот Дух не само што ни дава смелост за нашиот секојдневен живот, туку ни дава смелост и да умреме. Тој дури и поттикнува во посветениот верник желба да **„појдеме дома кај Господ.“** Односно, да не го љубиме дури ни сопствениот живот.

**(5:9-10) Судот:** четвртата сигурност е судот – судот поттикнува копнеж да Му угодуваме на Бог и да го примиме нашиот небесен дом. Судот поттикнува **„стремеж“** (philotimoumetha) да Му угодуваме на Бог. Овој збор значи постојано да целиме, да бидеме постојано амбициозни, искрено да настојуваме. Павле вели дека ќе му се суди; затоа, тој постојано се стреми за да **биде прифатен** (euarestoi) од Бог. Овој збор значи угоден во смисла на тоа да биде прифатен.

**XVIII. Службата: Нејзините убедливи мотиви**

**(5:11-16) – Вовед:** Што е тоа што го поттикнува и го присилува човекот да служи? Овие стихови зборуваат за несовладливите мотиви на службата или служителот.

**(5:11) Страв – Страхопочит – Сведоштво:** стравот Господов го поттикнува служителот. Зборот „страв“ (phobon) значи страхопочит, страв од Господ. Тој не го означува оној страв кој трепери и го одбегнува Бог. Павле знае дека еден ден ќе се соочи со Христовиот суд (2 Кор. 5:10); затоа, тој има страв од Господ; Му оддава највисока почит, има страхопочит спрема Него, има страв од Неговата висока и возвишена позиција.

**(5:12) Служителот – Сведоштвото:** **сведоштвото на искреното срце го поттикнува служителот**. Павле бил под силен напад, бил опсипан со обвиненија против него од некои во црквата. Обрни внимание на две точки.

**1.** Речиси сè што Павле им зборуваше на Коринќаните до овој момент се однесуваше на службата, особено на неговата лична служба. Зборувајќи за себеси, постоела можност дека некои повторно ќе го нападнат и ќе го обвинат дека се фали со себеси.

Како што претходно кажа, тој верувал дека неговите препораки досега се добро познати. Неговата цел била да им даде на посветените верници начин како да им одговорат на неговите критичари. Единствениот начин да ги реши препирките кои го опкружувале бил да се справи со нив. Тие требале да го решат проблемот, бидејќи црквата требала да се врати на службата за досегнување и поучување на луѓето за Христос.

**2.** Оние кои му се спротивставувале на Павле (служителот) се оние кои се гордееле со својот изглед, а не со срцето.

Но обрни внимание: нивните срца не биле насочени кон Христос. Нивните срца биле насочени кон себеси. Тие не се гордееле со Христос и со она што Тој го направил за нив, туку со себеси и со она што тие го правеле. Тие сметале дека се над другите: попривилегирани, понадарени, поприфатени, поинтелигентни, поблагословени, подуховни. Нивното исповедање било лажно, бидејќи не било од срце.

**(5:13) Служителот:** Божјата слава и потребите на луѓето го поттикнуваат служителот. Едно од обвиненијата против Павле било дека тој не бил здрав во умот (exestemen), дека бил луд, безумен, надвор од умот. Тоа значи да се однесува екстремно, ненормално, поинаку од другите. Павле бил обвинет дека бил „безумен“ за Христос. Обрни внимание дека тој ги прифаќа обвиненијата како да се вистинити. Но вели дека се вистините заради две причини:

* Павле бил безумен заради Божјата слава.
* Павле бил безумен заради луѓето – за да ги задоволи нивните потреби.

**(5:14-16) Оправдување на служителот – Христовата љубов го поттикнува служителот**. Зборот „обзема“ (sunechei) значи турка, држи заедно, држи цврсто. Христовата љубов го турка, го поттикнува, го присилува Павле да се држи цврсто за службата.

Сите овие области од Господовиот живот се важни, суштествени, но тие не се основата на нашето спасение и нашата служба. Основата на животот на верникот е Христовата љубов. Христовата љубов се гледа во три дела.

**1.** Христос умре за да можат сите да умрат во Него. Во грчкиот јазик овој стих вели:

* „Еден умрел за сите“ (heis huper panton apethanen).
* „Значи сите умреле“(ara hoi pantes apethanon).

Обрни внимание на точните зборови: „Еден умрел за сите, значи сите умреле.“ Павле вели...

* дека Исус Христос умрел за сите луѓе; затоа сите луѓе умреле кога умрел Тој.
* бидејќи Христос умрел за сите, тогаш следи дека сите луѓе умреле во Него.
* дека сите луѓе биле претставени во Христос кога Тој умрел.
* дека се смета како сите луѓе да умреле кога Христос умрел.
* дека Исус Христос умрел со совршена смрт, смрт која ги опфаќа сите луѓе.

Се разбира, ова е едноставно изразување на истата работа на различни начини за да можеме полесно да сфатиме што всушност вели Павле. Но обрни внимание: зборот „сите“ не поучува за универзално спасение, односно, дека секое човечко битие е спасено преку смртта на Христос. Овие стихови мора да се земат во контекст на останатиот дел од Словото; според тоа, „сите“ значи оние кои се избавени преку вера во смртта на Христос прифаќајќи го она што Христос го направил за нив. Многу едноставно кажано, кога некој ќе поверува дека Исус Христос умре за него, Бог ја зема верата на тој човек и ја смета како негова смрт во Христос.

**2.** Христос умре за да можат сите луѓе да живеат за Него. Христос умре за да можат луѓето да не живеат за себеси. Повеќето луѓе се егоцентрични, фокусирајќи го поголемиот дел од своите мисли и напори кон задоволување на сопствените потреби, кон задоволување на себеси. Човек мора да се грижи за себеси, но не треба да живее за себеси. Христос умре за да можеме да не живееме за себеси.

**3.** За да создаде нов човек: човек кој повеќе не расудува според телото. Христос умре за да не ги судиме повеќе луѓето според телото, да не ги судиме повеќе луѓето како телесни, земни битија. Луѓето се исто така и духовни битија кои ќе живеат вечно.

**XIX. Службата: Нејзината порака, 5:17-6:2**

**(5:17) Новото создание – Новиот човек – Обновувањето**: пораката е порака за обновувањето, односно создавањето на „новиот човек.“

**1.** Што значи тоа за човекот да стане „ново создание“? Многу едноставно, тоа значи токму она што Словото го вели: човекот всушност станува ново создание – целото негово битие, природа, живот и однесување се менуваат.

**2.** Како може човек да стане ново создание? Обрни внимание на зборовите во Словото: **„ако некој е во Христос, тој е ново создание.“** Токму тоа што е „во Христос“ го прави човекот ново создание. Кога некој вистински ќе поверува во Христос, Бог го става во Христос, во сè што е Христос. Бог смета дека тој е „во Христос,“ дека е поставен „во Христос.“

**(5:18-19) Помирување:** пораката е порака за помирувањето – светот на човекот може да се врати кај Бог. Помирувањето значи целосна промена, промена од непријателство во пријателство, тоа значи повторно соединување, обновување. Идејата е дека две личности кои требале да бидат заедно се повторно соединети; две личности кои дозволиле нешто да се испречи меѓу нив се обновени и повторно соединети.

**1.** Ова е суштината на Божјата љубов или помирувањето. Тој не нè помири и не нè спаси кога бевме праведни и добри. Тој нè помири и нè спаси кога бевме непријатели, игнорирајќи Го и отфрлајќи Го. Токму затоа што сме грешници и непријатели имаме потреба од помирување.

**2.** Обрни внимание како Бог го изврши нашето помирување. Бог направи три работи за да го овозможи помирувањето.

**a.** Прво, Бог дојде на земјата „во Христос,“ односно, во личноста на Христос. Како што вели овој стих: **„Бог го миреше светот со Себе во Христос.“** Ова е феноменална изјава. Ова значи дека...

* кога Исус Христос дојде на земјата, Самиот Бог дојде на земјата.
* кога Исус Христос го зеде гревот на човекот, Самиот Бог го зеде гревот на човекот.
* кога Исус Христос умре за човекот, Самиот Бог умираше за човекот.

Тоа значи дека Самиот Бог беше во личноста на Исус Христос досегнувајќи го човекот – дека Самиот Бог дојде на земјата за да го помири човекот.

**б.** Второ, Бог не ги зема превид гревовите на луѓето. Изразот **„земајќи ги предвид“** (logizomenos) значи да смета, да брои. Тоа значи да ги стави на сметка на човекот. Ако Бог не ги зема предвид или не го обвинува човекот за грев, тогаш тоа значи дека Тој ги простува неговите гревови. Кога Исус Христос умре на крстот, Бог беше во Христос умирајќи за гревовите на луѓето. Бог овозможи луѓето да бидат ослободени од вината и осудата за нивните гревови.

**в.** Трето, Бог **ни го довери нам словото на измирувањето**. Бог не му го препушта на човекот словото на измирувањето. Бог ја презема иницијативата. Бог ги повикува и ги опремува Божјите служители за да го објавуваат словото на измирувањето. Тој стори сè за да го помири човекот.

**(5:20) Служителите – Проповедањето – Пораката**: пораката на измирувањето им е доверена на пратениците. Ова е прекрасен стих за служителите на Евангелието. Обрни внимание на две точки.

**1.** На служителите и на сите други верници им е дадена највисоката титула: тие се „Христови пратеници.“ **„Амбасадори“** (presbeuomen) се луѓе кои се испратени како официјални претставници за да го претставуваат Испраќачот и за да ја објавуваат пораката на Испраќачот. Четири нешта се секогаш вистинити во однос на пратениците.

* Пратеникот Му припаѓа на Оној кој го испраќа.
* Пратеникот е поставен за да биде испратен. Тој постои само заради целта за која е испратен.
* Пратеникот ја има сета власт и сила на Оној кој го испраќа.
* Пратеникот е испратен со пораката на Испраќачот.

**2.** Нам ни е дадена најголемата порака: **„Помирете се со Бог.“** Пораката е толку суштествена што служителите треба да ги **„молат“** (deometha) луѓето: да ги преколнуваат, да ги повикуваат, да ги молат да се помират со Бог.

**(5:21) Смртта на Исус Христос**: пораката се чини речиси невозможна – порака за избавување, односно, за замена за гревот. Ова е еден од најпрекрасните стихови кои ја објавуваат неверојатната Божја љубов. Невозможно е за човекот да разбере како Бог можеше да направи Христос да стане грев за нас. Сепак, ова е токму она што Словото го тврди: „Бог Го направи грев заради нас.“ Како можеше Христос да стане грев за нас?

Обрни внимание на три нешта кои се изнесени тука.

**1.** Христос **„не знаеше за грев.“** Токму една од причините зошто Исус Христос дојде на земјата беше да живее безгрешен и совршен живот. Како Човек Тој никогаш не го прекрши Божјиот закон; никогаш не одеше спротивно на Божјата волја. Никогаш не згреши, ниту еднаш. Живееше совршен живот. Неговата праведност можеше да стои како совршената праведност на човекот. Неговата праведност можеше да го прегрне и да го покрие човекот. Како Совршен пример, праведноста на Господ Исус Христос можеше да биде сметана за праведност за човекот.

**2.** **Бог “го направи [Христос] грев заради нас.“** Ова беше апсолутно неопходно. Зошто? Затоа што на човекот му треба повеќе отколку само праведност за да биде совршен пред Бог. Да биде праведен пред Бог не е доволно, бидејќи човекот веќе згреши. Човекот веќе стои виновен за прекршување на Божјиот закон, а смртната пресуда веќе има ефект врз човекот. Затоа, **некој мораше да се погрижи за смртната осуда за гревот**. Ова, исто така, го направи Бог. Бог го направи тоа така што ги стави сите гревови на човекот врз Христос – сета вина и осуда заради гревот. Бог го стави сиот грев врз Христос и Го остави Сам да го носи. Христос стана грев заради нас и се соочи со осудата за гревот.

**3.** Божјата цел беше **да станеме Божја праведност во Него**. Што значи тоа? Многу едноставно, кога човек ќе поверува во Исус Христос – кога искрено ќе поверува – Бог ја зема верата на тој човек и ја смета за негова праведност. Човекот не е праведен, но Бог ја смета верата на тој човек за праведност.

**(6:1-2) Одлука:** пораката бара одлука. Обрни внимание на три факти.

**1.** Служителите се Божји соработници. Тие всушност ја имаат големата привилегија да работат заедно со Бог. Служителот ги „моли,“ односно, ги поттикнува, ги преколнува и се зазема за луѓето за да ја примат прекрасната Божја благодат.

**2.** Пораката за избавувањето не треба да се прима залудно. Човек не треба да ја слуша пораката со празни, затворени уши. Избавувањето и спасението се достапни. Бог го овозможи тоа – Тој дури и ги моли и преколнува луѓето – да се спасат; но човек може да ја прими пораката со празни уши и празно срце бесполезно.

**3.** Одлуката да се спаси, човекот треба да ја донесе сега. Сега е единственото разумно време да биде спасен. Можеби нема да има утре; всушност, можеби нема да има ниту уште еден час за кој било од нас. Исаија 49:8.

**XX. Службата: Нејзиниот повик за постојаност и истрајност, 6:3-10**

**(6:3) Службата – Верноста:** Павле имал една голема грижа – постојаноста, да не греши во ништо. Павле сакал неговиот живот и службата да бидат толку постојани што никогаш да не му даде никому причина да Го отфрли или да се соблазни заради Господ Исус Христос. Зборот **„соблазна“** (proskope) значи да се сопне, да се удри во нешто. Павле бил внимателен; внимавал на своето однесување за да не предизвика некој да се сопне и да падне и да го отфрли Христовото Евангелие.

**(6:4) Истрајност:** Павле бил постојан во истрајноста. **„Трпение“** (hupomone) значи цврста истрајност. Истрајноста е најголемата особина, самата суштина на постојаноста. Ако човек не е истраен, никогаш нема да биде постојан, не во овој расипан и грешен свет.

**Она што Павле сака да го каже е ова**: тој живеел живот на истрајност заради службата.

И ги набројува сите области во кои бил истраен. Тие се покриени во останатиот дел од овој стих. Обрни внимание како овие области ги покриваат сите области на животот и службата на служителот.

**(6:4-5) Службата:** Павле бил постојан и истраен во физички и умствени страдања и неволи.

**1.** Павле бил истраен во „**неволи**“ (thilpseis): притисок, напор, напнатост која доаѓа и однатре и однадвор.

**2.** Павле вил истраен во „**тешкотии**“ (anagkai): неизбежни искушенија, тешкотии, немаштија и болка во животот.

**3.** Павле бил истраен во „**маки**“ (stenochoriai): ограничувања, тешки положби, неизбежни ситуации. Сликата е да бидеш приклештен и да не можеш да избегаш; сликата е да немаш каде да се свртиш, да бидеш присилен да се соочиш со ситуацијата или да бидеш крајно разорен и поразен.

**4.** Павле бил истраен во „**тепања**“: казнување, удари, врзување, камшикување. Тоа било сурова, болна казна. Камшикот (phagellow) бил направен од кожни ремени со две мали топки прицврстени на крајот на секој ремен. Топките биле направени од грубо олово или од остри коски или шилци, за да можат длабоко да го засечат телото. Рацете на Павле биле врзани за столб над неговата глава и бил тепан. Било обичај затвореникот да биде камшикуван сè додека центурионот што претседавал не каже дека затвореникот е пред смрт (еврејските судови дозволувале само четириесет удари). Грбот на злосторникот бил, се разбира, ништо повеќе од непрепознатлив куп од раскинато месо. Павле бил камшикуван најмалку осум пати – замислете! Осум пати – пет пати од Евреите и три пати од неевреите (2 Кор. 11:24-25).

**5.** Павле бил истраен во „**зандани**.“ Павле бил апсен и затворан повеќе пати: во Филипи (Дела 16), Ерусалим, Цезареа и Рим. Христијанинот од раната црква. Клемент од Рим (96 година н.е.), вели дека Павле бил затворен седум пати во текот на својата служба. Кога верникот или служителот ќе се соочи со затвор заради Христос, тој е повикан на постојаност: тој мора да истрае и покрај заканата.

**6.** Павле бил истраен во „**немири**“: востанија и напади. Павле често се соочувал со групи на луѓе: во Антиох Писидиски (Дела 13:50); Листра (Дела 14.19); Филипи (Дела 16:19); Ефес (Дела 19:29); и во Ерусалим (Дела 21:30). Востанијата претставуваат едни од најтешките и застрашувачки ситуации што верникот може да ги замисли, бидејќи востанијата не можат да се контролираат со разум.

**7.** Павле бил истраен во „**напори**“ (kopois): мачна, тешка работа до точка на исцрпување. Додека го проучуваме животот на Павле, една впечатлива особина во однос на служба на Павле станува јасна: тој никогаш не престанал да проповеда, да поучува или да служи сè додека навистина не било неопходно да се одмори.

**8.** Павле бил истраен во „**бдеења**,“ односно, бессони ноќи. Како што рековме, белешките за неговиот живот покажуваат дека тој станувал рано и се одморал само кога морал. Тој поминувал цели ноќи во молитва, а понекогаш грижата за црквите била толку голема во неговиот ум што можел да спие само малку, или воопшто не спиел.

**9.** Павле бил истраен во „**пости**.“ Тоа не значи само намерно постење, туку значи дека тој бил толку внесен во својата работа, што заборавал да јаде, или избирал да работи место да јаде.

**(6:6-7) Службата:** Павле бил постојан и истраен во духовниот растеж и во однесувањето. Особено се покриени девет области.

**1.** Павле бил истраен во „**чистота**“ (hagnotetic): простодушност, чистота; неизвалкан, незагаден од светот; ослободен од неморално и неправедно однесување и мотиви.

**2.** Павле бил истраен во „**знаење**“: проучувањето и разбирањето на Божјото откровение и на Божјото Слово. Павле не ги запоставувал размислувањето и проучувањето на Божјото Слово и на Божјата откриена волја.

**3.** Павле бил истраен во „**трпеливост**“ (makrothumia): издржливост, поднесување и долготрпеливост со луѓето, особено кога тие биле грешни, неправедни, груби, кога клеветеле и кога навредувале.

**4.** Павле бил истраен во „**љубезност**“ (chrestotes): добрина и добродетелност во срцето и однесувањето. Тоа значи да се биде добар и љубезен, нежен и благ дури и кога другите се груби и зли, сурови и навредливи, без разбирање и неблагодарни.

**5.** Павле бил истраен во „**Светиот Дух**“: во присуството, силата и даровите на Духот. Големиот доказ дека бил вистински Божји служител бил фактот дека Светиот Дух работел во и преку него.

**6.** Павле бил истраен во „**вистинска љубов**“: љубов која не е лажна; љубов која е искрена, вистинска и чиста; љубов која е безгранична, несебична и пожртвувана.

**7.** Павле бил истраен во „**словото на вистината**“: проповедањето и поучувањето на вистината, односно, на Евангелието, на Божјото Слово. Служителот мора секогаш да ја проповеда вистината на Божјото Слово.

**8.** Павле бил истраен во „**Божјата сила**“: Божјата сила беше апсолутно неопходна, бидејќи ниедно човечко битие не можеше да го избави човекот од гревот, смртта и осудата. Само Бог имаше сила да го обнови човекот и да му даде вечен живот. Затоа, Павле мораше да ја има Божјата сила врз својот живот и службата за да може неговата работа да биде ефикасна и да донесе вистински плод.

**9.** Павле бил истраен во „**оружјето на праведноста**“: Христовата праведност или оправдувањето од Христос; силата да живее праведен живот; праведните дела за кои Бог го повикал. Тука веројатно се опфатени сите овие значења. Без оглед на тоа какви биле нападите или од која страна го напаѓале, од левата или од десната страна, Павле бил посветен на праведноста.

**(6:8) Службата:** Павле бил постојан и истраен во игнорирање на реакциите на светот. Реакциите на светот спрема Павле се покриени во три остри контрасти.

**1.** Павле бил почитуван од некои, а обесчестуван од други. Некои му оддавале почит; други пак, не. Меѓутоа, Павле бил цврст и истраен и покрај сите неправди кои му биле нанесени.

**2.** Луѓето зборувале за Павле: некои ширеле лоши работи за него, а други добри.

**3.** Павле бил сметан за измамник, а сепак бил искрен колку што еден човек може да биде. Зборот „**измамник**“ значи лажен учител, шарлатан. Меѓутоа, тој стоел цврсто: без оглед на обвинението, тој бил истраен и продолжувал да ја проповеда вистината.

**(6:9) Службата:** Павле бил постојан и истраен дури и кога се соочувал со општествена злоупотреба и прогонства.

**1.** Некои се однесувале спрема Павле како спрема непознат; а некои како спрема добро познат. Зборот „**непознат**“ значи да бидеш отфрлен, игнориран, запоставен. Некои едноставно не сакале да имаат ништо со Божјиот служител. А други го љубеле Павле поради она што тој го направил за нив.

**2.** Некои се однесувале спрема Павле **како да е на умирачка**, иако бил жив. Некои го сметале Павле за невнимателен и безумен, како човек што ги заслужува немилоста, гневот и отфрлањето од луѓето. Други пак, ја разбирале и ја знаеле вистината: дека тој бил ново создание во Христос, човек кој го нашол вечниот живот, а тој бил поттикнат да ја споделува прекрасната вест со светот без оглед на тоа што неговата сопствена безбедност била загрозена.

**3.** Павле бил **казнуван**, но никогаш не бил убиен. Павле постојано страдал заради Христос и бил подготвен да биде казнуван за да може да им помага на луѓето и да ги досегнува за Христос. Никој и ништо не можело да го убие сè додека Христос не бил подготвен да го земе на небото.

**(6:10) Службата:** Павле бил постојан и истраен во тоа што бил задоволен – секогаш. Повторно се дадени три контрасти.

**1.** Некои го сметале Павле за тажен, иако секогаш бил радосен. Световните и телесните луѓе сметале дека тој ретко или никогаш не се забавува. Тој никогаш не им се придружувал во нивните световни задоволства и активности, ниту пак ги барал удобностите и задоволствата на светот. Бил сметан за екстремист кој се издвојувал себеси, човек кој ги пропушта задоволствата и радоста на живеењето. Меѓутоа, Павле бил исполнет со радост, вистинска радост – радоста на знаењето од каде доаѓа, зошто е тука и каде оди.

**2.** Павле бил сметан за сиромашен, иако збогатил многумина. Тој бил патувачки мисионер, човек кој во очите на светот немал дом и световни блага. Сепак, тој го поседувал вистинското богатство, единственото богатство кое навистина може да го направи човекот безбеден – богатството на Божјото присуство, љубов и грижа.

**3.** Луѓето сметале дека Павле нема ништо, иако поседувал сè. Тој немал световни блага, но го имал Божјото ветување: дека набргу ќе има сè, веднаш штом Исус ќе се врати.

**XXI. Службата: Нејзиниот повик за Издвојување и осветување,**

**(6:11-7:1) – Вовед:** кога ѝ пристапуваме на темата на издвојувањето, често се плашиме од неа. Луѓето често не разбираат што навистина значи издвојувањето. За повеќето луѓе, духовното издвојување значи дека мора да се откажат од ова, да прекинат да одат таму, да престанат да го прават тоа. Тие мислат дека тоа значи никогаш повторно да не се забавуваат и да уживаат во задоволствата на овој свет. Меѓутоа, најголемиот повик на целиот свет е повикот за издвојување и осветување. Човек може да биде спасен од овој свет и да прими апсолутна сигурност дека ќе живее засекогаш како Божји син или ќерка. Ова е вистината за издвојувањето и осветувањето.

**(6:11-13) Отворено срце:** првиот повик е да имаме отворено срце. Отвореното срце е апсолутно неопходно за издвојувањето и осветувањето. Никој не може да се издвои себеси од овој свет и да го посвети својот живот на Бог доколку нема отворено срце и ум.

**1.** Обрни внимание како срцето на Павле е отворено и полно со љубов спрема црквата во Коринт.

**а.** **„Коринќани“:** тој ѝ зборува директно на црквата како лице в лице, што секогаш покажува силни чувства.

**б.** **„Нашата уста ви зборува јавно“:** тој зборува отворено и искрено, без колебање или двосмисленост.

**в.** **„Нашето срце е широко отворено“:** неговото срце е отворено за нив, а неговата љубов расте додека ја споделува вистината со нив.

**г.** **„Вам не ви е тесно заради нас“:** зборот „**тесно**“ (stenochoreisthe) значи да бидеш ограничен, да немаш доволно простор, да бидеш измачуван или нажален, да бидеш во невола или да бидеш притеснет. Павле вели дека во неговото срце не недостасува место за црквата; нема ограничување за нив. Тој немал ништо против нив. Неговото срце било широко отворено за да ги прими.

**2.** Обрни внимание колку била ограничена и затворена црквата за Павле, стих 12. Нивните срца биле **тесни** (stenochoreisthe), ограничени, затворени и имале малку или воопшто немале простор за Павле.

Стх. 13 Павле ги повикува да му „**возвратат**,“ односно, да му покажат исто толку големо и отворено срце какво што тој им покажал ним. Обрни внимание дека Павле ги нарекува свои деца; затоа, исто како што децата ги отвораат своите срца и ги примаат своите родители со љубов, тој ги моли да го примат него и неговите поуки со љубов.

**(6:14-16) Издвојување:** вториот повик е верниците да не се впрегнуваат во нееднаков јарем со неверниците. Зборот „нееднаков јарем“ (heterozugountes) се навраќа на Стариот Завет каде што Бог забранил да се ора со вол и со магаре заедно (Повторени закони 22:10), или здружување на различни видови животни (Левит 19:19). Суштината е...

* дека соединувањето на вистински верник и неверник би било толку различно колку и соединувањето на две животни од различен вид.
* дека орањето низ животот на верникот со неверник би било исто толку тешко колку орање на поле со вол и магаре впрегнати заедно.

Вистинските верници се радикално различни од неверниците. Пет области јасно го откриваат овој факт. Обрни внимание дека секоја област е најавена со прашање.

**1.** Верниците се разликуваат од неверниците во тоа што немаат ништо заедничко. **„Што има заедничко праведноста со беззаконието?“** Зборот „**беззаконие**“ (anomiai) значи неправедност. Неверниците никогаш не Му биле ниту ќе Му бидат послушни на Бог. Тие живеат и прават како што сакаат, а не како што Бог вели.

**2.** Верниците се разликуваат од неверниците во заедништвото. **„Какво заедништво има светлината со темнината?“** Зборот „**заедништво**“ (koinonia) значи да бидат во заедница, во партнерство, во блиско пријателство, во тесна поврзаност. Тоа значи да бидат толку тесно поврзани, така што меѓу нив постои отворено и заедничко споделување: она што едниот го има му припаѓа на другиот. Суштината е јасна не: постои такво заедништво или заедница меѓу светлината и темнината. Тие не можат да коегзистираат.

**3.** Верниците се разликуваат во приврзаноста и заветот. **„Во што се сложува Христос со Белијар?“** Белијар се однесува на сатаната. Името „**Белијар**“ се однесува посебно на безвредноста, неморалот и нечистотата на карактерот на сатаната. Тој е претставен како главата или водачот на неверниците; додека Христос е претставен како Главата или Водачот на верниците.

**4.** Верниците се разликуваат во верата или верувањето**. „Што има заедничко верник со неверник?"** Зборот „**неверник**“ (apistou) значи човек кој решил да не верува во Христос и кој намерно Го отфрлил. Зборот „заедничко“ (meris) значи човековиот дел, сфера, царство или учество во животот. Верата на верникот е претставена како нешто што го менува целиот живот на човекот: неговата вера го поттикнува да премине во една сосема нова сфера или област во животот. Тој може да живее меѓу неверници, да работи заедно со нив, но тој се движи во сосема поинакво царство. Неговата цел и неговото однесување врз земјата се различни.

**5.** Верникот се разликува во обожавањето. **„Какво единство има Божјиот храм со идолите?“** Зборот „**единство**“ (sunkatathesis) значи согласност, заедница или врска на умот и духот. Не може да постои каква и да е согласност, заедница или врска меѓу Божјиот храм и идолите. Идолопоклонството, над сè други, е презрено од Бог, бидејќи идолот за човекот претставува замена за Бог. Идолот го заменува Бог во животот на човекот.

**(6:17-18) Издвојување – Посвојување:** третиот повик за христијаните е да излезат од неверниците и да се издвојат. Овие два стиха се цитат од Стариот Завет (Исаија 52:11-12). Кога Бог го изведе Израел од вавилонското ропство, име рече да остават сè зад себе. Тие не требаше да земат ништо од осквернетата земја, бидејќи требаше да почнат сосема нов живот под Неговото водство. Обрни внимание на три важни точки.

**1.** Прво, верниците треба да излезат од неверниците и да се издвојат. Што значи тоа? Верниците не треба да се изолираат себеси од неверниците. И верниците и неверниците се во светот, и треба заедно да го споделуваат светот.

**2.** Второ, обрни внимание дека издвојувањето е заповед од Самиот Бог. **„Одвојте се**“ – **вели Господ**. Не треба да постои сомневање, рационализирање, извртување или игнорирање на заповедта. Бог бара издвојување. Всушност, издвојувањето Му е толку важно на Бог, што претставува една од неопходните работи што треба да ги направиме за Бог.

**3.** Трето, резултатите од издвојувањето се феноменални.

* Ако се издвоиме себеси и му го посветиме својот живот на Бог, Тој ќе нè прими. Зборот значи да прифати, одобри, пречека.
* Ако се издвоиме себеси и му го посветиме својот живот на Бог, **Бог ќе стане наш Татко и ќе нè посвои како Негови синови и ќерки.**

**(7:1) Издвојување:** четвртиот повик за верниците е да се исчистат себеси и да се усовршуваат во светоста. Бог ни дава две од најпрекрасните ветувања што можеме да си ги замислиме: дека ќе нè прими и ќе нè посвои како Негови синови и ќерки. Затоа, Бог очекува две нешта од нас.

**1.** Бог очекува од нас **да се исчистиме од секоја духовна и телесна нечистотија**. Секој грев го прави човекот валкан, но постојат одредени гревови кои особено го загадуваат телото и одредени гревови кои особени го загадуваат духот. Гревовите на телото се оние гревови како што се блудството и пијанството, а гревовите на духот се оние гревови како што се омразата и зависта.

**2.** Бог очекува од нас **да ја усовршуваме својата светост во страв од Бог**. Обрни внимание дека ова е постојано дејство. Зборот „**усовршуваме**“ (epitelountes) е агресивен збор кој бара агресивно дејство. Тоа не значи само да практикуваме, туку и да завршиме. Верникот, се разбира, треба да практикува светост. Односно, тој треба да практикува да прави сè што ќе го направи свет. Но тој треба да прави и многу повеќе од тоа: тој треба агресивно да се стреми кон светоста, трудејќи се да ја усоврши и да ја направи целосна светоста во неговиот живот.

**XXII. Службата: Нејзиниот крај – Пробудување што преобразува,**

**(7:2-16) – Вовед:** ова е делот кој го покрива големото пробудување што се случи во Коринт. Сета болка што Павле ја претрпе од Коринќаните и сите часови на молитва кои тој ги жртвуваше за нив донесе плод – голем плод. Црквата се покаја. А Бог Го испрати Духот на пробудување врз нив. Ова е прекрасен дел кој зборува за факторите што беа вклучени во пробудувањето.

**(7:2-6) Пробудувањето – Служителот – Верноста:** пробудувањето имаше цврста основа – верниот служител. Верноста е апсолутно неопходна ако сакаме да има пробудување во црквата. Ниту една црква не искусила повеќе проблеми од црквата во Коринт.

* Коринтската црква била полна со раздори.

**1. Павле (служителот) имал голема желба да биде примен од црквата** и да се помири со оние кои му се спротивставуваа. Обрни внимание како тој пишува во однос на помирувањето.

**a.** Тој нежно и срдечно ги моли оние кои му се спротивставуваат: примете нè. Тој има дава до знаење дека сака да се помират; тој сака да биде примен од нив.

**б.** Тој тврди дека е не е виновен за обвиненијата покренати против него.

* Тој не му згрешил никому: спрема никого не се однесувал неправедно.
* Тој никого не расипал; не уништил ниту една личност ни морално, ниту доктринарно. Живеел морален живот, секогаш внимавајќи на себеси; и го проповедал и поучувал само Божјото Слово, а не идеите на други луѓе, ниту своите сопствени идеи.
* Тој никого не измамил; никого не злоупотребил финансиски или морално. Не крадел ниту земал пари од доброволните прилози, ниту пак ги искористувал семејствата и пријателите кои му помагале и ја поддржувале неговата служба.

**2. Павле (служителот) имал голема љубов за црквата**. Обрни внимание колку нежно и благо Павле ѝ зборува на црквата и на оние кои му се спротивставуваат.

* „**Не ви го велам ова за да ве осудам**“: односно, немам намера да ве обвинувам или да ве поразам бранејќи се себеси.
* „**Вие сте во нашите срца**“: Јас ве љубам – толку многу ве љубам што би умрел со вас и за вас, токму како што копнеам да живеам со вас.

**3. Павле (служителот) имал смелост да ја објавува вистината**. Погледни го страшниот неморал на црквата кој беше опишан погоре во овие белешки и замисли ги ужасните обвиненија против Павле. Павле пишува смело и во 1 Кор. и во 2 Коринќаните. Верниот Божји служител мора секогаш да се соочува со грешките и со неморалот со јасно и смело објавување на Божјото Слово.

**4. Павле (служителот) верувал дека луѓето ќе одговорат, стих 4**. Зборот „**фалам**“ значи се гордеам со. Во овој дел црквата веќе се покајала и доживеала пробудување, а Павле всушност се радувал поради покајанието на црквата. Тој се фалел со нив, бидејќи неговата доверба во нив се докажала дека има цврста основа.

**5. Стх. 5 Павле (служителот) бил верен и покрај неволите однатре и однадвор**. Многу едноставно, Павле вели дека тој, односно неговото тело, никогаш немало мир од неволите.

**6. Стх. 6Павле (служителот) имал сè што му треба: Бог и Неговата утеха**. Кога Божјите мили слуги се нападнати, Бог секогаш ги задоволува нивните потребите. Ако на некој служител некогаш му биле потребни Божјото присуство и утеха, тогаш тоа бил Павле.

**(7:7-12) Побожна тага; Световно – Покајание – Пробудување:** пробудувањето било поттикнато од побожната тага и покајанието. Овие стихови јасно ни покажуваат што е тоа што донесува пробудување во една корумпирана и поделена црква, црква која го напаѓа својот служител.

**1. Стх. 7 – Црквата имала искрена желба да го исправи своето зло**. Многумина однатре посакувале и копнееле да се помират со нивниот служител.

* Тие жалеле: тагувале и плачеле поради гревот меѓу нив и поради малтретирањето на служителот.
* Тие сега имале „**ревност**,“ копнеж да го исправат гревот и да го одбранат Павле, нивниот мил служител.

**2. Стх. 8 – Црквата тагувала**. Павле ја објавувал вистината: црквата имала потреба да се исчисти од гревот и од лажните учители. Таа требала да престане со нападите против својот служител. Таа требала да се покае и да продолжи да Му служи на Христос место да живее во грев и да се заплеткува во препирки. Црквата не му дозволувала на Павле да застане на проповедницата, па затоа Павле им ја објавил вистината во писмо. Писмото ја постигнало својата цел: црквата, барем поголемиот дел од нејзините членови, биле погодени со дух на тага.

**3. Стх. 9 – Служителот се радувал**, но обрни внимание за што: Павле не се радувал затоа што црквата се чувствувала виновна и ожалостена, туку **поради фактот за нивното покајание**. Тој вели дека во ништо нема да ги оштети.

**4. Доказот на црквата за побожната тага**. Постојат осум резултати од побожната тага, од искреното покајание и пробудување спомнати во овие стихови.

**а.** Внимателност и сериозност и **ревност да ги исправат гревот**, сквернавењето, нечистотијата, грешките и повредите.

**б.** Исчистување: црквата го **признала својот грев и се покајала**. Црквата се одвратила од гревот и се вратила кај Бог. Таа се справила со водачот на оние кои му се спротивставувале на Павле (2 Кор. 7:12) и очигледно се справила и ги поправила сите грешки во нејзината средина.

**в.** **Негодување против гревот**: постоел гнев спрема фактот што црквата воопшто му дозволила на гревот да се провлече во неа. Всушност, постоел обновен гнев спрема самиот грев – обновена посветеност да се борат против гревот со сите расположливи средства во силата на Божјиот Дух.

**г.** **Страв: постоел страв од Божјиот гнев** и страв дека ѝ била нанесена голема штета на црквата и на еден од Божјите големи слуги, но и на Христовото име.

**д.** **Копнеж: постоел копнеж да се исправи сета нанесена неправда**.

**ѓ.** **Ревност: постоела ревносна посветеност да ја извршат задачата** веднаш бидејќи биле направени толку многу грешки. Бил потребен напорен и долготраен обид за да се извојува победа во Христос. Исто така постоела ревност сите грешници да се доведат до покајание.

**е.** **Казна: тоа значи одмазда, казнување, одмаздување за злото**. Постоело обновено чувство за правда, или **казнување и поправање на престапниците**. Ова било неопходно, доколку некои продолжувале да грешат и да го напаѓаат служителот, и да го нарушуваат заедништвото во црквата. Постоела обновена посветеност да не се дозволи повеќе отворен грев или скришни поделби.

**ж.** **Невиност: црквата, преку својата побожна тага и покајание, се исчистила себеси**. Обрни внимание на зборовите **„во сè.“** Колку прекрасна слика за вистинско покајание и за Божјата чудесна благодат. Колку и да била црквата расипана и осквернета, кога верниците искрено се покајале, Бог ги исчистил од сè!

**5. Стх. 12: Целта на служителот зошто ѝ помагал на црквата им станала јасна на сите**. Овој стих тешко може да се раздели на членови, дури и во грчкиот јазик. Во суштина тој зборува за целта на Павле зошто им помагал на Коринќаните. Тој го исправил нередот во нивната средина. Павле не им напишал и не ги повикал на покајание...

* заради престапникот,
* ниту заради оној што претрпел зло (самиот тој),
* туку заради доброто на црквата како целина: за да може црквата да го дознае својот вистински карактер. Тоа е искрена црква; црквата се грижи за служителот и за праведноста и за Господовото дело.

**(7:13-15) Пробудување – Тит:** пробудувањето му донело нов дух на еден млад ученик. Точките во краткиот опис во поголемиот дел ја покриваат оваа дискусија. Пробудувањето секогаш поттикнува обновен дух во младите ученици. Тоа било вистина и за Тит.

**1.** Младиот ученик, Тит, ја имал прекрасната привилегија да биде еден од Божјите инструменти кои донеле пробудување во црквата. Фактот дека бил сведок на покајанието (пробудувањето) во рамките на целата црква ја олеснило неговата грижа за црквата и му дал свеж и обновен дух.

**2.** Младиот ученик бил информиран од Павле за добрите квалитети на црквата. Очигледно, Тит слушнал како Павле се фали со квалитетите и силните страни на Коринќаните многу пати. Го слушнал Павле како ги споделува своите очекувања Бог да донесе пробудување и вистинско покајание меѓу Коринќаните. Младиот ученик имал привилегија да биде сведок на доказот на една вистинска црква: коринтската црква се докажала достојна за пофалбите на Павле.

**3.** Младиот ученик многу се радувал поради покорната послушност на црквата спрема објавувањето на Божјото Слово. Тит, несомнено, не само што го пренел писмото што го испратил Павле, туку и самиот го објавувал Божјото Слово. Обрни внимание како одговорила црквата: со страв и трепет. Тие сфатиле дека стојат пред свет и праведен Бог кој ги љуби, но исто така сфатиле и дека милостивиот Бог бара покајание или соочување со казна. Тие стравувале да не пропуштат да направат сè што Божјата чудесна љубов го барала од нив.

**(7:16) Заклучок:** служителот стекнал голема доверба во црквата по нејзиното пробудување и покајание. Црквата искусила...

* обновување на единството: проблемот со поделбите бил решен (1 Кор. 3:3).
* обновување на понизноста: проблемот со гордоста бил решен (1 Кор. 3:18; 1 Кор. 4:18).
* обновување на моралот: проблемот со толерирањето на неморалот во нејзината средина бил решен (1 Кор. 5:1).
* обновување на чесноста: проблемот со толерирањето на престапите и измамите во нејзината средина бил решен (1 Кор. 6:8).
* обновување на љубовта: проблемот со дозволувањето на сомнителни социјални дејства и соблазни во нејзината средина бил решен (1 Кор. 8:1).
* обновување на правилното земање на Господовата вечера: проблемот со дозволувањето да се злоупотребува Господовата вечера бил решен (1 Кор. 11:17).
* обновување на правилното практикување на духовните дарови: проблемот со дозволувањето да се злоупотребуваат духовните дарови бил решен (1 Кор. 12-14).
* обновување на доктринарната вистина: проблемот со дозволувањето на доктринарни невистини бил решен (1 Кор. 15:12).

**СЛУЖБАТА И СОБИРАЊЕТО ПОМОШ, 8-1:9-15**

**XXIII. Предизвикот да даваме,**

**(8:1-15) – Вовед:** црквите низ Јудеја биле во голема немаштија и имале голема потреба од помош. Тука Павле ја предизвикува црквата во Коринт во нивното давање.

**(8:1-5) Управителство – Давање – Доброволни прилози**: првиот предизвик е да го познаваат духот на Македонците. Римската провинција Македонија ја вклучувала цела северна Грција. Познати цркви од тој регион биле Филипи, Солун и Береа. Првите две им се добро познати на сите генерации христијани поради двете посланија упатени до нив во Новиот Завет. Еден период, македонската провинција била позната по своите природни богатства. Но низ вековите областа била опустошена од војни, а Рим го ограбил сето нејзино богатство. Поради тоа црквите во таа област биле некако сиромашни што се однесувало до материјалните богатства. Но обрни внимание на еден извонреден факт: тие биле пребогати во Божјата благодат. Бог изобилно ја излеал Својата благодат врз црквите – толку многу благодат што Павле можел да ги употреби како динамичен пример за Божјата благодат. Тие ја познавале благодатта, наклоноста, и благословите на Бог на многу, многу посебен начин.

**(8:6-7) Управителство – Давање**: вториот предизвик е да изобилуваат со истиот дух на давање како Македонците. Претходно коринтската црква почнала да собира помош за сиромашните цркви во Јудеја, но се случило нешто што предизвикало црквата да прекине со проектот. Што точно се случило не е познато, но веројатно тоа биле сите проблеми и неволи кои се опфатени во првото и второто послание до Коринќаните. Откако црквата доживеала пробудување, било време да се заврши проектот со собирањето помош. Многу едноставно, Павле кажува две работи кои се однесуваат на секоја црква.

**1.** Благодатта на давањето треба да се заврши меѓу вас. Коринќаните требале да го поддржуваат финансиски Господовото дело. Тие требале да ја поддржуваат службата на задоволување на потребите на очајните луѓе и на објавувањето на Евангелието во светот кој е изгубен и кој умира. Оваа прекрасна привилегија јасно се гледа кога ќе запомниме дека Бог не им ја даде на ангелите привилегијата да го поддржуваат Неговото дело; Бог и ја доверил оваа благодат, оваа привилегија само на луѓето.

**2.** Другите дела на благодат изобилуваат во вас; затоа, нека изобилува и благодатта на давањето. Коринќаните имале изобилство на духовни богатства, особено даровите кои вклучувале...

* **вера**: доверба во Бог која им овозможувала да одат низ животот победоносно и верно да Му служат на Бог.
* **говор**: способноста да го споделуваат Евангелието и доктрините на Божјото Слово.
* **знаење**: познавање на Божјото Слово.
* **усрдност**: силата и ревноста да се продолжи Господовото дело.
* **љубов спрема нас**: грижата за Божјиот служител кој верно Му служи на Христос.

Бидејќи црквата била многу силна во овие дарови, тие требале исто така да изобилуваат и во дарот на давањето. Давањето и помагањето на другите во нивните очајни потреби биле нивна должност како и секоја друга одговорност.

**(8:8) Управителство – Давање**: третиот поттик е да ја докажете искреноста на вашата љубов. Обрни внимание дека Павле не им заповеда на Коринќаните да даваат. Ако давањето е присилно или принудно, нема никаква полза; тоа не Му е угодно на Бог. На Бог Му се угодни само дарови кои се доброволно и радосно дадени. Тој ги благословува само оние кои доброволно им помагаат на другите.

**(8:9) Управителство – Давање – Понизувањето на Исус Христос; Љубезност**: четвртиот повик е да го познаваат примерот на Исус Христос. Повеќе од сите други, Исус Христос ни покажа дека не само што треба да даваме, туку и како да даваме.

**(8:10) Управителство – Давање**: петтиот предизвик е да се сетите на вашето минато. Како што беше спомнато погоре, Коринќаните започнале проект за задоволување на потребите на сиромашните цркви во Јудеја, но го сопреле проектот кога поделеноста го покажала своето вистинско лице во црквата. Сега откако искусиле пробудување, Павле ги советува: продолжете повторно со проектот. „**Тоа е полезно за вас**“: полезно и корисно за вас лично и за вашата служба. Доколку повторно се посветите себеси на мисијата Бог ќе ја благослови црквата.

Обрни внимание дека црквата била предана, односно копнеела да ја изврши мисијата пред една година. По обновувањето на посветеноста, треба уште повеќе да копнеат да започнат служба на мисии за Господ.

**(8:11-12) Управителство – Давање**: шестиот предизвик е да давате подготвено и доброволно. Обрни внимание: Павле повеќе не им дава совет; сега тој ѝ наложува на црквата да се посвети на мисиите, а особено да продолжи со овој проект.

**1. Посветете се на мисиите. Ова се подразбира**. Павле зборува за еден проект, но основата на целата дискусија е апсолутната неопходност за постојана посветеност на мисиите.

**2. Довршете ја мисијата**. Коринтската црква го започнала проектот; тие требале и да го завршат. Црквата треба да ги досегнува луѓето преку мисии во целиот свет, но треба и да ги довршува мисиите. Запомни дека Ерусалим бил туѓо поле за Коринќаните.

**3. Давајте подготвено и доброволно** – имајте „добра волја.“ Обрни внимание дека ова е првиот услов кога некој дава. Над сè друго, тој треба да дава доброволно.

**4. Бог ќе ни суди за она што го даваме**. Идејата е ова: во денот на судот Бог ќе го погледне она што сме го дале и она што сме го задржале.

**(8:13-15) Управителство – Давање**: седмиот предизвик е да ги задоволувате потребите еден на друг – подеднакво. Многу е важно да забележиме дека овие стихови не зборуваат за поседување или имот, ниту за она што некој го има, туку за потребите.

**1.** Потребата на еден човек не треба да биде олеснета додека некој друг има потреба.

**2.** Секоја потреба треба да биде подеднакво задоволена. Ова е експлозивен принцип, бидејќи е спротивен на она што општеството го практикува. Тој го отстранува чувањето и задржувањето на добрата повеќе од она што ни е потребно.

**3.** Стариот Завет го поткрепува овој принцип (Излез 16:18). Кога Бог чудесно го нахранил Израел со мана од небото, луѓето требале да го соберат само она што им е потребно. Ако собрале премногу и ако се обиделе да ја сокријат и да ја задржат, таа се расипувала преку ноќ. Ако некој не можел да собере доволно поради болест или немоќ, неговата потреба била задоволена преку помошта на другите или од Самиот Бог.

**XXIV. Луѓето кои управуваат со доброволните прилози,**

**(8:16-24) – Вовед:** луѓето кои управуваат со доброволните прилози во црквата имаат важна функција, многу важна. Тие имаат позиција која е многу забележителна. Луѓето се секогаш свесни за оние кои управуваат со парите. Затоа, во црквата е многу важно таквите луѓе да бидат веродостојни и морални; да живеат добар и чист живот, и да имаат цврсто христијанско сведоштво.

**(8:16-17) Управителство – Доброволни прилози**: луѓето кои управуваат со доброволните прилози (помошниците) се грижат за црквата, искрено се грижат. Павле вели дека Тит ја имал „истата грижа“ за коринтската црква како и самиот тој (во одредени преводи се вели „истата искрена грижа“). Замисли некој да се грижи за црквата колку што се грижел Павле! Зборот „искрена“ значи ревносна. Луѓето кои управуваат со доброволните прилози имаат ревносна грижа за црквата и за нејзината благосостојба.

**(8:18) Управителство – Доброволни прилози**: луѓето кои управуваат со доброволните прилози (помошниците) треба да имаат добар углед за Евангелието, односно, дека веруваат во Евангелието и дека сведочат за него. Човекот кој е спомнат во овој стих никогаш не е именуван, и секој обид да го идентификуваме е залудна и бесполезна претпоставка. За него се кажани три значајни работи.

**1.** Тој бил „**брат**“ во Господ, христијански брат на Павле и на другите верници. Ова е неопходно за оние кои управуваат со доброволните прилози.

**2.** Тој имал **силно сведоштво во Евангелието**. Тоа значи дека тој бил силен сведок за Евангелието. Тој не само што живеел за Христос, туку и сведочел за спасителната моќ на Христос.

**3.** Неговото сведоштво било толку силно што бил познат „**по сите цркви**.“

**(8:19-21) Управителство – Доброволни прилози – Помошници**: луѓето кои управуваат со доброволните прилози (помошниците) се претставници избрани од црквата за да се избегнат обвиненијата за лошо однесување на служителот. Ова е многу важен факт – лекција на која треба да внимаваат и служителите и црквите подеднакво. Доколку самиот Павле управувал со доброволните прилози, можел да се изложи себеси да биде обвинет за задржување или крадење на парите. Единственото мудро решение било црквата да избере еден од своите луѓе за да управува со доброволните прилози.

Обрни внимание дека доброволните прилози се наречени „**дело на милосрдност**.“ Стх. 19 – Затоа, прилозите на црквата се милосрдност; тоа е срцето на црквата кое се излева во доброволен дар за да ги досегне и за да им помогне на очајните во светот.

Обрни внимание на уште една важна точка: зошто се давал доброволниот прилог. Тоа **се правело за Божјата слава**. Кога луѓето ќе го видат доброволниот дар и знаат за што ќе се употреби, нивните срца ќе Го прослават Господ.

Обрни внимание: Павле јасно вели зошто е толку претпазлив. Тој сакал сите луѓе да знаат дека е чесен, дека никогаш не би ја ставил раката во касата и не би земал пари од доброволниот прилог.

**(8:22) Управителство – Доброволни прилози – Помошници**: луѓето кои управуваат со доброволните прилози (помошниците) се ревносни во многу нешта, а особено во доброволните прилози. Кој бил овој анонимен брат не е познато. За него се наведени три значајни нешта, нешта кои треба да му зборуваат на срцето на секој помошник и на секој што управува со доброволните прилози.

**1.** **Тој бил брат**, вистински верник кој имал заедништво со другите верници и соработувал со црквата во нејзините задачи.

**2.** Неговата „**ревност била испитана повеќепати**“ кога му биле назначени други служители. Зборот „ревност“ значи искреност, трудољубивост, посветеност. Тој со целото свое срце се посветувал на каква и да е задача што црквата му ја давала.

**3.** Тој ги набљудувал и бил подготвен за сведоштвата на црквите. Кога Павле му кажал за коринтската црква – за големото пробудување на црквата – тој се возбудил и бил поподготвен од кога и да е претходно да Му служи на Христос во таа црква.

**(8:23) Управителство – Доброволни прилози – Помошници**: луѓето кои управуваат со доброволните прилози (помошниците) се партнери на служители. Обрни внимание дека Павле очекувал луѓето да прашуваат кои се овие луѓе. Ова е природно прашање, бидејќи тие луѓе управуваат со доброволните прилози на црквата. Затоа, било крајно важно нивните квалификации да бидат на највисоко ниво.

**(8:24) Управителство – Доброволни прилози – Помошници**: луѓето кои управуваат со доброволните прилози (помошниците) треба да бидат љубени од црквата. Ова е неопходно: црквата треба да ја докаже својата љубов спрема луѓето кои управуваат со доброволните прилози доколку сака тие ефикасно да ја извршуваат својата служба. Црквата треба да ја докаже својата љубов на два начини:

* Прво, со тоа што ќе ги примат овие луѓе, прифаќајќи ги нив и нивната служба.
* Второ, со тоа што ќе им помогнат на овие луѓе да ја извршуваат својата служба. Црквата треба да им дозволи на овие луѓе да го претстават својот проект, а потоа и да придонесат за него.

**XXV. Дарителите кои Му се угодни на Бог,**

**(9:1-7) – вовед**: давањето Му е угодно на Бог, бидејќи давањето е во самата природа на Бог. Бог е Оној Кој го даде најголемиот дар – Господ Исус Христос. Најомилениот дел од Словото ја објавува оваа прекрасна вистина.

**(9:1-2) Управителство – Давање**: дарителите кои Му се угодни на Бог се подготвени и желни да даваат. Ова може да се види во четири јасни изјави на Павле.

**1.** Тој очекувал од Коринќаните да даваат. Зошто? Бидејќи некои мили Божји „**светии**“ имале потреба од помош. Некои верници биле во очајна потреба. Црквите во Јудеја биле сиромашни и очајно им била потребна помош; затоа од Коринќаните се очекувало да им помогнат.

**2.** Павле ја знаел нивната „**готовност,“ подготвеноста на нивниот ум да даваат**. Колку често ова може да се каже за верниците? Или за една црква? Дали сме навистина готови, досегнувајќи ги луѓето и помагајќи да се задоволат нивните потреби?

**3.** Павле **се фалел со Коринќаните**, со нивната подготвеност да даваат. Тоа се случило една година претходно. Духот на Коринќаните бил толку посветен на службата, на задоволување на потребите на другите верници, што тие веднаш започнале со проектот да има помогнат на црквите во Јудеја. Но набргу потоа се појавиле некои проблеми и црквата го прекинала проектот. Пред да се појави проблемот, Павле се фалел со ревноста на Коринќаните, со тоа колку бргу се посветиле на проектот.

**4.** Ревноста и посветеноста на Коринќаните поттикнале „**мнозина**“ да помогнат во проектот.

**(9:3-5) Управителство – Давање**: дарителите кои Му се угодни на Бог никогаш не се затекнати неподготвени да дадат. Додека Павле патувал од едно место до друго, секогаш ги обучувал младите ученици во службата, а овие ученици често патувале со него. Покрај нив, Павле понекогаш бил придружуван до следниот град од луѓе од местото каде што тој штотуку ја завршил својата служба. Набргу се случило ова: некои мажи од Македонија сакале да го придружуваат до Коринт. Овој факт е основата за она што Павле го вели сега.

**1. Неподготвеноста да даваме предизвикува срам**. Павле вели дека ги праќа Тит и уште двајца други мажи за повторно да го активираат проектот меѓу Коринќаните. Тој го прави тоа за да не се засрами кога тој и другите Македонци ќе пристигнат. Тој се фалел со Коринќаните пред една година, употребувајќи ја нивната посветеност на мисиите како сведоштво за да ги поттикне Македонците да го потпомогнат истиот проект. Доколку тој и нивните претставници пристигнат, а Коринќаните не го продолжиле проектот, таквата ситуација ќе се одрази врз Христос, Павле и коринтската црква.

**2. Подготвеноста покажува љубов, а не лакомост**. Павле вели дека ги праќа мажите пред него за да може црквата повторно да го активира проектот и доброволните прилози. Тие треба да го подготват доброволниот прилог пред тој да дојде. Обрни внимание зошто Павле сметал дека тоа е неопходно: за да можат Коринќаните да покажат љубов и великодушност, а не лакомост. Ако проектот е сè уште одложуван кога тој и Македонците ќе пристигнат, црквата ќе се прикаже себеси како лакома и световна. Тогаш тие не би ја исполниле токму целта заради која црквата постои на земјата: да им служи на оние во потреба.

**(9:6) Управителство – Давање – Жнеење – Награда**: дарителите кои Му се угодни на Бог даваат многу и жнеат многу. Всушност, кога се работи за жнеење, тие го жнеат токму она што го посеале, само во изобилство. Обрни внимание дека сликата што е претставена е слика за семето: кога човек го сее семето, истото и му се враќа; всушност, му се враќа многу повеќе – целосна жетва. Ова е еден од главните принципи во Словото, но мора да обрнеме големо внимание: не е човекот кој се преправа дека пожртвувано дава оној кој ќе биде изобилно благословен од Бог. Бог ќе го благослови оној кој навистина го жртвува сето она што е и сето она што го има. Таквиот човек никогаш нема да биде во скудност; Бог изобилно ќе се грижи за него.

**(9:7) Управителство – Давање**: дарителот кој Му е угоден на Бог дава намерно, а не безволно и принудно. Апсолутно клучно е да обрнеме внимание на една работа: Бог не го прифаќа дарот на оној кој не сака да дава. Бог очекува четири нешта од оној што дава.

**1.** Дарителот треба да дава **како што решил во срцето**. Тоа не значи дека луѓето не треба да се охрабруваат да даваат или дека не треба да ги поттикнуваме да даваат. Тоа значи дека човек треба да размисли за потребата, да размисли што Бог би сакал тој да даде, и радосно да дава од благословите што ги примил.

**2.** Дарителот **не треба да дава безволно**: не тажно, ниту со колебање или жалење. Ако дарителот подоцна повторно размислува за тоа што го дал или жали што го дал тоа, дарот е неприфатлив за Бог.

**3.** Дарителот **не треба да дава сосила**. Дарот на еден човек не е прифатлив за Бог ако тој се чувствува принуден, ако дава за да им угоди на луѓе, или за да биде прифатен.

**4.** Дарителот треба **да дава радосно** ако сака Бог да го прифати неговиот дар. Зборот „**радосно**“ (hilaron) значи весело. Дарителот е задоволен и радосен кога дава за да се задоволат потребите на Божјиот народ и на светот.

**XXVI. Мотивите за великодушното и пожртвуваното давање, 9:8-15**

**(9:8-11) Управителство – Давање**: првиот мотив за давањето е за да може Бог уште повеќе и повеќе да ни дава. Христијанинот е повикан да дава пожртвувано; всушност, тој треба да го дава сето она што е и сè што има за да се задоволат потребите на очајниот свет. Ова звучи многу ризично и неразумно за многумина, но тоа е токму она што Словото го поучува. Како може Бог да очекува да даваме пожртвувано, да даваме повеќе од она што ни е потребно за нашето сопствено семејство?

**1.** Бог е способен **изобилно да ја излее сета благодат врз вас**. Бог е способен да ни го врати она што го даваме.

**2.** Бог очекува верникот да дава пожртвувано за да може верникот **да има изобилно за секое добро дело**. Односно, Бог му дава на верникот повеќе и повеќе за да може тој да дава повеќе и повеќе.

Обрни внимание и на следното: обрни внимание што Бог прави за пожртвуваниот дарител. Во најстарите и најдобрите грчки текстови ова е искажување на факт, а не молитва. **Бог му дава семе на сејачот**; затоа...

* Бог ќе му служи и ќе му **дава леб** на пожртвуваниот дарител.
* Бог ќе **го умножи дарот** што го дава пожртвуваниот дарител.
* Бог ќе **ја зголеми жетвата** на праведните и добри дела на верникот или на неговата праведност.
* Бог ќе го **збогати во сè** за да може верникот да продолжи да дава слободно и изобилно.

**(9:12) Управителство – Давање**: вториот мотив за давањето е да се задоволат потребите на светот и да се прослави Бог.

1. Од сè што Павле кажа во однос на давањето, можеме да видиме дека постои приоритет во нашето давање на кој треба да внимаваме. Прво треба да бидеме одговорни за нашето најтесно семејство и за нивните потреби, бидејќи оној што не се грижи за своето семејство се смета за полош од неверник. Потоа следи грижата за светиите во Божјиот дом, нашите браќа и сестри во Христос. Потоа е нашето сочувство за изгубениот свет почнувајќи од оние кои живеат во наша близина, а потоа и надвор од границите, а нивните потреби го вклучуваат и физичкото и духовното.

А најстрашната судбина од сите е: да умреш без да ја запознаеш љубовта и спасението на Бог во Неговиот Син, Господ Исус Христос. Еден од најголемите мотиви за давањето е да се задоволат очајните потреби на светот.

**2.** Има уште еден мотив кој е исто толку важен – да го прославиме Бог. Кога потребите се навистина задоволени...

* примателот Му благодари и Го прославува Бог.
* сведоците или набљудувачите Му благодарат и Го прославуваат Бог.
* дарителот Му благодари и Го прославува Бог.

**(9:13) Управителство – Давање**: третиот мотив за давањето е да ја докажеме својата верност на Христовото Евангелие. Евангелието претставува објавување на најголемата љубов и дар што е некогаш објавен – дарот на Божјата љубов и на Неговиот Сопствен Син. Секој што тврди дека го следи Евангелието на Божјата љубов мора да биде верен во ширењето на Евангелието на љубовта. Тој мора да живее пожртвуван живот каков што живееше Исус, живот кој го дава сето она што е и сето она што го има за да ги задоволи потребите на очајните.

Ако сме му верни на Христос и на Неговото Евангелие, тогаш даваме и даваме и постојано даваме за да го споделуваме Евангелието и за да ги задоволиме потребите на светот.

**(9:14) Управителство – Давање**: четвртиот мотив за давањето е за да се зајакнат молитвата, љубовта и заедништвото. Многу едноставно, кога верниците им даваат на луѓето во нивните очајни потреби, луѓето благодарат за нив и за нивното заедништво во Господ. Давањето поттикнува голема молитва, љубов и заедништво меѓу Божјиот народ.

**(9:15) Управителство – Давање**: петтиот мотив за давањето е да се прослави Бог за Неговиот неискажлив дар. Најголемиот дар што е некогаш даден беше Божјиот дар за светот: дарот на Неговиот Сопствен Син. Не постои поголем дар што може да биде даден. Тој го даде најскапоцениот дар.

**ОДГОВОРОТ НА СЛУЖИТЕЛОТ ДО НЕГОВИТЕ КРИТИЧАРИ, 10:1-13:14**

**XXVII. Служителот: Неговата борба и оружје,**

**(10:1-6) – Вовед:** овој дел започнува со остар прекин на она што Павле го зборуваше и поучуваше. Тој се одвојува од Тимотеј. Тој повеќе не вели „ние,“ туку „А јас самиот, Павле, ве преколнувам.“ Оваа фраза е многу силна. Павле сега првенствено ќе се справи со своите критичари, односно со лажните учители кои се вовлекле во црквата и со секој од нивните следбеници што не учествувал во големото пробудување и покајание што се случило (2 Кор. 7:2-6).

Ова било неопходно, бидејќи црквата морала да биде сигурна дека лажните учители нема повторно да се утврдат во црквата. Тие имале потреба да знаат дека Павле има намера лично да се справи со секој што не се покајал. Тој ќе се справи со сите што го напаѓале и што поучувале лажни доктрини.

**(10:1-2) Обвинувањата против Павле**: Павле бил обвинет дека постапува според телото. Ова обвинение може да се види зад зборовите на Павле во овие два стиха. Тој им одговара на „некои“ што сметале дека тој постапува според телото (2 Кор. 10:2). Тие зборувале две работи за Павле.

1. Некои велеле дека Павле е плашливец (2 Кор. 10:1). Токму тоа Павле сака да го каже кога вели „**понизен**“ (tapeinos). Тие велеле дека Павле е смел во неговите поуки; односно, дека ја укорува црквата кога им пишува на верниците, но дека е плашливец кога требал да зборува лице в лице со нив.

Обрни внимание како Павле им одговара на црквата и на неговите критичари; им одговара со благост среде предупредувањето: **„Ве преколнувам преку Христовата кроткост и благост.“** Христос беше кроток и благ кога се справуваше со навредите, нападите, озборувањата, лагите, злото и неправдите кои Му беа нанесени. Павле вели дека Исус Христос е неговиот пример за справување со луѓето; токму тоа е причината зошто тој е благ и кроток кога им проповеда и кога се соочува со луѓето лице в лице. Тој не е кроток и понизен затоа што е плашливец, туку затоа што Исус Христос покажа како треба да се справуваме со луѓето, дури и со луѓето кои се зли или грешат. Исус Христос се соочуваше со луѓето со кроткост и благост; и затоа тој, Павле, е кроток и благ.

**2.** Некои велеле дека Павле е телесен – дека постапувал според телото. Тоа подразбирало неколку работи:

* дека Павле не бил новороден, односно, дека не бил вистински спасен.
* дека Павле проповедал и служел според телото; дека не бил навистина повикан од Бог.
* дека Павле постапувал според телото; дека бил безбожен и неморален човек кој се обидувал да си угоди само себеси и да живее само за себеси.
* дека Павле служел само според телото; дека сакал другите да го следат него лично – дека само се обидувал да ги продаде своите идеи и позиција – дека се интересирал само да го наполни сопствениот џеб и да си обезбеди лично признание и чест.

**(10:3-5) Служителот – Духовно војување – Умот – Мислите**: служителот се бори и војува, но не на телесен начин. Ова е прекрасен дел од Словото. Тој зборува за духовното војување на верникот, односно, тоа е дел што секој верник треба да го запомни и често да си го повторува. Тој често го поттикнува верникот да го дисциплинира и да има контрола врз својот ум и своите мисли. Обрни внимание на три важни точки.

Војната не се води против тело и крв, против физички и материјални битија, туку против духовните сили. Духовните сили стојат зад човековото зло и похотно однесување, зад неговото неверие и аргументи против Бог. Овие духовни сили ги напаѓаат и мамат човековите мечти и мисли. Тие вметнуваат себични и ѓаволски идеи против Бог и против другите луѓе. И од енергијата на овие идеи произлегуваат злите дела на луѓето.

Она што Павле сака да го каже е ова: тој и другите верници „**живееме по телото**“; односно, живеат во тело како и сите други луѓе. Но тие не војуваат во телото. Тие не се борат против неволите во животот само со сопствените сили. Зошто? Затоа што верниците знаат дека постои духовно војување кое се води за умовите и животите на луѓето.

**1.** Оружјето на верникот не е физичко, туку духовно. Физичкото или телесното оружје би било човечкото оружје на умот и телото како што се дисциплината, силата, знаењето, богатството итн.

Верникот знае дека не постои ништо на светот што може да ги победи духовните сили кои стојат зад злото и смртта на овој свет. Затоа, тој ги води духовните битки во овој живот со духовно оружје, оружје кое е од Бог и кое Бог го направил моќно и силно.

Обрни внимание дека верникот употребува духовно оружје „**за разурнување на упориштата**.“ Злото во овој свет е длабоко вкоренето и утврдено. Само духовното оружје од Бог може трајно да го победи злото.

**2.** Методот со кој верникот ги победува силите на злото е јасно опишан.

a. Верникот „**ги руши мудрувањата**“ (logismous): мисли и мудрувања кои се неконтролирани, диви, зли, похотни, блудни, неправедни, погрешни, невистинити, ѓаволски и насочени против Бог. Те молам прочитај

20 Неговите невидливи особини, Неговата вечна сила и божествената природа, јасно се гледаат уште од создавањето на светот, и можат да се разберат преку создаденото, па немаат оправдание. 21 Зашто, иако Го познаа Бога, не Му оддадоа почит како на Бог, ниту Му благодарија; туку станаа суетни во своите мудрувања и нивното неразумно срце се помрачи... 28 И бидејќи сметаа дека не им годи да Го сознаваат Бога, Бог ги предаде на нивниот изопачен ум, за да го прават она што не прилега, 29 исполнети со секаков вид неправедност, пакост, алчност, злобност; полни со завист, убиства, расправии, лукавства, подмолност; озборувачи, 30 клеветници, богомрасци, дрски, надмени, фаленичари, измислувачи на зла, непокорни на родителите, 31 без разбирање, вероломци, без љубов и немилосрдни. 32 Иако ги знаат Божјите одредби: дека оние кои прават така заслужуваат смрт, сепак, не само што прават така, туку сесрдно ги одобруваат и другите, кои го прават истото. **(Римјаните 1:20-21, 28-32).**

**б.** Верникот руши **„сè што се крева против познавањето на Бог“:** погрешни идеи за Бог, лажни доктрини, лажни учења, лажни мудрувања; човечката гордост и вообразеност, самодоволност и самоправедност кои се креваат против Бог.

**в.** Верникот се труди да ја **„плени секоја мисла за послушност на Бог.“** Ова е духовната цел на секој вистински христијански верник. Бог го создаде човекот за заедништво и дружење, а верникот го знае тоа; затоа, верникот војува - се бори да ја плени секоја мисла и да ја фокусира на Бог и Неговата праведност.

**(10:6) Служителот – Црковна дисциплина**: служителот е секогаш подготвен да се справи со лажните учители и бунтовниците, но само откако вистинските верници ќе истапат напред. Павле штотуку сподели дека се бори и војува за да живее за Христос секој ден – се бори за да ја плени секој мисла што се крева против познавањето на Бог. Затоа, нема да се двоуми да ја казни секоја непослушност. Но, обрни внимание: тој ќе ги казни само откако ќе му даде секому можност да биде послушен. Коринќаните кои се подготвени да се покорат на вистината треба да истапат први. Тогаш Павле ќе дејствува брзо. Тој никогаш нема да прибегне кон строгост сè додека не биде сигурен кој се залага за вистината, а кој е против вистината.

**XXVIII. Служителот: Неговото право да биде прифатен,**

**(10:7-18)** **– вовед**: служителот има многу права, но едно право кое му значи на служителот колку и сите други е правото да биде прифатен. Секоја црква, без оглед на ситуацијата или околностите, треба да ги отвори своите раце и да го прифати служителот. Ако му е потребна помош, тогаш црквата треба да му помогне – без оглед на тоа за каков проблем станува збор.

**(10:7) Служителот – Обвинувањата против Павле**: служителот треба да биде прифатен затоа што Му припаѓа на Христос како и секој друг служител. Подбуцнувачите и критичарите на Павле сметале дека Павле е на пониско ниво од другите служители. Тие велеле дека Павле не е достоен да биде служител, дека не е повикан и надарен како и другите Божји служители; затоа, неговото место не било на проповедницата во Коринт, ниту пак неговиот авторитет треба да биде прифатен во Коринт.

Тврдењето на Павле е дека сите служители се еднакви. Обрни внимание како Павле го изложува срамното нагласување на „**површното**“ и на рангирањето на служителите. Очигледно некои го осудувале Павле...

* поради неговиот минат грешен живот како прогонувач и убиец на раните верници.
* затоа што други служители и учители изгледале како да имаат посилни и попривлечни дарови.
* затоа што други служители и учители имале повеќе харизма и биле посилни говорници (2 Кор. 10:10).

Павле е жесток во неговиот прекор: **„Зошто гледате површно на нештата?"** Секој човек што тврди дека Му припаѓа на Христос и дека Христос го повикал, како што тврдам и јас, го прави тоа од лично уверување. Личното уверување е субјективно. Личното уверување и тврдење на еден човек е исто толку добро колку и на друг човек. Затоа, ако некој вели дека е Христов и дека е повикан од Христос, моето тврдење е веродостојно колку и неговото.“ Меѓутоа, многу повеќе е потребно за да се докаже дали некој е вистински Христос служител.

**(10:8) Служителот – Обвинувањата против Павле**: служителот треба да биде прифатен бидејќи тој е издвоен за изградување, а не за уништување.

Павле цврсто тврди дека Бог го повикал за изградување, а не за уништување. Тој е повикан за да ги изградува луѓето, а не да ги уништува. Тој никогаш и на никаков начин не ѝ наштетил ниту ја уништил црквата. Обрни внимание: Павле вели дека би можел да се фали со својата служба и со својата верност. Тој би можел да се фали дури и повеќе од повеќето други служители; а ако реши да го прави тоа, нема да се засрами, бидејќи го има секое право да се фали. Тој верно Му служел на Христос.

**(10:9-13) Служителот – Обвинувањата против Павле**: служителот треба да биде прифатен поради авторитетот и управувањето кои Бог му ги дал, а не поради изгледот. Обвинувањето против Павле било дека тој е немоќен кога е присутен и слаб учител; затоа, не е можно да е повикан од Бог, ниту пак го поседува авторитетот од Бог.

**1.** Постои одредено време за авторитет и дисциплина во црквата. И ако авторитетот и дисциплината бидат потребни, Павле ќе ги примени кога ќе ја посети црквата со истиот смел авторитет кој е очигледен во неговите писма.

**2.** Човечките препораки и осуди е неразумни. Павле никогаш не би го направил тоа што неговите критичари и некои други го правеле: да бара пофалби и препораки од луѓето. Очигледно, некои барале писмени препораки за да си обезбедат признание, чест и позиција.

Имајќи јасно разбирање, Павле вели дека таквата себичност само ги свртува служителите еден против друг; таа ги споредува еден со друг. А таквото споредување на служителите не е мудро.

**3.** Служителот треба да го применува авторитетот само во областа и во границите кои Бог му ги дал. Служителот нема друг легитимен авторитет, но го има тој авторитет.

**(10:14-16) Авторитетот на служителот – Обвинувањата против Павле**: служителот треба да биде прифатен бидејќи го објавува и проповеда Христовото Евангелие. Тоа е авторитетот на служителот, единствениот авторитет што го има: авторитетот да го објавува и да го проповеда Евангелието. Идејата е ова: лажните учители требале да се покајат и да станат едно со другите верници во црквата и да работат и да се трудат заедно со верниците заради Евангелието.

**(10:17-18) Служителот**: служителот треба да биде прифатен затоа што се фали со Господ, а не со луѓето. Павле зборува многу за фалењето и за гордеењето со себеси во овој дел (2 Кор. 10:7, 8, 12, 13, 15, 16). Сега тој силно ја нагласува суштината: оној кој се фали треба да се фали во Господ, инаку нема да бие прифатен од Бог. Оној кој се обидува да се велича себеси не е вистински Божји служител.

**XXIX. Служителот: Неговото предупредување против заблудите,**

**(11:1-15) – вовед:** некои лажни учители и критичари во црквата го напаѓале Павле и неговата служба со секакви можни обвиненија. Начинот на кој тие се обидувале да стекнат контрола е истиот начин што го употребува секој што бара моќ: заведување и мамење и лаги.

**(11:1-2) Служителот – Црквата**: служителот има Божја љубомора за црквата. Црквата му била мила, многу мила на Павле; тој едноставно не би ја навредил црквата на никакво начин. Тој морал да го открие гревот на лажните учители и на неговите критичари, а за да го направи тоа морал да се одбрани себеси. Тоа го мачело Павле; тој не сакал да зборува за себеси. Многу повеќе би сакал да зборува за Исус Христос. Но, немал избор, морал да се одбрани себеси. Обрни внимание на милостивиот, благ и позитивен пристап на Павле:

Павле имал **Божја љубомора** за нив бидејќи многумина од нив ги довел до Христос. Тој ги љубел, и тоа ги љубел многу. Обрни внимание дека **целта на Павле е да ја престави црквата пред Христос како чиста девица, односно, невина, света и непорочна**. Во времето на Павле младоженецот имал некој што се нарекувал пријател на младоженецот. Овој пријател се грижел за подготовката на свадбената церемонија, а особено имал задача да ја гарантира чистотата на невестата. Во модерното општество обично таткото на невестата е тој кој се грижи за подготовките. Тој е исто така оној кој е одговорен да ја гарантира чистотата на својата ќерка, невестата. Павле тука вели дека тој е пријателот, таткото на Коринќаните, кој толку многу ги љуби и се грижи за нив што мора да ја гарантира нивната чистота пред Господ. Затоа, тие мора да го слушаат.

**(11:3) Заведување – Црквата**: црквата треба да се плаши од заведување, да се плаши нивните умови да не бидат измамени. Обрни внимание дека нивните умови сè уште не биле измамени, но опасноста била таму.

Опасноста биле дека верниците ќе се одвратат **од едноставноста (aplotetos) што е во Христос**. Овој збор значи посветеност, верност, и преданост на Христос. Верниците треба да го фокусираат својот ум и својот живот на Христос и само на Него. Ова била опасноста со која се соочувала коринтската црква и опасноста со која денес се соочуваат една по друга црква: умови кои се измамени и кои лажните учители ги одвратиле од верноста спрема Христос.

Обрни внимание на илустрацијата што Павле ја употребува: змијата која ја измами Ева. Ева покажува колку лесно еден верник може да биде измамен и да се одврати од Христос.

Ева дозволила да биде заведена: таа му била неверна на Бог и на Неговиот Збор. Затоа таа ја изгубила својата посветеност и преданост на Бог. Во споредба со Ева и со она што Ева го имала, верниците се наоѓаат во несигурна (многу опасна) положба. Затоа, тие треба да се заштитат од лажни учители. Тие треба да бидат предупредени за да не бидат заведени, и нивните умови да не бидат измамени. Кога лажни учители се присутни во црквата, црквата мора да се справи со нив, инаку некои верници ќе бидат измамени и одведени во погрешна насока.

**(11:4) Проповедање – Лажни учители**: црквата треба да се плаши од проповедање на друг Исус. Ова отсекогаш била опасноста на лажните учители. Обрни внимание: тие не проповедале друг Христос (Месија), туку друг Исус. Односно, тие биле збунети во однос на тоа кој бил Исус дрводелецот, а кој бил Исус Божјиот Син. Тие биле збунети во однос на човечката природа на Исус. Тие поучувале дека...

* Исус бил само добар човек кој живеел како што треба да живеат луѓето.
* Исус бил само добар учител кој ги поучувал луѓето како да живеат.
* Исус бил само прекрасен маченик кој им покажал на луѓето како треба да умрат.

Тие ја нагласувале човечката природа на Исус, а ја запоставувале Неговата божественост. Обрни внимание што вели Павле: тој вели дека **луѓето можат да примат друг дух кој не е Божјиот Дух, и дека можат да примат друго евангелие кое не е Евангелието на Господ Исус Христос**. Постојат други духови и евангелија кои ја бараат човековата приврзаност; затоа, црквата и нејзините верници мора да се чуваат од проповедањето на друг Исус.

**(11:5-6) Служителите**: црквата треба да се плаши од споредување на служителите еден со друг. Лажните учители велеле дека Павле не бил вистински апостол, дека не бил повикан од Бог да биде служител. Неговата појава и неговиот говор биле премногу слаби; тој не зборувал доволно убедливо за да биде надарен и повикан од Бог (1 Кор. 9:1; 2 Кор. 1:21; 2 Кор. 10:7, 10; 2 Кор. 12:11).

Многу едноставно, неопходниот дар што Бог го дава не е способноста за зборување, туку знаењето – познавањето на Бог и на Христос и на вистината. Обрни внимание: Павле вели дека тој целосно ја откривал и ја објавувал вистината во сите нешта (спасение и избавување).

**(11:7-12) Финансиите – Служителот**: црквата треба да се плаши од оние кои го критикуваат чесното управување со парите.

* Павле служел во Коринт бесплатно и не примал никаков дар или финансиска помош (2 Кор. 11:7)
* Меѓутоа, примал помош од други цркви (2 Кор. 11:8).
* Тој тоа го правел бидејќи имал потреба кога бил во Коринт, но не сакал да им биде товар на Коринќаните, ниту пак сакал да им биде должен. Тој не сакал никакви ограничувања врз проповедањето на вистината и Евангелието.
* Политиката на Павле била да си обезбеди помош од цркви во други области за да може да го дава Евангелието бесплатно онаму каде што служел. Тоа, велел тој, и ќе продолжи да биде неговата политика (2 Кор. 11:9).
* Павле бил критикуван поради неговата политика. Очигледно е дека постоеле две критики: прво, дека тој одбивал да прими помош затоа што знаел дека неговото учење е инфериорно. Затоа и се срамел. Второ, дека бил премногу горд за да си дозволи други да му служат нему. Таквите критики јасно покажуваат дека овие луѓе само барале можност да го критикуваат Павле (2 Кор. 11:12).
* Павле ја следел оваа политика бидејќи ја љубел црквата. Вистината не била она што критичарите и лажните учители го велеле: дека тој не се грижел доволно за црквата за да им дозволи да бидат дел од неговата служба. Доколку земел пари од нив, неговите критичари би го обвиниле дека служи заради парите. Затоа, неговата политика била доказот дека тој ја љуби црквата (2 Кор. 11:11-12).

**(11:13-15) Сатаната – Лажните учители**: црквата треба да се плаши од лажни служители и измамливи работници. Лажните учители се јасно откриени и идентификувани во овие три стиха.

**1.** Лажните учители се преправаат во Христови служители, но тие се измамливи работници. Тие се религиозни работници кои ги мамат и ги одвлекуваат луѓето од Христос:

* во лажни верувања и доктрини.
* во нови идеи и позиции.
* во ритуали и церемонии.
* во организации и програми.
* во фокусирање на некоја личност или служител место на Христос.

**2.** Лажните служители **се преправаат исто како сатаната – како служители на светлината**. Сатаната често се појавува како ангел или гласник на светлината, особено во индустриските општества. Неговата позиција е секогаш преставена како вистината, како патот на интелигенцијата и на знаењето и на просветлувањето.

Сатаната секогаш се претставува како највисоката интелигенција која знае што е најдобро за човекот и која може да обезбеди вистински задоволства, уживање и исполнетост за човекот. Кога сатаната му го претставува својот пат на човекот, тој го привлекува и влече човекот да сака, да посакува и да копнее. Неговиот пат секогаш изгледа како патот на светлината, односно, патот на интелигенцијата или задоволството.

**3.** **Лажните служители се од сатаната: преправени како слуги на праведноста**. Бидејќи сатаната се преправа во ангел или гласник на светлината, така се преправаат и неговите слуги. Тие изгледаат како слуги на праведноста, и тие проповедаат и поучуваат дека човекот се спасува преку праведност, и тоа праведноста на...

* моралот
* побожноста
* правдата
* давањето
* служењето
* образованието
* развојот
* службата
* помагањето

Тие го нагласуваат животот и учењето на Исус, сите добри особини на животот – сите особини кои треба да ги карактеризираат луѓето. Тие им кажуваат на луѓето да го имитираат животот на Исус и да ги фокусираат своите срца врз овие добри квалитети на животот, а ако го прават тоа, Бог ќе ги прифати. Меѓутоа, тие прават една фатална грешка: тие ги игнорираат и ги одрекуваат....

* праведноста на Исус Христос што Тој мораше да ја обезбеди за човекот со тоа што живееше идеален, совршен, безгрешен живот.
* смртта на Исус Христос со која Тој мораше да умре за да ги понесе осудата и казната за гревот на човекот.
* воскресението на Исус Христос која Тој мораше да го искуси за да ја победи смртта и за да обезбеди нов живот за човекот.

**XXX. Служителот: Неговата пофалба и скапоцен труд,**

**(11:16-33) – Вовед**: дали еден служител или кој било верник треба воопшто да се фали за тоа кој е или за тоа што го направил? Овој дел зборува на оваа тема.

**(11:16-21) Фалење – Одбраната на служителот**: служителот повикува да биде примен и слушнат.

Павле бил присилен да ја брани својата служба и својот авторитет како Божји служител. Доколку не се бранел, неговите критичари би го толкувале тоа како слабост. Тие би почнале да шират гласини дека неговото молчење е доказ дека тој не е повикан од Бог, бидејќи не ја смета својата служба достојна за да ја брани.

Меѓутоа, постоела друга причина зошто тој ја брани својата служба: да ја спаси коринтската црква од лажните водачи и учители. Главните црти на овие шест стихови покажуваат како Павле ги моли Коринќаните да го примат и да го слушнат.

1. Тој морал малку и да се фали. Само „безумниот“ се фали со себеси, и Павле се двоумел дали да се брани себеси фалејќи се со својот повик и со својата служба. Но тоа бил единствениот начин да се одбрани себеси пред овие критичари. Затоа, тој ја моли црквата да го прими како безумен и да му дозволи да направи нешто безумно: да се фали со својата служба неколку мигови (2 Кор. 11:16).

2. Меѓутоа, неговото **фалење не е начинот на којшто зборува Господ**. Господ не одеше наоколу фалејќи се со Својата служба. Но тој, Павле, бил уверен дека неговото фалење е нешто што морал да го направи за да се одбрани себеси пред неговите критичари и за да ја спаси црквата од лажните учители (2 Кор. 11:17).

3. Ова е суштината: Павле ќе се фали со својата служба бидејќи неговите критичари и лажните учители се фалат и се перчат со тоа кои се и што направиле (2 Кор. 11:18).

4. Црквата „**со задоволство**“ ги примала безумните, и примајќи ги таквите, црквата сметала дека е помудра од другите. Затоа, црквата морала да го прими Павле и да му дозволи да биде безумен (2 Кор. 11:19).

**5.** Црквата ги примала луѓето Стх. 20

* кои ги заробувале верниците.
* кои ги проголтувале и земале пари од верниците.
* кои ги искористувале верниците.
* кои се возвишувале себеси и господареле над верниците.
* кои удирале, односно, ги понижувале верниците.

**(11:22) Павле – Служителот**: служителот треба да има еднаков дел од Божјото наследство. Интересно е тоа што лажните учители и критичари во Коринт очигледно биле преобратени Евреи.

**1.** **Лажните учители тврделе дека се Евреи**; односно, тие толку многу Му биле верни на Бог што го задржале еврејскиот јазик. Нивната примарна цел зошто го правеле тоа е за да можат да го проучуваат Светото Писмо во оригиналниот јазик (Еврејскиот). Ова бил многу необичен подвиг, бидејќи Евреите биле раштркани насекаде низ светот од народите кои ги освојувале. Длабочината на посветеноста на еден Евреин спрема Бог се мерела по тоа колку е тој Евреин, колку го сочувал јазикот на некогашниот Божји народ, и колку го проучувал Словото во оригиналниот јазик. Обрни внимание: Павле вели дека и тој, исто така, е Евреин. Тој можел да го тврди истото што го тврделе и лажните учители.

**2.** Лажните учители тврделе **дека се Израелци**; односно, дека се граѓани на Божјиот избран род, Израел.

Како што беше наведено погоре, тврдејќи дека се Израелци лажните учители тврделе дека се граѓани на Божјиот избран народ, дека му припаѓаат на народот на Божјиот завет, дека се народ кој е посвоен од Бог како Негов посебен народ. Обрни внимание дека и Павле тврди дека е Израелец.

**3.** Лажните учители тврделе дека се „**Авраамово потомство**,“ односно дека ќе ги примат сите ветувања што му беа дадени на Авраам.

Повторно, Павле тврди дека и тој е „Авраамово потомство.“ Лажните учители и критичари не биле супериорни на него во нивното божествено наследство. Тој бил посветен колку и тие...

* на проучување на Словото (Евреин).
* на тоа да биде вистински следбеник на Божјиот завет (Израелец).
* на верувањето и надежта во ветувањата што му беа дадени на Авраам (Авраамово потомство).

**(11:23-31) Павле – Служителот**: служителот мора да биде повеќе од служител. Тој треба да прави повеќе од служење и работење и страдање. Служителот треба да прави многу повеќе од повеќето луѓе.

**1.** Служителот мора да биде повеќе од служител во тоа што се труди и страда повеќе отколку што тоа го прават повеќето луѓе за Христос.

**a.** Тој се трудел повеќе од оние што тврделе дека се Христови служители. Тој работел повеќе часови и поусрдно од нив. Тој се фокусирал на службата за Христос во текот на денот и не дозволувал неговото внимание да скршне и залудно да троши време со непотребни нешта како што правеле повеќето од нив. Тој едноставно работел поусрдно отколку тие.

**б.** Тој поднесувал тепања и камшикувања неизмерно, односно, безброј пати.

**в**. Тој бил затворан многу повеќе пати отколку оние кои тврделе дека се Христови служители. Клемент од Рим вели дека Павле бил во затвор седум пати.

**г.** Тој често се наоѓал во смртна опасност. Тој речиси постојано се соочувал со смрт заради Христос. Замисли да живееш под таков притисок! Колку неверојатна љубов овој голем служител имал за нашиот Господ!

**2.** Служителот мора да биде повеќе од служител во тоа што ќе остане верен додека страда за Христос. Многу малку всушност знаеме за Павле. Токму овој дел покажува колку малку. Тој ѝ пишувал на коринтската црква од Ефес. Неговиот престој во Ефес е спомнат во Дела 19. Природно, овој список на страдања само набројува што му се случувало на Павле пред тој период. Само книгите на вечностa имаат запишано какви страдања поднесувал Павле по Ефес. Во Дела 20:23 Павле вели: „Светиот Дух ми сведочи, во секој град, велејќи дека ме чекаат окови и маки.“

**а.** „**Пет пати... удари**“: ниту еден од овие случаи не е запишан (2 Кор. 11:24).

**б.** „**Три пати... стапови**“: само еден случај е запишан (2 Кор. 11:25, спореди со Дела 16:22)

**в.** „**Еднаш каменуван**“: (2 Кор. 11:25, спореди со Дела 16:19.)

**г.** „**Три пати доживеав бродолом**“: ниту едно од овие не е запишано. Бродоломот запишан во Дела 27 се случило по ова послание (2 Кор. 11:25). Тоа значи дека тој доживеал бродолом најмалку четири пати. Само замисли си каков ужас е тоа!

**д.** „**Често патував**“: опасно и заморно, ризично и непријатно (2 Кор. 11:26)

**ѓ. „Во опасности од реки“:** буквално надојдени реки, поплави. Во тоа време немало многу мостови (2 Кор. 11:26).

**е. „Во опасности од разбојници“:** спореди го со добриот Самарјанин (2 Кор. 11:26, спореди со Лука 10:25-37).

**ж. „Во опасности од сонародници, Евреите“:** (2 Кор. 11:26. спореди со Дела 9:23, 29; Дела 13:50; Дела 14:5; Дела 17:5, 13; Дела 18:12; Дела 23:12; Дела 24:27). Ова се должело на фактот што Павле проповедал спасение по благодат преку вера во Христос, а не по закон.

**з. „Во опасности од неевреи“:** на пример, во Филипи (Дела 16:20), и во Ефес (Дела 19:23) (2 Кор. 11:26).

**ѕ. „Во опасности во град“:** на пример во Дамаск (Дела 9:23) и во Ефес (Дела 19:23) (2 Кор. 11:26).

**и. „Во опасности во пустина“:** на пример, бил изложен на жешко, студено, бури, диви животни, и разбојници (2 Кор. 11:26).

**ј. „Во опасности на море“:** на пример, пирати и неочекувани бури (2 Кор. 11:26)

**к. „Во опасности меѓу лажни браќа“:** оние кои исповедале дека се Христијани, а само лажно исповедале и претставувале постојана закана спротивставувајќи ѝ се на мисијата на црквата и на вистинскиот Христов служител (2 Кор. 11:26).

**л. „Во труд и тешкотија“:** напорна и тешка работа, мака, замор, истоштеност, макотрпност до точка до која целото тело го болело (2 Кор. 11:27).

**љ. „Многупати во неспиење“:** не можел да спие бидејќи бил оптоварен, вознемирен, загрижен, или затоа што се молел за потребите на Божјиот народ (2 Кор. 11:27).

**м. „Во глад и жед“:** бил без храна и вода бидејќи го жртвувал сето она што бил и сè што имал за да проповеда и за да им служи на очајните потреби на другите (2 Кор. 11:27).

**н. „Во многу постење“:** живеел без храна за да го бара Божјото лице за другите или за да ја даде за да ги задоволи потребите на другите (2 Кор. 11:27).

**њ. „На студ и во голотија“:** бил изложен на елементите на природата и давал сè што имал за да им помогне на оние во потреба, дури одел дотаму што ја давал својата облека и го трпел студот на зимите и влагата и студот на ќелиите и занданите (2 Кор. 11:27).

**о. „Ме притискаат“:** значи да биде под притисок. Насилството на Грците не може соодветно да се изрази. Тоа е како да си задушен во ќебе; како да си згмечен од некое големо животно; постојано притеснет. Тоа е неподнослив товар – тешко, многу тешко бреме. Павле секојдневно бил под притисок поради грижата за црквите, и секојдневно го носел бремето за нивната морална и доктринарна чистота (2 Кор. 11:28).

**п. Тој страдал и сочувствувал и ги чувствувал страдањата на другите**: кога другите биле слаби, тој се сметал себеси за слаб за да може да ги поучи повеќе. Кога другите биле повредени, односно, измамени или соблазнети да грешат, тој станувал огорчен и лут на оние кои давале лош пример или поучувале лажни доктрини (2 Кор. 11:29).

**3.** Служителот **треба да се фали само со својата немоќ**. Запомни: Павле започна да се фали со тоа кој е тој и со тоа што го постигнал. Но обрни внимание како заврши: споделувајќи ги оние работи од кои повеќето луѓе би се срамеле и никогаш не би ги спомнале: отфрлањата и понижувачките искуства кои ги доживеал во рацете на луѓето и природата. Луѓето и општеството постојано го отфрлале, а природата секогаш поставувала закани за неговата безбедност и за неговиот живот.

**Суштината е ова**: Павле го постави принципот дека служителот треба да се фали само со своите немоќи и страдања за Христос, а не со својата позиција, достигнувања, успеси или резултати. Луѓето не им аплаудираат на отфрлањата, немоќите, страдањата и срамните искуства. Но кога еден служител страда за Христос, тој има со што да се фали – нешто што е прифатливо за Бог: верното сведоштво на служителот пред Христос.

**4.** Служителот не треба да претерува или да лаже за своите страдања. Павле Го повикува Бог да посведочи дека не претерува и не лаже за своите страдања. Се разбира, ниеден служител не треба никогаш да се фали со тоа што го направил или претрпел за Христос – освен ако е присилен да се одбрани себеси. И, ако некогаш биде во ситуација за мора да се фали...

* треба да се фали само со своите немоќи.
* не треба да претерува и да лаже.

**(11:32-33) Павле – Служителот**: лажните учители и критичари веројатно велеле дека Павле се однесувал како страшливец кога претходно избегал од Дамаск. Страшливецот не е достоен за другите да го следат и да го слушаат. Павле во одговор им вели дека моќниот владетел сакал да го фати, но Божјата намера не можела да биде сопрена. Тој бил избавен и испратен на својот пат да го шири Евангелието (Дела 9:23).

**XXXI. Служителот: Неговите духовни искуства,**

**(12:1-10) – Вовед:** Павле ретко или воопшто не зборувал за себе на проповедницата. Тој сигурно не се фалел со себеси или со своите достигнувања (2 Кор. 11:1, 16-17).

Поради неговата колебливост дали да зборува за себеси, лажните учители и критичарите на Павле велеле дека нему му недостасувале духовни искуства, дека неговото спасение и служба се сомнителни, бидејќи тој немал такви искуства какви што тие имале привилегија да ги искусат. Тие си мислеле во себе и ги прашувале другите: „Како може Павле да биде повикан од Бог ако немал духовни визии или откровенија од Господ? Ние сме имале. Ако е навистина повикан од Бог, зошто тој немал?“

Павле морал да се брани себеси пред своите критичари, и морал да ја спаси коринтската црква од лажните учители. Токму тоа е причината зошто го споделува ова духовно искуство. Меѓутоа, дури и кога го споделува ова искуство, тој не споделува ништо во врска со него. Тој не сака да привлекува внимание врз себеси, туку сака сето внимание да биде насочено кон Исус Христос нашиот Господ.

**1.** Неговото фалење не е полезно, но тој мора да се одбрани себеси (стх. 1).

**2.** Тој искусил неискажливи духовни искуства – визии и откровенија (стх. 2-6).

**3.** Тој ја искусил духовната сила на Христос (стх. 7-10).

**(12:1) Служителот – Фалењето**: фалењето на служителот е бесполезно, но тој мора да се одбрани себеси. Павле немал избор; морал да се брани од лажните обвинувања. Неговото спасение и неговиот повик од Бог биле вистински. Бог го спасил и го повикал во службата; затоа, тој морал да направи сè што можел за да ги докаже своето спасение и својот повик. Затоа, тој ќе ги сподели визиите и откровенијата кои Господ му ги дал.

**(12:2-6) Павле – Служителот**: Павле искусил неверојатни духовни искуства, односно, визии и откровенија. Обрни внимание дека Павле се нарекува себеси „**човек во Христос**“; тој не го споделува ова искуство во прво лице. Тој не сакал да зборува за себеси и за своите духовни искуства. (2 Кор. 12:7 покажува дека Павле зборува за себеси).

**1.** Ова искуство се случило четиринаесет години претходно. Ова искуство не се однесува на искуството на неговото обраќање на патот кон Дамаск, бидејќи неговото обраќање се случило околу дваесет години пред пишувањето на 2 Коринќаните. Очигледно, Бог му го дал на Павле ова прекрасно искуство една или две години пред почетокот на неговите мисионерски патувања.

**2.** Павле бил издигнат до третото небо. Третото небо е Божјото живеалиште (Лука 24:43), посебното место каде што присуството и славата на Господ целосно се манифестираат и можат целосно да се искусат.

**3.** Павле го нарекува тоа место „рајот.“ Како се случило тоа не е познато, дали во телото или надвор од телото; само Бог знае. Павле слушнал неискажливи зборови, кои тој не можел да ги изговори.

**4.** Човек со вакви духовни искуства има право да се фали, но Павле вели дека тој ќе се фали само со својата немоќ.

**5.** Павле посакувал само една работа: да не биде суден според таквите духовни искуства, туку според она што е навистина важно – она што тие го гледале во неговиот живот и она што тој го проповедал и поучувал.

**(12:7-10) Павле – Служителот**: Павле ја искусил духовната сила на Христос. Бог му дал на Павле длабоки и интимни духовни искуства. Постоела опасност тој да почне да мисли премногу високо за себеси; затоа, Бог му дал на Павле „трн во телото.“

**1.** На Павле му бил потребен „**трн**“ за да го потсетува дека тој не е подобар од другите. Тој бил целосно зависен од Бог и покрај неописливите духовни искуства. Што бил неговиот „**трн во телото**“? Зборот „трн“ (skolops) значи **трн или колец**. Генерално се смета дека значи трн во овој стих.

Постојат многу претпоставки за тоа што претставувал „трнот“:

* некое духовно страдање како на пример постојани напади од сатаната или спротивставувања од луѓе.
* некое физичко страдање како што е повторлива треска (на пример, маларија) или епилепсија или слаб вид.

Што точно бил трнот не е познато. Најдобрата претпоставка се чини дека е некоја физичка болест. Најјасниот опис на трнот е веројатно проблеми со видот (2 Кор. 10:10; Галатите 4:13-15; Галатите 6:11). Павле бил слеп три дена по неговото обраќање, и бил многу тепан и каменуван неколку пати (2 Кор. 11:24-27). Сериозна повреда на неговите очи, или на кој било друг дел од неговото тело, можела да се случи при која било од овие трагедии.

**2.** Павле сакал да биде избавен и ослободен; сакал Бог да го отстрани трнот. Зошто?:

* бидејќи го бодел и му пречел.
* бидејќи го одвлекувал од работата.
* бидејќи поради него изгледал лично слаб и болежлив.

**3.** Има три причини зошто Бог одбивал да го отстрани трнот од телото на Павле.

**a. Прво**, Бог сакал да го заштити Павле да не се возгордее.

**б. Второ**, Бог сакал да ја открие Својата сила во Павле. Колку е понемоќен садот, толку повеќе Бог се прославува кога садот вистински Му служи на Христос. Обрни внимание што Бог му одговара на Павле:

* **„Доста ти е Мојата благодат“:** присуството, љубовта, наклоноста, и благословите на Бог се доволни за да му помогнат на верникот низ секое страдање. Зборот „доста“ (arkei) значи моќ или сила која ја издржува секоја опасност.
* **„Мојата сила се покажува совршена во немоќта“:** колку е понемоќен верникот, толку повеќе Бог може да ја покаже Својата сила.

**„Затоа, со поголема радост ќе се фалам во своите немоќи, за да ме осени Христовата сила.“** Обрни внимание на суштината на оваа изјава: немоќите или слабостите имаат определена цел. Верникот страда со причина: за да може Христовата сила јасно да се покаже и да се види во неговиот живот. Зборот „осени“ (episkenosei) значи да намести шатор врз. Идејата е дека Христовата сила го осенува верникот што страда исто како што славата на Божјото присуство го осенувала светото место во Шаторот.

**в. Трето**, Бог сакал да го научи Павле да живее „заради Христос.“ Кога Павле страдал од некаква немоќ или слабост, тоа Му давало можност на Христос да му даде сила на Павле и да ја победи слабоста за Павле. Немоќта на Павле Му давала можност на Христос да се докаже Себеси. Затоа, Павле вели дека наоѓа задоволство...

* „во немоќите“: општ термин кој се однесува на секаков вид страдања и слабости, било морални или физички. Христовата сила може да ја победи секоја слабост или искушение за верникот.
* „во навредите“: било тоа да е потсмевање, понижување, клевета, озборување или што и да било.
* „во маките“: неволите, потребите, одрекувањето, гладот, жедта, недостатокот од засолниште или облека, или каква и да било друга потреба.
* „во прогонувањата“: вербални или физички напади, злоупотреба или повредување.
* „во тешкотиите“: напнати ситуации, неволи, немири, вознемирувања, неизбежни проблеми и неприлики.

**XXXII. Служителот: Неговото однесување пред црквата,**

**(12:11-21) – Вовед**: како служителот се однесува пред црквата е многу важно. Само неколку теми се толку важни колку што е однесувањето на служителот пред луѓето, особено пред оние на кои им служи.

**(12:11:12) Служителот – Повикот**: служителот се труди само да ги докаже својата служба и својот повик. Павле не сакал да се фали со својата служба сметајќи дека таквото фалење е безумство, но црквата го присилила да го прави тоа. Како? Црквата го присилила Павле да се фали со себеси со тоа што не му помогнала. Црквата требала да го брани Павле, но не успеала да ги замолчи критичарите кога за прв пат се појавиле. Сега ситуацијата излегла од контрола. Затоа, Павле немал избор: заради службата и заради заштитата на црквата тој морал да се одбрани себеси и да се справи со критичарите и лажните учители.

Обрни внимание на посебното обвинение против Павле: дека бил или инфериорен апостол или служител или дека воопшто не бил апостол или служител. Тој им одговара јасно и без заобиколување: дека тој е еднаков со секој друг апостол или служител, и неговата служба меѓу верниците во црквата го докажала тоа. Знаците на еден вистински апостол биле извршени меѓу верниците во црквата. Кои биле знаците? Тие биле...

* „**знаци**“ (semeia): чуда.
* „**чуда**“ (terata): ефектот на чудата врз набљудувачите.
* „**сили**“ (dunamies): големи дела; моќни дела.

**(12:13-18) Служителот – Управителството**: служителот бара само луѓе, ништо друго. Две обвиненија против Павле во врска со финансиите се наведени во овие стихови.

**1.** Едно од обвиненијата е дека тој го нарушувал угледот на црквата со тоа што не прифаќал финансиска поддршка од црквата. Не дозволувајќи ѝ на црквата да го подржува, тој правел црквата да изгледа инфериорна на другите цркви кои го подржувале Павле.

Одговорот на Павле против обвиненијата и критиките е трикратен.

**a.** Павле ја моли црквата да му ја прости оваа грешка. Тој не сакал неговата постапка да се одрази толку негативно врз нив. Тој ги љубел премногу и во никој случај не би направил тие да изгледаат инфериорни на некој друг.

**б.** Павле ги барал нив за Христос, а не нивните пари. Павле планирал набргу да ја посети коринтската црква по трет пат. Обрни внимание дека тој имал намера да ја продолжи својата политика: тој нема да биле во можност лично да прими пари од нив. Неговата примарна цел е јасно наведена: тој ги барал нив за Христос, а не нивните пари. Значењето е дека доколку ги примел нивните пари, неговите критичари би рекле дека тој е користољубив и дека ја искористува црквата. Обрни внимание дека Павле ја поткрепува својата политика со илустрацијата за таткото и неговите деца. Павле вели дека тој е духовниот татко на црквата, а таткото е оној кој печали за децата, а не децата за таткото.

**в.** Павле ја љубел црквата со силна љубов. Тој ги љубел толку многу што бил подготвен со задоволство да потроши сè што има и да се потроши самиот себе за нив. Меѓутоа, се чини дека колку повеќе ги љубел, толку помалку тие го љубеле него (стх. 15). Тие едноставно не ја покажувале и не ја изразувале нивната љубов, ниту го бранеле кога критичарите зборувале против него.

**2.** Второто обвинение било дека Павле зема пари преку посредници (2 Кор. 12:16-18).

Тие велеле дека неговата политика да не зема пари била измама, итар план; дека тој сакал да изгледа пожртвуван и незаинтересиран за пари за да не поттикнува сомнеж за тоа што тој всушност правел. Што мислеле тие дека прави тој? Дека преку посредници финансиски ја искористувал црквата. Тие велеле дека кога Тит и другите биле испратени за да ја предизвикаат црквата финансиски да помагаат посебни проекти, Павле земал дел од парите. Обвинението било дека Павле имал „лепливи прсти,“ дека земал дел од парите што биле давани за сиромашните во Ерусалим.

Павле драматично тврди дека Коринќаните ја знаеле вистината. Тој ја засипува црквата со едно по друго прашање:

* Дали ве искористив или зедов пари од вас преку оние кои ги испратив кај вас? Одговорот што се подразбира е убедлив: Знаете и подобро!
* Дали Тит ве искористи или зеде пари од вас? Истиот одговор.
* Зар Тит и јас го немаме истиот Христов Дух? Одговорот што се подразбира е убедлив: Ние го имаме истиот Христос Дух!
* Зар Тит и јас не одиме по истите стапки? Одговорот што се подразбира е убедлив: Ние одиме по Христовите стапки, живееме праведен и побожен живот, а не живот на двајца итри измамници и крадци.

**(12:19-21) Служителот**: служителот бара само покајание од престапниците, од телесните во црквата. Обрни внимание на три точки.

**1.** Павле бил длабоко свесен дека е одговорен пред Бог, а не пред луѓето. За што? Да ја изградува црквата. Тој не се бранел себеси пред црквата за да можат тие да го судат. Тој бил повикан од Бог, без оглед на тоа што некои од нив го мислеле. Тие не биле негови судии; Бог бил неговиот судија.

**2.** Павле бил обземен од страв, страв дека црквата нема да биде она што треба да биде и дека ќе ги отфрли него и неговата мисија. Павле се плашел дека црквата нема да се справи со телесните критичари и дека ќе продолжи да ги трпи нивните зли напади против него. Тој набројува осум зла кои биле и сè уште се карактеристики на расколничките критичари во црквата.

* „**Кавги**“ (ereis): неслога, расправии, ривалство, конкурентност, караници.
* „**Завист**“ (zeloi): љубомора, посакување на тоа што другите го имаат, било да е тоа позиција, способности, признание, прифаќање, приврзаност, богатство, или што било друго.
* „**Гнев**“ (thumoi): бес, излив на лутина, напад на гнев.
* „**Соперништво**“ (eirtheiai): раздор, дух на неслога или група која им се спротивставува на другите, фракционерски дух поттикнат од себичност и егоцентричност.
* „**Клевети**“ (katalaliai): јавно клеветење, навреда, обвинување, напади.
* „**Шушукања**“ (psithurismoi): озборување, зборување зад грб, пикантерии, тајни и луди фантазии кои се пренесуваат на некој близок пријател кој има близок пријател кој има близок пријател, и така натаму.
* „**Вообразеност**“ (phusioseis): гордост, дрскост, преценување, арогантност, надменост.
* „**Вознемирувања**“ (akatastasiai): безредие, анархија, неред.

Идејата е убедлива: црквата дозволува такви скандалозни гревови во својата средина – од кои сите се предизвикани од лажни учители и критичари. Павле вели јасно и без заобиколување дека ако црквата и телесните не се покајат за своите гревови, тој ќе се справи со сите нив кога ќе се дојде.

Запомни: многумина во црквата веќе се покајале и доживеале пробудување, но имало и такви кои и понатаму продолжувале во своите лажни учења и во својот критички и фракционерски дух. А црквата и понатаму не сакала да се справи со нив. Црквата имала очајна потреба да ја поправи таквата ситуација.

Павле завршува додавајќи уште три гревови од кои некои мораат да се покајат:

* „**Нечистота**“ (akatharsia): нечистите, валкани, лакоми и расипнички нешта што луѓето ги прават во светот.
* „**Блудство**“ (porneia): неморалност, сексуални пороци, предбрачен секс и прељуба.
* „**Блудство**“(aselgeia): сладострастие и непристојност; неконтролиран, недисциплиниран и нескротлив копнеж и страст.

Повторно, идејата е убедлива: оние што живеат во грев мора да се покаат или Павле ќе се справи со нив и ќе ги казни кога ќе дојде. Павле го излеа своето срце искажувајќи ја својата љубов спрема нив (2 Кор. 12:15) и правејќи сè што е во негова моќ за да ги доведе до покајание. Одлуката сега е нивна.

**XXXIII. Служителот: Неговото последно предупредување, молитва, предизвик и благослов, 13:1-14**

**(13:1-6) Авторитетот на служителот – Престапник – Самоиспитување:** служителот ја предупредува црквата. Павле планирал набргу да ја посети црквата и затоа ѝ упатува три предупредувања на црквата.

**1.** Првото предупредување е дека тој ќе **бара доказ за обвиненијата против него**. Доволно долго ги трпел критиките, озборувањата, обвинувањата и раздорите – повеќе од една година. Време е да се соочи со проблемот лице в лице. Тој не може да дозволи тоа да продолжи, бидејќи многумина во црквата веќе се покајале за своите гревови и доживеале пробудување. Ако на лажните учители и критичарите кои одбиваат да се покајат им биде дозволено да продолжат, тие повторно ќе влијаат врз целата црква.

Затоа, кога ќе дојде, тој ќе го стори токму она што го велат Христос и Словото: ќе побара присуство на двајца или тројца сведоци за да ја докажат неговата вина или невиност. Критичарите и лажните учители мора да се покајат или да ја напуштат црквата пред да дојде тој. Ако одбијат, ќе мора да се соочат со него и да ги докажат своите критики и гласини.

**2.** Второто предупредување е дека **тој нема да поштеди никого**; тој ќе го примени својот духовен авторитет и ќе ги казни сите престапници кога ќе дојде.

**3.** Третото предупредување е дека верниците мора да се испитаат себеси за да бидат сигурни дека се во верата.

**(13:7-10) Служителот – Молитвата**: служителот се моли за телесната црква. Тој искажува три специфични барања.

**1.** Тој се моли тие да не вршат зло. Тој сака тие да престанат да грешат, да престанат да го напаѓаат, да престанат со неморалот и со раздорите.

**2.** Тој се моли тие да се залагаат за вистината. Повеќето коментатори сметаат дека овој стих се однесува на Павле, но веројатно е најдобро да го гледаме тоа како дел од молитвата на Павле, односно, дека се однесува на сите што се вклучени, и Павле и коринтската црква. Овој стих сигурно се однесува на секој верник и треба да биде дел од нашата секојдневна молитва.

**3.** Тој се моли тие да бидат силни и обновени. Павле се радувал кога верниците биле силни а тој изгледал слаб, односно, кога не морал да го применува својот авторитет и да ги дисциплинира. Во такви моменти, верниците и црквата растат кон совршенство (katartisis). Овој збор значи да се поправи она што е скршено и да се обнови во посовршена состојба.

Обрни внимание на причината зошто Павле се моли и ги пишува овие работи:

* за да не мора да се соочи со оние кои грешат и да употреби строга дисциплина.
* за да има можност да ги поучува и изградува грешниците, а не да биде присилен да ги уништи. Тој не сака да биде присилен да ги сруши нив и нивните животи за да ја спаси црквата и нејзината служба.

**(13:11-13) Служителот – Предизвикот**: служителот ги предизвикува верниците. Предизвикот е охрабрувачки.

**1. „Усовршувајте се“:** обновувајте, подобрувајте и поправајте се себеси и вашите патишта. Престанете да грешите: критикување, раздори, неморал.

**2. „Утешувајте се“:** бидете уверени, утешени и поткрепени со тоа што ќе се покаете и ќе се вратите кај Бог. Зборот утеха (parakaleisthe) може исто така да значи „бидете поттикнати,“ односно, слушајте и внимавајте на она што ви го зборувам.

**3. „Бидете едномисленици“:** во верата, уверувањето, целта, мисијата и службата.

**4. „Живејте во мир“:** љубете се, грижете се, воздржувајте се, бидете трпеливи и внимателни еден спрема друг. Бегајте подалеку од критикување, раздори, снобизам, гордост и чувство на супериорност.

Ако верниците во црквата ги прават овие нешта, тогаш Бог на љубовта и мирот ќе биде со нив.

Обрни внимание: Павле очекувал црквата да го прави тоа. Тој ги предизвикува: **„Поздравете се еден со друг со свет целив.“** Кај раните верници било вообичаено да ја изразуваат својата љубов и заедништво поздравувајќи се со целив.

Исто така обрни внимание дека Павле се обидува да ги поттикне Коринтските верници испраќајќи им поздрави од **„сите светии.“** Само спомнувањето на зборот „светии“ ќе им значи на Коринќаните, бидејќи значи оние кои се издвоени од светот за Бог.

**(13:14) Служителот – Благословот:** Ова е еден од најупотребуваните благослови во Библијата. Обрни внимание колку јасно се гледа Тројството во овој благослов. Благословот вклучува три дела.

**1. Благодатта на Господ Исус Христос:** Павле сака тие да ја искусат сета благонаклоност и благослови од Господ Исус Христос. Тој сака тие ја да познаваат спасителната сила на Господовата смрт и Неговото избавување од ден на ден кое ќе заврши во славниот ден на вечното избавување.

**2. Љубовта на Бог:** Павле сака тие да ја искусат целосната Божја љубов, почнувајќи од дарот на Христос за спасение на светот, па сè до секојдневната грижа за нивните потреби.

**3. Заедништвото на Светиот Дух:** Павле сака тие да ги искусат присуството и силата на Божјиот Дух додека одат во заедништвото со Таткото и Синот и со другите верници.

**ТРИ КРШТЕВАЊА НА ВЕРНИЦИТЕ**

**XXXIV. Крштавање во Исус Христос:**

**1 Кор. 12:12-31** Зашто, како што е телото едно, а има многу органи, и сите органи на телото, иако се многу, едно тело се, така е и Христос. 12:13 Зашто ние сите сме крстени преку еден Дух, во едно тело - било Евреи, или Грци, било робови, или слободни, и сите сме напоени од еден Дух. 12:14 Зашто телото не се состои од еден орган, туку од многу. 12:15 Ако ногата рече: „Бидејќи не сум рака, не му припаѓам на телото,“ тоа не ја прави да не биде од телото. 12:16 И ако увото рече: „Бидејќи не сум око, не му припаѓам на телото,“ тоа не го прави да не биде од телото. 12:17 Ако целото тело беше око, каде ќе беше слухот? Ако целото беше слух, каде ќе беше сетилото за мирис? 12:18 Но Бог ги поставил органите во телото, секој еден од нив како што му било по волја. 12:19 Ако пак сè беше еден орган, каде ќе беше телото? 12:20 А сега има многу органи, а телото е едно. 12:21 Не може окото да ѝ рече на раката: „Не си ми потребна“, или пак главата на нозете: „Не сте ми потребни!“ 12:22 Напротив, многу е понеопходни се оние органи на телото што изгледаат немоќни 12:23 и поголема почит им даваме на оние органи на телото за кои сметаме дека се за помала почит. Нашите понеугледни органи имаат поголем углед, 12:24 угледните, пак, немаат потреба од тоа. Но Бог така го составил телото, што му дал поголема чест на оној орган, што ја нема, 12:25 за да нема раздор во телото, туку органите еднакво да се грижат еден за друг. 12:26 И ако страда еден орган, со него страдаат сите органи; или ако се слави еден орган, сите органи се радуваат со него. 12:27 Вие сте Христово тело, а поодделно, негови органи. 12:28 А Бог поставил во црквата, прво апостоли, второ пророци, трето учители, потоа чудотворни сили, па дарови за исцелување, за помагање, за управување, и разни јазици. 12:29 Сите ли се апостоли? Сите ли се пророци? Сите ли се учители? Сите ли се чудотворци? 12:30 Сите ли имаат дарови за исцелување? Сите ли зборуваат разни јазици? Сите ли толкуваат? 12:31 Туку копнејте за поголемите дарови! А јас ќе ви покажам уште посовршен пат.

Ова е Духовното крштавање што се случува во моментот на твоето спасение. Тоа зборува дека си поставен во Христовото тело и дека стануваш член на Неговото тело. Тоа е Божјо дело, Кој и нè поставува во Христовото тело преку Светиот Дух. Секој член на телото има функција што треба да ја извршува за доброто на целото тело. Кога еден дел од телото страда, тогаш сите страдаме. Тоа ни ги покажува грижата и почитувањето што членовите на телото треба да ги имаат еден за друг.

**XXXV. Крштавање во вода:**

Ова крштавање го извршуваат служителите (иако тоа не мора да биде пасторот, туку може и друг верник) откако човек ќе се спаси, и претставува симбол, надворешен знак, на нашето идентификување со Христовата смрт, со Неговото погребување и со Неговото воскресение.

Фактори во однос на воденото крштавање:

**A.** Тоа е заповед: Исус заповеда во Матеј 28:19: „Затоа одете и направете од сите народи Мои ученици, крштавајќи ги во името на Таткото и Синот и Светиот Дух.“

**Марко 16:16:** „Кој ќе поверува и биде крстен, ќе биде спасен, а кој не ќе поверува, ќе биде осуден.“

Самиот Исус, покорен и послушен на заповедта за воденото крштавање за да може целосно да се идентификува со човештвото, и за да ја „исполни сета праведност,“ постави пример за сите верници.

**Матеј 3:13-17** Тогаш Исус пристигна од Галилеја, крај реката Јордан, кај Јован, за да биде крстен од него. 3:14 А Јован го одвраќаше, велејќи Му: „Јас треба да бидам крстен од Тебе, а Ти доаѓаш кај Мене?“ 3:15 Исус му одговори: „Дозволи го сега ова, зашто вака треба да ја исполниме сета праведност.“ Тогаш тој Му дозволи. 3:16 А кога Исус беше крстен, веднаш излезе од водата. И ете, небесата се отворија и го виде како Божјиот Дух слегува како гулаб и се спушта над Него. 3:17 И ете, глас од небесата говореше: „Овој е Мојот мил Син, Кој е по Мојата волја!“

**Б.** **Тоа е надворешен симбол за внатрешното дело кое веќе се случило во срцето**. Крштавањето го покажува нашето единство со Христос. Преку вера ние се идентификуваме со Христос во крштавањето, исто како што преку нашето природно раѓање се идентификуваме со Адам. Како што паднавме во грев и станавме подложни на смртта во Адам, така сега умревме и сме воскреснати повторно во Христос – коешто го симболизира воденото крштавање.

ЗА ВЕРНИКОТ:

* Ние бевме распнати со Него.
* Ние умревме со Него.
* Ние бевме погребани со Него.
* Ние сме воскреснати за нов живот во Него.

**В. Воденото крштавање, само по себе, не те спасува**: Тоа не е неопходно за спасение. Не мораш да бидеш крстен во вода за да одиш на небо. Ова треба да ни биде јасно за да не ставаме лажна надеж во делата. Само верата во Христос и во Неговото искупително дело на крстот е она што нè спасува.

**Ефешаните 2:8-9** Зашто по благодат сте спасени, преку вера, и тоа не е од вас самите - тоа е Божји дар! 2:9 Не е од делата, за да не се фали некој.

**Христос проштаваше гревови и без крштавањето во вода.**

Исус му рече на разбојникот на крстот: „Денес ќе бидеш со Мене во рајот.“

**Г. А што е со крштавањето на бебињата?**

Ние како црква не практикуваме крштавање на бебиња бидејќи не наоѓаме библиска основа за тоа, ниту пак постои некој пример во Словото каде што се практикувала оваа церемонија.

Крштавањето на бебиња им дава лажна сигурност на родителите дека нивните деца се спасени без да продолжат во верата во подоцнежните години.

Нема ништо погрешно во тоа да се донесе детето пред олтарот и да Му се посвети на Бог.

**Д. Методот на крштавањето:**

Моментално постојат три начини на крштавање –

1. Попрскување

2. Потурање или излевање

3. Потопување

Постои општа согласност дека зборот „крштавање“ значи потопување или натопување. Истиот збор во грчкиот јазик се употребувал кога некој ја потопувал облеката за да ја обои во различна боја. Потоа, историјата го заменува потопувањето. Потурањето и попрскувањето се појавиле поради недостатокот од вода и како поприкладно за старите и немоќните. Библијата е сосема јасна. Во Дела 8:38 гледаме дека Филип и Евнухот слегоа во водата и се крстија.

**Дела 8:38-39** И заповеда да застане кочијата, па двајцата, Филип и евнухот, слегоа во водата, и го крсти. 8:39 А Кога излегоа од водата, Господовиот Дух го грабна Филипа; евнухот веќе не го виде. И продолжи радосно по својот пат.

**Матеј 3:16** А кога Исус беше крстен, веднаш излезе од водата. И ете, небесата се отворија и го виде како Божјиот Дух слегува како гулаб и се спушта над Него.

**XXXVI. Крштавање во Светиот Дух:**

**Едно искуството кое следи по спасението се нарекува крштавање во Светиот Дух. Ова дело го извршува Христос.**

**Матеј 3:11** Јас ве крштавам со вода, за покајание, но Оној Кој доаѓа по мене, посилен е од мене; јас не сум достоен да Му ги понесам сандалите. Тој ќе ве крсти со Светиот Дух и оган.

**A. Сите верници го имаат Светиот Дух:**

**1 Кор. 6:19-20** Или не знаете дека вашето тело е храм на Светиот Дух Кој е во вас, Кого го имате од Бог, па дека не си припаѓате на себеси? 6:20 Зашто скапо сте платени. Затоа, прославете Го Бог во своето тело.

**Б. Крштавањето во Светиот Дух се разликува од обраќањето:**

**Јован 20:22** Кога им го кажа ова, дувна на нив и им рече: „Примете Свет Дух!“

Тука Исус им го дава Светиот Дух на Своите ученици. До овој момент низ Стариот Завет Светиот Дух не живеел во верниците, туку се спуштал врз нив за да им даде сила, а потоа си заминувал од нив кога Неговото дело било извршено.

Тука Исус им го дава присуството на Светиот Дух, но иако го примиле Светиот Дух, требале да го чекаат крштавањето во Светиот Дух и силата некои 50 дена подоцна на Педесетница.

**Лука 24:49:** „А еве, Јас ви го праќам ветувањето на Мојот Татко, а вие останете во градот, додека не се облечете во сила озгора!“

Крштавањето во Светиот Дух ни дава сила да служиме. Бог не нè повикува да Му служиме без да ни даде сила.

**Г. Првиот доказ за крштавањето во Светиот Дух:**

Животот на блискост со Бог и одењето во силата на Духот се најдобри докази дека некој е исполнет со Светиот Дух. На денот на Педесетница Бог обезбеди јасен доказ за крштавањето во Светиот Дух кога учениците зборуваа секој на различен јазик кога беа крстени во Светиот Дух.

**1. Јазиците на денот на Педесетница:**

Во Дела 2 читаме за тоа како учениците без крстени за прв пат во Светиот Дух и зборуваа на јазици. Во таа прилика Светиот Дух ги оспособи да зборуваат на различни јазици кои можеа да ги разберат само туѓинците кои беа во Ерусалим, како знак за сите дека им е даден Светиот Дух.

**Дела 2:5-8** A тогаш во Ерусалим живееја Евреи, побожни луѓе, од сите народи под небото. 2:6 И кога се чу бучавата, се собра многу народ и се збуни, зашто секој слушаше како зборуваат на неговиот јазик. 2:7 Сите се восхитуваа и се чудеа, велејќи: „Ете, зар сите овие што зборуваат не се Галилејци? 2:8 Тогаш, како ние го слушаме секој својот мајчин јазик?“

**2. Во домот на Корнелиј неевреите исто така Го примија Светиот Дух:**

**Дела 10:44-47** – тие беа вчудовидени зошто слушаа како зборуваат на јазици и Го прославуваат Бог. Јазиците се првиот доказ за крштавањето во Духот.

**Дела 10:44-47** Додека Петар сè уште ги зборуваше овие зборови, Светиот Дух слезе на сите кои го слушаа говорот 10:45 и се зачудија обрежаните верници кои дојдоа со Петар, дека и на неевреите се излеа дарот на Светиот Дух; 10:46 зашто ги чуја како зборуваат во јазици и го величаат Бог. Тогаш Петар рече: 10:47 „Може ли некој да им забрани да се крстат со вода овие што Го примија Светиот Дух како и ние?“

Би сакал да нагласам дека го поучувам овој дел како крштавање на неевреите во Светиот Дух како и вселување на Светиот Дух во нив, иако Словото не зборува специфично за овој настан како крштавање во Светиот Дух. Верувам дека тоа е во согласност со учењето на Павле за крштавањето во Светиот Дух, и бидејќи ако го гледаме овој настан само како вселување на Светиот Дух во неевреите, коешто е заедничко за сите верници, тоа би значело дека сите верници треба да зборуваат на јазици. Или поинаку кажано, ако некој не зборува на јазици тогаш не е спасен. Ова последно тврдење не е во согласност со книгата на Делата на апостолите или со учењето на Павле. Затоа, моето верување е дека тука пишува за двата настани кои се случиле истовремено. Треба да имаме на ум дека до тој момент неевреите кои биле верници сè уште немале слушнато дека Светиот Дух се излеал. Нивната постапка била одговор на вера во Словото кое Бог им го дал.

**3. Целта на јазиците;**

**Најважната причина е дарувањето на сила за сведочење.**

**Лука 24:49** „А еве, Јас ви го праќам ветувањето на Мојот Татко, а вие останете во градот, додека не се облечете во сила озгора.“

**Дел 1:8** „Туку ќе примите сила, кога Светиот Дух ќе слезе на вас и ќе Ми бидете сведоци како во Ерусалим, така и во цела Јудеја, и Самарија, па сè до крајот на земјата.“

**Д. Што вели Павле за јазиците**

**1. Прво, Павле не сака да бидеме во незнаење**

**1 Кор. 12:1** А што се однесува до духовните работи [дарови], браќа, не сакам да останете во незнаење.

**2. Второ, тој споделува дека Бог поставил во црквата „различни јазици.“**

**1 Кор. 12:28** А Бог поставил во црквата, прво апостоли, второ пророци, трето учители, потоа чудотворни сили, па дарови за исцелување, за помагање, за управување, за разни јазици.

„Разните јазици“ може да значат неколку различни нешта:

* различни употреби како што се: јавна, приватна, пеење
* различни јазици 13:1 „човечки и ангелски“
* за разбирање на туѓо поле (сведоштвото на Јустус ду Плесис)

**3. Трето, тој споделува дека најважна е ЉУБОВТА**

**1 Кор. 13:1** Ако зборувам на човечки и ангелски јазици, а љубов немам – тогаш сум бронза што ѕвони или цимбал што ѕвечи.

**4. Четврто, Павле вели дека јазиците, пророштвото и знаењето ќе исчезнат кога ќе дојде совршеното.**

**1 Кор. 13:8-10** Љубовта никогаш не престанува, додека ако се пророштва - ќе престанат; ако се јазици - ќе замолкнат; ако е знаење - ќе исчезне. 9 Зашто, делумно знаеме и делумно пророкуваме, 10 но кога ќе дојде совршеното, ќе исчезне делумното.

Се чини очигледно дека Павле зборува за некое идно време бидејќи јазиците сè уште се дел од црквата. Изјавата „совршеното“ се чини дека е клучот за времето кога овие ќе исчезнат. Можеме да го погледнеме светот денес и да видиме дека јазиците сè уште дејствуваат, дека луѓето сè уште пророкуваат пренесувајќи го Божјиот Збор за изградување на телото, и најпосле живееме во време на сè поголемо знаење коешто оди дотаму што просечниот човек дури и не може да го следи целиот напредок. Затоа, „совршеното“ сè уште не дошло. Моето лично мислење во однос на ова е дека тоа можеби зборува за:

**а.** Второто Христово доаѓање кога Тој ќе го воспостави Своето земно царство.

**б.** Тоа можеби се однесува на вечното царство на небото кога ќе имаме целосно разбирање и кога ќе владееме заедно со Христос.

**5. Петто, Павле нè поттикнува да копнееме за духовните дарови:**

**1 Кор. 14:1-5** Стремете се кон љубовта! Копнејте за духовни дарови, а особено да можете да пророкувате! (14:2) Зашто, оној што зборува на јазик, не им зборува на луѓето, туку на Бог, бидејќи никој не го разбира, но во духот зборува тајни. (14:3) А оној што пророкува, им зборува на луѓето за поука, за опомена и утеха. (14:4) Кој зборува на јазик, се надградува себеси, а оној што пророкува ја надградува црквата. (14:5) Би сакал сите да зборувате на јазици, а уште повеќе да пророкувате. Зашто, оној што пророкува е поголем од оној што зборува на јазици, освен ако ги толкува, та заедницата да добие поука.

**а.** копнејте за духовните дарови

**б.** особено копнејте да пророкувате

**в.** јазиците го вклучуваат духот на човекот кој зборува тајни кои не можат да се разберат

**г.** ова зборување е комуникација меѓу човекот и Бог

**д.** пророштвото е на нашиот вообичаен јазик и може да го разберат сите и затоа сите се изградуваат.

**ѓ.** зборувањето на јазици со толкување е еднакво со пророштвото

**6. Следно, Павле споделува дека молитвата на непознат јазик го вклучува човечкиот дух кој се моли иако неговиот ум е бесплоден** и дека можеме да избереме да се молиме или да пееме во духот (јазици) или со умот (на нашиот вообичаен јазик).

**1 Кор. 14:14-15** Зашто, ако се молам на јазик, мојот дух се моли, но мојот ум е бесплоден. (14:15) Што значи тоа? Ќе се молам со духот, но ќе се молам и со умот; ќе пеам со духот, но ќе пеам и со умот.

**7. Павле сега го свртува своето внимание на практикување на даровите на јавната служба.**

**1 Кор. 14:23-33** Ако пак целата црква се собере на едно место, и ако сите зборуваат на јазици, и ако влезат неупатени или неверници, нема ли да речат дека сте полуделе? (14:24) Но, ако сите пророкуваат, а влезе некој неверник или неупатен, сите го разобличуваат, и сите го осудуваат; (14:25) тајните на неговото срце се откриваат и така тој ќе падне ничкум, ќе Го прослави Бога и ќе изјави дека Бог е навистина меѓу вас. (14:26) Што тогаш, браќа? Кога се собирате, секој од вас има псалм, има поука, има откровение, има јазик, има толкување. Сè нека биде за поука! (14:27) Ако некој зборува на јазик, нека зборуваат по двајца, или најмногу по тројца, и тоа еден по друг, а еден нека толкува! (14:28) Ако нема толкувач, нека молчи во црквата; и нека си зборува сам на себе и на Бог! (14:29) Пророците пак, нека зборуваат по двајца или тројца, а другите да расудуваат. (14:30) Ако некому од седнатите му дојде откровение, првиот нека замолчи! (14:31) Зашто сите можете да пророкувате еден по еден, за да се поучат сите и за да се охрабрат сите. (14:32) И пророчките духови им се покоруваат на пророците, (14:33) зашто Бог не е Бог на безредие, туку на мир, како што е во сите цркви на светиите.

**а.** јазиците за неупатениот или за неверникот не се разбирливи и затоа се смета дека не се соодветни (обрни внимание на употребата на неупатениот што би можело да значи дека имало верници кои сè уште не го примиле учењето за крштавањето во Светиот Дух).

**б.** Стх. 26 пророштвото какво што е на нашиот мајчин јазик е силно сведоштво бидејќи сите веднаш го разбираат.

**в.** Не повеќе од двајца или тројца треба да зборуваат јавно на служба и треба да бидат сигурни дека некој ќе толкува.

**г.** Истото важи и за пророштвото, не повеќе од двајца или тројца, а другите треба да расудуваат дали е тоа од Бог или не.

**д.** Запомни дека пророчките духови им се покоруваат на пророците.

**8. Најпосле, Павле завршува велејќи дека ние кои сме духовни треба да сфатиме дека она што тој го зборува е од Господ, но ако некој сака да остане во незнаење за овој факт, не расправајте се за тоа, само дозволете му да си остане во незнаење.**

Освен тоа треба силно да копнееме да пророкуваме и да не забрануваме да се зборува на јазици имајќи на ум сè да биде пристојно и уредно.

**1 Кор. 14:37-40** Ако некој мисли дека е пророк или духовен, нека разбере дека ова што ви го пишувам е господова заповед! (14:38) Ако некој не разбира, нека не разбира! (14:39) Затоа, браќа мои, посакувајте да пророкувате и не забранувајте да се зборува на јазици! (14:40) Но сите работи нека се вршат пристојно и уредно!